
Domeniul şi istoricul psihanalizei 


Definiţie şi domeniu 


Psihanaliza este metoda instituită de S. Freud care are ca obiect cunoaşterea profundă 
a vieţii sufleteşti a omului atât în starea de normalitate psihică, cât şi de boală, în 
scopul instituirii, în cel de-al doilea caz, a măsurilor adecvate de terapie. 

În lucrarea sa Cinci lecții asupra psihanalizei, S. Freud menţionează cazul 
unei bolnave de isterie cu tulburări neurologice şi somatice (hemiplegie, disfonie, 
somnambulism) pe care a tratat-o prin hipnoză. Ulterior, în faza posthipnotică, erau 
rediscutate evenimentele trăite în trecut de către pacientă şi care aveau pentru aceasta 
o valoare psihotraumatizantă, în directă legătură cu tabloul clinic actual. Discuţia 
medicului cu bolnava a realizat, printr-un proces de asociaţie şi conştientizare a 
acestei legături, o amendare completă a simptomatologiei clinice. Bolnava a numit 
acest procedeu terapeutic neobişnuit „tratamentul prin conversaţie” (/alking cure) 
sau de „curăţire a hornurilor” (chimney sweeping). S. Freud pune la baza acestui 
proces de vindecare mecanismul de catharsis, un procedeu care goleşte sau curăţă 
viaţa psihică a individului de un conţinut patologic conflictual de factură psihotrau- 
matizantă, trăit anterior şi exprimat actual prin tabloul clinic respectiv. 

Putem considera că această observaţie clinică reprezintă punctul de plecare al 
studiilor de psihanaliză. 

D. Lagache, referindu-se la conţinutul şi obiectivele psihanalizei, face următoarea 
sinteză a problemei : 


a) psihanaliza reprezintă o metodă de investigaţie a proceselor psihice ; 

b) ea este o tehnică de tratament a tulburărilor nevrotice ; 

c) este o doctrină de cunoaştere psihologică, morală şi culturală a omului şi a 
societăţii, având virtuţi de explicare a semnificaţiilor acestor domenii. 


Metoda psihanalizei nu constă din interogarea bolnavului, ci din analiza discursului 
său, unul cât mai liber posibil, neinfluenţat şi nedirijat de către o altă persoană, în 
scopul obţinerii unei expresii spontane a gândirii subiectului, reprezentând confi- 
denţele acestuia. 

În acest sens, metoda psihanalizei vizează următoarele obiective : 


— subiectul să ia cunoştinţă de originile reale ale suferințelor sale intime, să le 
înţeleagă pe măsură ce le evocă, începând cu cele mai îndepărtate evenimente 
ale copilăriei sale până în prezent ; 

să le retrăiască într-o situație actuală concretă împreună cu analistul, printr-un 
proces de transfer afectiv. Aceasta reprezintă tehnica liberei asociaţii, care se 
completează cu analiza viselor pacientului. 


Evoluând în această direcţie, psihanaliza a dus la descoperirea unor aspecte noi, 
deosebit de interesante, şi anume : 


— sexualitatea infantilă ; 


— complexul Oedip şi relaţia sa cu comportamentul sexual al adultului ; 
— rolul fundamental al sexualităţii în geneza nevrozelor şi a psihozelor. 


Pornind de la datele de observaţie practică a bolnavilor săi, cu ajutorul metodelor 


mai sus menţionate, S. Freud a creat zeoria psihanalizei, care comportă următoarele 
elemente constitutive : 


— existenţa unei instanţe a personalităţii denumite inconştient şi care este depo- 
zitara pulsiunilor sau a tendinţelor instinctive primare. Aceste pulsiuni sunt, 
după S. Freud, de două feluri. Unele provin din „instinctul de viaţă” (Eros), 
a cărui energie denumită libido reprezintă elanul sexual, iar celelalte provin 
din „instinctul de moarte” (Thanatos), care este orientat către agresivitate şi 
distrugere ; 

— existenţa unei instanţe reprezentată de Eul conştient şi actual, în relaţie directă 
cu mediul familial (în perioada copilăriei) şi cu mediul social (în cursul vieţii 
individului) ; 

— prezenţa între cele două instanțe a unei zone intermediare, denumită sub- 
conştient sau preconştient, cu rolul de cenzură, de reglare dinamică a pro- 
cesului de exteriorizare a pulsiunilor inconştientului în sfera Eului conştient. 


Pornind de la analiza cazului Ana O., la care se referă în lucrarea sa Cinci lecții 
de psihanaliză, S. Freud ajunge la următoarele concluzii, cu valoare atât medicală, 
cât şi psihoterapeutică : 


a) existenţa unui psihism inconştient, în interiorul căruia individul înmagazinează 
propriile sale experienţe ; i i 

b) intervenţia acestei sfere, denumită inconştient, în viaţa conştientă sub formă de 
conflicte, complexe, simptome clinice ; ȘI 

c) aceste intervenţii ale inconştientului în sfera conştientă se transformă în comporta- 
mente şi acţiuni, având la bază motivațiile fictive ale inconştientului sau pulsiunile 
acestuia. 


Pe baza acestor concluzii, S. Freud construieşte o schemă generală de organizare 
a aparatului psihic uman, formată, aşa cum am menţionat deja, din următoarele trei 
instanţe : 


a) Inconştientul, reprezentând prima şi cea mai veche dintre instanţele personalităţii, 
este depozitarul tuturor pulsiunilor noastre. | | | | 
b) Eul conştient, apărut ca un „înveliş cortical” sub influenţa factorilor educaţional 
şi a modelului familial în perioada copilăriei şi, ulterior, sub influenţa lumii reale 


C) 

externe ; acesta este instanţa intermediară între „realitatea lumii externe” şi 

„Tealitatea psihică a persoanei”, viaţa sa interioară sau sfera inconştientului. 

Caracteristicile Eului, după S. Freud, sunt următoarele : 

— asigură identitatea şi autoafirmarea persoanei ; 

— acumulează (memorează) experienţele externe şi asigură acomodarea (adap- 
tarea) persoanei la acestea ; 

— exercită o acţiune represivă asupra inconştientului, reglând astfel dinamica 
pulsiunilor ; 

— Eul este ghidat de impulsurile venite din interior (inconştient) şi exterior 
(lume), el asigurând, în felul acesta, o stare de echilibru între „plăcere” şi 
„neplăcere” ; 

— Eul evită neplăcerea şi caută să obţină plăcerea ; 

— creşterea neplăcerii se manifestă prin sentimentul de „pericol”, care declan- 
şează ca un semnal de reacţie „angoasa” 

Supra-Eul este cea de-a treia instanţă în cadrul sistemului de organizare a perso- 

nalităţii, dezvoltându-se în prelungirea Eului sub influenţa factorilor „represivi- 

-modelatori” ai modelului sociocultural extern (valori morale, religioase, sociale, 

juridice, culturale etc.). 


Psihanaliza este creaţia lui S. Freud, această doctrină despre om cuprinzând urmă- 


toarele aspecte specifice : 


a) 
b) 
C) 


d) 


existenţa pulsiunilor ca elemente constitutive, fundamentale ale vieţii psihice a 
individului ; 

conceptul de refulare sau de respingere de către Eul conştient a tendinţelor 
pulsionale din sfera inconştientului ; 

noţiunea de inconştient, reprezentând instanţa psihică depozitară a pulsiunilor pri- 
mare ale individului (instincte, trebuinţe, tendinţe, complexe, simptome nevrotice) ; 
noţiunea de libido, reprezentând tendinţa sexuală fundamentală care stă la baza 
pulsiunilor şi care exercită în mod permanent o presiune asupra sferei Eului con- 
ştient, căutând să-şi facă loc în câmpul conştiinţei, manifestându-se în felul acesta 
în mod liber. 


Într-un articol ştiinţific publicat în anul 1911, S. Freud scrie, referitor la psihana- 


liză, că trei doctrine au schimbat profund gândirea europeană, operând o adevărată 
revoluţie în ştiinţe. Acestea sunt următoarele : 


— teoria lui Copernic, care a demonstrat că nu Pământul, ci Soarele este centrul 
sistemului nostru planetar ; 

— teoria lui Darwin, care a demonstrat că omul nu este creaţia privilegiată a lui 
Dumnezeu, ci reprezintă rezultatul unei îndelungate evoluţii pe calea selecţiei 
naturale, ca ultimă fază a acesteia ; 

- teoria lui Freud, care a demonstrat că nu Eul este fundamentul şi motorul 
vieţii psihice, ci inconştientul, detronând astfel conştiinţa din rolul său condu- 
cător al persoanei umane şi înlocuind-o cu pulsiunile instinctuale. 

Până la constituirea sa într-o doctrină bine conturată despre om şi viaţa psihică, 
psihanaliza a parcurs un drum istoric lung. O valoare deosebită pentru înţelegerea 
istoriei psihanalizei o constituie cercetarea fazei pre-psihanalitice referitoare la om, 
la viaţa psihică. 

Până la S. Freud, psihologia a identificat viața psihică cu viaţa conştiinţei, con- 
siderându-se în sensul acesta că „orice fenomen psihic este însoţit de conştiinţa 
despre el însuşi” (J.P. Carrier). 

Din punct de vedere istoric, au existat două direcţii de gândire referitoare la viaţa 
psihică : 

a) viaţa psihică era apreciată ca manifestare exterioară pură şi exclusivă ; concepţie 
vehiculată în secolele al XIX-lea şi XX de teoriile gestaltiste, behavioriste, de 
nervismul pavlovian şi de neuropsihologie ; 

b) viaţa psihică era privită ca experienţă a „vieţii interioare”, idei care ne vin de la 
Platon şi sunt continuate până la Freud. 


Aceste puncte de vedere, care s-au confruntat permanent în istoria ştiinţelor umane 
şi a psihologiei, departe de a clarifica domeniul şi obiectul psihologiei, sfârşesc prin 
a-l face şi mai imprecis, mai contradictoriu. Două direcţii principale se desprind în 
sensul acesta : 


— pe de o parte, o direcţie care consideră psihologia şi psihiatria ca „ştiinţe 
pozitive”, înscrise în seria „ştiinţelor biologice” ; 

— pe de altă parte, atât psihologia, cât şi psihiatria sunt considerate ca fiind 
„Ştiinţe umane”, întrucât, prin natura obiectului lor, ele studiază un aspect 
fundamental al fiinţei umane, acela de „a fi” şi de „a se înfăţişa”, prin urmare 
dimensiunea ontologică a persoanei. 


S. Freud, încercând să depăşească această dilemă a naturii vieţii psihice, îşi pune 
următoarele întrebări : 


— viaţa psihică este manifestarea unui organ somatic, respectiv a creierului ? 
- viaţa psihică a individului este, în primul rând, o manifestare pură a vieţii 
conştiinţei, a actelor acesteia ? 


Răspunsul lui S. Freud este că „viaţa psihică” reprezintă expresia funcţiei unui 
aparat căruia noi îi atribuim o extensie spaţială şi pe care îl presupunem format din 
mai multe părţi sau instanţe, cuprinzând creierul şi depăşindu-l concomitent prin 
natura acestor instanţe. 

Istoria psihanalizei se constituie, în felul acesta, ca o prelungire şi o concluzie a 
unei lungi istorii de descoperire şi analiză a vieţii interioare care începe cu Socrate 
şi ajunge la Freud (C. Enăchescu). Vom prezenta în continuare aceste etape ale 
evoluţiei istorice. 

În istoria civilizaţiei europene, primul care pune problema vieții interioare este 
Socrate. Existenţa vieţii interioare 1-a fost revelată lui Socrate de prezenţa interioară 
a daimonion-ului său, pe care-l numea „vocea interioară” sau „semnul divin”. 

ecând de la acest fapt, Socrate pune problema vieţii sufleteşti ca pe o „stare 
terioară” particulară a omului, pe care acesta este obligat să o cunoască şi să o 
ltive permanent, pe tot parcursul vieţii sale, conform preceptului delfic „enofhi 
'auton” („cunoaşte-te pe tine însuţi”). 

Dar Socrate este cel care, plecând de la „daimonion-ul său interior”, pune bazele 
sihanalizei (C. Enăchescu). Pentru filosoful atenian, toate cunoştinţele noastre sunt 
>pozitate în interiorul sufletului nostru, sub forma unor reminiscențe (anamnesis) 
>spre care noi nu avem cunoştinţă şi care, printr-un anumit exerciţiu, pot fi aduse 
, suprafaţă, conştientizate de către individ în cadrul dialogului cu un altul. Este ceea 
> Socrate i-a demonstrat lui Menon, arătându-i că sclavul său „ştie teorema lui 
'ythagora” (Platon, Menon). Discuţia însă trebuie condusă cu o anumită abilitate 
ai ales în ceea ce priveşte modalitatea în care sunt puse întrebările, pentru a putea 


onduce interlocutorul către aflarea adevărului. Este metoda dialecticii. 


Socrate îşi numea metoda „maieutică” (maieutike — arta moşitului), spunând că, 


ntocmai unei moaşe care „aduce pe lume copii”, el „moşeşte sufletul aducând la 
umină idei” De fapt, este metoda dialecticii, care va fi peste secole preluată de 
Freud în discuţia psihanalitică (Platon, Charmides, Gorgias). 

Ma: mult, Socrate vorbeşte despre acele imagini primordiale pe care le păstrăm 
în interiorul nostru ca pe nişte „umbre” (arhetipurile), prefigurând în felul acesta 
existenţa inconştientului în „mitul peşterii” (Platon, Republica). 

Dar opera lui Socrate nu este numai analitică. Ea nu constă numai în teorie, în 
sensul de sondare a sufletului interior, a daimonion-ului (rheoreia — privirea zeului 
interior). Ea este şi o activitate practică, întrucât, spune Socrate, „mai cu seamă 
sufletul se cere a fi îngrijit”, or această „îngrijire a sufletului” (psyche therapeia) 
este o operă de formare morală a omului, de cunoaştere a conceptelor raţiunii şi, 
implicit, a adevărului (Platon, Charmides, Gorgias, Protagoras). În felul acesta, 
Socrate este cel care utilizează şi aplică primul termenul de psihoterapie în istoria 
culturii europene şi tot el este cel care vorbeşte primul despre psihiatru şi psihiatrie 
(Platon, Charmides). 

La tragicii greci, structura dramatică se desfăşoară în sensul unui scenariu care 
urmăreşte rezolvarea unui conflict, a unei stări de tensiune interioară. În sensul acesta, 
tragedia se constituie ca un veritabil grup psihoterapeutic, în care, alături de corifeu 
şi cor, participă personajele dramatice. Efectul urmărit este de catharsis, fapt care situ- 
ează tragedia în acelaşi plan cu psihoterapia şi psihanaliza de mai târziu (D. Barrucand). 
Tragedia, ca suferinţă interioară, implică o soluție purificatoare (catharsisul). În felul 
acesta, tragedia, ca şi psihanaliza îşi construiesc soluţia terapeutică pe catharsis. 
Astfel, D. Barrucand afirmă că, în toate situaţiile, „catharsisul corespunde unei 
modificări a structurii personalităţii (cu «purificare spirituală»), legată de luarea la 
cunoştinţă a unei stări psihologice afective conflictuale refulate, trăită, de exemplu, 
cu ocazia unei reprezentări dramatice sau a unei psihoterapii ” 

Problema este reluată în spiritualitatea creştină. Sf. Pavel vorbeşte despre „omul 
interior” (o en anthropos) şi despre „omul exterior” (0 exo anthropos), primul 
reprezentând chipul lui Dumnezeu din om. În felul acesta, spiritualitatea creştină 

plasează din nou centrul de greutate în viaţa interioară, dar daimonion-ul socratic 
capătă o nouă conotaţie, cea de „chip al lui Dumnezeu” Or, aceasta implică şi o 
anumită pregătire continuă a omului (/herapeia) pentru a-şi cultiva viaţa interioară 
prin practici religioase, rugăciuni etc. 

La Sf. Augustin, descoperirea vieţii interioare este un act de iluminare, o 
„deschidere interioară” şi o întâlnire a omului cu Dumnezeu ; aşa o vom regăsi 
în Evul Mediu la marii mistici ai Occidentului (Tereza de Avila şi alţii), fiind 
considerată un act de „purificare mistică”, în care vom recunoaşte catharsisul 
aristotelic. În mistica orientală, practica isihastă este, dincolo de un act de comuniune 
cu Dumnezeu, şi un act psihoterapeutic de „despătimire a sufletului”, prin urmare 
tot un catharsis. 

Psihologia începe să se desprindă de morală şi religie, de sfera altor discipline în 
general, o dată cu Descartes. Acesta identifică „Eul” cu un „lucru care gândeşte ” şi 
a cărui esenţă este de „a gândi” Ideea este veche şi am întâlnit-o înainte la Aristotel, 
care afirma că Eul absolut este „gândirea care se gândeşte pe sine însăşi” (noesis 
neosemos), iar ulterior la Sf. Augustin. 

Ceea ce este important la Descartes este faptul că acesta tratează pasiunile ca pe 
nişte stări sufleteşti, şi nu ca pe nişte trăsături morale, inaugurând în felul acesta un 
important capitol al psihologiei. 

La Rochefoucauld afirmă că raţiunea profundă a actelor noastre nu rezidă în 
motivele nobile care se oferă în mod obişnuit. Aceste motive ascund un sentiment 
reprezentat prin „iubirea de sine”, ca sentiment fundamental, ajungând să conchidă 
în acest sens că „omul crede adesea că se conduce singur, când de fapt el este 
condus” de această forţă nobilă interioară. 

În aceeaşi perioadă, Leibniz crede că viaţa psihică nu este în totalitatea ei 
cunoscută şi că noţiunea de „inconştient” este necesară pentru a putea explica natura 
umană a instinctului nostru animal. 

Secolul al XIX-lea, încă de la începuturile sale, aduce contribuţii extrem de 
importante şi numeroase la edificarea şi cunoaşterea vieţii interioare ca sediu al 
sufletului. 

Maine de Biran vorbeşte despre „apercepţie” şi admite existenţa „vieţii interioare” 
Pentru acesta, psihicul se organizează în trei instanţe, şi anume : viaţa animală, viaţa 
umană, viaţa spiritului. 

Influențat de doctrina teologică creştină, Maine de Biran afirmă că „Dumnezeu 
este pentru sufletul uman ceea ce este sufletul pentru corp” EI distinge „omul 
exterior”, care se află în raport cu realitatea externă, şi „omul interior” sau viaţa 
spiritului, care este „Eul ce se manifestă interior” 

Vedem în concepţia psihologică a lui Maine de Biran două surse. Pe de o parte, 
Sursa clasică de sorginte aristotelică vorbeşte de asemenea de trei instanţe ale 
organizării sufleteşti (sufletul animal sau visceral, respectiv somato-psyche). Pe de 
altă parte, remarcăm sursa de inspiraţie creştină, preluată de la Sf. Pavel, referitoare 
la „omul exterior” şi „omul interior” sau „omul vechi” şi „omul nou” (Sf. Pavel, 
Corinteni, Il, 4, 16), care afirmă că „omul interior se înnoieşte” în măsura în care 
„omul exterior se distruge” 

Spiritul romantic aduce schimbări şi contribuţii extrem de importante şi interesante 
în acest domeniu, pe care le putem chiar eticheta ca decisive pentru orientarea în 
direcţia viitoarei doctrine psihanalitice. 

A. Schopenhauer consideră că există în fiecare fiinţă vie o „voinţă” oarbă şi 
subterană, a cărei dinamică se află la originea însăşi a vieţii. Ea reprezintă factorul 
care stă la baza tuturor acţiunilor noastre, având un caracter pulsional, independent 
de factorii raţionali. 

Fr. Nietzsche, considerat în plan doctrinar ca un important precursor al lui 
S. Freud, afirmă că „mobilurile” actelor noastre pun în evidenţă cu pregnanţă o 
„voinţă de putere” (Wille zur Macht), o dorinţă violentă şi obscură de a domina 
lucrurile, persoanele şi lumea în general. Această trăsătură specific umană este cea 
care trebuie cultivată în primul rând. 

Plecând de la această teză, Fr. Nietzsche ajunge la edificarea unei tipologii umane 
cu caracter suprem, absolut, reprezentată prin Supraom (Ubermensch), esenţă a 
valorilor spirituale pure, desprinse de canoanele oricărei morale, şi pe care o repre- 
zintă, printr-un proces de identificare proiectivă, prin Zarathustra (Also sprechr 
Zarathustra). Prin aceasta el anticipează „Supra-Eul” moral, considerându-l ca pe 
imaginea ideală a spiritului uman, şi fixează valorile sufleteşti în această instanţă a 
personalităţii de care trebuie să depindă totul. 

Operând separaţia valorilor spirituale şi sufleteşti de valorile „oricărei morale”, 
Fr. Nietzsche pregăteşte transferul vieţii interioare în planul psihologiei şi al psihana- 
zei. Din acest moment psihanaliza se poate dezvolta. 


Precursorii psihanalizei 


În secolul al XIX-lea face carieră, întâi la Viena, apoi la Paris, medicul austriac 
Fr. Mesmer, descoperitorul „magnetismului animal”, o forţă psiho-biologică apre- 
ciată ca având efecte terapeutice salutare asupra bolnavilor. Primită iniţial cu mult 
entuziasm, mai ales pentru efectele sale spectaculare, teoria este ulterior refuzată şi 
abandonată definitiv în urma criticilor aduse de Facultatea de Medicină din Paris, 
care infirmă tezele mesmeriene, acuzându-l pe Fr. Mesmer de practici nemedicale. 

Ceea ce este însă absolut real şi valoros în teoria şi practica lui Fr. Mesmer este 
faptul că acesta descoperise fenomenul psihologic al „sugestiei”, inaugurând o dată 
cu aceasta o nouă direcţie în practica medicală, şi anume „psihoterapia” 

Dacă prima jumătate a secolului al XIX-lea este dominată de „magnetismul 
animal” al lui Fr. Mesmer, cea de-a doua jumătate este dominată de figura celebră 
a lui J.M. Charcot, profesor de neurologie la Facultatea de Medicină din Paris. 
Acesta, utilizând metoda „sugestiei induse” în stare de hipnoză, reuşeşte să obţină la 
pacientele internate în Clinica de la Salpâtriere tablouri clinice de isterie de un mare 
polimorfism. J.M. Charcot prezenta aceste rezultate în celebrele sale demonstraţii 
practice „Lecons de Mardi”, în faţa unui auditoriu elevat din Parisul epocii roman- 
tice, alcătuit atât din medici, cât şi din intelectuali de toate formaţiile. Efectul era 

spectacular, creându-se concomitent un val uriaş de publicitate în jurul acestor 
demonstraţii, dar şi un mit al persoanei lui Charcot. Faptul trebuie reţinut, întrucât, 
în materie de sugestologie şi hipnoză, factorul subiectiv, emoţional-afectiv este 
extrem de important, el fiind cel care pregăteşte terenul propice al manifestării 
pulsiunilor refulate ale inconştientului. Dar aceste aspecte încă nu erau cunoscute în 
epocă. Studiile lui J.M. Charcot şi ale şcolii medicale de la Clinica de la Salpetriere 
au devenit celebre şi au atras un mare număr de specialişti de pretutindeni. Printre 
aceşti „stagiari” s-a numărat, la un moment dat, şi S. Freud. 

Concomitent cu studiile lui Charcot asupra isteriei, care se desfăşurau la Paris, se 
efectuau studii similare şi în alte centre medicale. La Nancy, Bernheim considera 
isteria, spre deosebire de Charcot, ca pe o nevroză, utilizând în acest sens hipnoza 
ca pe o metodă de vindecare, prin inducţie sugestivă, a simptomelor clinice ale bolii. 
Modul de gândire clinică era absolut contrar celui practicat de Charcot. Charcot le 
sugera pacientelor aflate în stare de hipnoză simptomele bolii, creând „tablouri 
clinice” prin inducţie sugestivă, pe când Bermmheim le sugera amendarea simptomelor 
clinice, desfiinţându-le prin acelaşi mecanism de inducţie sugestivă. În cazul tehnicii 
folosite de Charcot, inducția sugestivă era patoplastică, în cazul lui Bernheim, 
inducția sugestivă avea rol psihoterapeutic. 

Ambele experimente, atât cel al lui Charcot, cât şi cel al lui Bernheim, au pus în 
evidenţă faptul că simptomatologia isterică apare sau dispare numai în condiţii în 
care conştiinţa clară a individului este suprimată; mai exact, în cursul somnului 
hipnotic, fapt ce ridică problema unor stări sau instanţe psihice diferite de sfera 
conştiinţei, ulterior numite de E. Kretschmer stări hiponoice. 

Plecând de la concluziile şi observaţiile clinice ale experienţelor lui J.M. Charcot, 
elevii acestuia au aprofundat studiul isteriei, ajungând la rezultate extrem de im- 
portante. 

P. Janet afirmă că „personalitatea umană comportă mai multe etaje, dintre care 
noi nu cunoaştem decât etajul conştiinţei. Majoritatea comportamentelor care nu 
implică o participare a conştiinţei depind de un psihism cvasiinconştient reprezentat 
prin formele inferioare ale conştiinţei” P. Janet denumeşte aceste mecanisme şi 
fenomenul care este legat de ele „automatismul psihologic”, consacrându-i vaste şi 
importante studii. 

Studiile extinse asupra domeniului psihopatologiei clinice şi al psihiatriei au pus 
în evidenţă numeroase aspecte noi, legate în special de fenomenul de „dedublare a 
personalităţii” (aşa cum este el întâlnit în schizofrenie, intoxicaţiile cu droguri 
psihotrope etc.). Toate acestea vin să pledeze în favoarea unor organizări de tip 
„Stratificat” a personalităţii umane, din care sfera conştiinţei nu este decât forma 
aparentă, exterioară a acesteia. 

Răsturnarea freudiană 


Cel care a sintetizat cunoştinţele anterioare şi a definit cadrul psihanalizei a fost 
S. Freud. De viaţa şi activitatea sa este legată istoria propriu-zisă a psihanalizei, 
motiv pentru care vom urmări principalele evenimente ale vieţii sale, veritabile etape 
de dezvoltare ale psihanalizei. 

S. Freud se naşte la 6 mai 1856, în oraşul Freiberg din Moravia, în Imperiul 
Austro-Ungar. La vârsta de cinci ani se mută cu familia sa la Viena, unde studiază 
cursul secundar şi apoi urmează tot aici Facultatea de Medicină, fiind interesat în 
mod deosebit de studiul sistemului nervos. 

În anul 1885 face un stagiu la Paris, la celebra Clinică de Neurologie a lui 
J.M. Charcot de la Salpetricre. Aici asistă la faimoasele „Lecons de Mardi”, cu 
demonstraţii clinice şi discuţii asupra isteriei. Concomitent însă, îl cunoaşte şi pe 
P. Janet şi studiile acestuia. 

În anul 1889 face un nou stagiu, de data aceasta la Clinica de la Nancy, unde îi 
cunoaşte pe Liebault şi Bernheim, cu care va studia hipnotismul şi sugestia în 
tratamentul simptomelor clinice ale isteriei. 

În anii 1891 şi 1892, împreună cu J. Breuer, tratează prin hipnoză un caz de 
isterie, utilizând în mod invers metoda lui Charcot, care producea simptome clinice 
prin inducţie, în stare de hipnoză. Freud şi Breuer vor utiliza metoda inducției 
hipnotice în scopul ştergerii simptomelor clinice. 

În anul 1893, ]. Breuer şi S. Freud comunică rezultatele lor referitoare la isterie, 
pe care le vor publica în anul 1895, în lucrarea Sfudii asupra isteriei, fundamentând 
totodată o nouă doctrină psihologică şi o nouă formă de tratament al bolilor psihice. 

Între anii 1899 şi 1905, S. Freud îşi expune, în mod independent, primele sale 
formulări teoretice referitoare la psihanaliză în lucrări devenite celebre: Interpre- 
larea viselor (1899), Psihopatologia vieții cotidiene (1901), Trei eseuri asupra 
sexualității şi Lapsusul şi relația sa cu inconştientul (1905). 

Psihanaliza va cunoaşte o dezvoltare considerabilă între anii 1905-1920, când 
publică Introducere în narcisism (1914) şi Complexul lui Oedip, iar în jurul lui 
S. Freud se constituie o echipă de tineri specialişti care vor ilustra ulterior domeniul 
psihiatriei, al psihanalizei şi al psihoterapiei. Este vorba de E. Bleuer şi C.G. Jung 
de la Ziirich, E. Jones de la Londra, K. Abraham de la Berlin, S. Ferenczi de 
la Budapesta, E. Regis şi A. Hesnard de la Paris. Toţi vor fi nume de referinţă 
în domeniu. 

Întâlnirea dintre S. Freud şi noii săi elevi nu a avut ca efect numai adoptarea şi 
difuzarea psihanalizei, ci şi ridicarea unor „probleme” şi a unor „întrebări” din 
partea acestora referitoare atât la doctrina teoretică, cât şi la metoda practică. Aceste 
din urmă aspecte au dus la separarea unora dintre adepţii lui S. Freud de acesta. 
Apar astfel curente disidente în psihanaliză : cel al lui A. Adler, care pune accentul 
pe rolul agresivităţii şi al voinţei de putere, şi cel al lui C.G. Jung, care se distanțează 

de S. Freud prin respingerea pansexualismului acesmia în materie de pulsiuni, 
precum şi în ceea ce priveşte modul de a considera inconştientul. | | 

După anul 1920 asistăm la o modificare a teoriei psihanalitice şi o extindere a 
sa operată de căire însuşi S$. Freud. Aceste aspecte le regăsim în lucrarea lui Dincolo 
de principiul plăcerii (1920). Aici, S. Freud împarte pulsiunile (7riebe) în următoa- 


rele grupe: 


— _pulsiuni ale vieţii (sexualitate, libido, Eros) ; 
—  pulsiuni ale morţii şi agresivităţii (Thanatos). 


S. Freud procedează apoi la o reevaluare a organizării sistemului personalităţii 
sau a „aparatului psihic” în următoarele trei instanţe : 


-  Sinele, sediu al pulsiunilor şi dorințelor refulate ; 
- Eul, cuprinzând preconştientul şi cenzura totodată ; 
-  Supra-Eul, cuprinzând conştiinţa morală. 


A A 


Până în 1939, anul morţii sale la Londra, S. Freud va mai elabora câteva lucrăr: 
care extind sfera psihanalizei asupra ştiinţelor umane (morală, religie, mitologie. 
societate, familie, cultură, artă etc.), şi anume: Jofem şi tabu ; Inhibiţie, simptorn, 
boală ; Moise şi monoteismul ; Angoasă şi civilizație. 


Psihanaliza postfreudiană 


Psihanaliza nu a avut o evoluţie continuă şi uniformă. Ea are o istorie tensionată, 
adesea zguduită de crize interioare, reprezentate prin curentele disidente, dar şi prin 
modificările pe care le-a suferit după Freud în plan doctrinar şi, mai cu seamă, în 
planul aplicării sale practice în psihoterapie şi educaţie. 

Cele mai importante curente disidente care s-au desprins din psihanaliza ortodoxă 
freudiană au fost psihanaliza lui A. Adler şi cea a lui C.G. Jung. 

A. Adler pune accentul pe autoritate, pe pulsiunile agresivităţii şi pe dorinţa de 
putere ca formă finală către care tinde orice comportament, orice pulsiune a Eului, 
ca mod de autorealizare a persoanei. 

C.G. Jung revizuieşte psihanaliza în special în problema inconştientului, căruia îi 
acordă o valoare esenţială, dar al cărui conţinut îl extinde. Pentru el, psihanaliza 
devine o „psihologie abisală”, având ca obiect principal inconştientul. Acesta nu 
poate fi numai sediul exclusiv al pulsiunii sexuale. Aici îşi au loc arhetipurile, stările 
complexuale, experienţa psihologică individuală, dar şi simptomele clinico-nevrotice 
ale individului. Limbajul inconştientului este simbolic şi se exprimă în mituri, 
legende, religii, vise, artă etc. În acest sens, nu se poate vorbi despre un singul 
inconştient. Acesta cuprinde mai multe instanţe : inconştientul instinctogen, ca sedii 
al pulsiunilor primare ; inconştientul individual, ca sediu al experienţelor psihologie: 
personale a individului; inconştientul colectiv, depozitarul tuturor experienţelor 
ancestrale ale umanităţii, sub forma arhetipurilor. 

Dincolo de curentele sale disidente, psihanaliza, încă din timpul vieţii lui S. Freud, 
dar mai ales după moartea acestuia, a fost îmbogăţită de numeroase contribuţii. 

W. Stekel studiază pulsiunile sexuale, problema sexualităţii şi a traumatismului 
sexual în viaţa individului, stările de angoasă etc. 

O. Rank studiază psihanalitic etapele vieţii individuale, punând problema „trau- 
matismului naşterii” individului ca separare a copilului de mamă, a dependenţei 
prelungite de aceasta şi a consecinţelor sale în procesul de formare şi maturizare a 
personalităţii individuale. 

A. Freud studiază raporturile „Eului” cu „Lumea” şi descrie mecanismele de 
apărare ale Eului. M. Klein scoate în evidenţă importanţa primei copilării, a fixaţiilor 
emoţionale din această perioadă, dar şi rolul psihotraumatizant al frustrărilor afective 
Şi al carenţelor educaţionale pentru viitorul individ. 

K. Horney face studii extinse asupra relaţiilor dintre conflict şi mediu, a rolului 
şi semnificației psihotraumatismelor pentru personalitatea individului. L. Szondy 
realizează o analiză minuțioasă a pulsiunilor inconştientului şi elaborează o metodă 
de psihodiagnostic al pulsiunilor. 

J. Lacan procedează şi el la o analiză minuțioasă a stadiilor de dezvoltare a 
personalităţii individului şi, concomitent, a semnificației discursului psihanalitic. 
J. Starobinski aprofundează aceste aspecte prin analiza semantică aplicată la psihana- 
ză, realizând o veritabilă hermeneutică a discursului psihanalitic. 

Cercetări aplicate de psihanaliză semnalăm şi în sfera altor ştiinţe umane. 

M. Robert şi Ch. Bihler fac studiu de analiză psihanalitică la cercetările psihobio- 
grafice. 1. Binswanger vorbeşte despre valoarea deosebită a studiului psihobiografiei 
individuale, dintr-o dublă perspectivă: psihanalistă şi existenţială, punând accentul 
pe viaţa interioară a individului, considerată ca „istorie a vieţii interioare” 

În domeniul antropologiei culturale, psihanaliza devine o metodă prețioasă la 
B. Malinowski, dar şi la R. Linton pentru interpretarea vechilor culturi sau a civi- 
lizaţiilor primitive. Aceste teme le regăsim şi la Cl. L&vi-Strauss, care face o analiză 
comparată din perspectiva antropologiei structurale a tehnicilor psihanalizei şi a 
practicilor şamaniste. Asupra tuturor acestor aspecte vom reveni pe parcurs. 


Observaţii critice 


Încă de la apariţia sa, psihanaliza a fost supusă unor critici vehemente, fiind privită 
adesea cu rezervă sau chiar respinsă categoric. Cu toate acestea, ea a sfârşit prin a 
se impune -— datorită valorii, noutăţii şi importanţei sale practice — atât în sfera ştiin- 
ţelor umane, cât şi în psihologie şi medicină. 

O critică a psihanalizei scoate însă în evidenţă o sumă de aspecte care ridică 
numeroase semne de întrebare. Le vom enumera succint, urmând ca ele să fie 
dezbătute într-un capitol special. 

Prin noua imagine despre om pe care psihanaliza o instituie, ea se înfăţişează ca 
o construcţie care „mitologizează” persoana umană. 

În al doilea rând, axa doctrinei psihanalitice reprezentată de „complexul Oedip” 
nu pare a rezista la o analiză critică atentă şi profundă. Mai mult, ceea ce S. Freud 
înţelege prin „complexul Oedip” este un fenomen care nu a fost semnalat decât în 
aria culturală europeană ; iar referirea la mitul antic este numai un motiv, aşa cum 
vom vedea când se va discuta acest aspect. 

Un alt aspect care pare a marca o anumită fragilitate a doctrinei psihanalitice este 
reprezentat de ceea ce remarca N. Berdiaev, şi anume că, în conformitate cu spiritul 
psihanalizei, natura persoanei umane este considerată a fi funciarmente bolnavă, 
întrucât la baza vieţii noastre psihice stau pulsiunile, care, nesatisfăcute, se convertesc 
în focare de tensiune psihică, ducând la stări conflictuale, complexe ideoafective sau 
simptome nevrotice. 

Nu vom mai insista. Esenţial este faptul că psihanaliza s-a impus cu un prestigiu 
deosebit în arena ştiinţelor umane şi a medicinei, ca o formă de gândire de care nu 
putem să nu ţinem seama şi ca un praxis indispensabil. Ea vine să explice aspectele 
de cunoaştere psihologică a individului şi să dea o nouă viziune clinică asupra 
patologiei psihiatrice, oferind în acest din urmă caz un preţios şi eficient instrument 
terapeutic. 

În plus, mentalitatea psihanalitică s-a impus ca mod de a gândi şi interpreta majo- 
ritatea fenomenelor familiei, societăţii, dezvoltării şi evoluţiei personalităţii, precum 
ŞI situaţiile conflictuale de factură individuală sau crizele sociale (E. Fromm), ale 
istoriei, artei şi culturii sau faptele de antropologie (B. Malinowski, Cl. Levi-Strauss). 


Capitolul 2 


Principiile psihanalizei 


Problemele psihanalizei 


Domeniul psihanalizei îl reprezintă Omul şi suferința psihică. Suferinţa psihică are 
un caracter particular, diferit de cel al suferinţei somatice, aceasta din urmă fiind în 
primul rând durere. Cea dintii este nenorocire şi tortură. Acest tip de suferinţă este 
resimţit de individ în interior, fiind trăit ca o experienţă psihică. Psihanaliza îşi 
propune „să intre”, „să coboare” în inconştientul uman, în profunzimea personalităţii 
pentru a descifra şi rezolva aceste stări. 

Una din principalele cuceriri ale psihanalizei este reprezentată prin precizarea 
cadrului psihologiei. În sensul acesta, se disting două mari tipuri de psihologii, şi 
anume : 


a) Psihologia de suprafață, care priveşte comportamentul şi actele umane ; ea este 
o psihologie şi o psihoterapie de consiliere care aduc un ajutor practic şi imediat, 
o soluţie de moment. 

b) Psihologia profunzimilor sau abisală, rezultat direct al psihanalizei (S. Freud, 
C.G. Jung, L. Szondy), care vizează sondarea inconştientului, un fel de „psiho- 
-speologie” sau „chirurgie a sufletului” (P. Daco). 


Psihologia abisală este o psihologie şi o psihoterapie simbolice. Ea se bazează pe 
imaginaţia subiectului în scopul depistării următoarelor aspecte : refulările ; com- 
plexele ; amintirile uitate ; profunzimile nesatisfăcute. 

După S. Freud, pentru psihanaliză, psihologia reprezintă studiul „fenomenelor 
mentale”, pe care aceasta le plasează exclusiv în „interiorul” persoanei, în sfera 
inconştientului. 

Pe aceste considerente, domeniul psihanalizei este dominat de următoarele trei 
mari dimensiuni : dinamica, economica şi topica sau structuralitatea. 

Dinamica descrie fenomenele mentale şi le explică prin interacţiunea lor în raport 
cu „opoziţia forţelor” care generează situaţii conflictuale sau stări complexuale. 

Aceste „forţe” ce generează conflictele sunt reprezentate de : pulsiunile biologice, 
de natură sexuală sau agresive ; contra-pulsiunile, de origine socială, care se opun 
realizării pulsiunilor individului. 

Economica pune accentul pe aspectul conservativ al forțelor în prezenţa con- 
flictului. 

Energia pulsională este modificată în unele perioade critice ale vieţii individului 
(pubertatea, adolescenţa, menopauza, involuţia), situaţii în care forţa pulsiunilor şi 
a contra-pulsiunilor este decisivă în ceea ce priveşte evoluţia conflictului. Această 
energie psihică internă poate lua următoarele aspecte : mânie emoţională, agresivitate 
biologică. 

Topica sau structuralitatea este legată de structura aparatului psihic, în care, aşa 
cum am arătat şi mai înainte, S. Freud distinge trei instanţe : Supra-Eul moral ; Eul 
conştient ; Sinele inconştient. 

Aceste structuri sau instanţe ale personalităţii individului se disting între ele prin 
forţa, originea şi dinamica specifice. 

În sfera psihanalizei, considerată ca doctrină teoretică fundamentală, se diferen- 
țiază un domeniu practic, reprezentat prin psihanaliza clinică ; aceasta este o colecţie 
ordonată de „studii de cazuri” (case history) şi de interpretări explicative ale semni- 
ficaţiilor lor. 

L. Binswanger completează acest punct de vedere, vorbind despre istoria vieţii 
interioare (Innere Geschichte). L. Binswanger subliniază faptul că „istoria vieţii 
interioare” nu este o descoperire a lui S. Freud, ci ea preexistă psihanalizei, chiar 
constituirii psihologiei ca ştiinţă, remarcându-se în evoluţia sa două etape : 


a) Etapa lui Aristotel, care pune problema „spiritului” (nous) din care derivă ulterior 
activitatea sintetică a „conştiinţei” (Plotin) şi „apercepţia” (Kant, Maine de 
Biran). Ea este desăvârşită de experienţele sufleteşti de tipul „conversiunii” ale 
Sf. Augustin (Confessiones, VIII), care pune problema „istoriei vieţii interioare” 
şi a „fiinţei spirituale din mine”, precum şi la misticii Evului Mediu (Sf. Tereza 
de Avila, J. Boehme, R. Lulus etc.). 

b) Etapa a doua este faza conştiinţei, a „aprehensiunii vieţii interioare”, a luării 
la cunoştinţă de către persoană a unei vieţi sau a unei „istorii interioare” proprii, 
ca un mod de înţelegere de sine. Este, de fapt, reluarea tezei delfice a lui Socrate 
privind „Cunoaşterea de sine” Aceste idei pot fi întâlnite începând de la 
Sf. Augustin, Petrarca, Montaigne, Paracelsus, Malebranche, Herder, Goethe, 
Rousseau, Humbold, Schleiermacher, Nietzsche şi Freud. 


| Din cele de mai sus se poate desprinde faptul că problemele psihanalizei au 
dimensiuni şi caracteristici proprii, ce-i conferă acesteia o anumită configuraţie care 
o diferenţiază net de psihologia descriptivă clasică şi de psihiatria clinică. Elementul 
ei caracteristic, fundamental, este reprezentat prin caracterul său dinamic. Aceste 
aspecte se vor vedea pregnant în principiile psihanalizei. 


Principiile psihanalizei 


Prin principiile fundamentale ale psihanalizei înțelegem principiile sau legile cele 
mal generale care, după S. Freud, guvernează viaţa mentală, conduita ŞI experienţele 
persoanei umane. 

Ele Supl wrmăloarele : principiul constantei ; principiul inerţiei neuronale : 
principiul Nirvanei ; principiul plăcerii/neplăcerii ; principiul realităţii ; compulsiu- 
nea la repetiţie. 

În continuare le vom analiza pe fiecare în parte. 


1. Principiul constanței 


Acesta este principiul conform căruia aparatul psihic tinde să menţină la un nivel cât 
mai scăzut posibil sau cel puţin cât mai constant cu putinţă cantitatea de excitație pe 
care el o conţine. Constanţa este obţinută, pe de o parte, prin descărcarea energiei 
existente, iar pe de altă parte, prin evitarea a ceea ce ar putea creşte cantitatea de 
excitație şi apărarea împotriva acestei creşteri. 

Principiul constanţei stă la baza teoriei economice freudiene, apărând ca reglator 
al funcţionării aparatului psihic. El caută să menţină constantă, în cadrul său, suma 
excitaţiilor externe şi de apărare şi descărcare (abreacţie) faţă de creşterea tensiunii 
de origine internă. 

Din motivele mai sus menţionate, principiul constanţei se află într-un raport 
strâns cu principiul plăcerii. 


2. Principiul inerției neuronale 


Acesta este principiul de funcţionare a sistemului neuronal, în conformitate cu 
care neuronii tind să evacueze complet cantităţile de energie pe care le primesc. Este 


AeL] 


un mecanism de „descărcare energetică” neuronală. 


3. Principiul Nirvanei 


Acest principiu desemnează tendinţa aparatului psihic de a reduce la zero sau măcar 
de a reduce cât mai mult posibil orice cantitate de excitație de origine externă sau 
internă (B. Low, S. Freud). 

Nirvana desemnează stingerea dorinţei umane, aneantizarea individualităţii, o 
stare de linişte şi fericire interioară perfectă, totală. 

Principiul Nirvanei este tendinţa de reducere, de constanţă, de suprimare a ten- 
siunilor produse de orice excitație internă. Acest punct de vedere creează o stare de 
ambiguitate, de echivalență între „principiul constanţei” şi „principiul Nirvanei” 

După S. Freud, principiul Nirvanei exprimă tendinţa pulsiunii de moarte, motiv 
pentru care el se diferenţiază de constanţă sau de homeostazie (J. Laplanche şi 
J.B. Pontalis). Termenul de Nirvana exprimă, în primul rând, o legătură profundă 
între plăcere şi aneantizare. 

4. Principiul plăcerii/neplăcerii 


Acesta este un principiu care guvernează funcţionarea mentală, ansamblul activităţii 
psihice, având ca scop să evite neplăcerea şi să procure plăcerea. În măsura în care 
neplăcerea este legată de creşterea cantităţii de excitație, iar plăcerea de reducerea 
acesteia, principiul plăcerii este un principiu economic. 

Principiul plăcerii a fost preluat de către S. Freud de la Fechner („principiul 
de plăcere a acţiunii”), conform căruia nu numai că finalitatea urmărită de acţiunea 
umană este plăcerea, dar şi actele noastre sunt determinate de plăcerea sau de 
neplăcerea procurate în prezent de reprezentarea acţiunii de îndeplinit sau a conse- 
cinţelor sale. 

Se remarcă la S. Freud existenţa unei relaţii strânse între cele două principii ale 
plăcerii şi constanţei. 

Principiul plăcerii este corelat şi cu principiul realităţii. Pulsiunile nu caută, la 
început, decât să se descarce, să se satisfacă pe căile cele mai scurte. Ele se acomo- 
dează progresiv cu realitatea, singura care le permite, prin deturnări şi amânări 
necesare, să atingă satisfacția căutată. 

Reiese de aici modul în care raportul „plăcere/realitate” pune o problemă care 
este ea însăşi dependentă de semnificaţia dată în psihanaliză termenului de „plăcere”. 
Prin plăcere se înţelege satisfacerea unei nevoi. 


5. Principiul realității 


Principiul realităţii împreună cu principiul plăcerii reprezintă pentru S. Freud cele 
două mari principii care guvernează întreaga funcţionare a aparatului psihic. E] 
formează un cuplu cu principiul plăcerii, pe care îl modifică în măsura în care 
reuşeşte să se impună ca principiu reglator. În acest caz, căutarea satisfacţiei nu se 
mai efectuează pe căile cele mai scurte, ci acceptă deturnări şi îşi amână realizarea 
în funcţie de condiţiile impuse de mediul exterior. 

Din punct de vedere economic, principiul realităţii corespunde unei transformări 
a energiei libere în energie legată. Din punct de vedere topic, el este definitoriu 
pentru sistemul „preconştient/conştient” Din punci de vedere dinamic, psihanaliza 
caută să fundamenteze intervenţia principiului realităţii pe un tip de energie pulsională 
care este pus cu precădere în serviciul Eului. 

Principiul plăcerii este pus în serviciul Sinelui, întrucât, din punct de vedere 
genetic, principiul realităţii îi succedă principiului plăcerii. 


6. Compulsiunea la repetiție 


Acest principiu al psihanalizei are două accepţiuni : 


a) In sfera psihopatologiei, el reprezintă sau desemnează procesul incoercibil şi 
de origine inconştientă prin care subiectul se plasează activ în situaţii neplăcute, 

repetând experienţe vechi, fără a-şi aminti de prototipul lor; sau, dimpotrivă, 
subiectul are impresia foarte vie că este, de fapt, vorba de ceva pe deplin motivat 
în actualitate. 

b) În sfera psihanalizei, acest principiu desemnează un factor autonom, ireductibil 
în ultimă analiză la o dinamică conflictuală, axată doar pe jocul principiului plă- 
cerii şi al celui al realităţii. Ea este pusă în mod esenţial în legătură cu caracterul 
cel mai generos al pulsiunilor, şi anume cu caracterul lor conservator. 


Psihanaliza consideră, în general, simptomele ca fiind fenomene de repetiţie ; 
aceasta întrucât, în psihanaliză, simptomul reproduce, mai mult sau mai puţin deghi- 
zat, anumite elemente ale unui conflict din trecutul bolnavului. 

Referitor la compulsiunea la repetiţie, E. Bibring distinge următoarele două 
aspecte principale : o tendinţă repetitivă, proprie Sinelui; o tendinţă restitutivă, 
proprie Eului. 

Se poate desprinde din cele de mai sus faptul că principiile psihanalizei, specifice 
acestui domeniu, au în primul rând un caracter dinamic Şi, prin aceasta, ele exprimă 
un anumit regim de funcţionare a aparatului psihic uman. În plus, dincolo de aceste 
aspecte legate de funcţionarea vieţii psihice, principiile psihanalizei sunt în confor- 
mitate cu modalitatea de organizare a sistemului personalităţii în instanţe specifice, 
fiecăreia dintre ele corespunzându-i principii dinamice specifice. 


Omul în psihanaliză 


O privire de ansamblu, sintetică asupra psihanalizei are în centrul ei ideea de Om, 
aceasta situându-se astfel în sfera ştiinţelor umane. 

În cadrul ştiinţelor umane, omul devine „subiect” sau „temă” pentru el însuşi în 
momentul în care conştiinţa reflexivă operează separaţia omului de lume. 

Cea de-a doua mare separație a omului este cea care îl face pe acesta să se 
distingă de sine însuşi, producându-se atunci când conştiinţa reflexivă descoperă 
viaţa interioară. 

A treia separație este reprezentată prin momentul când conştiinţa se reflectă pe 
sine însăşi. 

Apar acum, ca o consecinţă a celor de mai sus, trei dimensiuni ale omului, şi 
anume : omul exterior, ca trup ; Omul interior, ca suflet ; omul ca spirit sau conştiinţă. 

În felul acesta, omul apare ca rezultatul unei descoperiri, al unui act de cunoaş- 
tere. M. Foucault susţine că „finitudinea omului se anunţă în pozitivitatea cunoaşterii” 
Din acest motiv, autorul citat consideră că „finitudinea omului se profilează sub 
forma paradoxală a indefinitului... în spaţiul cunoaşterii” Cunoaşterea devine astfel 
experienţă umană şi ea se axează pe trei elemente, şi anume: corpul uman, ca 
spaţialitate a persoanei ; dorința sau apetitul primordial, care dă naştere la valori ; 
limbajul, care articulează toate segmentele experienţei umane. 

Pentru M. Foucault, omul este un „dubiet empirico-transcendental” ce uneşte 
două analize : cea în raport cu spațiul corporal, respectiv cu realitatea ; cea care este 
în raport cu iluziile proiective sau cu transcendenţa. 

Prima dintre acestea este în raport cu „ordinea obiectuală”, pe când cea de-a 
doua este în raport cu „ordinea discursului” 

În „redublarea empirico-transcendentală” care este omul regăsim, aşa cum afirmă 
M. Foucault, două aspecte: „cognito” şi „impense”. Altfel spus, ceea ce poate fi 
„gândit” şi ceea ce nu poate fi gândit. În sensul acesta, Descartes descoperă omul 
care poate fi gândit, înţeles sau dedus raţional din conceptele logice ale gândirii ; pe 
când S. Freud descoperă omul care nu poate fi gândit şi nici înţeles raţional, ci omul 
care poate fi dedus din actele şi conduitele sale, diferite de conceptele logice ale 
raţiunii. Omul cartezian este omul raţiunii clare, al logicii; pe când omul freudian 
este omul pulsiunilor tenebroase ale inconştientului. 

Revenind la schema anterioară a lui M. Foucault conform căreia omul este corp, 
apetențe şi limbaj, rezultă de aici faptul că domeniul cunoaşterii omului se distinge 
în trei registre: biologicul, respectiv corpul - funcţii şi norme; apetențele, pri- 
vind nevoile şi dorinţele - conflict şi regulă ; limbajul sau comunicarea - semnificaţie 
ŞI sistem. 

În felul acesta, pe baza celor de mai sus, se poate afirma că omul este rezultatul evo- 
Juţiei cunoaşterii, care în decursul timpului a produs o „imagine” a omului, aşa cum 
de altfel reiese şi din afirmaţiile lui M. Foucault. Toate aceste aspecte cu caracter meto- 
dologic ne sunt indispensabile pentru a putea înţelege omul şi psihanaliza. 

Psihanaliza are ca obiect Omul. Prin aceasta, ea se situează la graniţa dintre 
ştiinţele umane şi medicină. De la ştiinţele umane ea a preluat „cunoaşterea”, iar de 
la medicină, modul de „acţiune” 

Din punctul de vedere al psihanalizei, omul este în primul rând o „fiinţă inte- 
rioară”, al cărei centru de greutate este reprezentat de către inconştient, rezervorul 
pulsiunilor ce asigură dinamica sistemului. 

În sfera psihanalizei, omul este toi un dublet, dar un dublet reprezentat prin 
articularea inconştientului cu conştientul, instanţe care se opun una alteia. Incon- 
ştientul este în raport cu omul prin intermediul pulsiunilor sale, pe când conştientul 
este în raport cu lumea, cu normele realităţii externe. 

Psihanaliza creează un nou şi original model uman, punând însă accentul pe sfera 
inconştientului pulsional. Pulsiunile sunt sursa şi mobilul vieţii psihice. Dinamica 
sau regimul pulsiunilor este însăşi viaţa psihică. Dinamica sufletească este jocul 
pulsiunilor care se desfăşoară între „satisfacere”, conform cu principiul plăcerii, şi 
„Treprimare/refulare”, în conformitate cu conflictele Eului. 

Principiul plăcerii devine, în felul acesta, legea fundamentală a naturii umane în 
psihanaliză. Blocarea acestui principiu duce la apariţia complexelor, a stărilor con- 
flictuale sau a simptomelor nevrotice. Din acest motiv, N. Berdiaev spune că, din 
punctul de vedere al psihanalizei, omul este o fiinţă funciarmente bolnavă, întrucât 
pulsiunile inconştientului reprezintă pentru el sursa nevrozelor. 

Datele oferite de psihanaliză în direcţia cunoaşterii omului sunt de o valoare 
incontestabilă. Ele pun, în primul rând, problema importanţei inconştientului în 
edificarea dinamică a vieţii psihice. Acest sistem de organizare a personalităţii 
instituit de S. Freud este amplu dezvoltat de C.G. Jung prin teoria sa despre 
inconştient şi de rezultatele experimentale ale lui H. Rorschach. 

Ceea ce este important de subliniat este faptul că pulsiunile inconştientului se pot 
exprima într-o manieră simbolică, după un limbaj specific, ori acest aspect trebuie 
avut în vedere de fiecare dată când ne referim la „modelul uman” al psihanalizei. 

Omul în psihanaliză, ca expresie a forţei pulsiunilor inconştientului său, ne apare 
ca o structură simbolică, fiind astfel diferit în mod fundamental de alte „modele 
umane” oferite de psihologie, psihiatrie etc. Dar admițând tocmai acest model uman 
de factură simbolică, putem construi un sistem adecvat de psihoterapie cu efecte 
salutare pentru om. 

Ca imagine, omul în psihanaliză este dominat de o aparenţă mitologică atât la 
S. Freud, cât şi la C.G. Jung. Dar această aparenţă este dată de încărcătura simbolică 
a inconştientului său (pulsiuni, complexe, arhetipuri, vise etc.), care-l face diferit de 
omul sistemelor umaniste de tip raţionalist. Este oare aceasta o contradicţie ? Nu. Ea 
este, de fapt, un paradox al omului, pe care tot psihanaliza îl explică. 

Fiind un dublet inconştient-conştient, omul în psihanaliză este o ființă simbolică, 
pe când în alte domenii ale umanului el este o fiinţă rațională. Dar, de fapt, este şi 
una, şi alta. 

Omul este o fiinţă simbolică în raport cu inconştientul şi o fiinţă raţională în 
raport cu Eul conştient, acestea constituind cele două laturi ale naturii umane. Aici 
este meritul psihanalizei în descifrarea naturii persoanei umane. 


Capitolul 3 


Organizarea şi dinamica personalităţii. 
Aparatul psihic 


Teorii referitoare la personalitate 


Nu putem înţelege modul de organizare şi funcţionarea sistemului personalităţii în 
psihanaliză fără a face o prealabilă trecere în revistă a teoriilor referitoare la 
personalitate şi fără a defini cadrul acestui concept fundamental în psihologie, 
psihiatrie şi psihoterapie. 

Personalitatea este, în primul rând, un concept operaţional, abstract, care desem- 
nează sub aspect psihologic un anumit mod de a fi al individului. Ceea ce este con- 
cret pentru individ este persoana, în sensul de identitate şi unicitate ale individului. 

M. de Unamuno scrie referitor la om că este „subiectul multor divagaţii vulgare, 
mai mult sau mai puţin ştiinţifice... El este zoon politikon al lui Aristotel, contractul 
social al lui Rousseau, homo oeconomicus al Şcolii din Manchester, homo sapiens al 
lui Linn€” Dar, pentru M. de Unamuno, omul este „acest om concret, în carne şi 
oase, subiectul şi obiectul suprem al oricărei filosofii” 

Omul la Unamuno este „o fiinţă raţională” Această idee ne vine de la I. Kant, 
care construieşte un om al conştiinţei, deci al responsabilităţii morale, după modelul 
„Dumnezeului-conştiință”, un „Dumnezeu lutheran”, în spiritul Reformei. 

„Dumnezeul rațional” este proiecția în infinitul exterior a omului prin definiţie, 
a omului abstract, a omului non-om ; pe când „Dumnezeul sentimental şi voluntar” 
este proiecția în infinitul exterior a omului dotat cu voinţă, a omului concret, în 
carne şi oase (M. de Unamuno). 

Rezultă de aici două dimensiuni ale omului în sfera ştiinţelor umane, şi anume : 


a) omul exterior, reprezentând conştiinţa sau dimensiunea morală, respectiv, pentru 
psihanaliză, Supra-Eul moral şi Eul conştient ; 

b) omul interior, reprezentat prin afectivitate şi voinţă, trup şi pulsiunile vitale, 
respectiv, pentru psihanaliză, inconştientul pulsional. 


Considerat în sensul acesta, „omul este un scop şi niciodată numai un mijloc”, 
susține I. Kant, iar M. de Unamuno preia această teză morală. 

Interesantă este opinia filosofilor referitoare la conştiinţă. În acest sens, M. de 
Unamuno scrie că „omul este, prin faptul de a fi om, de a avea o conştiinţă... un 
animal bolnav. Conştiinţa este o boală... Sunt exemple tipice ale acestui sentiment 

ragic al vieţii: Marc Aureliu, Sf. Augustin, Pascal, Rousseau, Obermann, Thomason, 
„opardi, Vigny, Lenau, Kleist, Amiel, Quental, Kierkegaard” Important este însă 
aptul că, spre deosebire de psihanaliză, care pune accentul pe inconştient şi pe 
ulsiuni, filosofia şi morala pun accentul pe Supra-Eu şi pe valorile etice legate de 
onştiinţă. Cu toate acestea, S. Kierkegaard spune despre conştiinţă că este „o boală 
nortală”, întrucât ea este cea care generează angoasa. 

Kant, Kierkegaard, Nietzsche, Unamuno pun accentul pe conştiinţă şi, cum 
puneam, în mod implicit pe dimensiunea morală a fiinţei umane. Pentru ei, persona- 
itatea umană este dominată şi definită de conştiinţă. Însă deoarece „conştiinţa” este 
onsiderată ca o „boală” umană, rezultă de aici faptul că omul sănătos este repre- 
entat prin „omul irațional”. Rațiunea implică cunoaşterea. Curiozitatea de a cunoaşte 
mpinge însă către păcat, către păcatul capital, originar. Or, în acest moment, se 
»roduce o aparentă rezolvare a paradoxului uman. Prin păcatul originar se întâlnesc 
Wtât Supra-Eul moral, cât şi inconştientul pulsional sau, altfel spus, conştiinţa şi 
)ulsiunile. Acestea sunt tezele filosofiei referitoare la personalitatea umană. 

Psihologia ca ştiinţă este sau descriptivă, sau dinamică. Ea face din personalitate 
1n concept operaţional, în structura căruia regăsim, după G.W. Allport, trei categorii 
de norme care îi asigură configuraţia, şi anume : 


a) norme universale, în sensul că fiecare om este ca toţi ceilalţi oameni ; 
b) norme de grup, Care stabilesc că fiecare om este ca unii oameni ; 


c) norrme idiosincratice sau idiodinamice, după Rosenzweig, în conformitate cu care 
fiecare om este ca nici un alt om. 


Însă psihanaliza subliniază de fiecare dată caracterul dinamic al organizării per- 
sonalităţii în instanţe, care se află în relaţii de interdependenţă. Inconştientul nu 
poate fi conceput în absenţa Eului conştient. Astfel, individualitatea şi identitatea 
devin caracteristici principale ale „modului de a fi” al persoanei umane. 


Definiţia personalităţii 


Personalitatea se defineşte ca fiind sinteza tuturor elementelor care concură la confi- 
gurarea mentală a unui subiect pentru a-i da acestuia o fizionomie proprie. Acest 
aspect rezultă din următoarele sale particularităţi : constituţia psiho-fiziologică ; 
elemente instinctivo-afective ; caracter ; temperament ; tipul de reacţie ; conduită ; 
nivelul de aspirații. 

În mod separat faţă de definiţia psihologică de mai sus de ordin descriptiv a 
personalităţii, din punct de vedere moral, persoana poate fi definită ca reprezentând 
acea unitate spirituală şi morală, conştientă de independenţa şi de demnitatea sa, 
având identitate şi individualitate specifice. 

Personalitatea, aşa cum apare ea în psihologie, se referă în primul rând la individ, 


fie în ceea ce priveşte relaţiile acestuia cu mediul exterior natural, fie cu lumea 
semenilor săi. 

În psihanaliză însă, lucrurile sunt mai diferenţiate, motiv pentru care acest demers 
prealabil referitor la personalitate întreprins din punct de vedere filosofic, moral şi 
psihologic ne apare ca fiind deosebit de necesar. 

Psihanaliza vede persoana ca pe un „aparat psihic”, special organizat şi axat 
îndeosebi pe dimensiunea vieţii interioare a individului. Din acest motiv, în sfera 
psihanalizei orice subiecti este o persoană sau un individ unic, dar concomitent şi 
purtătorul unei „istorii psihobiografice” unice, strict personală. 

Psihologia evaluează persoana în funcţie de caracteristicile acesteia, printre care 
le enumeră pe următoarele : 


a) unitatea sau identitatea, care fac din persoană un tot coerent ca organizare ; 

b) vitalitatea, care este un ansamblu ierarhizat, capabil de a se adapta la variațiile 
endogene sau exogene ; 

c) conştiinţa de sine sau reprezentarea mentală de sine, care este imaginea pe care 
un individ o are despre propria sa persoană, despre sine însuşi ; 

d) raporturile cu mediul fizic extern, dar şi cu lumea semenilor, constând din faptul 
că personalitatea unui individ opune „Eul” său propriu acţiunilor fizice ale 
mediului sau ale lumii; 

e) creațiile personalităţii, ca forme de expresie şi proiecţie specifice conţinutului 
intrapsihic al acesteia. 


Organizarea personalităţii în psihologie 


Organizarea personalității umane ca sistem de niveluri psihice, dispuse într-o ierarhie 
specifică, aşa cum apare ea în sfera psihanalizei, nu este o contribuţie directă a 
acesteia. Această modalitate de a vedea organizarea personalităţii este întâlnită în 
psihologie încă înainte de Freud, motiv pentru care se impune o trecere sintetică în 
revistă a aspectelor respective. 

După J. Delay şi P. Pichot, personalitatea este „un sistem de instanţe articulate, 
eventual sub formă ierarhică, schema de bază fiind susceptibilă de variaţii individuale 
limitate” În sensul acesta, sunt semnalate mai multe teorii privind organizarea 
personalităţii : 


1. Teoria organizării ierarhice a personalităţii o regăsim la Platon şi Aristotel, 
care descriu pentru aceasta trei niveluri sau instanţe principale : 
a) sufletul vegetativ, reprezentând dorinţele (epithymia), cu sediul în abdomen 
(pasiunile) ; 
b) sufletul animal, reprezentând curajul şi voinţa (/hymia), cu sediul în torace 
(dispoziţia afectivă) ; 
c) rațiunea sau sufletul raţional (/ogistikon), cu sediul în cap (raţiunea). 
Gândirea creştină preia sistemul clasic al personalităţii al lui Platon şi Aristotel, 
adaptându-l noii filosofii scolastice, aşa cum o întâlnim la Sf. Augustin şi Thoma 

d'Aquino, care descriu tot trei niveluri sau straturi ale personalităţii, după modelul 

Trinităui Divine, şi anume: 

a) prima trinitate este reprezentată prin: mens - forţa intelectuală, inteligenţa şi 
voinţa reunite ; notita — sufletul care se cunoaşte pe sine însuşi ; amor — sufletul 
deschis prin sine ; 

b) a doua trinitate, reprezentată prin: memoria - cunoaşterea în sensul de inteli- 
genţă şi de iubire reunite ; infelligentia — cunoaşterea de sine în sens psihologic, 
de discernământ ; voluntas — voinţa prin care se consumă şi se realizează cunoaş- 
terea perfectă, acţiunea ; 

Cc) a treia trinitate, formată din următoarele : dei memoria — respectiv amprenta lui 
Dumnezeu în om; intelligentia — ca mai sus; amor -— ca în prima instanţă. 


2. Teoria psiho-fiziologică a organizării ierarhice a sistemului personalităţii este 
susținută de H. Jackson, C. von Monnakow, R. Mourgue şi se întemeiază pe trei prin- 
cipii fundamentale : 


a) evoluţia personalităţii urmează un mers ascendent, de la simplu-automat şi bine 
organizat la mai puţin bine organizat, superior şi complex ; 

b) funcţiile personalităţii suferă un proces de disoluţie, de sus în jos, de tip general 
sau localizat ; 

c) simptomatologia bolilor psihice, în funcţie de dezorganizarea personalităţii, se 
supune unei duble condiţii, şi anume: un element pozitiv, în sensul că evoluţia 
nefiind completă, persistă un anumit nivel de evoluţie ; un element negativ, pri- 
vind disoluția unei instanţe inferioare, subordonate. 


3. Teoria straturilor aparţine şcolii germane de psihologie şi este o doctrină 
ierarhică pur psihologică şi medicală. Este reprezentată prin mai multe modele : 
Klages, Stransky, Kraus, Lersch, Hartmann şi Rothacker. "Toate sunt organizate după 
un acelaşi model sistematic de gândire şi în ele vedem cel mai apropiat sistem de 
psihanaliză. Pentru exemplificarea acestui fapt vom menţiona sistemul personalităţii 
după Th. Rothacker. 

Pentru Th. Rothacker, sistemul personalităţii este format din şase straturi funcţio- 
nale, dispuse în două etaje: 

a) Etajul personalităţii profunde, inconştiente, în care sunt următoarele straturi : 
viața din mine, animalul din mine, copilul din mine, stratul emoţional ; 

b) Etajul personalităţii corticale, reprezentat prin două straturi: personalitatea 
propriu-zisă şi Eul. 

Remarcăm la acest model de personalitate diferenţa netă între sfera inconştien- 
tului, numită ca atare, şi sfera vieţii conştiente, a Eului. 


Aspectele prezentate şi analizate mai sus reprezintă teorii ale personalităţii, 
privind organizarea acesteia din punctul de vedere al psihologiei. 


46 TRATAT DE PSIHANALIZĂ ŞI PSIHOTERAPIE 


Organizarea personalităţii în psihanaliză 


Psihanaliza acordă o importanţă deosebită modului de organizare structurală a 
sistemului personalităţii. Referitor la acest aspect, S. Freud vorbeşte despre aparatul 
psihic, pentru a desemna personalitatea ca pe un sistem funcţional cu o organizare 
specifică. 

Psihanaliza consideră personalitatea ca pe un „sistem” sau ca pe un „aparat” 
psihic organizat după un model ierarhic stratificat, format din instanţe specializate 
funcţional şi dispuse unele deasupra altora, de jos în sus. Recunoaştem în acest model 
cele expuse anterior, în special concepţiile lui H. Jackson. 

Instanţele personalităţii în psihanaliză sunt următoarele : inconştientul, subcon- 
ştientul sau preconştientul şi conştientul, care cuprinde Eul conştient şi Supra-Eul 
moral. 


1. Inconştientul (Unbewusste) reprezintă ansamblul conţinuturilor nonprezente 
în câmpul actual al conştiinţei. În sens topic, el este sediul conţinuturilor refulate, 
cărora li s-a refuzat accesul la nivelul sferei „preconştient/conştient” 

Caracteristicile inconştientului sunt următoarele : este rezervorul pulsiunilor, 
dispune de o mare energie pulsională, pulsiunile conţinute în sfera inconştientului 
sunt supuse acţiunii cenzurii. 

Din punct de vedere topic, distingem în inconştient trei niveluri, subliniate în 
special de C.G. Jung, ca o completare a teoriei inconştientului a lui S. Freud: 


a) inconştientul instinctogen, care este rezervorul pulsiunilor elementare (instincte, 
trebuinţe etc.) ; 

b) inconştientul personal, care cuprinde istoria personală a individului, experienţele 
trăite de persoană, conflictele patologice, amintirile din copilărie, frustrările, 
stările complexuale ; 

Cc) inconştientul colectiv, în care este depozitată amintirea experienţelor emoţio- 
nale ale întregii umanităţi, reprezentate prin arhetipuri (C.G. Jung, G. Durand, 
J.P. Carrier). 


2. Subconştientul (Unterbewusste) reprezintă instanţa Care nu este încă conştientă, 
însă se află în pragul conştientului. Aceasta este o instanţă intermediară între incon- 
ştient şi conştient. Aici este sediul cenzurii ce operează asupra pulsiunilor incon- 
ştientului. 


3. Conştientul (Bewusstsein) este instanţa care se află la periferia sau la exteriorul 
aparatului psihic, primind informaţii atât din lumea externă, cât şi din sfera vieţii 
psihice a inconştientului. 

Din punct de vedere funcţional, această instanţă a personalităţii se opune atât 
subconştientului, cât şi inconştientului. Din punct de vedere energetic, ea se caracte- 
rizează prin faptul că dispune de o mare energie liberă. 


a) 


b) 


Viaţă 
interioară 

Din punct de vedere structural, „conştientul” are două niveluri, şi anume: 


Eul Uch). Din punct de vedere topic, Eul se află într-o relaţie de dependenţă atât 
faţă de revendicările Sinelui şi faţă de imperativele Supra-Eului, cât şi faţă de 
exigenţele realităţii. El este mediatorul intereselor persoanei. Din punct de vedere 
dinamic, Eul reprezintă în primul rând conflictul nevrotic, polul defensiv al 
personalităţii, cel care pune în joc mecanismele de apărare. Din punct de vedere 
economic, Eul apare ca un factor de legare a proceselor psihice, cu aspect 
compulsiv-repetitiv. 

Supra-Eul (Uber-Ich). Rolul Supra-Eului este echivalent cu cel al unui judecător 
sau cenzor în raport cu Eul şi el reprezintă conştiinţa morală, „auto-controlul”, 
zona de formare a aspirațiilor şi a idealurilor persoanei. După părerea lui S. Freud, 
Supra-Eul este moştenitorul complexului Oedip. 


Factori sociali, 
i PA morali, culturali etc. (Supra-Eul) 


Pa 


L—————————— Conşitient (Eul) 


N 


Idei, 
sentimente, 


Lumea as 
aspirații 


externă 


Mecanisme de apărare 
Limita dintre Eu şi Sine 


Reprezentări simbolice, 
conflicte 


<——————————— Preconştient 


ai oa pa iii ate Eat ci aaa at Zale eăta0 Inconştient 


Experienţe psihotraumatizante, 
psihosexualitate 


Instincte 


O reprezentare schematică a sistemului personalităţii în psihanaliză ne înfăţişează 


persoana ca pe un sistem parţial vizibil şi parţial invizibil. Limita dintre ceea ce 
vedem şi ceea ce este persoana o reprezintă frontiera dintre realitatea externă şi viaţa 
interioară a individului (vezi schema de mai sus). 


Partea vizibilă a persoanei este reprezentată de instanţa Eului conştient şi actual, 


pe când partea nevăzută a persoanei este reprezentată prin instanţele inconştientului 
Şi preconştientului. 

Mecanismele personalităţii în psihanaliză 


Aşa cum personalitatea, în sfera psihanalizei, are un anumit tip de organizare 
structurală, este firesc ca ea să aibă şi un anumit tip de mecanisme de bază după care 
să funcţioneze acest sistem atât de complex. 

Dinamica personalităţii în psihanaliză este exprimată prin relaţiile care există între 
instanţele ce compun acest sistem. Principalele mecanisme ale personalităţii sunt 
reprezentate prin: refulare, sublimare, deplasare, simbolizare, cenzură, catharsis. 
Le vom prezenta în continuare pe fiecare dintre acestea. 

În psihanaliză, mecanismele personalităţii privesc regimul dinamicii pulsiunilor, 
mai exact spus, modalitatea prin care acestea pot părăsi sfera inconştientului pentru 
a trece în sfera conştientă a Eului, exteriorizându-se astfel în conformitate cu prin- 
cipiul plăcerii. 


Eul conştient 


Preconştient 


Inconştient 


Schema de mai sus reproduce instanţele personalităţii (inconştientul, preconştien- 
tul şi Eul conştient) şi dinamica pulsiunilor. Pulsiunile (P) conţinute în inconştient 
tind să se satisfacă, dar, ajunse în instanţa de cenzură a preconşiientului, ele suni 
refulate (R) în inconştient, devenind, ca pulsiuni refulate (PR), veritabile focare de 
tensiune intrapsihică. Acestea se vor exterioriza, dar de data aceasta nu în mod direct. 
ci pe căi ocolite, printr-un proces de sublimare (S), exprimându-se în exterior prin 
forme simbolice (S), care maschează forma reală a pulsiunilor şi, în unele situaţii, le 
deturnează chiar sensul. Să încercăm să detaliem mecanismele respective. 

Refularea este mecanismul prin care pulsiunile refuzate de Eul conştient sun: 
re-trimise de către instanţa de cenzură a preconştientului în inconştient. Aceste 
pulsiuni refulate se re-întorc în inconştient cu o încărcătură energetică crescută. 

constituind în această situaţie veritabile focare de „tensiune intrapsihică” care trebuie 
să fie exteriorizate pentru a asigura o stare de echilibru a persoanei. 

Cenzura este mecanismul specific instanței preconştientului, care selectează 
calitativ ce pulsiune, când şi sub ce formă poate avea acces în sfera Eului conştient. 
Cenzura este mecanismul ce asigură libera trecere a pulsiunii în conştient din incon- 
ştient sau, dimpotrivă, cea care declanşează mecanismul de respingere, de interdicţie 
şi refulare a pulsiunii către inconştient. 

Sublimarea este mecanismul prin care pulsiunile refulate se pot exterioriza, elibe- 
rând în felul acesta sfera inconştientului de un surplus de energie psihică, dar pe căi 
ocolite, nu în formă de manifestare directă, pentru a se putea evita barierele de inter- 
dicţie ale cenzurii. Sublimarea se face prin schimbarea formei pulsiunii şi prin 
deplasarea sensului acesteia către o formă nouă, care o înlocuieşte pe prima şi este 
reprezentată de simbol. Cele mai cunoscute forme ale sublimării le reprezintă activi- 
tatea de creaţie artistică şi, în special, visul sau travaliul oniric. 

Simbolizarea este un act de conversiune, în virtutea căruia o pulsiune refulată, 
inacceptată de Eul conştient, se poate exterioriza sub forma deghizată a unei alte 
imagini cu o semnificaţie deturnată, fie sub formă de operă de artă, fie cel mai 
frecvent ca imagini Onirice. 

Catharsisul este unul dintre cele mai importante mecanisme ale personalităţii şi 
constă în descărcarea pulsională a energiilor din sfera inconştientului e în mod 
direct, fie pe calea sublimării. 


Vom mai reveni asupra mecanismelor referitoare la regimul dinamic al perso- 
nalităţii. 

Din analiza aspectelor de mai sus privind, pe de o parte, modelul de organizare 
al sistemului personalităţii, iar pe de altă parte, mecanismele acestui sistem se poate 
desprinde faptul că omul, ca fiinţă conştientă, se află dispus între două spaţii. Pe de 
O parte, este inconştientul pulsional, iar pe de altă parte, este Supra-Eul moral. 
Ambele exercită în egală măsură o permanentă tentaţie asupra Eului conştient şi 
actual, care este sfera conştiinţei prezente, dar, concomitent, şi opţionale. Eul este 
ce] care trebuie să aleagă între presiunile inconştientului şi aspiraţiile Supra-Eului. 
Este, de fapt, eterna dilemă a omului, aşa cum o găsim la Sf. Pavel, care spune că 
„Nu binele pe care îl vreau, ci răul pe care nu-l vreau îl fac”, şi la Faust, care trebuie 
să opteze între Mefistofeles şi Margareta. Acest aspect ne revelează o nouă imagine 
şi funcţie a Eului conştient, aceea de a decide, de a alege între cele două posibilităţi 
care-l stau în mod egal la dispoziţie. 

În sensul acesta, un exemplu extrem de elocvent este oferit de psihanaliza Divinei 
Comedii a lui Dante. Structura lumii în viziune dantescă „reproduce” organizarea 
personalităţii parcă după un model psihanalitic, Infernul, Purgatoriul şi Paradisul 
fiind cele trei instanţe. 

Infernul, locul păcătoşilor, reprezintă, simbolic, inconştientul pulsional cu toate 


aspectele sale sub specie morală negativă. Aici este situată galeria pasiunilor, a 
instinctelor primare, a agresivităţii şi păcatului. 

Purgatoriul, spre deosebire de Infernul cufundat în întuneric, este învăluit într-o 
atmosferă ceţoasă, incertă. Aici este sediul preconştientului, spaţiul cenzurii, locul 
care aşteaptă ieşirea către lumina paradisiacă. Este zona cenzurii, dar şi cea a 
aşteptării cathartice. 

Paradisul este zona luminii, a conştientului clar al zilei, dar şi a Supra-Eului 
moral. Aici pulsiunile sunt înlocuite cu virtuțile morale, cu liniştea şi eliberarea 
completă de patimi. 

Călătoria lui Dante este o traversare a registrelor sufleteşti şi morale ale persoanei, 
o frescă a unei vaste alegorii care unifică omul cu universul. Aceste teme ale 
călătoriei suni regăsite atât în sfera psihanalizei freudiene, cât şi în simbolistica 
inconştientului jungian şi au semnificaţia simbolică a unor „acte iniţiatice” Însă 
asupra acestor aspecte vom reveni pe larg când vom analiza simbolistica vieţii psihice 
şi limbajul inconştientului. 

Trebuie adăugat însă că „misterul”, ca fapt uman, este păstrătorul sensurilor 
profunde ale omului, ale vieţii şi este plasat în cultură, în eposurile literare, pe 
tărâmul „lumii de dincolo”. Această construcţie alegorică, „lumea de dincolo”, este, 
de fapt, imaginea simbolică a inconştientului, dar şi „spaţiul” la care se face referinţă 
în „mitul peşterii” al lui Platon. Incursiuni în „lumea de dincolo” regăsim în Eneida, 
în dialogurile lui Lucian din Samosata, în mitul lui Orfeu, în basmele populare 
româneşti etc. 


Dinamica formării personalităţii în psihanaliză 


O ultimă problemă care se pune în mod necesar atunci când este discutată organizarea 
personalităţii în psihanaliză este modul de formare a acesteia. 

Până la Freud, se considera că viaţa propriu-zisă, în special cea psihică, începe 
O dată cu naşterea individului, parcurgând etape succesive de dezvoltare/maturizare. 
Acest punct de vedere este susţinut şi demonstrati astăzi de teoria lui J. Piaget şi a 
altor specialişti de prestigiu. 

Psihanaliza are însă un punct de vedere absolut original de a considera individul, 
precum şi dezvoltarea sau, mai exact, formarea şi evoluția acestuia, diferit de punctul 
de vedere strict al unei analize psihologice. “Teza psihanalitică a evoluţiei individului 
are la baza ei principiul libidoului, iar întreaga dezvoltare a individului este o 
succesiune de etape ale apariţiei, dezvoltării şi regresiunii libidinale ale persoanei 
umane. Această concepţie, net formulată de S. Freud, a fost reluată de O. Rank, care, 
pe baza unor observaţii şi analize psihanalitice extrem de interesante şi originale, 
propune o schemă-model de formare dinamică a personalităţii, pe care o vom analiza 
în continuare. 

După O. Rank, formarea şi creşterea personalităţii individuale este o continuă 
mişcare de „intrare şi ieşire” dintr-un context de relaţii. Acest proces este alcătuit 
din mai multe faze, fiecare începând cu o nevoie majoră de legătură şi având ca scop 
O reîntoarcere. o refacere a formei anterioare. 

În sensul celor de mai sus, O. Rank distinge în procesul de formare a personalităţii 
individuale patru faze majore : faza familială, faza socială, faza artistică şi faza 
spirituală. Fiecare dintre aceste faze are una sau mai multe mişcări de întoarcere 
către unirea cu alte semnificaţii sau cu experienţe cosmice majore, manifestate sub 
formă de separație sau de individualizare a persoanei respective, legate de dorinţa 
acesteia de afirmare. Să analizăm caracteristicile fiecăreia dintre aceste faze : 


a) Faza familială consideră că viaţa începe cu o unire, reprezentată prin cuplul 
marital. În sens metaforic, simbolic, viaţa „începe şi se termină cu o idee-ten- 
dinţă paradisiacă”, spune O. Rank. La început este „Edenul”, iar la sfârşit este 
„Nirvana” Naşterea individului va reprezenta o experienţă psihotraumatizantă 
pentru copil (traumatismul naşterii), accentuată de secţionarea cordonului ombi- 
lical, ca simbol al „separării de mamă” a acestuia (traumatismul secţionării 
cordonului ombilical). Urmează apoi o etapă de creştere şi de desprindere treptată 
a copilului de părinţii săi, în special de mamă, cu ieşirea acestuia de sub controlul 
ŞI autoritatea materne (traumatismul înţărcării, al mersului, al controlului sfincte- 
rian etc.). 

b) Faza socială este considerată ca fiind o „re-naştere”, prin afirmarea externă a 
individului, concomitent cu separarea completă a acestuia de familia sa de origine. 
Este faza formării şi lichidării complexului Oedip. 

c) Faza artistică reprezintă unirea individului cu realitatea, cu natura, cu lumea. Ea 
se caracterizează prin dominarea gândirii creative, considerată tot ca un proces 
de afirmare socială, de dobândire a prestigiului şi autorităţii individuale. 

d) Faza spirituală este considerată a fi faza superioară, corespunzătoare idealurilor 
etice şi spirituale ale individului. Ea este privită ca un proces de afirmare deplină 
a persoanei respective. Această fază este caracterizată prin identificarea indi- 


vidului cu anumite idealuri spirituale, ideologice sau filosofice, reprezentând în 
fond momentul desăvârşirii fiinţei sale. 


Aceste aspecte, care sunt reprezentate în schema de la pagina 50, cuprind în ele 
atât factori de progres, cu caracter stimulativ, cât şi factori psihotraumatizanți, cu 
caracter frustrant. Evoluţia individului este considerată în psihanaliză un continuu 
efort de adaptare şi de realizare libidinală. Însă acest proces al tendinţelor pulsionale 
ale inconştientului se ciocnesc fie de cenzura subconştientului, fie de normele vieţii 
sociale. Evoluţia individului devine astfel un lung şir de experienţe psihotrauma- 
tizante, de frustrări menţionate de O. Rank: traumatismul naşterii, traumatismul 
secţionării cordonului ombilical, traumatismul înţărcării, al mersului, al obliga- 
tivităţii controlului sfincterian, situaţia oedipiană, dobândirea unui statut şi rol social, 
identificarea complementară cu partenerul de viaţă, investirea cu autoritate şi pres- 


tigiu social, acceptarea declinului biologic, împăcarea cu destinul şi resemnarea în 
faţa morţii. 

MU 
NAȘTERE 
Faza familială 8 AUM ApISMUL 


1SMUL 
TRAUME SARIŢIEL SOINTEI 

DEALURILE FAMII XREA cy 


Faza socială 


Faza EROULUI 
artistică 


Faza spirituală LOSOR 


TRAUMA „SPIRITULUI. 


MOARTEA (ULTIMA SEPARAŢIE) 


Actul conştiinţei 
simbolice 


Este un punct de vedere interesant, care pune în valoare dinamica profundă a 
pulsiunilor libidinale ale inconştientului şi rolul acestuia în formarea personalităţii ca 
proces continuu, desfăşurat pe toată durata vieţii persoanei respective. 


Capitolul 4 


Inconştientul şi pulsiunile 


Inconştientul 


În psihologie, termenul de inconştient se aplică faptelor psihice care scapă conştiinţei 
subiectului la care acestea se produc (A. Porot). El desemnează deci ansamblul 
acelor părţi ale proceselor psihice care scapă sintezei conştiente. În felul acesta, el 
ne apare ca o clarificare a unor motivații şi semnificaţii imanente conduitei umane. 

Existenţa inconştientului a fost semnalată încă dinainte de S. Freud, în primul 
rând în filosofie, de Leibniz, Carus, Hartman şi Schopenhauer. În psihologie, cei care 
s-au referit la formele psihice inconştiente au fost: P. Janet (Automatisme psycho- 
logique, 1889), Bernheim (Hypnotisme, psychotherapie, suggestion, 1891), Binet 
(Les alterations de la personalite, 1892), Ribot (La vie inconsciente et les mouve- 
ments, 1914). 

În opera psihanalitică a lui S. Freud, inconştientul este menţionat în lucrarea sa 
Traumdeutung (1899) în legătură cu aparatul psihic, la care distinge trei calităţi sau 
instanţe : conştientul, preconştientul şi inconştientul. După S. Freud, inconştientul 
este instanţa personalităţii în care sunt depozitate pulsiunile individului. 

Această teorie referitoare la structura aparatului psihic este revizuită de către 
S. Freud în 1923, care de data aceasta distinge următoarele trei instanţe ale persona- 
lităţii: inconştientul, Eul şi Supra-Eul. În cadrul acestui sistem al personalităţii, 
inconştientul este instanţa psihică cea mai primitivă, cea mai elementară a vieţii 
psihice. Ea este constituită din pulsiunile instinctive, veritabile forţe biologice care 
tind în mod permanent să se descarce în sfera conştientului. 

A doua instanţă a personalităţii este reprezentată de Supra-Eu, care nu trebuie 
confundat cu idealul Eului şi nici cu conştiinţa morală. Acesta se naşte din asimilarea 
prin introiecţie a interdicţiilor parentale şi a altor forţe represive care-şi exercită 
acţiunea asupra individului în cursul dezvoltării sale. 

Eul este instanţa personalităţii care se diferenţiază de cea a inconştientului prin 
caracterul său de instanţă în contact cu realitatea externă. Aceasta este instanţa 
conştientă a personalităţii individului. 

Dacă pentru S. Freud inconştientul este o zonă unică şi unitară a aparatului 
psihic, depozitarul exclusiv al pulsiunilor individului, C.G. Jung distinge două zone 
bine diferenţiate în acest strat al personalităţii : inconştientul individual şi incon- 
ştientul colectiv. Trebuie notat însă faptul că aceste două zone ale inconştientului la 

care se referă C.G. Jung nu exclud şi nici nu înlocuiesc inconştientul pulsional sau 
inconştientul instinctogen al lui S. Freud, ci vin numai să-l completeze. 

Inconştientul individual este depozitarul amintirilor şterse, înceţoşate, al ima- 
ginilor penibile, refulate sau „uitate”, precum şi al altor materiale care nu sunt încă 
apte pentru a putea intra în sfera conştientului. Inconştientul personal va conţine 
reminiscenţele infantile cele mai precoce ale individului. 

Inconştientul colectiv cuprinde „cunoştinţele epocii preinfantile sau vestigiile 
existenţei ancestrale”, susţine C.G. Jung. După acesta, „pe când imaginile formate 
de amintirile inconştientului personal sunt imagini plenare pentru că sunt trăite de 
individ, vestigiile amintirilor conţinute în inconştientul colectiv sunt simple siluete, 
pentru că ele nu au fost trăite în mod individual” (C.G. Jung). 

Dacă inconştientul personal este sediul experienţelor individuale anterioare, trăite 
în mod direct de individ, inconştientul colectiv este sediul experienţelor colective 
anterioare, trăite direct de întreaga umanitate şi cu care individul se naşte, ca o parte 
psihologică proprie persoanei sale. Acestea sunt „arhetipurile” sau „imaginile pri- 
mordiale” (e:dola) despre care vorbeşte şi Platon (Republica). 

Pentru inconştientul personal este specific mecanismul sublimării, al „prezentei- 
ficării” experienţelor anterioare trăite în sfera conştientă a Eului personal. Pentru 
inconştientul colectiv, susţine C.G. Jung, este specifică funcţia transcendentală, care 
proiectează individul în orizontul valorilor aflate în relaţie cu arhetipurile, cu 
experienţa colectivă anterioară a umanităţii. 

Aceste două straturi ale inconştientului despre care vorbeşte C.G. Jung nu exclud, 
aşa cum spuneam mai sus, un al treilea strat al inconştientului, respectiv inconştientul 
instinctogen, care este sediul pulsiunilor. Specific inconştientului instinctogen ca 
mecanism este actul refulării. 

Dacă problema inconştientului pare a fi clară, nu la fel stau lucrurile în ceea ce 
priveşte conţinutul acestuia. Încă de la S. Freud, este admis de către toţi specialiştii 
că inconştientul este sediul sau depozitarul pulsiunilor individuale, dar asupra naturii 
acestora discuţiile nu par a fi pe deplin încheiate. 

Referitor la pulsiuni există numeroase puncte de vedere, teorii, controverse. Un 
fapt este clar. Problema există de foarte multă vreme, cu mult înaintea naşterii 
psihanalizei ca ştiinţă, dar s-a impus în moduri diferite celor care au încercat să 
răspundă la ea. În orice caz, sintetizând în plan istoric şi psihologic problema, putem 
afirma că, în ceea ce priveşte pulsiunile, se discută două mari aspecte de ordin 
psihologic: pasiunile şi pulsiunile. Le vom trata pe rând în cele ce urmează. 
Menţionăm însă că între pasiuni şi pulsiuni deosebirile sunt în primul rând de 
orientare doctrinară şi de atitudine metodologică, întrucât primele au în special o 
conotaţie morală, pe când ultimele intră în mod direct în sfera psihologiei şi a 
psihopatologiei. de unde au fost preluate de psihanaliză. 

Pasiunile 


Termenul „pasiune” vine de la latinescul passio, care înseamnă „a suporta”, 
„a suferi” “Termenul latinesc, la rândul său, se înrudeşte cu grecescul pathos, care 
înseamnă „suferinţă” sau „stare afectivă” 

Aparţinând (la originea lor) sferei morale şi desemnând stări de spirit dezagrea- 
bile, rele, neplăcute, suferinţe morale (Homer, Eschil, Sofocle, Euripide), ele vor 
desemna în creştinism suferinţele şi moartea lui Iisus. 

Descartes le defineşte ca reprezentând toate stările sufleteşti rezultate din impre- 
siile produse unui individ şi care nu sunt legate de voinţă, subliniind în felul acesta 
faptul că pasiunile scapă controlului conştiinţei. 

În epoca modernă, Th. Ribot consideră pasiunea ca fiind o emoție prelungită şi 
intelectualizată, care a suferit astfel o metamorfoză necesară. 

În sensul actual, pasiunea reprezintă o înclinaţie dominantă şi care poate deveni 
exclusivă, similară sau asimilabilă emoţiei. 

Înclinaţia sau tendinţa exclusivă care servesc ansamblul de funcţii psihice, pertur- 
bând judecata şi conduitele, sunt tot caracteristici ale pasiunilor, care descoperă 
relaţiile acestora cu sfera moralei. 

Pasiunea mai poate fi considerată şi ca o tendinţă psihică dominantă, putând da 
un sens vieţii, prin concentrarea energiilor individului, şi permiţând realizarea, în 
felul acesta, a unei opere dificile. 

În psihologia contemporană, pasiunile sunt considerate ca fiind experienţe trăite, 
dar concomiieni şi ca structun dobânâite ale personahtăţii individului. 

Pentru H. Ey, pasiunea este dezvoltarea istorică a evenimentelor trăite în funcţie 
de un sistem conştient de afecte, elementul afectiv fiind, în acest caz, dominanta 

caracteristică a pasiunii. 

Istoria pasiunilor este extrem de interesantă şi semnificativă, fiind un exemplu 
de evoluţie a concepţiilor şi atitudinilor faţă de acestea. Stoicii acordau o mare 
importanţă pasiunilor, pe care le asociau cu ideea de pasivitate, întrucât se consi- 
dera că „omul pasional” este sclavul pasiv al acestora. Pentru stoici, mişcările 
pasiunilor rezultă din tendinţe care nu pot fi nici judecate şi nici controlate (Epictet, 
Marc Aureliu). 

În creştinism, pasiunile devin patimi şi suferinţe care împing omul către păcat. 
Din acest motiv, sursa păcatelor este considerată a fi sfera pasiunilor, a „poftelor” 
primare, trupeşti de regulă, sau a instinctelor umane (I. Hausherr). 

În plin Ev Mediu scolastic, Sf. Thoma d'Aquino atribuie pasiunilor un Caracter 
de bipolaritate ca orientare, dându-le ca urmare o conotaţie morală: dragoste-ură, 
dorinţă-aversiune, plăcere-durere, speranţă-disperare, iubire-mânie. În aceeaşi peri- 
oadă, Dante clasifică pasiunile în: patimi, pe care le aşază în Infern, şi virtuţi, pe 
care le aşază în Paradis, preluând în felul acesta tezele moralei tomiste. 

La Descartes, pasiunile au o notă morală, dar şi importante trăsături psihologice 
care exprimă caracterul unei persoane, iar pentru La Rochefoucauld şi Helvetius, ele 
desemnează în primul rând caracterul individului. 

Deschiderea pe care o face Descartes către psihologie marchează începutul 
desprinderii pasiunilor de sfera moralei. În sensul acesta, începând cu Magendie, 
care vorbeşte de „pasiuni animale” şi „pasiuni sociale”, se încearcă fundamentarea 
fiziologică şi psihologică a pasiunii. Opera de transferare a pasiunilor în domeniul 
medicinei îi aparţine lui Ph. Pinel. Acesta împarte pasiunile în două grupe, după 
criterii „fiziologice” şi „psihologice” pasiuni viscerale şi pasiuni cerebrale. Conti- 
nuând această linie, Broussais face o sinteză a concepţiilor lui Magendie şi Pine] 
referitoare la pasiuni, reţinând următoarele tipuri : pasiuni animale, pasiuni sociale, 
pasiuni intelectuale. Din acest moment, putem considera pasiunile ca aparţinând 
definitiv domeniului psihologiei. 

Ch. Fourier distinge mai multe forme de pasiuni, pe care le împarte în trei grupe 
principale, şi anume : 


a) pasiuni senzitive, legate de cele cinci simţuri ; 

b) pasiuni spirituale, care formează lanţul legăturilor sociale (iubirea, ambiția, 
prietenia, familiarismul) ; 

c) pasiuni distributive, în care intră: spiritul de partid ; nevoia de varietate perio- 
dică ; pasiuni compozite, rezultate din combinarea mai multor plăceri ale simţu- 
rilor şi sufletului. 


Interesant este punctul de vedere al lui Th. Ribot, care consideră că „pasiunea 
ocupă în ordinea afectivă locul pe care ideea fixă îl ocupă în ordinea intelectuală. Ea 
rupe echilibrul înclinațiilor, dirijând întreaga energie către un acelaşi punct” 

Intrate definitiv în sfera psihologiei şi a psihiatriei, astăzi pasiunile se grupeaz: 
în două clase (A. Porot): 


a) forme minore de pasiuni, reprezentate prin : joc ; perversiuni sexuale ; alcoolism 
şi toxicomanii ; obiceiuri tiranice ; 

b) forme majore de pasiuni, care sunt caracterizate prin dereglări afective de mare 
intensitate, dominând personalitatea, gândirea şi comportamentul şi creând, îr 
felul acesta, tablouri clinico-psihiatrice diferite, de tipurile următoare : stări 
paranoide ; delirul pasional ; psihozele paranoide. 


Din clasificarea de mai sus se poate desprinde faptul că pasiunile au o important: 
dimensiune medico-psihiatrică, ele devenind „tulburări” psihice majore, de tipu 
psihozelor în anumite circumstanţe. 

Important de reţinut, din punct de vedere istoric, este faptul că în evoluţia 
concepţiilor şi a atitudinilor faţă de pasiuni se notează trei etape: efapa morală, 
etapa psihologică şi etapa medico-psihiatrică. 

Pentru completarea imaginii referitoare la pasiuni, vom insista asupra modului în 
care acestea sunt considerate şi asupra tratamentului aplicat pasiunilor. Acest aspect 
este esenţial în înţelegerea psihanalizei şi, în special, a psihoterapiei. 

Se consideră că, deşi au o mare influenţă asupra persoanei umane, nici o pasiune 
nu este de neînvins. Orice pulsiune violentă poate fi contracarată de o facultate 
psihică de rezistenţă similară ca putere celei care a produs-o. 

După M. Boigey, pasiunile pot beneficia de un tratament complex, cu caracter 
diferențiat, şi care include măsuri medicale, măsuri penal-juridice şi un tratament 
religios, acesta din urmă având cel mai mult caracterul unei psihoterapii analitice, 
aşa cum se va vedea. 

Tratamentul medical al pasiunilor se referă la corectarea comportamentului 
prin intermediul unor procedee medicale (lobotomie frontală, medicaţie neurolep- 
tică etc.). Se consideră însă că educaţia medicală este, în acest caz, mai puţin impor- 
tantă decât cea morală. Cu toate acestea, se acordă un rol important măsurilor de 
igienă mintală (C. Enăchescu). În sensul acesta, sunt cunoscute preceptele Şcolii 
medicale de la Salerno. din secolul al Xil-lea care. refertnclu-ee. la (ulkuscăsi osasinss, 
de pasiuni, indica următoarele : „Si zibi deficiunt medici, medici tibi fiant. Haec tia : 
mens hilaris, requies, moderata dieta” 

Tratamentul judiciar se impune ori de câte ori pasiunile împing comportamentul 
către acte antisociale, creând devianţe de tip sociopatic. Se consideră că omul trebuie 
să se comporte în aşa fel în societate încât să nu comită acte antisociale, contrare 
legilor. Unele pasiuni se nasc din relaţiile conflictuale dintre oameni sau dau naştere 
unor confruntări violente şi conflicte. În aceste situaţii se impune adoptarea unor 
măsuri juridice cu caracter penal împotriva categoriei respective de indivizi. 

Tratamentul religios are un caracter particular, impunându-se mai ales în acele 
cazuri în care tratamentul medical sau cel juridic sunt neindicate. Atunci, asistenţa 
religioasă rămâne singura resursă la care trebuie să se apeleze. Ea are, în primul 
rând, un caracter de psihoterapie confesională specifică, în sfera căreia preotul 
devine confidentul şi sursa soluţiilor morale şi psihologice ale individului. Din punct 
de vedere psihologic şi psihoterapeutic, forma cea mai eficace o reprezintă con- 
fesiunea (spovedania). Aceasta are valoarea şi semnificaţia unui act psihoterapeutic 
pur, realizând ceea ce va face ulterior în sfera medicală psihanaliza, şi anume, în 
primul moment un act de transfer pozitiv al individului asupra preotului, iar în al 
doilea pas o eliberare cathartică a individului. 

Referitor la tratamentul pasiunilor, M. Boigey spune că „medicul, magistratul şi 
preotul rămân arbitrii dezvoltării, canalizării şi tratamentului pasiunilor umane” 


Pulsiunile 


Între pulsiuni şi pasiuni există o relaţie foarte importantă. Ea este dată de acţiunea 
prin care S. Freud, printr-un act de medicalizare, a transformat pasiunile în pulsiuni, 
situându-le sediul în sfera inconştientului şi făcând din ele materialul de bază al pro- 
cesului psihanalitic. Astfel, pulsiunile ocupă un loc extrem de important în psihanaliză 
şi psihoterapie. 

La vremea sa, Seneca spunea că „pasiunile şi rațiunea nu au sedii distincte în 
noi, ele nefiind decât firea omului înclinată către bine sau către rău”. Prin aceasta, 
el preciza că pasiunile şi raţiunea, cele două aspecte ale vieţi psihice, sunt concepte 

antitetice, porniri naturale ale omului, primele fiind involuntare şi necontrolabile, 
pe când celelalte sunt conştiente, voluntare şi orientate în mod controlat către un 
Scop precis. 

În psihologie şi psihanaliză, pulsiunea se defineşte ca fiind tendinţa instinctivă 
parţială, element cu caracter dinamic al realităţii interioare şi care stă la originea 
dorințelor umane cu caracter inconştient (A. Porot). 

Remarcăm din această definiţie a pulsiunilor următoarele aspecte: tendinţa 
instinctivă ; caracterul dinamic ; relaţia cu dorințele; caracterul incontrolabil şi 
inconştient. 

O altă definiţie afirmă că pulsiunea este un proces dinamic, constând dintr-o 
încărcare energetică sau o presiune care face ca organismul să tindă către realizarea 
unui scop anumit. 

Pulsiunea îşi are sursa într-o excitație corporală (starea de tensiune), scopul ei 
fiind de a suprima starea de tensiune din sursa pulsională şi, în felul acesta, pulsiunea 
îşi poate atinge ţinta în obiect sau mulţumită acestuia. 

Orice pulsiune are un caracter imperativ. Din acest motiv, ea se deosebeşte de 
instinct, care este un comportament animal ereditar, caracteristic speciei şi adaptat 
obiectului său. 

După S. Freud, „numim pulsiuni forţele pe care le postulăm în spatele tensiunilor 
generatoare de nevoi ale sinelui”. 

Aşa cum spuneam mai sus, conceptul de pulsiune derivă din cel de pasiune, prin 
medicalizarea acestuia din urmă şi confiscarea sa din sfera moral-juridico-religioasă 
de către S. Freud, care îl plasează în sfera medicinei, punându-l să joace un rol 
esenţial în psihanaliză. 

D. Lagache distinge trei momente în derularea procesului pulsional, şi anume : 


a) sursa, care este o stare de excitație din interiorul corpului individului ; 
b) scopul, care este presiunea pe care o exercită această excitație ; 
c) obiectul, care este instrumentul cu ajutorul căruia este obţinută satisfacția. 


După D. Lagache, „pulsiunea este un concept de frontieră între biologic şi 
mental, ea fiind din acest motiv mai puţin o realitate observabilă, concretă, cât, în 
primul rând, o entitate mitică” 

Pentru înţelegerea acestor aspecte, să urmărim evoluţia şi maturizarea pulsiunilor. 

În psihanaliză se consideră că sursa pulsiunilor este corporală şi independentă de 
mediu. Ele se maturizează o dată cu maturizarea corporală, în mod cronologic, pe 
etape sau stadii pulsionale. Stadiile pulsionale sunt următoarele : 


1. Stadiul oral, cu două substadii : a) stadiul oral primitiv (sugere), care corespunde 
primului semestru al vieţii individului; b) stadiul oral tardiv (sugere), care 
începe cu cel de-al doilea semestru de viaţă. 

2. Stadiul anal sau Sadic-anal, se situează între vârsta de 2 şi 3 ani, când tensiunile 
se descarcă prin defecaţie. Este etapa de satisfacere libidinală, legată de evacuarea 
materiilor fecale şi excitarea mucoasei anale. Este un stadiu de ambivalenţă sexuală. 

3. Stadiul falic se situează la vârsta cuprinsă între 3 şi 5 ani şi are ca obiect organele 
genitale. Tensiunea se descarcă prin atingeri ale acestora. 


4. Perioada de latenţă este cuprinsă între vârsta de 6 şi cea de 14 ani, o dată cu 
descreşterea tensiunii pulsionale. 


5. Perioada de pubertate este vârsta de inaugurare a stadiului genital şi a celui de 
sexualitate adultă. 


Încercarea de a reuni pulsiunile animale şi cele umane într-un Singur „grup 
ordonat” a eşuat de cele ma! multe ori. 


După părerea lui L. Szondi, „un sistem pulsional trebuie să oglindească sursele 
genetice originare care condiţionează cursul vieţii unei fiinţe vii şi care amintesc de 


horme-ul lui C. von Monakow. Făcând această afirmaţie, L. Szondi apropie pulsiunile 
de principiul vital, concept prezent atât în multe sisteme filosofice, cât şi în psihologie 
(Maine de Biran, Bergson etc.). Orice sistem pulsional trebuie să cuprindă ansamblul 
vieţii pulsionale în totalitatea sa, înțelegând prin aceasta fiecare dintre factorii 
pulsionali sau „pulsiunile parţiale” Astfel, un sistem pulsional nu poate oferi o 
vedere sintetică a întregului ansamblu al vieţii pulsionale (L. Szondi). 

Diversitatea punctelor de vedere biologice şi psihologice posibile şi necesare 
pentru a stabili o clasificare a pulsiunilor într-un sistem ierarhic conduce la compli- 
caţii care, după L. Szondi, ne îndepărtează de esenţa problemei. Acestea se datorează 
în primul rând mentalităţii de pe poziţia căreia privim problema sau, cum se exprimă 
tot L. Szondi, „spiritul epocii joacă un rol foarte important în alegerea punctelor 
de vedere” 


Este de la sine înţeles faptul că „pulsiunile umane” sunt net diferite de „pulsiunile 
animale” şi că a considera problema din punct de vedere biologic sau psihologic si 
chiar social impune o netă diferenţiere în sfera domeniului de refermțtă. 
Va trebui să avem în vedere criteriile de evoluţie, natura umană, diferită de 
cea exclusiv animală, factorii represiv-modelatori sociali, educaţa, cultura, morala 
Şi religia. 


L. Szondi raportează sfera pulsiunilor la psihologia abisală, admițând relaţia 
acesteia cu inconştientul care este sediul celor dintâi. In acest sens, L. Szondi afirmă 
că pentru sfera inconştientului există trei straturi cu o dezvoltare cronologică diferită, 


şi anume: inconştientul personal, inconştientul familial şi inconştientul colectiv. Le 
vom analiza, pe rând, în continuare. 


1. Inconştientul personal este sediul pulsiunilor sexuale individuale care se opun 


pulsiunilor Eului, motiv pentru care S. Freud vorbeşte despre dualismul dintre 
„pulsiunea sexuală” şi „pulsiunea Eului” 


2. Inconştientul familial se situează imediat sub inconştientul personal şi este din 
punct de vedere cronologic anterior acestuia. El este sediul elementelor primare 
conştiente şi transmise sub formă de pulsiuni familiale. Acestea rezultă din combi- 
naţia dintre pulsiunile individuale şi pulsiunile familiale dominante. În concepţia 
„analizei destinului” individului, L. Szondi le consideră ca reprezentând un 
sistem pulsiona! genetic familial. Autorul menţionat îşi fundamentează punctul de 

vedere pe date oferite de patologia ereditară a bolilor mintale, şi care, după 
părerea lui, înglobează opt nevoi pulsionale, despre care vom vorbi în continuare. 

3. Inconştientul colectiv reprezintă zona cea mai profundă a inconştientului şi 
generează un sistem pulsional colectiv, arhaic, având la bază arhetipurile lui 
C.G. Jung. Acesta pune în evidenţă rolul arhetipurilor în viaţa imaginară a 
individului, sub formă de „viziuni” şi halucinaţii, în cursul viselor sau în ficțiuni. 
Ele reprezintă pulsiunile arhaice colective. 


Clasificarea şi descrierea pulsiunilor 


Făcând o analiză a pulsiunilor în planul general, L. Szondi distinge următoarele 
trăsături ale acestora, pe care le numeşte „criterii ale sistemului pulsional ideal” 


a) globalitatea, conform căreia un sistem pulsional trebuie să reprezinte viaţa 
pulsiunilor în ansamblul său ; 

b) posibilitatea de a analiza ierarhia factorilor pulsionali sau, cu alte cuvinte, 
„pulsiunile parţiale” 

c) excluderea structurii pulsionale proprii cercetătorului în cursul „întâlnirii” aces- 
tuia cu subiectul (psihodiagnostic sau situaţie psihoterapeutică) ; 

d) excluderea spiritului sau a mentalităţii epocii ; 

e) fuziunea celor trei sisteme pulsionale distincte din punct de vedere cronologic : 
sistemul pulsional individual, familial şi colectiv. 


S-a constatat faptul că, la om, acţiunile pulsionale sunt determinate de gene 
specifice, numite „gene pulsionale”. Acestea sunt transmise din generaţie în generaţie, 
de la ascendenți la descendenţi. Ele au un caracter polimorf. 

Dacă admitem ipoteza că aspiraţiile pulsionale sunt de origine genetică, trebuie 
să admitem şi că natura comună a tuturor pulsiunilor rezidă în tendinţa acestora de 
a reproduce o stare existentă anterior în ascendenţa individului respectiv. Acest 
punct de vedere coincide cu definiţia pe care S. Freud a dat-o pulsiunii: „O pulsiune 
este un imbold sau o tendinţă înnăscută a organismului viu, tinzând ca să restabilească 
o stare anterioară” 

Teoria genetică a pulsiunilor ne duce la câteva constatări pe care le vom expune 
în continuare, şi anume : 


1. Sursa pulsiunilor o constituie genele pulsionale, care sunt reprezentate prin : 
aspirații sau tendinţe pulsionale ; nevoi sau factori pulsionali ; nevoi sau vectori 
pulsionali. 

2. O aspirație pulsională nu este determinată decât de o singură genă cu caracter 
predispozant fie pe linie paternă, fie pe linie maternă. 

3. Din analiza structurii genetice a pulsiunilor se poate trage concluzia cu privire la 
polaritatea dintre aspirații şi nevoi, în sensul că avem de-a face cu două tipuri de 
polarităţi : polaritatea factorială, ce are ca origine antagonismul dintre tendinţele 

pulsionale materne şi cele paterne ; polaritatea vectorială, care îşi are originea în 
antagonismul a două nevoi ce se asociază pentru a forma o pulsiune. 

4. Doctrina pulsională, aplicată de L. Szondi în „analiza destinului” individual, se 
bazează pe dualismul perechilor antagoniste de aspirații sau nevoi. În sensul 
acesta, conceptul de „pereche pulsională antagonistă” nu este altceva decât expre- 
sia psihologică a unui concept biologic. 

5. Plecându-se de la teoria genetică a pulsiunilor, trebuie admis faptul că în viaţa 
pulsională a unei persoane numai nevoile au o bază biologică, pe când ceea ce 
numim, de fapt, pulsiuni rezultă din combinaţia unor nevoi specifice. 

6. Din cele de mai sus rezultă faptul că, din punct de vedere biologic, este mai corect 
să se vorbească despre o „psihologie a nevoilor” decât despre o „psihologie a 
pulsiunilor”. 

7. De aceea, pulsiunile ne apar ca fiind rezultatul combinației diferitelor nevoi, 
aspiraţia şi nevoia reprezentând, în acest caz, unităţi pulsionale. O pulsiune este, 
prin urmare, rezultatul unei sinteze. 

8. Combinația nevoilor pentru a da naştere pulsiunilor depinde de factori genetici, 
de factori interni şi externi, cât şi de Eu. 


Plecând de la criteriile de apreciere psihopatologică, L. Szondi distinge patru 
grupe pulsionale, pe care le numeşte vectori pulsionali. Denumirea de „vector 
pulsional” pune în evidenţă un cuantum pulsional delimitat, cu o direcţie pulsională 
particulară, direcţie în care se manifestă nevoile şi aspiraţiile pulsionale intricate 
(L. Szondi). 

După L. Szondi, cele patru grupe de pulsiuni sau de vectori pulsionali sunt 
următoarele : 


a) vectorul S sau pulsiunea sexuală ; 

b) vectorul P sau pulsiunea paroxismală, de surpriză, denumită şi pulsiunea de 
protecţie sau pulsiunea etică ; 

c) vectorul Sch sau pulsiunea Eului ; 

d) vectorul C sau pulsiunea de contact. 


Fiecare dintre cele patru grupe psihopatologice de mai sus cuprinde câte două 
modalităţi de manifestare, disociabile clinic şi genetic. Astfel, sunt diferenţiate opt 
nevoi pulsionale specifice, pe care L. Szondi le numeşte factori pulsionali. Aceste 
aspecte apar în felul următor ca mod de distribuţie : 


Grupele ereditare psihologice Grupele de factori pulsionali 
de vectori pulsionali sau pulsiuni specifice 
Vectorul S 
„pulsuri sexuale 
Vectorul P Epilepsie 
uzi oii ua să (hy) 

Grupele ereditare psihologice Grupele de factori pulsionali 
de vectori pulsionali sau pulsiuni specifice 
Vectorul Sch 
„pulsiunile Eului” sau „schizoforme” | Schizofrenie paranoidă 


vecronl € 
„pusun de cont” au „circulare? 


Vom expune în continuare caracteristicile fiecăruia din cei opt factori pulsionali 
specifici. 


1. Factorul pulsional h exprimă nevoia de tandreţe, de sentimente materne, de 
pasivitate, de feminitate. 

2. Factorul pulsional s exprimă nevoia de agresivitate, de sadism, de masculinitate, 
de sentiment patern, de activitate şi virilitate. 

3. Factorul pulsional e exprimă nevoia de acumulare a unor afecte brutale: furie, 
ură, mânie, dorinţă de răzbunare. 

4. Factorul pulsional hy exprimă nevoia de a se da în spectacol sau de a se exhiba, 
de a se pune în valoare. 

5. Factorul pulsional k exprimă nevoia de interiorizare a Eului, egosistola (Eul care 
1a poziţie, Eul realist care ia în posesie obiectele). 

6. Factorul pulsional p exprimă nevoia de dilatare a Eului, egodiastola (Eul spiritual). 

7. Factorul pulsional d exprimă nevoia de achiziţie de obiecte, de căutare-cercetare, 
nevoia de a cuceri, analitatea (S. Freud). 

8. Factorul pulsional m exprimă nevoia de a se agăța de obiectele dobândite, 
securizarea, oralitatea (S. Freud). 


Mergând mai departe cu analiza structurii şi dinamicii pulsiunilor, L. Szondi 
constată că fiecare nevoie pulsională se poate manifesta sub trei forme, şi anume : 
într-o formă negativă sau morbidă ; într-o formă fiziologică sau normală ; într-o 
formă socializată sau sublimată. 

Studiile practice şi teoria lui Szondi referitoare la pulsiuni aduc o contribuţie 
deosebit de importantă în domeniu, de care suntem absolut obligaţi să ţinem seama. 
Ea face diferenţierea între nevoile biologice şi pulsiunile psihologice, dar concomitent 
insistă şi pe relaţiile dintre acestea. În plus, se face o precizare semnificativă a 
„nivelurilor de organizare” ale inconştientului, menţionându-se faptul că fiecărei 
instanţe a inconştientului îi sunt specifice anumite „fendințe pulsionale” , aşa cum s-a 
arătat mai sus. 

Teoria lui L. Szondi aduce importante contribuţii la cunoaşterea personalităţii 
umane, stabilind un cadru mult mai riguros al analizei şi clasificării domeniului 
pulsional. 

Am arătat mai sus care sunt caracteristicile pulsiunilor şi cum sunt acestea clasi- 
ficate în raport cu respectivele particularităţi în sistemul pulsional al lui L. Szondi. 
Importanţa lor în psihanaliză este majoră, iar relaţia lor cu inconştientul este 

esenţială. In sensul acesta, vom reda în continuare o clasificare sintetică a pulsiunilor, 
mai frecvent utilizată în psihanaliză. In cadrul ei, se disting mai multe grupe de 
pulsiuni : 


l. 


Pulsiunea agresivă cuprinde grupa pulsiunilor orientate către moarte, în măsura 
în care ele sunt îndreptate spre exterior. Scopul pulsiunilor agresive este distru- 
gerea obiectului. 


. Pulsiunea de distrugere cuprinde pulsiunile de moarte privite dintr-o perspectivă 


apropiată de experienţa biologică şi psihologică. Uneori, extensiunea ei este 
aceeaşi cu cea a termenului de „pulsiune de moarte”, dar, mai frecvent, ea califică 
pulsiunea de moarte în măsura în care este orientată spre lumea exterioară. Este 
o pulsiune foarte apropiată şi greu de diferențiat de pulsiunea agresivă. 


. Pulsiunea de dominație este o pulsiune sexuală care nu se uneşte decât în mod 


secundar cu sexualitatea şi al cărei scop este de a domina obiectul prin forţă. Ea 
are două aspecte, şi anume : instinctul de posesiune, care implică ideea unui bun 
ce trebuie conservat; instinctul de stăpânire, care evocă o dominare contro- 
lată prin forţă. 


. Pulsiunea parțială desemnează ultimele elemente la care a ajuns psihanaliza în 


cercetarea sexualităţii. Fiecare dintre aceste elemente se defineşte printr-o sursă 
(pulsiune orală, pulsiune anală) şi un scop ( pulsiunea de a vedea, pulsiunea de 
a domina). 

Termenul „parţial” ce se atribuie acestei pulsiuni nu semnifică faptul că pulsiunile 
parțiale sunt specii aparţinând clasei pulsiunii sexuale în generalitatea sa. Ele 
trebuie luate mai ales în sens genetic şi structural : pulsiunile parţiale funcţionează 
mai întâi independent şi tind să se unească în diferite organizări libidinale. 


. Pulsiunea sexuală este presiunea internă care în psihanaliză are o semnificaţie 


mai largă decât activitatea sexuală. Obiectul ei nu este biologic predeterminat, 
modalităţile de satisfacere şi scopurile sunt variabil legate de anumite „zone 
erogene” ale corpului. Din acest motiv, „pulsiunea sexuală” se manifestă prin 
pulsiuni parţiale, fiind legată de imaginaţie şi fantasme. Ea are la origine principiul 
plăcerii, „libidoul”. Această pulsiune este obiectul preferat al refulărilor în 
inconştient, având un rol major în declanşarea conflictului psihic. Pulsiunea 
sexuală este similară „pulsiunilor de viaţă” sau ale Eului. 

Pulsiunile de autoamânare reprezintă ansamblul nevoilor legate de funcțiile corpo- 
rale necesare conservării vieţii individului, având ca prototipuri foamea, defecarea, 


urinarea, vederea, activitatea musculară etc. Aceste pulsiuni sunt nevoi. 


. Pulsiunile de moarte sunt acele pulsiuni care se opun pulsiunilor de viaţă şi tind 


la reducerea completă a tensiunilor. Ele pot fi de următoarele tipuri : autoagresive, 
îndreptate către propria persoană ; heteroagresive, îndreptate către exterior. 


. Pulsiunile de viaţă sunt acele pulsiuni care se opun pulsiunilor de moarte. Ele 


sunt desemnate prin termenul „Eros”, spre deosebire de pulsiunile de moarte 
care sunt desemnate prin termenul „Ihanatos” In această grupă intră pulsiunile 
sexuale şi pulsiunile de autoconservare. 

9. Pulsiunile Eului reprezintă pulsiunile care sunt puse în serviciul Eului în cazul 
„conflictului defensiv” (mecanismele de apărare ale Eului). Ele sunt similare cu 
pulsiunile de autoconservare. 


Relaţia pasiuni-pulsiuni 


Atitudinea faţă de pasiuni şi cea faţă de pulsiuni sunt diferite. Se consideră că pasiu- 
nile trebuie reprimate, pe când pulsiunile trebuie satisfăcute. În această privinţă, 
există două puncte de vedere importante, reprezentate de Nietzsche şi Freud. 

Fr. Nietzsche oferă ca soluţie o „dietetică a spiritului”, în virtutea căreia recomandă 
combaterea pasiunilor morbide şi cultivarea pasiunilor nobile ale Eului şi, mai ales, 
pe cele ale Supra-Eului moral. Pe primele le consideră ca fiind instincte primare. În 
acest sens, el face apel la următoarele dimensiuni cu semnificaţie psiho-morală : 
voinţa de putere ; dominarea ; afirmarea ; valorile estetice ; valorile etice. 

S. Freud, referindu-se la mecanismele inconştientului ca depozitar al pulsiunilor, 
recomandă satisfacerea acestora, eliberarea tensiunii intrapsihice a individului, 
asigurându-se în felul acesta starea de echilibru psihic a persoanei. 

Remarcăm din aceste două orientări două tipuri de atitudine morală şi două tipuri 
psihologice, şi anume : o morală a Supra-Eului, de forţă şi dominare a sferei conştien- 
tului prin putere ; o morală a Inconştientului, de eliberare şi satisfacere pulsională 
prin plăcere. 

Separat însă de cele menţionate mai sus, există de asemenea o atitudine morală, 
reprezentată prin morala creştină, de abţinere şi de renunțare prin curățire şi 
schimbare. Este tot o terapeutică a spiritului. 

Este ştiut faptul că în sfera gândirii creştine se consideră că patimile sunt cele care 
generează răul, păcatele (I. Hausherr). În sensul acesta, conform moralei şi misticii 
creştine, ca aspect practic, de ordin terapeutic spiritual (soteriologic), D. Stăniloae 
recomandă „0 terapeutică” spirituală în trei trepte, cuprinzând despătimirea, ilumi- 
narea şi îndumnezeirea. 

Ceea ce se poate desprinde din aceste aspecte este faptul că atât pasiunile, cât şi 
pulsiunile necesită, în acelaşi timp, un proces de educare şi unul de terapie. Ele sunt 
„energii psihice” ale sferei inconştientului, pe care individul le poate controla şi 
dirija prin educare şi psihoterapie. 


Capitolul 5 


Eul şi mecanismele Eului 


Psihanaliza pune în mod predominant accentul pe sfera inconştientului, considerând-o 
ca reprezentând „centrul de greutate” al vieţii psihice, dar şi instanţa fundamentală 
care guvernează întregul aparat psihic. 

Separat însă de inconştient, psihanaliza recunoaşte existenţa şi importanţa Eului 
conştient, prezent şi activ, cu o structură şi o dinamică absolut specifice, dar pe 
care-l vede în multe privinţe subordonat inconştientului. Nu se poate face însă o 
analiză a persoanei, a aparatului psihic fără a acorda Eului o atenție egală cu cea pe 
care psihanaliza o acordă inconştientului. În plus, Eul este cel prin intermediul 
căruia, în cursul „întâlnirii” medic-pacient, este sondat inconştientul, conţinutul 
acestuia. Mai mult chiar, în cursul vietii cotidiene. Eul este scena pe care se derulează. 
„scenariile inconştientului” 

Un studiu referitor la Eu poate umple pagini numeroase. Cercetările care i-au fost 
consacrate l-au studiat însă mai mult din punct de vedere filosofic, moral, religios, 
psihologic, sociologic. Este incontestabil că aceste aspecte au valoarea lor. Dar Eul 
nu este un concept abstract, o „regiune” a persoanei la care facem referinţă. Eul este, 
în fapt, persoana însăşi. Din acest motiv, aşa cum au pus în evidenţă studiile fenome- 
nologice ale lui E. Husserl, precum şi ale altor autori (M. de Unamuno, D. Franck), 
Eul nu trebuie redus la aspectele sale mai sus menţionate, ci trebuie integrat persoanei 
ca reprezentând marca identităţii şi unicităţii acesteia. Din motivul arătat, orice Eu 
devine, ca marcă a individului, şi imaginea tipologic-constituţională a persoanei 
respective (E. Kretschmer). 

Fiind instanţa conştientă a aparatului psihic al persoanei, Eul este şi sediul expe- 
rienţelor individului. Aceste experienţe se realizează prin sinteza perceptivă a lumii 
exterioare. Eul realizează experienţele perceptive prin intermediul corpului, de care 
este inseparabil (D. Franck). 

Eu) se recunoaşte pe sine ca fiind el însuşi atunci când se raportează la propriul 
său Corp, iar această raportare, care are ca rezultat că o persoană este „Eul său”, o 
face ca, în acelaşi timp, să fie conştientă de faptul că, prin corpul său, ea este diferită 
de alte persoane, de ceilalţi, care constituie un alter ego, un Eu diferit de al său. 

Dar atât „Eul meu”, cât şi „Eul celorlalți” sunt cuprinse în acelaşi spaţiu al lumii. 
Aceasta ar implica o experiență comună, ca mod de viaţă. Viaţa psihică rămâne însă 
O viaţă interioară, proprie fiecărei persoane, fiecărui Eu, fuzionând cu experiența 
lumii, ca viaţă exterioară, cu care ea nu trebuie confundată. Toi avem o experienţă 

comună de viață, dar fiecare individ are o viaţă sau o experiență sufletească 
interioară cu totul personală. 

Experienţa mea exterioară este parte a corpului, pe când experienţa mea interioară 
este proprie Eului sufletesc. În sensul acesta, E. Husserl vorbeşte despre un ego 
psihofizic şi de un ego transcendental. Primul mă leagă de lume, cel de-al doilea mă 
scoate din ea. 

Eul psihofizic desemnează conştiinţa şi viaţa psihică a persoanei localizate în 
îrup, în corpul somatic. El este „eul concret încarnat sau carnea corporală egoizată” 
(E. Husserl). De aici rezultă faptul că între trup şi suflet există o relaţie strânsă, iar 
Sinteza acestor „părţi” ale persoanei o face Eul conştient. Nici o percepţie nu este 
posibilă fără trup; dar, la fel, conştiinţa transcendentală a depăşirii nu se poate 
realiza decât prin desprinderea Eului de trup. Acest aspect explică diferența dintre 
somatic şi psihic sau dintre obiectiv şi subiectiv. Dar, dacă pentru a deveni „subiec- 
tiv”, Eul trebuie să se desprindă de „obiectivul” care este propriul său trup, rezultă 
că, de fapt, trupul carnal aparţine şi el „subiectivităţii transcendentale” (E. Husserl). 
Prin urmare, nu trebuie să vedem o sciziune între trup şi suflet, ci numai o separare 
pe care o face Eul în planul conştiinţei de sine. Persoana este, prin urmare, atât trup 
carnal, cât şi suflet, iar aceste părţi nu pot fi separate. 

Dacă Eul este cel care, în cazul conştiinţei care se întoarce către sine însăşi, ope- 
rează separaţia trup-suflet, tot el va fi cel care sintetizează „obiectul” cu „subiectul”, 
rezultatul fiind persoana care sunt. Aceasta reprezintă, de fapt, modul meu propriu, 
unic de a fi, prin urmare identitatea mea. 

Psihanaliza, stabilind Eul conştient ca instanţă externă a aparatului psihic al 
persoanei, aduce în prim-plan tocmai aceste aspecte care, raportate la identitatea 
individului, vor sta la baza atât a organizării, cât şi a dezorganizării istoriei vieții 
individuale. 

Patologia capătă în psihanaliză nuanţe diferite de cele ale clinicii psihiatrice. 
Boala psihică are mai mult semnificaţia unei alteralități a normalului, prin schim- 
barea până la pierderea identităţii propriului Eu. În sensul acesta trebuie înţeleasă 
afirmaţia conform căreia Eul este sediul conflictelor şi al nevrozelor. 

Chiar mai mult, patologia psihosomatică va pune cu pregnanţă în evidenţă 
valoarea experiențelor somato-corporale şi a corelaţiei acestora cu experiențele 
sufleteşti pure, indiferent de faptul că ele îşi pot avea sursa în sfera somatică sau în 
sfera psihică. 


Eul în psihanaliză 


În psihanaliză, Eul ocupă un loc important, fiind instanţa conştientă a personalităţii, 
acea parte a aparatului psihic care vine în contact direct cu realitatea externă a 
persoanei. În sensul acesta, el este cel care „se opune”, ca organizare şi dina- 
MICĂ, sferei inconştientului, cu care se află totuşi într-un permanent raport de 
schimburi dinamice. Inconştientul manifestă tendinţa de actualizare a conţinutului 

său pulsional în sfera Eului conştient, iar Eul este instanţa care selectează aceste 
conţinuturi pulsionale. 

Dincolo însă de aspectul dinamic, Eul - ca instanţă a personalităţii — este cel care 
îi conferă acesteia identitatea sa proprie, configuraţia ei specifică, originalitatea şi 
unicitatea ei. 

Eul nu este un concept exclusiv psihologic. EI are multiple conotaţii, problematica 
sa intersectându-se cu filosofia, morala, psihologia, psihanaliza, psihoterapia, psihia- 
tria, religia, sociologia, pedagogia etc. 

În sfera filosofiei, referindu-se la Eu, I. Kant îl defineşte în felul următor: „Eul 
nu este un concept, ci numai un fel de a desemna obiectul simțului intern, întrucât 
nu-l mai putem cunoaşte la rândul lui prin vreun predicat. Acest Eu cugetător 
(sufletul), considerat ca subiectul ultim al cugetării, care nu mai poate fi la rândul lui 
predicatul unui alt lucru, poate lua numele de substanţă” 

Pentru Maine de Biran, Eul este „simţul intern”, centrul şi esenţa vieţii sufleteşti. 

După E. Husserl, „Eul” are un caracter transcendental şi este pus în evidenţă în 
cadrul experienţei transcendentale a unei persoane. 

Din punct de vedere filosofic, „Eul” desemnează, dincolo de „Eul empiric”, „Eul 
transcendental” sau „subiectivul substanţial”. În ceea ce priveşte semnificaţia Eului, 
există mai multe direcţii, şi anume : 


a) Eul ontologic sau numenal este principiul filosofic, metafizic, imuabil, căruia 
subiectul gânditor îi atribuie stările şi actele sale sau, cum spune Descartes, „acest 
Eu este sufletul” Punctul de vedere al lui L. Lavelle referitor la Eu este deosebit 
de important: „Noi spunem despre Eu că nu este un obiect, nici un obiect 
material, întrucât el nu se confundă cu corpul, nici cu un obiect spiritual, întrucât 
nu există obiect spiritual. Eul este spirit şi, fiind spirit, el nu este altceva decât un 
act care se realizează. Dar el este angajat într-o natură. În consecinţă, noi putem 
opera o distincţie între virtualităţile de care dispune acesta şi operaţia care-l 
actualizează. Aceste virtualităţi nu vor reuşi niciodată să se realizeze” Punctul de 
vedere al lui L. Lavelle este interesant întrucât el pune problema „autodepăşirii” 
Eului, ca o tendinţă dinamică a acestuia, reprezentată prin actul transcendenţei. 
Astfel, Eul actual tinde permanent să se proiecteze „dincolo de realitate”, fapt 
care se concretizează, în sfera psihanalizei, prin „idealurile Eului”, asupra cărora 
vom reveni. Idealul este dimensiunea sau „aspiraţia” ontologică a persoanei 
umane prin „Eul” său. 

b) Eul psihologic sau fenomenal este Eul simţit — sau „resimţit” — şi trăit, realitate 
complexă şi mişcătoare, formată din stările şi actele de „a fi” şi de „a avea” ale 
unei persoane şi de care aceasta are cunoştinţă. 

c) Eul gândit sau reprezentat este ideea pe care un individ şi-o face despre sine însuşi, 

conştiinţa de sine, actul de autoreflectare sau „persoana care crede că este”. 


d) Eul în psihanaliză este partea conştientă a aparatului psihic, a structurii ca model 
de organizare a sistemului personalități şi care, prin calităţile şi natura sa, se 
opune inconştientului. 

e) Eul în morulă — El moral — este conştiinţa morală din noi, este ideea de conştiinţă 
de sine sau, din punct de vedere psihanalitic, este „idealul Eului” sau Supra-Eul 
moral. 


După această analiză a modalităţilor de a fi ale Eului, să trecem la studiul Eului 
în psihanaliză. În psihanaliză, Eul este instanţa supremă a personalităţii, reprezentând 
zona conştientului. Eul este expresia intereselor totalităţii persoanei. Din punct de 
vedere dinamic, acesta reprezintă conflictul nevrotic sau polul defensiv al persona- 
lităţii, cel care pune în joc mecanismele de apărare. În sfera psihanalizei se vorbeşte 
şi despre „Eul ideal”, legat de narcisism. Eul este voluntar, conştient şi deliberativ. 
Pentru K. Horney, în psihanaliză „conceptul de Eu este suprasaturat de inconsecvenţe 
şi contradicții” 

Caracteristica esenţială a Eului este fragilitatea. Toate sursele de energie rezidă în 
sfera inconştientului, iar Eul trăieşte din energiile luate cu împrumut din inconştient. 

În raport cu celelalte instanţe ale sistemului personalităţii, Eul este supus unei 
triple influenţe, şi anume : a inconştientului ; a Supra-Eului ; a lumii externe. Din 
aceste considerente, S. Freud susţine că Eul este sediul conflictelor de următoarea 
factură : conflictele exterioare dintre persoană şi lume; conflictele dintre Eu şi 
inconştient, de ordin interior ; conflictele dintre Eu şi Supra-Eu, de ordin moral. 

În ceea ce priveşte tipologia Eului, ea poate avea forme variate, după cum 
urmează : 


1. Din punct de vedere pulsional, deosebim două tipuri de Eu: 

a) Eul plăcere, privind propriile pulsiuni ; 

b) Eul realitate, privind relaţia subiectului cu lumea exterioară şi integrarea 
acestuia în realitatea lumii. 


2. Din punctul de vedere al forţei, dinamismului şi structurii, Eul poate fi de 
următoarele tipuri : 

a) Eul tare, dominant, anergic, autoritar şi voluntar ; 

b) Eul slab, dominat, submisiv, anergic, supus, abulic ; 

c) Eul ambivalent, nedecis, impus, imatur ; 

d) Eul nevrotic, instabil, impulsiv, iritabil. 


Mecanismele de apărare ale Eului 


O problemă deosebit de importantă în psihanaliză este reprezentată de raporturile 
care se stabilesc între Eu şi lumea externă pe de o parte, iar pe de altă parte, între 
acesta şi inconştient. Raporturile respective se exprimă prin mecanisme de „adaptare” 
şi de „apărare” 

Eul este instanţa conştientă a sistemului personalităţii, reprezentând „polul extern” 
al aparatului psihic, în raport direct, imediat cu lumea externă. El este „polul per- 
sonalităţii” care absoarbe din realitatea externă elementele cu care vine în contact, 
construind din acestea, printr-un proces de învăţare, o experienţă personală în 

interiorul căreia se organizează un sistem ierarhic de valori, din care, ulterior, se vor 
dezvolta „Supra-Eul” moral, idealurile şi aspiraţiile Eului. 


Aceste operaţii ale Eului se realizează prin următoarele mecanisme : 


a) respingerea sau proiecția în afară a unor elemente proprii sau cu care vine în 
contact ; 

b) raţionalizarea sau încorporarea percepţiilor exterioare în sistemul Eului ; 

c) refuzul acceptării unor presiuni venite din interior, din sfera inconştientului. 


Din cele de mai sus se poate desprinde faptul că Eul este instanţa personalităţii 
cuprinsă între două zone de influenţă, care exercită permanent o acţiune de presiune 
asupra sa : realitatea (lumea) externă şi inconştientul (realitatea internă a persoanei). 
Din aceste considerente, Eul este „protejat” de două bariere sau sisteme de apărare : 


sistemul de apărare externă şi sistemul de apărare internă (L.M. Brammer şi 
E.L. Shostrom). 


].. Sistemul de apărare externă este o barieră protectivă care se interpune între Eu 
şi realitatea lumii externe. În raport cu natura acestei „bariere protective” (slabă, 
rigidă, repulsivă, permisivă), se realizează comunicarea dintre Eu şi Lumea externă. 
Calitățile acestui sistem sunt următoarele : 

a) stabileşte dinamica relaţiilor dintre Eu şi lume; 

b) protejează sistemul personalităţii împotriva factorilor de agresiune externă ; 

c) reprezintă un sistem de contraatac al Eului faţă de agresiunile exterioare lui. 

Acest sistem de protecţie a Eului, deşi are un caracter automat, se dezvoltă prin 
învăţare. El are un caracter de permeabilitate, dar se poate manifesta şi prin 
răspunsuri stereotipe şi rigide la evenimentele vieţii exterioare. 

Modelul ideal al sistemului de apărare are caracterul unei balanțe dintre o 


„atitudine cameleonică” de plasticitate adaptivă şi o „atitudine de impenetrabilitate 
rigidă” 


2. Sistemul de apărare internă reprezintă o altă barieră protectivă care se 
interpune între Eu şi inconştient şi care a fost asimilată de unii specialişti cu sub- 
conştientul (C.G. Jung, H.S. Sullivan, L.M. Brammer şi E.L. Shostrom). 

Ca organizare şi funcţie, sistemul de apărare internă este similar sistemului de apă- 
rare externă. Principalul său rol este de a proteja Eul conştient de presiunea pulsională 
a mconştientului. Astfel, acest sistem previne dezintegrarea sistemului personalităţii 
sub influenţa presiunilor pulsionale exercitate de inconştient asupra Eului. 

Modul de organizare a barierei interne de apărare este foarte rigid, mult mai impe- 
netrabil decât bariera externă de apărare, şi are, în primul rând, un rol represiv faţă 
de presiunile inconştientului. Singura modalitate prin care se permite pulsiunilor 

inconştientului să penetreze această barieră este reprezentată de vis. 


Din punct de vedere schematic, acest sistem de apărare poate fi reprezentat 
printr-o „dublă centură” care protejează Eul. 

Reprezentarea schematică 
a „barierelor” de apărare 


ale Eului: 

] Inconştientul 

2 Subconştientul 

3  Eulconştieni 

A Bariera de apărare 


externă 
B Bariera de apărare 
internă 


A. Freud a descris şi a analizat mecanismele de apărare ale Eului, care, din punct 
de vedere psihologic, sunt corespondente cu mecanismele de adaptare descrise de 
J. Piaget. 

Nu trebuie însă să se considere că prezentarea anterioară a barierelor de protecție 
ale Eului, externă şi internă, sunt aspecte diferite sau chiar opuse „mecanismelor de 
apărare” descrise în psihanaliză de A. Freud. Este vorba despre acelaşi sistem unic 
de apărare. Descrierea anterioară a avut numai intenţia de a preciza existenţa acestei 
duble bariere care protejează Eul sau aspectul structural al dispozitivului mecanis- 
melor de apărare ale acestuia. 

Adaptarea rezultă din armonizarea dintre structurile înscrise în individ (ereditate, 
experienţele anterioare, structuri impuse de realitatea externă actuală). J. Piaget 
consideră că adaptarea este o stare de echilibru, un acord care se realizează prin 
dublul joc al mecanismelor de asimilare şi acomodare, prin care organismul amena- 
jează realitatea externă în aşa fel încât să fie cât mai conformă cu tendinţele şi 
interesele pe care caută să le pună de acord cu mediul. 

Pentru a-şi asimila realitatea, persoana foloseşte următoarele mecanisme : 


a) negarea şi refularea, care reprezintă încercarea de a suporta realitatea ; 
b) deplasarea, ca proces de transformare a unor aspecte ale realităţii ; 
C) proiecția, care reprezintă introducerea propriilor sentimente în câmpul realităţii. 


Pentru a se adapta realităţii, persoana utilizează următoarele mecanisme : 


a) regresiunea, care este utilizarea unor funcţii dobândite anterior de persoană în 
decursul evoluţiei sale ; 

b) întoarcerea la contrarii, formarea reacțională şi sublimarea, care constau în 
transformarea comportamentelor folosind vechile scheme-modele ; 

C) introiecția, care presupune impregnarea de structurile impuse de situaţie. 


Mecanismele de apărare ale Eului, aşa cum au fost ele descrise de A. Freud în 
psihanaliză, sunt următoarele : 


1. Refularea este un mecanism de negare a realităţii. 

2. Proiecţia este un mecanism foarte primitiv şi care constă în a atribui lumii 
exterioare şi, în special, altora calităţile sau sentimentele care aparţin de fapt 
subiectului însuşi. 

Referindu-se la procesul de proiecţie, Ombredane distinge trei forme ale acestuia : 

a) proiecția speculară, similară Sinelui ; 

b) proiecția cathartică, care constă în a-i atribui unei alte persoane ceva care în 
realitate nu este ; 


c) proiecția complementară, care atribuie altora atitudini capabile de a justifica 
propria sa stare de spirit. 

. Introiecţia este mecanismul complementar proiecției. Ea constă în încorporarea 
elementelor lumii exterioare considerate ca bune. În sensul acesta, introiecţia este 

un mecanism de identificare, care rezidă în adoptarea atitudinilor şi comportamen- 

telor unor personaje cărora le atribuie cele mai mari calităţi. Astfel, identificarea 

devine imitație. 

. Deplasarea intervine ori de câte ori o situaţie solicită sentimente contrarii ; se 
produce fenomenul de deplasare către un alt obiect, cum ar fi, de exemplu, apelul 

la utilizarea tutunului, alcoolului etc. Acestea trebuie considerate ca fenomene de 

deplasare/deturnare a agresivităţii. 

. Întoarcerea la contrariul său apare când agresivitatea şi gelozia se află în 
imposibilitatea de a se exprima prin supunere şi administraţie ; intră în acţiune 

întoarcerea contrariului său. În aceste situaţii, subiectul se martirizează, se 

umileşte sau recurge la tentative de suicid. 

„ Anularea retroactivă este un mecanism înrudit cu precedentul. Ea constă în 
anularea oricărui comportament susceptibil de a angaja subiectul şi care l-ar 

putea compromite în mod particular. Acesta este mecanismul tipic al compor- 

tamentului obsesiv. 

. Formarea reacțională rezidă în antrenarea trăsăturilor de caracter într-un meca- 
nism de apărare/adaptare de tip circumstanţial. În felul acesta, nevoia de putere , 

apare ca o consecinţă a sentimentului de inferioritate, pe care caută să-l supracom- 

penseze. 

. Raționalizarea constă în a justifica drept pozitiv un comportament ale cărui 
motivații profunde şi inconştiente ar fi socialmente inacceptabile. 

„ Sublimarea este un mecanism de realizare ocolită a tendinţelor, pulsiunilor sau 
dorințelor, care, în mod direct, nu pot fi acceptate de realitate. 


Frustrare şi conflict 


Am menţionat mai sus că S. Freud consideră că Eul este sediul conflictelor. În cazul 
nevrozelor, au loc conflicte între Eu şi instincte, din cauză că Eul este diferit ca 
structură şi opus din punct de vedere dinamic instinctelor. Eul este zona personalităţii 


pusă în serviciul nevoilor de autoconservare ale individului. 


Eul se opune prin narcisismul său forţelor contrarii cu caracter de frustrare sau 
de tip conflictual. Aceste acţiuni de opoziţie ale Eului constau în următoarele : 
neliniştea faţă de destinul propriu ; strădania de a fi preamăriţi ; nevoia de a dobândi 
prestigiu ; nevoia de a creşte în propriii noştri ochi ; nevoia de idealuri, de aspirații ; 


aptitudinile de creaţie. 

Două elemente se opun permanent echilibrului Eului nostru, şi anume : frustrarea 
ŞI conflictul. 

Frustrarea este o situaţie care se opune îndeplinirii unui comportament motivat, 
din cauza absenței obiectului necesar satisfacerii sau existenţei unui obstacol între 
persoană şi obiect. Frustrarea este legată de un obstacol pasiv pentru un individ 
adult, care-l face să reacționeze conform principiul realității. La copil, ea este legată 
de nesatisfacerea imediată, fiind, în cazul acesta, legată de principiul plăcerii. 
Copilul reacţionează prin agresiune (crize de mânie) sau prin regresiune. 

Conflictul este urmarea unui obstacol care se opune realizării tendinţelor subiec- 
tului. Conflictul poate fi: extern, legat de cauze din afara persoanei ; intern, atunci 
când conştiinţa morală a subiectului se opune unei tentaţii. Când conflictul este legat 
de un obstacol activ, avem de-a face cu două situaţii: un obstacol extern, dificil de 
evitat ; un obstacol intern, de tip moral sau emoţional. 

Echilibrul Eului faţă de frustrări şi de conflicte depinde în primul rând de natura 
acestuia sau de „forţa Eului”. Forța Eului este capacitatea acestuia de a ordona pulsiu- 
nile în raport cu forţele interne care i se opun şi cu puterea sa de a asimila constrân- 
gerile, de a suporta frustraţiile lumii externe şi de a acţiona într-un fel constructiv în 
cazul conflictelor. Din punctul de vedere al forței, Eul poate fi de două feluri: 


a) Eu tare, când energia psihică este capabilă să rezolve conflictele interne şi să 
acţioneze asupra lumii. , 

b) Eu slab, când energia psihică este investită sau orientată către mecanismele de 
apărare (nevroza). 


Supra-Eul 


În psihanaliză, S. Freud defineşte Supra-Eul ca fiind „moştenitorul complexului 
Oedip” El se construieşte prin interiorizarea exigenţelor şi a interdicţiilor parentale. 

Rolul Supra-Eului este echivalent cu cel al unui judecător sau cenzor în raport cu 
Eul. După S. Freud, conştiinţa morală, în sens de autoobservare sau autocritică, şi 
formarea idealurilor sunt funcţii ale Supra-Eului. Supra-Eul este direct legat de Eu, 
din care acesta derivă (R. Laforgue). Din acest motiv, pentru înţelegerea Supra-Eului 
este necesar să se plece de la Eu. 

După R. Laforgue, „Eul este acea activitate a aparatului psihic prin intermediul 
căreia se realizează sinteza tuturor percepţiilor noastre, atât interne, cât şi externe, 
sinteză care ne permite să ne situăm în timp şi spaţiu cu senzaţia de a avea conştiinţă 
şi de a şti să acţionăm voluntar faţă de acestea în raport cu nevoile noastre. Conştiinţa 
este deci funcţia Eului care acţionează într-o formă variabilă în raport cu familia, 
mediul, clasa socială, colectivităţile, națiunea, civilizaţia cărora le aparţine individul” 

După S. Freud, Supra-Eul este legat de influenţele educaţiei morale asupra Eului 
individual. Este vorba, în cazul acesta, de un tip de „morală compulsivă” sau de 

„presiunea” exercitată de o „autoritate” asupra individului. La S. Freud, „autoritatea” 
este reprezentată în primul rând de presiunea modelului, exercitată de către părinţi 
asupra copiilor. Concluzia acestei „presiuni morale” este că un copil „nu trebuie 
niciodată să greşească” Supra-Eul este prin urmare legat, ca geneză, de caracterul 
categoric al exigenţelor. Rezultatul acestei presiuni, cu caracter „formativ-modela- 
tor”, este „perfecţionismul”. Pentru S. Freud, în psihanaliză, tendinţa de perfecţiune, 
de natură instinctuală, este o compoziţie de impulsiuni narcisiste, masochiste şi în 
special de distrugere. 

În sensul acesta, K. Horney susţine că întotdeauna „conceptul de Supra-Eu se 
încadrează în teoria libidoului şi în teoria instinctului morţii” Supra-Eul are deci 
atribuţii primare de interdicţie. 

Geneza Supra-Eului se găseşte în copilărie, fiind legată de interdicțiile instituite 
de părinţi şi de resentimentele împotriva acestora, pe care copilul şi le-a refulat 
(K. Horney). Autoarea citată susţine că astfel „copilul încetează de a mai avea un 
centru de greutate în el însuşi, strămutându-l cu totul asupra purtătorilor de autoritate. 
El nu mai are o judecată a lui” (K. Horney). . 

Din aceste considerente de ordin genetic, rezultă, în mod paradoxal, că Supra-Eul 
este rezultatul angoasei şi al interdicţiilor care „obligă Eul” să fie în conformitate cu 
un anumit „model etic” 

După S. Freud, Supra-Eul este reprezentantul interior al cerinţelor morale şi în 
special al interdicţiilor dictate de morală. În consecinţă, „Supra-Eul este în esenţă 
identic cu fenomenele de conştiinţă şi cu idealurile morale, fiind mai exigent decât 
acestea” (K. Horney). 

Având un caracter de „obligativitate morală”, Supra-Eul se constituie prin 
încorporarea de către Eu a valorilor morale, religioase, sociale, culturale etc. Din 
acest motiv, alături de „obligativitate” intervine şi „imitaţia” În ambele cazuri, 
sursa este reprezentată de un model, iar persoana care adoptă un model devine un 
„tip uman” conform unui anumit model de referinţă, pe care-l absoarbe. 

După |. Gobry, „imitaţia este o activitate necesară, ea este înscrisă în natura 
noastră în asemenea măsură încât unii au vorbit chiar despre un instinct de imitație” 
Personajul apare ca o imitație a persoanei, fie că el este derivat din sfera subiecti- 
vităţii proprii de către însăşi persoana respectivă, în cursul unei confesiuni narative, 
fie că este „confecţionat” în chip romanesc după criteriile unui model la care acesta 
se raportează. 

În ambele situaţii, originea personajului este explicabilă prin forţele „câmpului de 
contagiune afectivă” sau prin „formele de simpatie” despre care vorbeşte M. Scheler. 
Factorul important care trebuie reţinut constă în aceea că „personajul” imită modelul 
„persoanei” Pe aceste considerente, M. Scheler clasifică zipurile de personaje după 
criteriile unei scări axiologice. În această clasificare transpare natura Supra-Eului ca 
fiind „amprenta” tipologică definitorie a modelelor respective, de tip exemplar, aşa 
cum se poate vedea mai Jos. 

Individualizarea este un proces de dezvoltare care face dintr-un individ o „fiinţă 
individuală” Scopul individualizării omului constă în eliberarea Sinelui de măştile 
persoanei, pe de o parte, iar pe de altă parte, de constrângerea identificării ca „sepa- 
rare” şi „recunoaştere” colectivă. Astfel, scopul individualizării este „demascarea 
dependenţei de rol” şi, în final, „găsirea de sine” sau descoperirea propriei identități, 
pe care o dă numai Eul personal. 

Drumul metodic spre această existenţă a realizării de sine este un proces de 
conştientizare analitică, proces care are ca urmare o lărgire a sferei conştiinţei. Prin 
urmare, influenţa inconştientului este continuu redusă, ajungându-se la dezvoltarea 
persoanei ca „Ego individual”. 

La C.G. Jung, persoana este, în mod firesc, „Maske” Cine se identifică cu 
„masca” dovedeşte că are un caracter propriu, dar nu şi un Sine individual. Acest 
caracter personal este puternic ancorat în colectivitatea căreia individul îi aparține 
şi se modifică o dată cu părerile colectivului, fiind un complex de funcţii fluctuante 
în raport cu procesele de schimbare şi de adaptare ce survin. În sensul acesta, 
C.G. Jung precizează că există două aspecte, şi anume : caracterul exterior ; perso- 
nalitatea interioară. 

Această dublă polaritate a personalităţii, exprimată prin „exterior/interior”, 
reprezintă trăsătura esenţială a omului, având o dinamică proprie. 


Capitolul 6 


Conduita şi sensurile actelor persoanei. 
Viaţa cotidiană 


Delimitarea cadrului 


Obiectul cercetării psihanalitice urmăreşte detaşarea şi interpretarea semnificaţiilor 
inconştiente ale ansamblului de raporturi ale unui subiect atât cu el însuşi, cât şi cu 
propriul său anturaj. 

În psihanaliză, conduita nu trebuie considerată în sensul manifestărilor pur exte- 
rioare şi materiale sau, altfel spus, formale ale comportamentelor şi actelor persoanei 
respective. Ea reprezintă un ansamblu de acţiuni fiziologice, mentale, verbale, 
emoţionale şi motorii prin care un subiect intră în contact cu anturajul său, căutând 
să rezolve tensiunile care-l motivează, realizându-şi în felul acesta propriile sale 
autorealizarea, satisfacerea pulsională inconştientă, dar şi afirmarea propriului Eu. 

Caracterul esenţial al conduitei este de a avea o anumită semnificaţie, care repre- 
zintă proprietatea prin care acţiunile pe care le comportă se articulează unele cu 
altele, reducând în felul acesta tensiunea intrapsihică a sferei inconştientului care o 
motivează. Ea are rolul simbolic de a se prezenta, substituindu-se astfel acţiunii 
materiale. Conduita include comunicarea ca aspect esenţial al explicării relaţiei 
dintre subiect şi anturajul acestuia. 

Deoarece sunt expresia unei relații exterioare, conduita şi actele persoanei au O 
semnificaţie profund implantată în sfera inconştientului acesteia, fiind forma exte- 
rioară a conţinutului pulsional al celui din urmă. În al doilea rând, conduita exprimă 
ŞI stilul de viață al subiectului respectiv, ceea ce este deosebit de important. 

Stilul de viaţă este rezultatul experienţelor acumulate de individ în decursul 
existenţei sale şi, din acest motiv, ceea ce vedem în viaţa cotidiană a unei persoane 
nu sunt altceva decât „elemente” ale manifestărilor rezultate din experienţele ante- 
rioare de viaţă ale acesteia. 

Psihanaliza freudiană are marele merit de a fi notat şi pus în valoare manifestările 
individului în viaţa cotidiană, aşa cum vom arăta mai departe. Ele sunt însă numai 
„aspectele fragmentare” ale stilului de viaţă individual, asupra căruia, de fapt, 
trebuie să se concentreze psihanaliza pentru înţelegerea subiectului. Szi/ul de viață al 
unui individ exprimă modul său de a se comporta, aspiraţiile, interesele, acţiunile şi 
gusturile sale, alegerea profesională, atitudinea faţă de persoanele de sex opus sau de 


PSIHANALIZA 77 


acelaşi sex, alegerea partenerului, capacitatea de comunicare, adaptarea la realitatea 
situaţiilor de viaţă etc. 

Aceste aspecte la care facem referinţă lărgesc în mod considerabil cadrul iniţial 
al „vieţii cotidiene” fixat de S. Freud, deschizând perspectiva unei „psihanalize a 
vieţii individuale” sau a „psihobiografiei” individului (L. Binswanger, R. Laforgue 
şi R. Allendy, E. Fromm, K. Horney). 

Scopul analizei este prin urmare ca, plecând de la studierea elementelor constitu- 
tive ale conduitei individului din viaţa cotidiană, să ajungă la reconstrucţia globală 
a imaginii sau a modelului de viaţă al acestuia, considerat ca stil personal, în care 
sunt înscrise elementele sale de experienţă personală încă din copilărie şi apoi pe tot 
parcursul vieţii. Din analiza lor se poate trage concluzia naturii persoanei respective, 
a modului de a fi al acesteia, fie că este vorba de aspecte normale, fie patologice. 
Aceste date sunt de o importanţă majoră în înţelegerea şi interpretarea subiectului 
supus curei psihanalitice, dar şi în oricare altă situaţie psihoterapeutică sau de 
consiliere. 

În continuare, vom analiza aspectele legate întâi de viaţa cotidiană şi de actele 
persoanei, pentru a trece ulterior la analiza stilului personal, care constituie axa 
modelului de viaţă al unei persoane. 


Aspectele şi elementele constitutive ale conduitei 


În cazul conduitei, psihanaliza are în vedere studiul câtorva aspecte considerate 
esenţiale în edificarea ei, şi anume : motivaţia, etalonarea conduitei, căutarea mijloa- 
celor de realizare a acesteia, obiectele şi frustrarea, descărcarea şi adaptarea subiec- 
tului. Ele sunt esenţiale în organizarea conduitei individului şi analiza lor este cea 
care ne conduce la înţelegerea şi explicarea actelor subiectului respectiv. Le vom 
analiza, pe rând, în continuare. 


1. Motivația 


Din punct de vedere psihanalitic, motivaţia este o stare de disociere şi de tensiune care 
pune în mişcare organismul până în momentul reducerii tensiunii şi al redobândirii 
unităţii sale, în conformitate cu principiul constanţei. Ultima sursă a motivaţiei 
constă în realizarea descărcării pulsionale, modelate de experienţa individuală şi de 
socializare. Motivația se poate manifesta concret în două feluri, şi anume: 

Nevoile sunt reprezentate prin manifestările concrete ale pulsiunilor şi îmbracă 
următoarele forme : nevoi fiziologice ; nevoi de securitate ; nevoia de iubire ; nevoia 
de stimă ; nevoia de a şti şi de a înţelege ; nevoia de suferinţă şi de pedeapsă. Nevoile 
se pot prezenta în viaţa zilnică şi în conduita individului sub următoarele aspecte : ca 
cerinţă, care este inserţia dorinţei în relaţia persoanei cu celălalt ; ca aversiune, care 
este opusul dorinţei şi al cerinţei, urmărind de fapt nerealizarea dorinţei, legată de 
O stare de anxietate şi de culpabilitate. 

Emoțiile reprezintă a doua fază de manifestare a motivaţiei conduitei. Incărcătura 
afectivă de tipul „pozitivă-atracţie”, „negativă-repulsie” sau de „indiferenţă” are în 
cazul acesta o mare valoare. 


2. Etalonarea conduitei 


Aceasta constă în conştientizarea nevoilor subiectului, în descoperirea scopurilor, a 
obiectelor şi a mijloacelor proprii de a le satisface. Etalonarea conduitei îmbracă următoa- 


... ww." 


3. Căutarea mijloacelor 


În realizarea obiectivelor sale conform motivaţiilor interne, individul are nevoie de 
anumite „mijloace de realizare”, pe care le va construi în raport cu circumstanţele 
Căutarea mijloacelor constă într-un act sau o înşiruire de acte de tatonare ale 
inteligenţei individului în raport cu circumstanţele care sunt impuse din exterior 
conduitei acestuia. El va trebui să se adapteze continuu la condiţiile schimbătoare ale 
realităţii. Este vorba, de fapt, de un raport de echilibru între motivațiile persoanei şi 
obstacolele care îi sunt impuse din exterior şi pe care ea trebuie să le depăşească. 


4. Obiectele 


Orice conduită sau act al unui individ trebuie să aibă o adresă precisă atât ca obiect, 
Cât şi ca scop. În sensul acesta, din punct de vedere psihanalitic, sunt avute în vedere 
obiectele asupra cărora se produce „descărcarea pulsională” a individului. Actul de 
descărcare este în raport direct cu dinamica pulsională a inconştientului. Din acest 
motiv, este necesar ca „nevoia” de descărcare să găsească un obiect adecvat scopu- 
rilor sale. Obiectul poate fi de două feluri : exterior, în cazul conduitelor alopatice ; 
interior, în cazul unei conduite autoplastice, respectiv propria persoană (emoţii, apă- 
rarea prin refulare, satisfacerea autoerotică etc.). 


5. Frustrarea 


Frustrarea este legată în mod direct de obiecte şi de posibilitatea individului de a le 
putea poseda sau de a-şi putea satisface „descărcarea pulsional-inconştientă” în raport 
cu acestea. Frustrarea este definită ca fiind condiţia subiectului căruia i se refuză sau 
care îşi refuză satisfacerea unei cerinţe pulsionale (J. Laplanche şi J.B. Pontalis). 

Se consideră că frustrarea este o suferinţă patogenă, rezultând din privarea unei 
satisfaceri pulsionale vitale, ce reprezintă un tip de legătură puternică, la care indi- 
vidul ţine în mod deosebit. 

În copilărie, frustrarea se manifestă sub forme diferite, legate de etapele de 


dezvoltare ale copilului, şi anume: traumatismul naşterii şi al tăierii cordonului 

ombilical (O. Rank), înţărcarea, impunerea curăţeniei corporale, renunţarea la 
dependenţa de părinţi şi de familia de origine, retragerea dragostei parentale etc. 
(S. Freud). Faţă de acestea copilul sau tânărul va reacţiona deosebit de puternic, 
printr-o agresivitate manifestată în exterior (mânie, ură) sau, ulterior, printr-un 
comportament de culpabilitate. 

La individul adult, frustrarea se va manifesta de regulă sub forma unei agresivităţi 
orientate către sine însuşi, aşa cum se poate observa destul de frecvent în cazul 
„melancoliei reactive” sau în cazurile de „suicid reactiv” 

La copil, frustrarea este legată de un obstacol obiectual extern, pe când la indi- 
vidul adult, frustrarea este raportată la incapacitatea de realizare interioară a unei 
motivații personale a acestuia. Din aceste considerente, frustrarea diferă la copil sau 
tânăr şi la persoana adultă atât ca semnificaţie, ca origine, cât şi ca modalitate de 
manifestare sau în privinţa consecinţelor sale. 


6. Descărcarea şi apărarea 


Scopul general al conduitelor individului este de reducere a tensiunilor şi de diso- 
ciere sau, altfel spus, de integrare a lui în realitate. Acest proces are două aspecte, 
ŞI anume: 


a) descărcarea satisfăcută prin creşterea tensiunii Şi întreţinerea unor emoţii agrea- 
bile, cum este, de exemplu, raportul sexual terminat cu orgasm ; 

b) descărcarea incompletă, prin anticiparea unui pericol, a unor emoţii penibile, 
cum ar fi, de exemplu, dezgustul, ruşinea, angoasa, culpabilitatea, sentimentul 
de inferioritate etc. În toate aceste situaţii, Eul individului va pune în acţiune 
„mecanismele de apărare” care-i sunt proprii pentru a contracara acţiunile consi- 
derate ostile pentru sine. 


Efectele secundare ale conduitei nu se limitează la reacții de descărcare sau la 
reacții de apărare, ci ele au şi efecte de tip secundar, cum ar fi următoarele : forma 
personalităţii şi a sistemelor de habitudini ale acesteia ; întoarcerea subiectului către 
ceilalţi prin reacţii complementare. 

S-a stabilit existenţa unei relaţii strânse între conduită şi comunicare. Este ştiut 
faptul că orice act de comunicare se desfăşoară între cel puţin două persoane (în care 
fiecare are un rol precis): persoana care este „autorul mesajului” persoana care 
este „destinatarul mesajului”. 

Cea mai comună formă de comunicare este reprezentată prin cuvânt sau printr-un 
schimb reciproc de expresie şi înţelegere verbală. Chestiunea comunicării este esen- 
uală atât în sfera psihanalizei, cât şi în cea a psihoterapiei. 

Comunicarea este „impiedicată” sau „umbrită” de faptul că actul proiectiv 
transformă psihanalistul în judecător al „asociaţiilor libere” ale subiectului care 
se confesează, relaţia devenind similară cu cea a unui „copil vinovat” faţă de un 
„părinte sever” 

Un alt aspect legat de conduitele individului este cel al aspirațiilor şi idealurilor 
acestuia. Aspiraţiile sunt tendinţe ale Supra-Eului care se formează prin încorporarea 

valorilor morale, religioase, culturale de către individ şi care conduc către acțiuni, 
reprezentări sau atitudini ale acestuia. Idealurile reprezintă toi ceea ce poate satisface 
în mod plenar exigenţele raţionale, morale sau afective ale Supra-Eului individual. 
Aspiraţiile şi idealurile sunt condiţia esenţială a realizării Eului, a afirmării identităţii 
sale, a dobândirii unei stări de echilibru moral şi spiritual. 


Viaţa cotidiană 


S. Freud a subliniat faptul că viaţa cotidiană apare ca obiect de interpretare al 
psihanalizei. Toate domeniile activităţii umane sunt accesibile psihanalizei, cu condi- 
ţia de a fi supuse unei intervenţii adecvate. Cu toate acestea, psihanaliza recunoaşte 
că nu poate explica totul sau în totalitate aceste activităţi, încadrându-se astfel în 
anumite limite metodologice. 

Scara de evaluare a psihanalizei priveşte conduita şi experienţele individuale, 
precum şi relaţiile interpersonale, urmărind descifrarea semnificației lor actuale în 
raport cu originea lor, precum şi cu consecinţele acestora. 

Viaţa cotidiană oferă numeroase domenii de cercetare pentru psihanaliză. Nu 
există activitate în care să nu intervină dorinţele şi obiectele inconştiente ale subiec- 
tului, exprimate în cele mai variate forme. 

Cel mai important aspect legat de viaţa cotidiană este reprezentat prin eşec. 
Acesta este pus în relaţie cu adaptarea sau cu „principiul realităţii” subiectului la 
evenimentele şi ambianța vieţii cotidiene trăite de acesta. 

Deşi aparent cufundată în banalitate şi rutină, viaţa cotidiană capătă semnificaţii 
profunde, extrem de variate şi complexe ca aspect, pe care S. Freud le-a pus în 
evidenţă. De regulă, în cazul unei „analize semnificative”, se au în vedere numai 
evenimentele importante ale vieţii cotidiene, cele care prin natura şi mai ales prin 
neobişnuitul lor ies din tiparele comune. 

Psihanaliza demonstrează însă că şi în cazul „faptelor banale”, curente ale vieţii 
există un fond psihologic important care, analizat, pune în valoare natura persoanei şi 
a relaţiilor sale cu lumea şi mediul, tendinţele profunde şi dorinţele refulate ale acesteia. 

Faptele mărunte, stânjenitoare, situaţiile penibile, expresiile care „ne scapă”, 
cuvintele, numele sau datele pe care le „uităm”, lucrurile pe care le „pierdem” sau 
situaţiile pe care le „ratăm”, „gafele” care ne scapă sunt numai câteva dintre nume- 
roasele aspecte cu caracter bizar ale vieţii cotidiene pe care aparent nu le înţelegem 
şi pe care nu ni le putem explica. Sunt oare acestea lipsite de semnificaţie ? Avem 
dreptul să trecem peste ele, să le neglijăm? Au ele vreo importanţă în legătură cu 
persoana noastră, cu relaţiile noastre interpersonale, cu activitatea noastră ? 

La toate aceste întrebări, care rezultă din „lucrurile mărunte” ale vieţii cotidiene, 
psihanaliza nu numai că dă răspunsuri numeroase şi extrem de interesante, dar se 
poate chiar spune că ea construieşte din ele o adevărată „teorie a vieţii cotidiene” 

S. Freud a numit aceste aspecte, cu un termen general, acte ratate (Fehilastung). 
Actul ratat este un fenomen pe care fiecare îl poate adesea observa, fără însă a-l 
putea înţelege. 

Se consideră că actul ratat este actul în care rezultatul urmărit explicit nu este 
atins, ci este înlocuit printr-un altul. El constă din ansamblul greşelilor de vorbire, 
memorie sau acţiune, având în vedere actele pe care subiectul este în mod obişnuit 
capabil să le ducă la bun sfârşit şi al căror eşec este tentat să-l atribuie doar 
neatenţiei sale, unei eventuale oboseli sau pur şi simplu întâmplării. 

În psihanaliză însă, aşa cum afirmă S. Freud, actele ratate au aceeaşi valoare 
ca şi simptomele, ele fiind formaţiuni de compromis între intenţia conştientă a 
subiectului şi conţinutul său intrapsihic inconştient refulat. Concomitent, S. Freud 
subliniază faptul că orice act ratat este, pe un alt plan psihologic, un act reuşit, 
întrucât dorinţa inconştientă se realizează prin el, într-un mod adesea foarte manifest 
(. Laplanche şi J.B. Pontalis). 

Formele sub care se poate manifesta un act ratat sunt extrem de variate. Dintre 
acestea, le menţionăm în continuare pe următoarele : lapsusurile de vorbire sau de 
SCrIs ; greşelile de lectură ; greşelile de auz sau falsa audiție ; uitările de moment ale 
unor nume proprii ; uitarea situării unei localităţi ; uitarea unei acţiuni pe care 
trebuia să o îndeplinim; pierderea inexplicabilă a unor obiecte; greşelile sau 
stângăciile de moment într-o anumită situaţie. 

Psihanaliza a arătat că perturbarea activităţii Eului conştient se leagă de o 
„motivaţie parazitară”, adesea inconştientă sau subconştientă şi uşor de recunoscut 
de către subiect. În alte cazuri avem de-a face cu situaţii inconştiente şi refuzate de 
Eu, dar care „scapă” cenzurii subconştientului, apărând în exterior sub forma 
„bizară” a actelor ratate. 

Acest fapt demonstrează că energia psihică latentă, pulsională, cantonată în sfera 
inconştientului, are o mare încărcătură, reprezentând veritabile „zone de tensiune 
intrapsihică”, tensiune care trebuie descărcată sau exteriorizată de către individ. 
Întrucât ea nu poate fi exteriorizată în forma directă, se va manifesta în exterior sub 
forma caricaturală a „actelor ratate” despre care am vorbit mai sus. 

Mecanismul producerii lor se desfăşoară conform schemei de mai Jos. 


A 
subconştientul 
instanţă de cenzură 
PN 
4 


ÎN refularea 


actul ratat 


eliberare 


Eul conştient 


motivaţie parazitară 


inconştientul 

Aşa cum am menţionat deja mai sus, actele ratate pot apărea sub forme dintre cele 
mai variate. Ele se pot manifesta ca inversări de cuvinte, greşeli de tipar, calambururi, 
anecdote, înjurături, pierderi de obiecte, uitări de obiecte, uitarea unor nume de 
persoane cunoscute, uitarea de adrese etc. 

Referitor la acestea, S. Freud susţine în mod justificat că „uităm ceea ce nu dorim 
să ţinem minte”, „pierdem ceea ce nu dorim să păstrăm” etc. Toate aceste aspecte 
probează o dată mai mult faptul că actele ratate sunt forme deviate prin intermediul 
cărora încercăm să ne debarasăm de un conţinut inconştient incomod, penibil, 
nedorit. 

Astfel, nu întâmplător este „uitat” numele unei persoane cu care suntem obligaţi 
să avem relaţii, deşi în sinea noastră refuzăm acest lucru. Nu întâmplător „uităm” să 
îndeplinim o sarcină de serviciu sau o obligaţie de altă natură faţă de cineva, ci 
pentru că acestea sunt în contrasens motivaţional cu tendinţele noastre. 

La fel de semnificativă este „absenţa” de la o întâlnire cu o persoană care ne este 
fie indiferentă, fie ne trezeşte o repulsie sau o amintire dezagreabilă, chiar dacă, 
pentru moment, aparent am „uitat” aceste amănunte. De fapt, cel care „uită” este 
Eul conştient, iar cel care le păstrează fără să „uite” este inconştientul nostru. 

Vom menţiona în continuare câteva forme de acte ratate, cele mai cunoscute, 
preluate din exemplele lui S. Freud. 

Un preşedinte al unei societăţi, care nu dorea să ţină o şedinţă, anunţă la deschi- 
derea şedinţei : „Şedinţa este închisă”. 

Un tânăr, oferind braţul unei domnişoare ca s-o ajute, în loc să-i spună: „Pot să 
vă ofer braţul ? ”, spune: „Pot să vă sărut?” 

Un primar, celebrând căsătoria unor tineri, în loc să le recomande acestora „cali- 
tăţi de inimă”, spune că le doreşte „o caldă colaborare trupească”. 

O tânără fată dominată de mama sa -— ce se substituise rolului firesc al tatălui 
în familie, cu care, în final, fata o identifică -— i se adresează acesteia spunându-i : 
„Mon mere”. 

Exemple ca acestea pot continua şi ele sunt foarte frecvent întâlnite în viaţa coti- 
diană. Aceste acte ratate sunt pulsiuni ce se transformă în „motivații parazitare”, care 
în mod automat „scapă” cenzurii subconştientului, apărând în sfera Eului conştient 
şi constituind o adevărată surpriză atât pentru acesta, cât şi pentru anturajul său. 
Dar, de fapt, aceste „situaţii” nu sunt nici neobişnuite şi nici întâmplătoare, ele fiind 
în relaţie directă cu circumstanţele actuale care le configurează, dar şi cu resen- 
timentele profunde ale persoanei care le comite în raport cu motivațiile sale anterioare. 


Modelul de viaţă şi psihanaliza 


S. Freud s-a ocupat de analiza manifestărilor individuale în cursul vieţii cotidiene a 
individului, dându-le o mare importanţă şi o explicaţie în raport cu tendinţele 
inconştientului, aşa cum am arătat deja mai sus. Cercetările ulterioare au lărgit însă 
considerabil cadrul acestei teme a psihanalizei, scoțând în evidenţă importanţa 

„modelul de viaţă” şi semnificaţia acestuia (L. Binswanger, R. Kuhn, E. Fromm, 
H. Marcuse, J]. Lacan). 

Însă psihanaliza nu trebuie să se limiteze la interpretarea şi explicarea fenomenelor 
psihice individuale, ci ea trebuie extinsă şi asupra aspectelor globale ale vieţii 
individuale sau colective. Acest aspect este astăzi o importantă temă de discuţie. 

Din punct de vedere psihanalitic, viața individului se constituie din manifestarea 
dinamică a forţelor pulsionale şi a dorințelor inconştientului său. Acestora li se opun 
din exterior forţele represive ale mediului social (normele social-juridice, moral- 
-religioase, factorii de modelare culturală, educaţia, modelul familial etc.). Individul 
resimte aceste influenţe exterioare ca „factori represivi”, la care va reacţiona fie prin 
eşecuri, fie prin succese sau sublimări variate. 

Starea de normalitate psihică trebuie considerată, din punct de vedere psihanalitic, 
ca un echilibru între factorii represivi şi tendințele pulsionale. În cazul acesta, noi 
am preferat să vorbim de balanța pulsiunilor. Aceasta reprezintă raportul dintre 
dinamica pulsiunilor inconştientului individual şi acţiunea forțelor represive din 
exterior. Când între cele două categorii de „forţe” există un echilibru dinamic, avem 
de-a face cu o stare de normalitate. În cazul modificării acestui echilibru, avem de-a 
face cu manifestări de natură patologică. 

Scăderea forțelor represive ale modelului sociocultural extern va aduce după sine 
o slăbire a cenzurii, favorizând descărcarea facilă şi chiar necontrolată a conţinutului 
pulsional al inconştientului. În aceste situaţii avem de-a face cu manifestări anormale 
atât în plan individual, cât şi colectiv, de tipul următor: violenţă, conduite deviante 
heteroagresive, sexualitate aberantă etc. 

Creşterea forțelor represive ale modelului sociocultural extern va avea drept con- 
secinţă o creştere a factorilor de cenzură a manifestărilor pulsionale ale inconştien- 
tului. Individul sau masa populaţională vor resimţi aceste „interdicţii” ca pe nişte 
situaţii frustrante. Consecințele vor fi deosebit de importante, ca şi în cazul precedent. 

Frustrările individuale sau colective vor duce la reprimarea pulsiunilor care, 
acumulându-se în inconştient, vor genera „focare de tensiune intrapsihică, din care 
se vor dezvolta complexe, cel mai frecvent cele de culpabilitate şi de inferioritate, 
raportate la „autoritatea şi instituţiile sociale” care gestionează modelul sociocultural 
respectiv. Conduitele individuale sau colective se vor modifica prin transformarea 
complexelor în simptome nevrotice, fapt subliniat încă de S. Freud la vremea sa. 

În aceste condiţii de reprimare colectivă, nevroza va deveni un veritabil „stil de 
viaţă” socială, dincolo de aspectele sale medico-psihiatrice, care cad sub incidenţa 
psihanalizei (R. Laforgue şi R. Allendy, E. Fromm, H. Marcuse, K. Horney). Am 
putea raporta acest „stil de viaţă nevrotică” la următoarele aspecte care-l generează 
şi-l întreţin : situaţii conflictuale ; frustrări repetate ; lupta pentru existenţă ; nesigu- 
ranţa vieţii ; alienarea individului ; slăbirea cenzurii şi creşterea violenţei ; refugiul 
în consumul de alcool sau droguri; pierderea sensului vieţii, cu recurgerea la 
suicid ; modificarea statutului şi a rolului individual ; schimbările rapide din viaţa 
socială ; înlocuirea valorilor tradiţionale prin mode perisabile ; dificultăţi de comu- 
nicare interpersonală ; conflicte între generaţii şi în cadrul aceleiaşi generaţii. 

Toate aceste aspecte vor genera un „stil de viaţă” fragil, instabil, inconstant, 
suprasolicitant, la care individul nu se mai poate adapta cu aceeaşi plasticitate, 
eşuând în manifestări de factură nevrotică. 

Plecând de la aceste date de observaţie psihanalitică, putem să considerăm modul 
de viață modern ca exprimând un „stil nevrotic” de viaţă colectivă în raport cu 
modul de viaţă tradiţional. Ruptura dintre tradiţional şi modern este un fenomen 
social-istoric, o direcţie de evoluţie evidentă, de care nu putem face abstracţie. Nu 
trebuie însă considerat că modernismul este „nevrotic”, iar fradiționalismul este 
„normal” Ar fi, incontestabil, o eroare gravă. Ceea ce este neobişnuit între aceste 
două sisteme sociale este diferenţa, „ruptura istorică” ce le separă, le diferenţiază şi 
care generează o „nevroză de adaptare” Acesta este un fapt incontestabil. Adaptarea 
semnifică asimilarea noului. Ea este posibilă sau eşuează, prin raportarea la capaci- 
tăuile individului, la condiţiile sociale. 

Ceea ce psihanaliza aduce nou şi important în acest domeniu este faptul că, 
dincolo de aspectele vieţii cotidiene, cuprinde cu înţelegerea şi aspectele globale ale 
vieţii individuale sau colective, punând sub lupa analizei sensul modelelor de viaţă. 


Capitolul 7 


Complexele, arhetipurile 
şi simbolistica sufletului 


Modul de a înţelege viaţa sufletească, în sfera psihanalizei, porneşte de la dinamica 
inconştientului. Sondarea vieţii pulsiunilor inconştientului pune în evidenţă aspecte 
dinamice absolut specifice, diferite de modelul funcţional care caracterizează sfera 
conştientului raţional din psihologie. Ceea ce are valoare şi este capabil să explice 
viața sufletească a unei persoane este conţinutul inconştientului acesteia. Această 
deosebire a psihanalizei în raport cu psihologia a dus la conturarea domeniului 
psihologiei abisale sau a psihologiei profunzimilor. Este incontestabil meritul lui 
S. Freud de a fi pus în valoare inconştientul şi conţinutul său în viaţa psihică, dar 
numai după contribuţiile extrem de întinse şi aprofundate ale lui C.G. Jung referitoare 
la inconştient se poate vorbi despre delimitarea definitivă a psihologiei abisale. 

Pentru S. Freud, inconştientul este sediul pulsiunilor, aşa cum am arătat mai sus. 
Acestea sunt reprezentate fie prin pulsiunile de viaţă (Eros), fie prin pulsiunile de 
moarte (Thanatos). 

C.G. Jung face însă o diferenţiere a sferei inconştientului, distingând în cadrul 
acestuia o zonă individuală şi una colectivă. În plus, autorul citat face diferenţierea 
extrem de precisă a conţinutului pulsional al inconştientului, distingând la acesta 
complexe şi arhetipuri. Pentru C.G. Jung, viaţa psihică nu se exteriorizează direct. 
Ea se exprimă într-o manieră „ocolită”, în conformitate cu un sistem de semne de 
comunicare extrem de complex, care este limbajul simbolic. Înțelegerea naturii unei 
persoane umane depinde de modalitatea în care este înţeles şi descifrat conţinutul 
simbolic al inconştientului acesteia. De aceea, pentru psihanaliză este absolut 
esenţială cunoaşterea naturii complexelor şi a arhetipurilor. 


Complexele 


În psihanaliză, complexele reprezintă o problemă esenţială. Deşi li se recunoaşte 
relativa lor autonomie, ele sunt întotdeauna dependente de o anumită încărcătură 
afectivă. 

J. Jacobi, în spiritul psihanalizei abisale, apropie complexele de instincte, dar 
recunoaşte faptul că „instinctele au un aspect dinamic şi funcţional”, aparţinând în 

mod funciar naturii inconştientului. Spre deosebire de instincte, complexele apar ca 
o „achiziţie a individului”, aparţinând tot sferei inconştientului. 

C.G. Jung a văzut întotdeauna o relaţie directă între instincte şi complexe. Ambele 
se manifestă în exterior într-o manieră simbolică, semnificaţia lor îmbrăcând aspectul 
formal, superior de organizare şi complexitate ale arhetipurilor. Diferenţa dintre com- 
plex şi arhetip, după C.G. Jung, constă în aceea că orice complex are un caracter 
individual, pe când arhetipul exprimă o pulsiune instinctuală universală, colectivă. 
Din acest motiv, în conformitate cu teoria lui C.G. Jung referitoare la inconştient, 
complexele aparţin inconştientului personal, pe când arhetipurile aparţin inconştien- 
tului colectiv. 

Nu se poate şi nici nu trebuie făcută o „separare” între complexe şi arhetipuri, 
după cum nici între acestea şi simboluri, întrucât simbolurile sunt forma prin care se 
exprimă atât complexele, cât şi arhetipurile. Mai mult, trebuie subliniat faptul că 
limbajul inconştientului este simbolic, iar psihanaliza — prin descifrarea semnificației 
simbolurilor - face un act de veritabilă hermeneutică psihologică (]. Starobinski). 


Definiţia complexelor 


Termenul de complex a fost introdus de Şcoala de psihiatrie de la Zurich (E. Bleuler, 
C.G. Jung), precum şi de J. Breuer în studiile sale referitoare la isterie. 

M. Dide şi P. Guiraud definesc noţiunea de complex ca reprezentând „o tendinţă 
instinctivă, o stare afectivă larvară, constituită dintr-un centru de atracţie în jurul 
căruia se grupează amintiri, percepții, reprezentări, atitudini motorii etc.” 

După S. Freud, complexul pune în evidenţă demonstrativ sau descriptiv anumite 
grupuri de idei şi de interese cu încărcătură afectivă. 

Termenul de complex înregistrează sensuri diferenţiate ca nuanţă, dar nu diferite 
ca esenţă la S. Freud şi C.G. Jung. 

Psihanaliza defineşte complexul ca fiind „ansamblul organizat de reprezentări şi 
amintiri cu o mare intensitate afectivă, parţial sau total inconştiente. Un complex se 
formează pe baza relaţiilor interpersonale din cursul istoriei infantile şi el poate struc- 
tura toate nivelurile psihologice : emoţii, atitudini, comportamente adaptate etc.” 
(J. Laplanche şi J.B. Pontalis). 

Complexul are mai multe sensuri, şi anume : sensul originar, care desemnează un 
aranjament relativ fix de lanţuri asociative ; un sens mai general, care desemnează 
un ansamblu mai mult sau mai puţin organizat de trăsături personale, în care accentul 
este pus mai ales pe reacţiile afective; un sens mai strict, care desemnează o 
structură fundamentală a relaţiilor interpersonale şi modalitatea în care persoana îşi 
află locul în cadrul lor, însuşindu-şi-le. 

C.G. Jung defineşte complexul ca fiind un „element nuclear” purtător al unei 
semnificaţii ; sustras voinţei conştiente, el este inconştient şi incontrolabil ; o serie 
de asociaţii legate de acest nucleu provin în parte din dispoziţiile personale înnăscute 
şi în parte din experienţele individuale condiţionate din mediul extern. 

În primul caz avem de-a face cu o stare potenţială a complexului, pe când în cel 
de-al doilea, cu o stare actuală a complexului. 

Din acest motiv, susţine C.G. Jung, deşi complexele au un caracter inconştient, 
prin asociaţii ele se pot îmbogăţi, dezvolta, amplifica, ajungând chiar la o asemenea 
întindere încât nu mai pot fi corectate. 


Caracteristicile complexelor 


După J]. Jacobi, fenomenologia complexelor pune în evidenţă o mare diversitate de 


forme. Un complex poate prezenta aspecte simptomatice de ordin somatic, psihic sau 
psihosomatic. Astfel, se descriu următoarele aspecte : 


a) complexul, deşi inconştient, este încărcat cu energie, fapt care face ca el să apară 
ca o entitate autonomă, ca o „voinţă independentă” ; 

b) deşi inconştient, prin calitatea sa de a fi independent, complexul poate apărea ca 
un al doilea Eu, 

c) complexul Eului se poate disocia de restul psihicului, devenind autonom, ca un 
fenomen de tipul „dublei personalităţi” 

d) dacă devine dominant, complexul poate atrage în orbita sa Eul conştient pe care-l 
domină, înghiţindu-l, ajungându-se să se vorbească despre o identificare parţială 
sau totală a Eului cu complexul ; 

e) complexul, printr-un mecanism de proiecţie, poate deveni atributul unui subiect 
extern sau al unei alte persoane ; 


f) deşi conţinut în inconştient, complexul acţionează asupra conştientului ca o forţă 
permanentă. 


Tipurile de complexe 


După C.G. Jung, complexele sunt de două feluri: complexe separate de conştient şi 
complexe incluse în inconştient. Se poate oare vorbi, în acest caz, despre complexe 
ale psihicului bolnav („complexe bolnave”) şi despre complexe ale psihicului sănătos 
(„complexe sănătoase”) ? 

C.G. Jung explică acest fapt prin aceea că unele complexe apar în urma anumitor 
experiențe dureroase sau penibile ale vieţii individuale, pe când altele au surse 
diferite. Din aceste considerente, după părerea lui C.G. Jung, ceea ce are valoare în 
înţelegerea complexelor sunt „sursele” sau „rădăcinile” acestora. În raport cu sursele 
lor, complexele pot fi de următoarele tipuri : 


— după origine: legate de evenimentele sau conflictele din prima copilărie sau 
actuale ; 


— după natură: complexe morbide sau complexe sănătoase ; 
— după modul lor de expresie în raport cu circumstanţele : negative sau pozitive. 

O clasificare interesantă a complexelor în psihanaliză o face I. Popescu-Sibiu, 
care distinge următoarele tipuri : 


a) Complexele ideoafective ale inconştientului : 

- complexele obiectului: complexul Oedip/complexul Electra; complexul 
Cain/complexul Oreste ; complexul spectacular (a fi văzut, a şti, a vedea, a 
ascunde) ; 

- complexele Eului: complexul de inferioritate/complexul de superioritate ; 
complexul de castrare-mutilare/complexul Dianei ; complexul lui Narcis. 

- complexele de atitudine ; 

b) Complexele spirituale (ale conştientului sau ale conştiinţei morale). 


Vom prezenta în continuare cele mai importante complexe studiate de psihanaliză. 
Majoritatea lor sunt raportate la personaje mitologice şi sunt, din acest motiv, ilus- 
trate de „situaţii exemplare” cu caracter dramatic, trăite de personajul respectiv. 


1. Complexul de castrare 


Acest complex este centrat pe fantasma castrării, ce oferă un răspuns problemei pe 
care i-o pune copilului diferenţa anatomică dintre sexe (prezenţa sau absenţa penisului), 
această diferenţă fiind atribuită în mod simbolic „tăierii penisului la fetiţe” 

Băiatul se teme de castrare, pe care o asociază cu realizarea practică a unei 
ameninţări paterne ca răspuns la activităţile sale sexuale. 

La fată, absenţa penisului este resimţită ca un prejudiciu pe care ea încearcă să-l 
nege, să-l compenseze sau să-l repare. 


2. Complexul de inferioritate 


Acest complex desemnează, într-un mod foarte general, ansamblul de atitudini, 
reprezentări şi comportamente care sunt expresii, mai mult sau mai puţin deghizate, 
ale sentimentului de inferioritate sau ale reacției acestuia. Semnificativ în sensul 
acesta este următorul caz. Bolnavul C.P.C., bărbat de 20 de ani, cu studii liceale, 
este internat pentru o stare nevrotică anxios-depresivă, nelinişte, insomnii, fiind 
retras, timid şi manifestând o marcată tendinţă de izolare, aspecte exprimate printr-o 
imagine de sine negativă, ce îşi are originea într-un complex de inferioritate. 


3. Complexul de superioritate 


Acest complex reprezintă forma opusă ca semnificaţie complexului de inferioritate : 
individul are o foarte bună impresie despre sine în raport cu ceilalţi semeni ai săi. 

4. Complexul de culpabilitate 


Este o variantă a complexului de inferioritate. În cazul acestui complex, Eul conştient 
este dominat de sentimente de vinovăţie cu consecinţe morale dezagreabile, uneori 
chiar catastrofale pentru individ. Se poate asocia cu stări depresive sau anxioase, 
impresia de insecuritate şi inutilitate, care pot declanşa chiar, în situaţii severe, crize 
suicidare. 

Bolnavul A.B., bărbat de 18 ani, cu nivel cultural mediu, fără ocupaţie, este 
internat pentru tulburări nevrotice depresive şi idei de suicid. Tabloul clinic este 
dominat de depresia de tip reactiv, insomnii alternând cu coşmare terifiante, impresia 
inutilităţii propriei sale persoane, sentimente de culpabilitate. 


5. Complexul Oedip 


Acesta este ansamblul organizat de dorinţe erotice şi ostile totodată pe care copilul le 
resimte faţă de părinţii săi. Se descriu două „situaţii oedipiene” pozitivă şi negativă. 

În forma pozitivă, se manifestă atracţia copilului pentru părintele de sex opus 
şi rivalitatea faţă de părintele de acelaşi sex. În forma negativă, copilul manifestă 
atracţie pentru părintele de acelaşi sex şi ostilitate faţă de părintele de sex opus. 

S. Freud face din complexul Oedip una din teoriile axiale ale psihanalizei, punându-l 
Ja baza dezvoltării psihice a individului, a formării şi maturizării emoţional-afective 
a personalităţii acestuia. 

Se consideră că, de regulă, complexul Oedip este lichidat în momentul în care 
copilul, devenit tânăr adolescent, se va identifica cu părintele de acelaşi sex, ieşind 
astfel de sub dominanţa şi dependenţa parentală şi identificându-se cu noul său rol. 


6. Complexul Electra 


Acesta desemnează varianta feminină a complexului Oedip, pentru a marca existenţa 
unei simetrii la cele două sexe în ceea ce priveşte normarea atitudinii copiilor şi a 
tinerilor, în general, faţă de părinţi. 


7. Complexul patern 


Desemnează una din dimensiunile majore ale complexului Oedip, şi anume relaţia 
ambivalentă a fiului faţă de tată. 

Să insistăm un moment asupra complexului Oedip. Prin importanţa care i se 
acordă în sfera psihanalizei, are un rol esenţial atât în explicarea fenomenelor 
psihice normale, cât şi a celor patologice. 

Complexul Oedip are la bază motivul mitologic al legendei lui Oedip, regele 
Thebei. Fiu al regelui Laios şi al locastei, soţia acestuia, la naşterea sa oracolul de 

la Delfi a prezis că va fi ucigaşul tatălui său şi soţul incestuos al mamei sale. Din 
acest motiv, pentru a nu se împlini oracolul, regele Laios ordonă ca Oedip să fie ucis. 
EI este însă luat de nişte păstori care-l ascund, de unde este luat şi crescut de o altă 
familie. La vârsta majoratului, consultând oracolul de la Delfi, i se spune că va fi 
ucigaşul tatălui său şi soţul incestuos al mamei sale. Neştiind că părinţii săi nu sunt 
cei naturali, nu se mai întoarce acasă. Între timp, îl întâlneşte pe Laios, pe care îl 
omoară într-un conflict, fără a şti cine este. Apoi, dezleagă enigma Sfinxului care 
teroriza cetatea Thebei. În urma acestor fapte, este făcut erou şi proclamat rege al 
Thebei în locul lui Laios. Ca rege, se va căsători cu soţia lui Laios, locasta, cu care 
va avea patru copii: Antigona şi Ismena, Eteoclu şi Polinice. Ulterior, incestul este 
pedepsit de zeul Apollon, care trimite asupra Thebei ciuma. Oracolul consultat spune 
că ciuma va înceta atunci când va fi pedepsit asasinul lui Laios. Oedip dă ordin să fie 
descoperit asasinul lui Laios. În acest moment, un martor al evenimentelor spune 
adevărul : Oedip este asasinul lui Laios, iar acesta este tatăl său şi locasta este mama 
sa. Ciuma este pedeapsa cu care zeii au lovit Theba. Oedip, care nu ştia acest lucru, 
mai mult chiar, a dorit să ocolească oracolul, nu se simte cu nimic vinovat. locasta, 
considerându-se vinovată, se sinucide, iar Oedip, printr-un gest simbolic, îşi scoate 
ochii pentru a nu mai vedea o realitate inacceptabilă moral. Aceasta este legenda din 
care S. Freud a construit „complexul Oedip”. 

În fapt, este vorba despre un „conflict al rolurilor” prezentat în forma alegorică 
a mitului. Este vorba despre un conflict al unei „situaţii triunghiulare”, în cadrul 
căreia fiul uzurpă rolul zatălui şi i se substituie ca rol în raport cu mama, care este 
obligată să-şi schimbe rolul de mamă în cel de soţie. Este, de fapt, o temă psiho- 
logică ancestrală, care ilustrează situaţia incestului şi conflictul legat de acesta. 

Se pune întrebarea dacă Oedip era vinovat? Nu, întrucât el nu ştia despre rolul 
pe care îl va juca în această „situaţie triunghiulară” viciată ; pe care, de altfel, a şi 
încercat să o evite plecând de la părinţii săi consideraţi naturali. 

În această situaţie triunghiulară, fiecare persoană are un rol precis. Laios-tatăl 
este persoana de referință. Uciderea lui, chiar involuntară şi inconştientă de către 
Oedip-fiul, aminteşte de paricidul originar din mitul lui Saturn. Iocasta-mama, prin 
moartea lui Laios, devine Jocasta-soția, dar o soţie incestuoasă, iar Oedip-soţul, la 
rândul său incestuos. 

Să vedem ce relaţii se constituie în această situaţie nouă, care apare după moartea 
lui Laios, în „triunghiul familial”. Laios va avea o acţiune pasivă, de „referinţă” 
asupra ambilor parteneri, Oedip şi locasta. Prin uciderea sa de către Oedip, acesta 
preia în mod simbolic virilitatea tatălui ca rol. În urma morţii lui Laios, locasta se 
eliberează, dar devine disponibilă potenţial ca soţie incestuoasă, fapt care va duce la 
O culpabilizare a acesteia. 

Oedip are rol de „inductor”, el inducând, prin comiterea incestului, sentimentul 
de culpabilitate Iocastei, pe care o victimizează. El este persoana cu rol dominant, 
victimizant. locasta este persoana „indusă”, care preia atât de la Laios, cât şi de la 
Oedip complexul de culpabilitate pentru incestul comis. Ea va fi victima finală. 

Sfârşitul dramei este cunoscut. Oedip îşi scoate ochii, gest simbolic de automu- 
tilare care se echilibrează din punct de vedere psihanalitic cu omorârea tatălui său. 

Automutilarea lui Oedip se poate apropia simbolic de complexul de castrare, fiind un 
gest prin care nu numai că refuză să vadă realitatea incestuoasă, dar renunţă şi la 
virilitate. locasta, aflată sub imperiul culpabilităţii, se sinucide. 

În scenariul de mai sus trebuie să vedem o situație ontologică trinară, în interiorul 
căreia problema care se dispută este cea a conflictului rolurilor. S. Freud a „creat” 
un complex Oedip pornind de la motivul mitologic, fapt generator de controverse. Dar 
el rămâne, incontestabil, unul din fundamentele pe care se construieşte psihanaliza, 
cel puţin ca orientare metodică, privind rivalitatea şi atracțiile dintre membrii situa- 
ției triunghiulare la care facem referinţă. 


8. Complexul lui Adam 


Acest model complexual are ca origine tema biblică a păcatului originar al primului 
cuplu uman creat de Dumnezeu şi pedepsirea lui de către acesta. Situaţia dramatică 
are o altă semnificaţie. 

Dumnezeu- Tatăl îl „face” pe primul om, dar nu îi atribuie sexul decât după ce 
„desprinde” din el femeia. Astfel, sunt creaţi primul bărbat, Adam, şi prima femeie, 
Eva. Li se stabileşte interdicţia cunoaşterii Binelui şi a Răului, dar Adam şi Eva vor 
încălca interdicţia, descoperind o dată cu aceasta diferenţa dintre ei în plan sexual. 
Se poate spune că actul de creare a lui Adam este echivalent simbolic cu naşterea sa, 
perioada de la „facerea” Evei la descoperirea sexualităţii sau a comiterii păcatului 
originar reprezintă copilăria, iar momentul comiterii păcatului originar semnifică 
trecerea la viaţa adultă sexuală, la identificarea sexuală a indivizilor. 


preia victimă, 
viriliatea soție incestuoasă 


Tol de referinţă 


Oedip 
pp 
incest 
inductor (victimizant), indusă (victimă), 
complex de castrare complex de culpabilitate 


Păcatul originar este echivalentul incestului ca sentiment de culpabilitate. De aici 
urmează pedeapsa, prin izgonirea primului cuplu uman din Paradis. Ca şi Oedip, 
Adam va nega vinovăția, proiectând-o asupra Evei, aşa cum Oedip i-a indus vinovăția 
locastei. După cum Oedip refuză să vadă realitatea, scoțându-şi ochii, la fel şi Adam 
se ascunde de la faţa lui Dumnezeu. 

Incestul lui Oedip şi păcatul lui Adam reînchid forma originară a persoanei, 
întrucât Oedip este „o parte” din locasta, iar Eva „o parte” din Adam. 

Istoria se va repeta atât la Oedip prin conflictul dintre fiii acestuia - Eteoclu şi 
Polinice —, cât şi în cazul fiilor lui Adam, Cain şi Abel. 

Corelate sau, mai exact, decurgând din complexele de mai sus sunt situaţiile 
complexuale dramatice ale descendenților masculini atât ai lui Oedip, cât şi ai lui 
Adam. Acestea realizează tablourile unor veritabile complexe ale rivalităţii, legate 
tot de dobândirea unor roluri prioritare de dominație şi autoritate, aşa cum se poate 
desprinde din cele de mai Jos. 

Interesant apare modul în care este perceput acest complex al lui Adam în 
psihanaliză. Următorul caz este semnificativ în acest sens. 

O. B., bărbat de 23 de ani, cu studii medii, fără ocupaţie, prezintă o stare nevrotică 
în care tabloul clinic este centrat pe un complex de culpabilitate. Acesta apare în 
urma unei relaţii sexuale, cu efect psihotraumatizant asupra bolnavului. În cursul 
spitalizării şi al discuţiei cu medicul a desenat, în mod spontan, scena „izgonirii din 
Paradis” a lui Adam şi a Evei. Interesant este faptul că bolnavul se identifică cu 
Adam, iar în Eva o vede pe partenera sa. Ceea ce este însă deosebit de semnificativ în 
acest desen este faptul că Dumnezeu, imaginea tatălui, se află la „Poarta Paradisului”, 
iar în afara zidurilor acestuia rămân „Adam şi Eva”, dar în acest „spaţiu al culpabi- 
lităţii” pacientul nostru plasează şi elementele simbolice, obiectuale ale păcatului 
originar, pomul şi şarpele. O analiză atentă ne atrage atenţia asupra delimitării nete 
a două spaţii simbolice în acest desen : spaţiul sacru de dincolo de zidurile Paradisului 
şi spaţiul profan din afara acestuia. Imaginea lui Dumnezeu este o imagine simbolică, 
cu valoare arhetipală, în care vedem atât imaginea tatălui, în prim-plan, Cât şi pe cea 
a Demiurgului deasupra acestuia. 


Complexul Oedip Complexul Adam 


Identitatea Adam-Eva. 
Adam neagă păcatul originar. 
Păcatul este proiectat asupra Evei. 
Păcatul. 


Oedip îşi scoate ochii ca să nu vadă Adam se ascunde de la faţa lui Dumnezeu 
realitatea. pentru a nu fi văzut de acesta. 
Oedip este izgonit din Theba. Adam este izgonit din Paradis. 


Oedip este „parte” din locasta. Eva este „parte” din Adam. 


Incestul ca „închidere” Cunoaşterea ca „explicare” şi „refacere” a 
(androginia originară). androginiei originare. 


Complexul rivalităţii fiilor lui Adam 
Rivalitatea Cain-Abel. 
Cain contra lui Abel. 
Rivalitate pentru prestigiu. 
Fiii îşi alungă tatăl. Fraţii în faţa lui Dumnezeu. 
Dumnezeu îl preferă pe Abel. 
Cain îl omoară pe Abel. 
Complexul de culpabilitate. 

Din cazurile menţionate mai sus se poate desprinde faptul că orice complex este 
o componentă a inconştientului, cu caracter latent în ceea ce priveşte acţiunea sa. 
Dacă însă acesta se încarcă cu energie emoţional-afectivă, el devine autonom şi poate 
irupe din inconştient în sfera conştientului, luând forme clinice de tipul nevrozelor 
amintite. 


Arhetipurile 


Ceea ce sunt complexele pentru inconştientul individual sunt arhetipurile pentru 
inconştientul colectiv, susţine C.G. Jung. 

C.G. Jung, care a consacrat studii deosebit de întinse şi importante arhetipurilor, 
le-a definit în felul următor: „Arhetipurile sunt factori şi motive care aranjează 
elementele psihice în imagini ce ar putea fi numite arhetipale, dar într-o asemenea 
manieră încât nu le putem recunoaşte decât efectul produs. Ele există preconştient şi 
formează probabil dominantele structurale ale psihicului în general. Condiţii date 
a priori, ele reprezintă un veritabil pattern of behaviour, care îi dă oricărei fiinţe vii 
calitatea sa specifică” 

Pentru C.G. Jung, arhetipurile sunt „imagini primordiale”, desemnând urmă- 
toarele aspecte: mitologeme ; motivele legendelor sau ale poveştilor; modele 
vizibile sau vizualizabile ; tipuri de conduite umane universale ; idei religioase ; vise, 
viziuni, fantezii. 

C.G. Jung introduce termenul de arhetip în anul 1919, împrumutându-l din 
Corpus Hermeticus, de la Sf. Dionisie Areopagitul şi de la Sf. Augustin. Când 
defineşte arhetipul, C.G. Jung face diferenţa între următoarele aspecte : 


- arhetipul în sine, imperceptibil şi neexistând decât potenţial, fiind un factor 
care aparţine părţii invizibile a vieţii psihice ; 

- arhetipul reprezentat, care este perceptibil şi actualizat, cel care se face 
„Vizibil” prin efectele sale sau „imaginile arhetipale” externe. 


Inconştientul colectiv este depozitarul arhetipurilor, însemnând întreaga expe- 
rienţă trăită de umanitate de la începuturile sale până astăzi. Arhetipurile apar, în 
acest caz, ca forme prin care se manifestă instinctele colective. 


Clasificarea arhetipurilor 


Sunt mai multe clasificări ale arhetipurilor. A. Portmann împarte arhetipurile în trei 
categorii, şi anume : 


]. Structuri determinate ereditar, care au la originea lor dispoziţii formative extrem 
de deschise, posedând caracterul unor „configuraţii” (Gestalt) strict personale şi 
bine ordonate. 

2. Structuri în care dispoziţiile ereditare nu joacă decât un rol general, dar ale căror 
configurații sunt determinate de amprente individuale. 

3. Efectele arhetipale ale unui caracter derivat din „efectele psihologice complexe”, 
secundare tradiţiilor moştenite ale unui grup uman. 


E. Schneider clasifică, la rândul său, arhetipurile după următoarele trei caracte- 
TIStICI : 
1. Arhetipuri universale sau colective. 
2. Arhetipuri tipice, care aparţin unui Singur grup. 
3. Arhetipuri individuale, care aparţin strict individului. 


Arhetipul trebuie considerat ca un veritabil centru de energie psihică, apt să 
transforme procesul psihic în imagini. El constituie acea „imagine primordială” sau 
originară despre care vorbeşte şi Platon. În sensul acesta, arhetipurile reprezintă în 
sfera aparatului psihic „materialul” din care se construiesc imaginile noastre, care 
exprimă în final propriile complexe sau pulsiuni fundamentale (C.G. Jung, G. Durand). 

G. Durand acordă arhetipurilor o valoare majoră, esenţială, în geneza faptelor 
de cultură, considerându-le materialul din care se construiesc imaginile şi temele 
culturale. 

G. Durand face o importantă şi savantă analiză a arhetipurilor din perspectiva 
culturii. Plecând de la datele de observaţie psihologică, el admite teza lui H. Pieron 
Şi J. Piaget conform căreia „tot trupul colaborează la construirea imaginii (arhe- 
tipale)”. Din acest motiv, înţelegerea semnificației arhetipurilor trebuie raportată la 
corpul uman, ca „reper simbolic” al organizării şi reprezentării lumii. De aici rezultă 
faptul că arhetipurile se constituie ca un rezultat al procesului de antropomorfizare 
a reprezentărilor lumii. Concluzia se întâlneşte cu afirmaţia lui Fr. Nietzsche, care 
spunea că „noi nu putem înţelege decât un univers construit de noi înşine” Prin 
urmare, universul arhetipal este „replica umană” a universului fizic extern, dar şi 
imaginea construită a universului uman, interior. 

Importanţa esenţială a arhetipurilor constă în faptul că ele „constituie punctul de 
joncțiune între imaginar şi procesele raţionale”, afirmă G. Durand. Ch. Baudouin 
completează acest punct de vedere, afirmând că în cazul arhetipurilor „există două 
conexiuni posibile între imagini şi gânduri ; una orizontală, care grupează mai multe 
imagini într-o idee, alta verticală, în care o imagine suscită mai multe idei”. În sensul 
acesta, se poate afirma că şi conceptul ar fi constituit tot dintr-un fel de inducţie 
arhetipală, susţine Ch. Baudouin. 

G. Durand va conchide, pe baza celor de mai sus, că „arhetipurile sunt legate de 
nişte imagini foarte diferenţiate în funcţie de cultură, unde mai multe serii de scheme 
vin să se întrepătrundă”. Prin aceasta se afirmă relaţia dintre arhetipuri şi simboluri 
în planul formal şi al dinamicii constituirii imaginilor. În planul psihologic însă, 
G. Durand remarcă două categorii formale de arhetipuri, şi anume : 


a) arhetipuri aparţinând regimului diurn, de tip masculin, expresie a componentei 
psihice a lui animus, solare ; 

b) arhetipuri aparţinând regimului nocturn, de tip feminin, expresie a componentei 
psihice anima, lunare. 

Fiecăreia dintre acestea îi corespunde un anumit material pulsional din care 
sunt construite imaginile, precum şi o anumită formă de expresie simbolică ce le 
exteriorizează. 

Prin urmare, se poate admite că ne aflăm în faţa unei descoperiri esenţiale, şi 
anume aceea privind limbajul inconştientului. Spre deosebire de limbajul rațional, 
specific Eului conştient, care operează cu categoriile logice ale intelectului, există 
un limbajul simbolic, specific inconştientului, care operează cu schemele arhetipale 
ale pulsiunilor primare ale acestuia. C.G. Jung a insistat deosebit de mult asupra 
aspectelor respective în studiile sale de psihologie abisală, demonstrând relaţiile care 
există în plan individual sau colectiv între reprezentările formal-figurative cu caracter 
simbolic şi conţinutul psihologic al inconştientului. El acordă o importanţă majoră 
unor imagini culturale, considerate primordiale ca semnificaţie în sensul acesta. 
Vom exemplifica aspectele mai sus menţionate cu câteva date oferite de cazurile 
studiate de noi, este vorba de bolnavi psihic care au exprimat prin desene cu caracter 
simbolic imagini arhetipale ale inconştientului lor. 

P.A., bărbat, 36 de ani, cu nivel cultural mediu, fără ocupaţie la data internării, 
este admis în spital pentru tulburări clinice din seria schizofreniei paranoide. Izolat, 
necomunicativ, rece din punct de vedere afectiv, cu idei delirante de persecuție, încli- 
nat către o autoanaliză morbidă, bolnavul a desenat foarte mult în timpul spitalizării, 
producţia sa plastică având un caracter absolut original. Desenele acestui bolnav cu 
caracter de ornamente, extrem de stilizate, geometrizate, de o simetrie rigidă sunt 
expresia propriului său Ego morbid. Le-am reţinut ca demonstrative în acest sens pe 
cele numite „Mandală” (figurile 1 şi 2). 


Pa 


Figura 1 

Figura 2 


Ele sunt imagini arhetipale, redate într-o manieră simbolică, ale transformării 
personalităţii acestui bolnav, închiderea în sine autistă, răceală afectivă, rigiditatea 
gândirii. Redau imagini simbolice, pe care le regăsim în cultură, respectiv „Mandala” 
ca imago mundi, la care face C.G. Jung, referinţă. În plus, aceste desene amintesc 
prin forma lor de cele ale unor civilizaţii arhaice, amerindiene, fapt care concordă cu 
procesul de regresiune a personalităţii acestui bolnav, aspect considerat incontestabil 
din punct de vedere simbolic, în planul expresiei. 

Bolnava L.M., femeie de 33 de ani, extrem de cultivată şi inteligentă, licenţiată 
în matematică-fizică, cu o bogată cultură generală, extrem de talentată la pictură, 
este internată pentru o psihoză afectivă delirant-halucinatorie, de tipul psihozei 
schizoafective. Din punct de vedere clinic, prezintă un delir expansiv de urmărire- 
-influenţă, halucinaţii vizuale şi auditive, impresia unei transformări expansive a 
propriei sale persoane şi a lumii. Bolnava trăieşte într-un univers fantastic, deli- 
rant-halucinator, pe care l-a reprodus cu o mare forţă expresivă în lucrările sale. 
Tematica acestor producţii plastice exprimă imagini arhetipale de o mare semnificaţie 
simbolică, aşa cum rezultă din următoarele exemple. 

„ Visul” (figura 3) are ca motiv arhetipal apa, marea, elementul feminin, materia 
primordială. Imaginea ne-o prezintă pe bolnavă dormind, aproape complet cufundată 
în apă, dar plutind în somn pe suprafaţa acesteia. Ea dă impresia că „femeia şi apa” 
constituie un singur element. La orizont, cerul şi luna, simbol feminin. De o parte 
şi de alta ale desenului se înalță două siluete negre, de femei care încadrează desenul 
şi despre care bolnava spune că „îi veghează somnul”. Întreaga tematică simbolică a 
acestei compoziţii este expresia unui arhetip feminin. 


Figura 3 


„Meditaţia” (figura 4) o reprezintă pe bolnavă acoperită cu un voal şi privind 
într-o cupă cu apă. Cupa este simbolul receptaculului feminin, iar apa — materia 
primordială. Imaginea femeii pare a se reflecta în oglinda apei din cupă. În colţul din 
dreapta sus este o imagine lunară care se continuă cu cercuri concentrice, având un 
caracter complementar simbolic cu cel al apei din cupă. Toate elementele compoziţiei 

Figura 4 

sunt expresia unor arhetipuri feminine, ca de altfel şi atmosfera nocturnă din aceste 
ultime picturi ale bolnavei. 

„Extaz” (figura 5) este o reprezentare a bolnavei opusă ca tonalitate emoţional- 
-afectivă lucrării precedente. Dacă în figura de la pagina 95 bolnava era concentrată 
în interiorul său, având o tonalitate depresivă, în figura de mai jos imaginea bolnavei 
este deschisă. Femeia priveşte în sus, către Soare. Faţa ei este mult mai descoperită 
decât în figura anterioară. Din apa din cupă se ridică pe verticală coloana infinită a 
lui Brâncuşi, care leagă arhetipul feminin al apei cu arhetipul masculin al Soarelui ; 
coloana infinită ca simbol falic uneşte cele două principii: apa — simbolul femini- 
tăţii — cu discul solar - simbolul masculinităţii. Între ele apare o pasăre albă, simbol 
aerian. Bolnava priveşte „în extaz” către pasăre, ca simbol al reunirii celor două 
principii, feminin şi masculin. 


Figura 3 


Cazurile analizate mai sus pun în valoare expresia plastică - limbaj simbolic al 
reprezentării imagistice a conţinutului arhetipal al inconştientului. Vom analiza în 
continuare acest limbaj simbolic. 


Simbolica sufletului 


Spuneam anterior că întotdeauna conţinutul sferei inconştientului se exprimă în 
exterior prin intermediul unui /imbaj simbolic. Orice simbol este în acelaşi timp un 
arhetip, afirmă J. Jacobi. Simbolul implică semnificaţia pe care limbajul curent nu 

o poate exprima. El îşi are rădăcinile în profunzimile sufletului, limbajul apărând, în 
acest caz, ca un epifenomen al înţelesului pe care acesta îl poartă (J.J. Bachofen). În 
felul acesta, simbolul este cel care „face vizibil” sensul ascuns, susţine Fr. Creutzer. 
Astfel, simbolul este înrudit cu imaginea (eidolon) şi cu ideea, el fiind combinaţia 
dintre ele. În sfera comunicării, simbolul are funcţia semiotică de semn. 

Pentru E. Cassirer, semnele şi simbolurile se raportează la două planuri diferite 
ale realităţii, şi anume : semnul este o parte a lumii fizice ; simbolul este o parte a 
lumii umane. 

Plecând de la aceste consideraţii, E. Fromm distinge trei tipuri de simboluri: 
convenţionale, accidentale şi universale. 

J.P. Sartre pleacă de la aspectele imaginii cu caracter generalizat şi dinamic, 
reprezentată prin schemă. Schema lui J.P. Sartre corespunde cu simbolul funcțional 
al lui J. Piaget sau cu simbolul motor al lui G. Bachelard. Orice simbol este scheletul 
dinamic al imaginaţiei, spune G. Durand. El este cel care corespunde cu arhetipul 
lui C.G. Jung. 

Pentru G. Durand, „arhetipurile se leagă de nişte imagini foarte diferenţiate de 
către culturi şi în care mai multe serii de scheme vin să se întrepătrundă” Forma 
superioară, cea mai complexă, o reprezintă mitul. Rezultă de aici faptul că „universul 
imaginarului” este un sistem cultural complex, care apare ca o replică la „universul 
realului”, al lumii externe. 

G. Durand pune la baza funcţiei simbolice sau, mai exact spus, a simbolului, 
„dinamismul conştiinţei”, ale cărei funcţii constau în primul rând în „a cunoaşte”, 
mai mult decât în „a fi” În acest sens, G. Durand reia ideile lui J.P. Sartre. În 


..e m. e. 


a) imaginea este o conştiinţă ; 
b) obiectul imaginat este un dat imediat, ca atare; 
c) obiectul conştiinţei imaginative are un caracter de spontaneitate. 


Expresia conţinutului producţiei imaginaţiei o constituie simbolul şi funcția sim- 
bolică. Ele exprimă arhetipurile mobilizate, în care îşi au sursa. 

Pentru G. Durand, la baza funcţiei simbolice stau trei reflexe sau trei grupe de 
scheme, după cum urmează : 


a) schemele diairetice şi verticalizate : arhetipul sceptrului şi al spadei, cu semni- 
ficație simbolică masculină ; 

b) schemele coborării şi ale interiorizării : arhetipul cupei şi al cavernei, cu semni- 
ficaţie simbolică feminină ; 

Cc) schemele ritmice, ciclice sau progresive : arhetipul vieţii şi al pomului. 


Aceste scheme simbolice ale arhetipurilor se grupează, la rândul lor, afirmă 
G. Durand, în următoarele două regimuri principale : 


1. Regimul diurn, masculin, al antitezei, corespunzător lui animus. 
2. Regimul nocturn, feminin, al eufemismelor propriu-zise, corespunzător lui anima. 

Acestora le corespund, la rândul lor, trei genuri structurale, după cum urmează : 


1. Structurile schizomorfe sau eroice, corespunzătoare regimului diurn şi schemelor 
de verticalitate (sceptrul şi spada, soarele, scara, ziguratul), respectiv lui animus. 

2. Schemele sintetice sau dramatice, corespunzătoare regimului nocturn, respectiv 
lui anima şi schemelor de tip ritmic, ciclic sau progresiv (roata şi pomul, spi- 
rala, crucea). 

3. Structurile artistice sau antifrazice, corespunzătoare tot regimului nocturn, respec- 
tiv lui anima şi schemelor de tipul coborârii şi al întrupării (cupa, caverna, 
centrul, mandala, mormântul, oul, mama). 


C.G. Jung stabileşte relaţiile dintre Eu şi arhetipuri. În acest sens, el distinge 
următoarele aspecte : 


1. Arhetipurile inconştientului colectiv, care-şi exercită acţiunea asupra Eului din 
interiorul vieţii psihice. 

2. Arhetipurile conştientului colectiv, care reprezintă normele, moravurile şi influen- 
ţele socioculturale ale mediului extern asupra Eului. Eul ocupă, după părerea lui 
C.G. Jung, o poziţie intermediară între inconştientul colectiv şi conştientul 
colectiv reprezentat prin Supra-Eu. Din acest motiv, Eul conştient şi individual 
pare a depinde de doi factori: condiţiile conştientului colectiv sau social ; 
dominantele inconştientului colectiv sau arhetipurile. Primele din cele de mai sus 
sunt „idei generale”, pe când celelalte sunt „pulsiuni naturale”. Eul conştient se 
află între două forţe de presiune: când domină conştientul colectiv, individul 
devine un „om al maselor” când domină inconştientul colectiv, acesta devine un 
„individualist” extravagant, străin de lume, bizar. 


Un domeniu în care simbolurile se manifestă plenar este reprezentat de vise. La 
aspectul privind relaţiile care există între vise şi simboluri, pe de o parte, şi relaţiile 
dintre vise, conţinutul pulsional şi arhetipuri, pe de altă parte, ne vom referi în 
capitolul următor. Prezentăm, deocamdată, câteva exemple de structuri şi forme de 
expresie simbolică întâlnite curent la bolnavii cu tulburări psihice. 

În general, limbajul nevrozelor sau al psihozelor este un limbaj simbolic, prin 
care este exprimat în exterior conţinutul intrapsihic morbid al bolnavilor psihic : 
complexe ideoafective, stări conflictuale, frustrări, halucinaţii, idei delirante, preo- 
cupări obsesive, fobii, vise etc. Aceste aspecte apar deosebit de bine exprimate 
în producţiile plastice sau în creaţiile literare ale bolnavilor psihic. Lucrul a 
fost scos în evidenţă şi de psihanaliză şi de psihopatologie (S. Freud, C.G. Jung. 
R. Volmat, J. Bobon, J. Vonchon, I. Jakab, H. Rennert, H. Prinzhorn, W.R. Pickford. 
C. Enăchescu). 

Producțiile literare, ca şi cele plastice ale bolnavilor nevrotici sau psihotici suni 
expresia extrem de polimorfă a unui conţinut psihic schimbat, prezentat sub forma 
unor simboluri, în care regăsim fondul pulsional şi arhetipal din care se dezvoltă 
problematica bolii lor. 

Prezentăm în continuare câteva exemple în sensul celor menţionate mai sus, 
referitoare la limbajul simbolic, aşa cum se exprimă acesta în producţiile literare sau 
plastice ale bolnavilor psihici. 

A.G., bărbat de 23 de ani, cu nivel cultural mediu, fără ocupaţie, internat pentru 
schizofrenie, compune în timpul internării versuri bizare, cu un pronunţat caracter 
simbolic patologic, expresie a discordiei şi a schimbării personalităţii sale, aşa cum 
reiese din exemplu următor : 


Eu sunt pe apa Buzăului, 

Sunt o fiinţă subțire 

Ce nu rezist la zgomote violente, 
Dacă mă vrei la scuturat pomul 
Sunt statuie fără cap 

Cu nivel înalt, 

Profil 3/4? 

Aruncat la 1/2 frază. 


C.P.C., bărbat de 20 de ani, cu studii liceale, internat pentru o nevroză anxios- 
-depresivă, a compus în timpul spitalizării versuri cu caracter simbolic, cum sunt 
cele de mai jos: 

Am vrut 
să vină vântul să mă facă brumă 
sau marea un peşte de vânt. 


În cursul spitalizării, bolnavul a avut o activitate de creaţie artistică paroplastică 
spontană, deosebit de bogată şi interesantă atât prin tematica sa, cât şi prin semnifi- 
caţia psihanalitică a acesteia. Lucrările sale, cu un bogat conţinut proiectiv, sunt 
semnificative prin expresia lor simbolică în relaţie directă cu „experienţele nevrotice” 
ale bolnavului. Am ales dintre acestea două lucrări: „Cerşetoarea” (figura 6) şi 
„Complex de inferioritate” (figura 7). În ambele lucrări, bolnavul „se recunoaşte pe 
sine” prin „identificarea proiectivă” cu personajele din desenele sale. Activitatea sa 
de creaţie patoplastică şi interpretarea acesteia au avut un efect terapeutic pozitiv de 
„conştientizare” a unor „situaţii nevrotice” trăite de bolnav, contribuind în felul 
acesta la lichidarea lor. 

S.C., femeie de 19 de ani, absolventă de liceu, se internează pentru tulburări 
nevrotice depresive, idei de inutilitate şi suicid, consecutive unui eşec la examenul de 
admitere la facultate. Culpabilizată de mama sa, bolnava se izolează, prezintă o stare 
depresivă cu dezvoltarea unor idei de suicid pentru care este internată la Spitalul de 
Psihiatrie. În cursul spitalizării, bolnava a desenat, în mod spontan, în cadrul Secţiei 
de Art-terapie. Lucrările sale, cu un bogat şi complex conţinut simbolic, sunt expresia 
proiectivă a propriilor sale „probleme nevrotice”, legate de eşecul profesional, 
conflictul cu mama sa şi, în final, atitudinea acesteia de respingere şi izolare. 
Semnificativ în sensul acesta este desenul intitulat „Scara Vieţii” (figura 8). Scara, 


... ww... 


Succesul, în zona superioară, si Esecul, în zona inferioară. Figurată în mai multe 

Figura 7 


„momente” pe „treptele scării”, bolnava face efortul de „a se desprinde” de eşec şi 
de a atinge succesul, dar, afirmă ea, „treptele s-au rupt... mă prăbuşesc... sunt 
învinsă... nimeni nu mă ajută, nu mă încurajează, toţi mă învinovăţesc... nimănui 
nu-i pasă de mine... nu mai am nici un rost ca să trăiesc”. 

Figura 8 


Lucrarea are o mare încărcătură simbolică. Din punct de vedere psihanalitic, cele 
„două registre” ale Vieţii au o corespondenţă simbolică foarte precisă: sus este 
„Zona Succesului”, care cuprinde aspiraţiile şi valorile de realizare ale Supra-Eului, 
jos este „Zona Eşecului”, care corespunde înfrângerii, devalorizării şi nerealizării de 
sine, ca O reîntoarcere la starea primară amorfă a inconştientului. În desen, Supra-Eul 
este simbolizat prin „cheia succesului”, pe când inconştientul prin elementele agresiv- 
-punitive ale „furcilor, coarnelor şi cazanului” Analiza desenului şi explicarea lui 
prin asocierea cu tulburările nevrotice ale bolnavei au dus la conştientizarea situaţiilor 
de conflict şi eşec, favorizând restabilirea echilibrului sufletesc şi încrederea în sine 
a acesteia. 

A.P., femeie de 40 de ani, cu studii superioare (inginer agronom), în prezent fără 
ocupaţie, este internată de mai mulţi ani în secţia de bolnavi cronici a Spitalului de 
Psihiatrie pentru tulburări nevrotice depresive. Diagnosticul clinic este de schizo- 
frenie paranoidă. În tabloul clinic remarcăm fenomene de automatism mintal, idei 
delirante de persecuție, urmărire şi influenţă telepatică, halucinaţii auditive, dedu- 
blarea personalităţii, comportament retras, bizarerii şi manierisme, stare discordantă. 
Cultă şi foarte talentată, bolnava a compus versuri şi proză şi a pictat mult în cursul 
spitalizării. Lucrările sale au ca sursă conţinutul temelor sale delirant-halucinatorii, 
prezentate într-o formă simbolică, cum se întâmplă cu cele de mai jos: 

M-am trezit dimineaţă 

Cu ochi negri, reci şi clari 
Ca şi-o sticlă ce se sparge 
Sub a genelor cătare, 

Sub al nostru calendar... 


Un alt exemplu este cel care urmează : 


Că m-am născut cu cap 
Şi nu-l cunosc, 

Că m-am mirat de mine, 
E întuneric ca de mine? 


În alte situaţii însă, structura simbolică a compozițiilor prezintă un caracter extrem 
de distorsionat atât ca formă, cât şi în ceea ce priveşte compoziţia. Acest fapt este 
datorat dezorganizării globale a personalităţii specifice schizofreniei, aşa cum se 
poate vedea în poeziile cazului de mai jos. 

M.L.F., femeie de 18 de ani, cu studii medii, este internată pentru tulburări nevro- 
tice depresive, crize pitiatice, nelinişte anxioasă, insomnii, sentimentul insecurităţii, 
idei de suicid. Tabloul clinic s-a instalat reactiv, consecutiv unor eşecuri personale 
de ordin sentimental şi unor conflicte cu familia. În timpul internării, deşi retrasă, 
foarte puţin comunicativă, căutând să mascheze starea sa clinică, bolnava proiectează 
în lucrările sale literare propriile preocupări legate de criza actuală nevrotică şi per- 
spectiva sumbră pe care şi-o prevede: 


Eu mă tem de Soartă 

Soarta pândeşte din umbră, 

Unde eu nu pot privi, 

Sunt încă mică şi nu am experienţa vieţii. 
Un alt factor de care mă tem, 

Este Timpul, ce este frate geamăn cu 
Măria Sa Destinul, 

Are şi el un rol covârşitor 

În viaţa omului, 

Când îi este lumea mai dragă, 

Îi dă o puternică Lovitură. 

O analiză a exemplelor de mai sus ne pune în faţă un material extrem de interesant, 
bogat şi polimorf din punct de vedere psihopatologic şi psihanalitic. Dacă din punct 
de vedere psihopatologic acest material produs de bolnavi este expresia clinică a 
transformării morbide a personalităţii lor, în plan psihanalitic valoarea simbolică şi 
analiza materialului au o profundă semnificaţie în raport cu fenomenele proiective şi 
conţinutul inconştientului acestor bolnavi. Remarcăm o „invadare” a sferei Eului de 
către inconştient la psihotici, pe când la nevrotici Eul „trăieşte” istoria dramatică a 
conflictelor inconştientului, cum este cazul bolnavei M.L.F. de mai sus. În plus, 
dacă în cazul nevroticilor simbolistica are un caracter inteligibil în raport cu situaţia 
conflictuală, la psihotici orice legătură inteligibilă dispare, Eul pierzându-şi complet 

autonomia sa în raport cu inconştientul şi, în plus, fenomenul de cenzură părând a 
fi complet suprimat. 

Aceste aspecte ies cu atât mai mult în evidenţă atunci când utilizăm ca material 
psihanalitic picturile bolnavilor psihici. Expresia patoplastică are o semnificaţie 
simbolică de o mare valoare, ea „vizualizând” universul psihotic sau nevrotic trans- 
format al personalităţii acestor bolnavi, aşa cum se poate vedea din analiza cazurilor 
de mai Jos. 

O.B., bărbat de 29 de ani, tehnician cu studii medii, se internează pentru insomnii, 
coşmare, anxietate, sentimente de culpabilitate, tendinţe homosexuale mascate. În 
psihobiografia bolnavului observăm o accentuată dependenţă maternă, egocentrism 
Narcisic, structură libidinal-pulsională de tip masochist, experienţe homosexuale. 
Tabloul clinic actual are o pronunţată structură nevrotic-anxioasă. 

În cursul internării, bolnavul a desenat, în mod spontan, în cadrul activităţii de 
psihoterapie analitică ocupaţională. Tematica lucrărilor sale, de o mare expresivitate, 
reproduce visele-coşmare ale bolnavului. Aceste coşmare şi reproducerea lor în 
desen se repetă cu o frecvenţă constantă, având semnificaţia simbolică a unor încli- 
naţii homosexuale şi acte de agresivitate, care sunt trăite de bolnav cu sentimente de 
ruşine şi culpabilitate. Reproducem spre ilustrare lucrările intitulate de bolnav 
„Obsesie” (figura 9), „Coşmar” (figura 10) şi „Cine va învinge ?” (figura 11). În 
toate aceste lucrări apar, în mod constant, două personaje : pisica, simbol al agresi- 
vităţii distructive, şi persoana bolnavului, ca simbol al victimei agresate. În toate 
lucrările sale, bolnavul (personajul masculin) este figurat nud, iar în ultimele două 
este văzut/figurat din spate (agresivitate homosexuală). Lucrările acestuia au fost 
utilizate în cursul şedinţelor de cură psihanalitică de interpretare a viselor-coşmare 


Figura 9 

Figura 10 


şi de conştientizare a raportului agresivitate-homosexualitate, în relaţie cu sen- 
timentele de ruşine/culpabilitate care au dus la tulburările nevrotic-anxioase ale 
bolnavului. 

L.E.B., femeie de 34 de ani, cu studii medii, foarte cultivată şi talentată la desen, 
este internată pentru un tablou clinic extrem de polimorf în care remarcăm : bizarerii, 
discordanţă, idei delirante de urmărire sau cu temă erotică, fobii, anxietate alternând 
cu explozii de expansivitate emoţională, stări de extaz mistic, halucinaţii vizuale şi 
auditive, trăiri onirice. În cursul spitalizării, bolnava a desenat foarte mult, lucrările 
sale având ca subiect conţinutul viselor sau al temelor sale delirant-halucinatorii. 
Lucrările au un pronunţat conţinut simbolic, extrem de interesant şi semnificativ, cu 
aspect ireal, fantastic, în special acelea cu tematică inspirată din visele bolnavei, cum 
vom arăta în capitolul următor. Un exemplu de compoziţie simbolică lucrarea 
intitulată „Peisaj lunar cu viermi”, inspirată din visele bolnavei. Lucrarea are o mar- 
cată notă de stranietate, de ireal fantastic. Ea reprezintă un peisaj nocturn : câmpul 
este plin de iarbă, iar în mijloc este aşezată o carte cu paginile deschise „de la Alfa 
la Omega”, explică bolnava. Este simbolul biblic, în relaţie cu delirul mistic şi stările 
de extaz mistic ale bolnavei. Această carte-simbol este atacată de viermi care „vor să 
O devoreze”, ei fiind simbolul persecutorilor bolnavei. Notăm alături de delirul 
mistic şi un delir cu temă persecutorie, precum şi o fobie faţă de sexul opus. În acest 

Figura Il 


sens, „cartea” poate fi interpretată ca simbol feminin în care se proiectează bolnava, 
iar „viermii” ca simbol falic, masculin, legat de fobiile bolnavei şi de delirul acesteia. 

I.$., bărbat de 38 de ani, cu studii medii, cultivat, în prezent fără ocupaţie, este 
internat de mai multă vreme în secţia de bolnavi cronici a Spitalului de Psihiatrie 
pentru schizofrenie paranoidă. Tabloul clinic este dominat de idei delirante de 
urmărire şi persecuție, nesistematizate, halucinaţii auditive, automatism mintal, 
bizarerii, conduită de tip discordant, dedublarea personalităţii, izolare autistă, răceală 
afectivă, refuzul de comunicare. Talentat la desen, el a lucrat în atelierul de Art-tera- 
pie al spitalului, producând numeroase creaţii în care este figurat, într-o manieră 
simbolică, universul său imaginar. Lucrarea „Oameni în apă” (figura 12) este o 
compoziţie bizară, cu aspect ireal, în care sunt figurate trei personaje umanoide, pe 
care le etichetăm ca transformări ale expresiei simbolice naturale în „neomor- 
fisme simbolice”, aşa cum sunt numite în literatura de specialitate (H. Prinzhorn, 
R. Volmat, J. Bobon, C. Enăchescu), şi care exprimă transformarea modului de 
gândire şi de expresie simbolică specifică bolnavilor schizofrenici. 

Lucrarea intitulată „Chip fără cap” (figura 13) este o compoziţie bizară, de 
factură suprarealistă, expresie a dezorganizării imaginii de sine, consecutivă tulbură- 
rilor de personalitate ale bolnavului în cursul evoluţiei procesului schizofrenic. În 
stânga desenului este figurat „capul” în manieră de „Janus bifrons” , fiind format din 


108 TRATAT DE PSIHANALIZĂ ŞI PSIHOTERAPIE 


Figura 13 


două „măşti”, una veselă şi cealaltă tristă (simbol al ambivalenţei afective a bolna- 
vului), separate de un „şarpe” (simbol falic). În dreapta desenului, aşezat pe un 
scaun, este un „corp uman”, nediferenţiat sexual, fără cap şi fără braţe (expresie 
simbolică a tulburărilor de schemă corporală şi a pierderii identităţii propriului Eu). 

Putem conchide, fără a exagera, că analiza materialului produs de bolnavi şi 
transmis verbal sau plastic, prin conţinutul său simbolic extrem de polimorf, oferă 
posibilitatea unei sondări directe a inconştientului acestor persoane, descifrând, 
dincolo de aspectele formale, de expresie, un conţinut extrem de semnificativ aflat în 
relaţie directă cu natura personalităţii lor. 


Capitolul 8 


Somnul şi visele 


Un aspect al vieţii psihice care a fost pus pentru prima dată în valoare de psihanaliză 
este reprezentat prin vise. Cel care a demonstrat marea valoare a visului în inter- 
pretarea vieţii psihice, prin conţinutul inconştientului, a fost S. Freud, în cartea sa 
Traumdeutung, apărută în 1899. Ideea a fost imediat acceptată de psihanaliză şi 
interpretarea viselor a devenit o parte componentă importantă şi o tehnică curentă 
atât în investigarea psihanalitică, cât şi în psihoterapie. 

Cel care a preluat de la S. Freud „analiza viselor” şi a dezvoltat-o în raport cu 
conţinutul arhetipal al inconştientului a fost C.G. Jung, subliniind astfel, încă o dată, 
relaţia visului atât cu inconştientul personal, cât şi cu inconştientul colectiv şi 
deosebind două categorii de vise: vise minore, în relaţie cu conţinutul inconştien- 
tului, şi vise majore, în relaţie cu inconştientul colectiv. 

Visul este un fenomen care apare în cursul somnului, motiv pentru Care majoritatea 
specialiştilor tratează aceste aspecte împreună. Vom analiza, prin urmare, în ordine 
succesivă somnul şi visele. 


Somnul şi viaţa psihică 


E. Kretschmer pleacă în explicarea naturii somnului de la analiza modului de 
organizare a vieţii sufleteşti. Pentru autorul citat, sufletul reprezintă experiența 
internă, directă şi imediată a unei persoane. Această experienţă internă şi imediată 
este diferențiată prin doi poli: Eul şi lumea externă. 

Tot ceea ce reprezintă experienţa interioară sau Eul este un produs al acţiunii 
reciproce care se exercită între „Eu” şi „Lume”, susţine R. Guardini. Acest raport 
este reprezentat prin următoarele aspecte : procesul de percepţie a lumii de către 
Eu; procesul de exteriorizare şi expresie a Eului în lumea externă. 

În cadrul acestei relaţii, afectivitatea are un rol important, ea reprezentând o 
atitudine reactivă a Eului faţă de lume. 

Analizând natura proceselor psihice, E. Kretschmer distinge două grupe princi- 
pale, şi anume : procesele psihice conştiente (conştiinţa) şi procesele psihice incon- 
ştiente sau hipnotice (visul, starea de hipnoză, stările crepusculare, isteria, tulburările 
intelectuale din cursul schizofreniei). Acest autor menţionează că, din punct de 
vedere cronobiologic, inconştientul este cel care apare primul, pe când conştientul 
este instanţa psihică supraadăugată acestuia. 

Somnul este manifestarea prin care organismul dă satisfacţie nevoii de repaus a 
individului. Somnul natural este considerat a fi un mod periodic indispensabil de 
restaurare psihică, care se desfăşoară după un ritm cotidian. 

Un somn calm, egal ca desfăşurare şi durată, conduce la reducerea aproape 
completă a tensiunilor intrapsihice ale persoanei. În timpul somnului se realizează o 
stare de relaxare psihică şi somatică, cu efecte restauratoare. 

În sfera psihanalizei, S. Freud consideră somnul ca pe o „întoarcere la viaţa 
prenatală”, prin intermediul său creându-se condiţii similare acelui tip de existenţă 
reprezentate prin căldură, întuneric, izolare, absenţa excitaţiilor externe, sentimentul 
de protecţie. 

Somnul apare şi ca o atitudine de apărare împotriva unei realităţi neplăcute sau a 
unei tensiuni intrapsihice penibile pentru individ. 

Din punct de vedere neuropsihologic, somnul este de două feluri : somnul lent şi 
somnul paradoxal. Fiecare dintre acestea are caracteristici şi o dinamică proprie. 

Somnul lent corespunde stării de adormit, cu imobilitate şi relaxare musculară, 
respiraţie calmă şi regulată. Pe baza electroencefalogramelor (E.E.G.), se descriu 
cinci stadii pentru acest tip de somn : stadiul A, caracterizat prin rărirea undelor alpha 
pe traseul E.E.G. ; stadiul B, caracterizat prin scăderea voltajului traseului E.E.G. ; 
stadiul C, caracterizat prin apariţia pe E.E.G. a unor vârfuri de unde ample şi a 
complexelor kappa (unde mari negative, lente şi elemente polifazice) ; stadiile D şi 
E, caracteristice fazei de somn profund cu unde mari şi regulate pe E.E.G. 

Somnul paradoxal apare la un interval de 10 minute de la adormirea individului 
şi se repetă de 3-6 ori pe noapte. Această perioadă a somnului constă din următoarele 
tipuri de manifestări: mişcări globale ale corpului; mişcări rapide ale globilor 
oculari sau faza R.E.M. (rapid eyes movements) ; neregularitatea ritmurilor cardiace 
Şi respiratorii. 

Caracteristica somnului este reversibilitatea sa, spre deosebire de stările de 
stupoare sau stările comatoase. 

În timpul desfăşurării somnului se produce un fenomen psihologic extrem de 
complex şi interesant, cu o mare valoare în viaţa psihică a individului, reprezentat 
prin vis. Vom face în continuare o analiză a visului atât din punct de vedere 
psihologic, cât mai ales psihanalitic. 


Visul 


Visul nu este un fenomen psihic izolat. El face parte dintr-un ansamblu de experienţe 
sufleteşti intime trăite de persoana umană. H. Schultz-Hencke apreciază că „nu 
putem înţelege majoritatea viselor decât apelând la regulile generale ale experienţelor 
trăite care fac parte din antropologia psihologică” Întrucât omul şi experienţele sale 
aparţin antropologiei psihologice, „studiul viselor trebuie bazai pe o anumită con- 


cepţie despre om”, susţine el. 

Elementul central al experienţelor trăite de individ îl reprezintă „pulsiunile”, 
motiv pentru care ele vor constitui factorul central al tematicii şi al dinamicii viselor. 
Visul ne apare ca o experienţă psihologică, legată în primul rând de satisfacerea 
pulsiunilor individuale. 

Prin natura sa încărcată de mister, prin conţinutul său insolit, visul a exercitat o 
atracţie puternică asupra omului, fascinându-l şi neliniştindu-l totodată. 

Considerându-le ca „fiind trimise de zei”, Homer credea că visele au virtuţi 
oraculare, astfel încât prin ele divinitatea „anunţa” omenirea sau 0 „avertiza” asupra 
unor viitoare situaţii la care trebuie să se aştepte. Istoria culturii este plină de 
exemple de vise celebre legate de evenimente istorice, sociale, religioase. În cultură, 
visul este considerat ca un fel de „experienţă paralelă” cu cea a vieţii cotidiene, 
căreia trebuie să i se acorde o importanţă deosebită, întrucât ea fie corectează, fie 
previne situaţii actuale sau viitoare. Asemenea exemple sunt întâlnite în Biblie, în 
Iliada etc. Nu vom insista mai mult deocamdată asupra acestor aspecte, ele ţinând de 
antropologia culturală şi psihologică, dar asupra lor vom reveni. 

A. Porot defineşte visul ca fiind „fenomenul psihologic care apare în timpul 
somnului, alcătuit dintr-o serie de imagini a căror desfăşurare constituie o situaţie 
dramatică mai mult sau mai puţin completă şi coerentă” 

Pentru S. Freud „visul este, în viaţa mentală a fiinţelor normale, un fenomen obiş- 
nuit”. Visele pot fi confuze, ininteligibile, chiar absurde, uneori în contradicţie flagrantă 
cu realitatea. Cu toate acestea, individul este înclinat să admită calitatea de realitate 
obiectivă a visului. Acest fapt se datorează naturii speciale a visului, care reprezintă 
o experienţă sufletească deosebit de acută, de vie şi de intens trăită de individ. 

Ca şi S. Freud, C.G. Jung consideră visele ca fiind „o autoprezentare a proceselor 
inconştientului, pe care trebuie să le considerăm, de fiecare dată, ca pe o compensare 
a stării conştientului, raportându-le la o situaţie existenţială anterioară şi particulară 
a vieţii celui care visează” 

Vorbind despre vise, S. Freud afirmă că acestea reprezintă „calea regală” de 
sublimare a pulsiunilor refulate ale inconştientului unei persoane, prin care situaţii 
conflictuale sunt rezolvate într-o manieră „deturnată” 

C.G. Jung leagă atât travaliul oniric, cât şi conţinutul viselor de „temele arhe- 
tpale” ale sferei inconştientului, care sunt exteriorizate în cursul viselor sub formă 
de imagini şi simboluri. Pentru el, arhetipurile reprezintă „materialul” din care se 
construiesc scenele din cursul visului. 

Considerând că visele îşi au originea în inconştient, C.G. Jung distinge două 
categorii de vise, şi anume : 


Aa) Vise net conturate, bogate în detalii şi care se raportează la o problemă strict 
personală a individului. Acestea sunt „visele mici” şi ele îşi au originea în sfera 
proprie şi subiectivă a inconştientului personal. 

b) Vise mai puţin clare, cu detalii mai şterse sau chiar lipsite de acestea, reprezentând 
imagini în raport cu marile probleme ale lumii şi ale vieţii. Acestea sunt „visele 
mari” şi ele îşi au originea în sfera obiectivă a inconştientului colectiv. 

Orice vis are un rol compensator pentru individ. În cazul „viselor mici”, 
compensarea constă într-o mai bună adaptare a individului la problemele sale coti- 
diene. În cazul „viselor mari”, se dau răspunsuri la unele probleme tipic supraper- 
sonale cu caracter universal uman care frământă individul. Acest din urmă caz este 
exemplificat prin visele profetice din Biblie ş.a.m.d. În cazul viselor profetice, este 
pusă în acţiune funcţia transcendentă, cu ajutorul căreia individul găseşte soluţii 
generale la o realitate tensionată, conflictuală sau închisă pe care este chemat să o 
rezolve. Este cazul visului regelui Nabucodonosor cu „cele şapte vaci grase şi cele 
şapte vaci slabe” 

H. Schultz-Hencke merge mai departe cu analiza şi interpretarea viselor, afirmând 
că, de fapt, existenţa visului pune în discuţie, în sfera vieţii psihice, două forme de 
experienţă sufletească, şi anume : experiența conştiinţei sau „viaţa Eului” şi expe- 
riența visului sau „viaţa inconştientului”. Este un fapt cert: între conştiinţa clară şi 
starea de vis există un paralelism absolut, pe care H. Schultz-Hencke îl consideră ca 
pe o „dublă imagine” în oglindă. Una se reflectă în cealaltă. Observaţia este extrem 
de interesantă, întrucât pune în evidenţă aspecte funcţionale şi caracteristici de com- 
plementaritate între conştient şi inconştient sau între Eu şi Sine. În virtutea acestei 
teze, conştiinţa şi visul se completează reciproc, ele neputând funcţiona separat. 
Aceasta vine să completeze şi să întărească teza psihanalitică referitoare la vis, 
considerat ca „un fragment al trăirii umane” Viaţa persoanei lipsite de vis ar fi 
incompletă, poate chiar imposibilă. 

Stabilind aspectele amintite, H. Schultz-Hencke atribuie visului următoarele funcţii : 


a) retrăirea amintirilor „uitate” de individ ca pulsiuni refulate ; 

b) aducerea în sfera Eului a pulsiunilor refulate şi prin aceasta favorizarea unei 
„descărcări” a tensiunii psihice a inconştientului ; 

c) stimularea producţiilor imaginaţiei ; 

d) oferirea unor soluţii compensatorii la situaţiile conflictuale, cu caracter dramatic, 
ale vieţii individuale ; 

e) întâlnirea individului cu transcendentul, cu metafizica, respectiv luarea la cunoş- 
tinţă a conţinutului arhetipal al inconştientului colectiv ; 

f) trăirea plenară, liberă a universului afectiv uman ; 

2) sublimarea unor situaţii speciale ale vieţii sau a unor tendinţe individuale ; 

h) rezolvarea unor relaţii interumane în plan imaginar ; 

5) contribuţia la maturizarea individului. 


Structura visului 


Orice vis este constituit din „imagini” care sunt reunite în „scenarii” de complexitate 
diferită, în raport cu tematica lor de referinţă. Acest conținut al viselor este compus 
din două elemente, şi anume : 


1. Conţinutul manifest, reprezentat prin imaginile onirice propriu-zise, aşa cum i se 
înfăţişează ele persoanei care visează. 

2. Conţinutul latent, cu caracter simbolic, reprezentând semnificaţia conţinutului 
manifest, sensul „imaginilor” din cursul visului, fiind în relaţie direct inteligibilă 
cu motivele care stau la baza lor. 


Imaginile onirice provin din transformarea figurativ-simbolică a conţinutului latent 
al visului (pulsiuni refulate, complexe ideoafective, arhetipuri, situaţii conflictuale, 
simptome nevrotice etc.), iar procesul prin care acestea se transformă în conţinut 
manifest se numeşte fravaliu oniric. 

Pentru C.G. Jung, sursa conţinutului latent al viselor îl reprezintă „temele 
arhetipale” sau „complexele individului” Pornind de la aceste date, C.G. Jung 
distinge cele două forme de vise amintite mai sus: „visele mici” şi „visele mari”. 

Travaliul oniric constă în transformările conţinutului latent în conţinut manifest 
sau în imagini onirice. Acest mecanism psihologic se realizează printr-o „elaborare 
inconştientă a gândirii preconştiente” (S. Freud). Mecanismele care participă la 
realizarea acestui proces sunt, după S. Freud, următoarele : 


a) condensarea-aglutinarea — constă în formarea unor imagini noi din elemente 
disparate, oferite de experienţa anterioară a individului ; 

b) deplasarea — constă în transferul unei încărcături afective a unui obiect către un 
alt obiect de substituție sau deplasarea sensului obiectului primar către un altul ; 

C) dramatizarea — constă în formarea unei idei abstracte printr-o imagine cu o mare 
încărcătură afectivă, imagine care are ca rol „transportarea” tensiunii intrapsihice 
din inconştient în afara acestuia ; 

d) simbolizarea — constă în extragerea esenţialului şi în redarea sau reprezentarea 
schematică sau stilizată a imaginilor onirice ; 

e) neomorfizarea — constă în crearea unor imagini simbolice noi, neobişnuite, ireale, 
fabuloase sau terifiante, inexistente în realitate, dar care exprimă formal-concret 
sensurile noi pe care le exprimă stările de tensiune conflictuală ale inconştientului 
într-o manieră alegorico-simbolică. 


Bazându-se pe considerentele mai sus menţionate, unii autori au emis teza conform 
căreia visul şi conţinutul acestuia se pot „apropia” din punct de vedere tematic de 
delir şi de conţinutul gândirii delirante, ambele constituind o realitate diferită de cea 
a lumii obiective externe, concrete. Este incontestabil faptul că atât visul, cât şi delirul 
sunt expresia unei realităţi sufleteşti diferite de cea externă. Nu trebuie însă identi- 
ficate aceste două forme de experienţe subiective sufleteşti. La baza visului stau 
pulsiunile, complexele şi arhetipurile inconştientului, pe când delirul are la origine 
o alterare a aparatului logic al gândirii în planul organizării sale manifest-formale şi 
motivaţia unui conţinut latent, date de o transformare a personalităţii individului de 
factură patologică. 

Semnificaţia şi interpretarea viselor 


S. Freud spune că „orice vis în curs de formare impune, cu concursul inconştientului, 
ceva anume din partea Eului. Ceea ce remarcă visul este fie satisfacerea unei pulsiuni, 
fie lichidarea unui conflict, înlăturarea unei îndoieli, realizarea unui proiect etc.” 

Interpretarea viselor în psihanaliză se face după mai multe tehnici, fiecare exprimând 
o anumită concepţie referitoare la om şi suflet. Ne vom referi în continuare la două 
dintre metode : metoda lui Freud şi metoda lui Jung. 


1. Metoda lui S. Freud 


Metoda lui S. Freud de interpretare a viselor constă în descifrarea semnificației 
conţinutului latent, cu caracter simbolic al visului, prin metoda „liberei asociaţii” de 
către subiectul condus de psihanalist. Astfel, „conţinutul manifest” al visului apare 
ca un veritabil limbaj purtător de sens. Înţelesul acesta este cel care, luând forma „Con- 
ținutului latent”, cuprinde conflicte, dorinţe, tendinţe refulate, stări complexuale, 
simptome nevrotice etc. 


2. Metoda lui C.G. Jung 


Pentru C.G. Jung, visul este un tip particular de Gestalt, o totalitate, mai mult sau 
mai puţin realizată în întregime, analoagă unei drame. În consecinţă, visele se pot 
decupa în elementele lor componente, grupându-le în „scenarii” după schema unei 
drame clasice. În sensul acesta, C.G. Jung distinge următoarele părţi ale visului : 
a) expunerea acţiunii ; b) personajele ; c) climatul acţiunii sau „intriga” ; d) liza sau 
soluţia acţiunii onirice. 

Toate aceste elemente ale dramei onirice se desfăşoară extrem de rapid şi ele 
impun O observaţie şi o atenţie deosebite din partea analistului. 

În raport cu conţinutul lor tematic, visele pot fi de mai multe feluri, atât cele mici, 
individuale, cât şi cele mari, universale. Din acest punct de vedere, am preferat să 
deosebim următoarele categorii : 


a) visele compensatorii, care prin desfăşurarea lor „re-fac” o situaţie dezagreabilă 
sau chiar o experienţă eşuată din viaţa individului, prin aportul unei „reparaţii 
compensatorii” ; 

b) visele conflictuale sunt visele care au o tematică conflictuală, legată de situaţii de 
viaţă ale individului care-l pun în imposibilitatea de a se manifesta liber sau care, 
dimpotrivă, readuc în prim-plan conflicte pe care acesta nu le poate rezolva şi 
care-l domină ; 

C) visele penibile, cu caracter anxios, contrare modului de a gândi şi de a acţiona ale 
individului, în special în plan moral. Ele sunt legate de situaţii conflictuale care 
au generat stări complexuale, în special de inferioritate sau de culpabilitate ; 

d) coşmurele sunt vise terifiante, cu o puternică încărcătură anxioasă, agresivitate şi 
pericol, torturând persoana şi fiind legate în special de trăiri anterioare sau de 
situaţii de ameninţare, primejdie, catastrofă ; 

e) visele absurde sunt vise aparent inexplicabile, de o încărcătură simbolică extrem 
de complexă şi greu de descifrat, legate de experienţe speciale ale bolnavului 
psihic sau ale unor persoane cu tulburări clinice latente ; 

f) visele profetice sunt visele cu caracter de „premoniţie”, care au la baza lor mate- 
rialul arhetipal ce este depozitat în sfera inconştientului colectiv şi care redau 
într-o formă simbolică deosebit de complexă frământările individului sau ale 
grupului social al acestuia, fiind legate de o problematică supraindividuală. 


Toate visele, indiferent de forma lor, au rolul de a satisface Eul individual şi de a 
descărca într-o formă sublimată inconştientul de tensiunea pulsiunilor sale acumulate. 

Vom analiza în continuare câteva vise ale unor bolnavi psihici, pentru a exempli- 
fica aspectele mai sus prezentate. De pildă, cazul bolnave: L.E.B., al cărei tablou 
clinic s-a dezvoltat în relaţie directă cu conflictele frecvente dintre aceasta şi soţul 
său, alcoolic şi psihopat sadic, cu care era obligată să aibă raporturi sexuale de 
factură perversă. Bolnava a dezvoltat o adversitate în raport cu tendinţele agresive 
sexuale ale soţului său, care a luat tabloul clinic al unei schizofrenii paranoide. 
Separate de simptomatologia clinică menţionată sunt visele bolnavei. Acestea, extrem 
de frecvente, au o tematică bizar-terifiantă din punct de vedere emoţional-afectiv, 
toate având ca centru de referinţă agresivitatea sexuală a soțului bolnavei, redată 
într-o manieră simbolică extrem de complexă şi de o mare varietate. 

Din punct de vedere psihanalitic, visele bolnavei constituie un material extrem de 
preţios, care ajută la înţelegerea schimbării personalităţii acesteia, a trăirilor sale 
legate de traumele sexuale şi a reprezentării onirice a acestora. Vom prezenta în 
continuare două dintre visele bolnavei, deosebit de semnificative în sensul celor men- 
ționate mal sus. 

Visul intitulat de bolnavă „Naşterea pisicilor” (figura 14) este un coşmar desfă- 
şurat în patru scenarii, care reproduce într-o manieră simbolică stările conflictuale 
ale acesteia, având ca temă traumatismele sale psihosexuale. În prima scenă (1), 
bolnava dezbrăcată este atacată de o pisică care-i zgârie şi-i devorează sânii. În cele 
două „găuri ale sânilor” pisica a dat naştere la patru pisoi, câte doi în fiecare sân. 
În cea de-a doua scenă (2), aceşti patru pisoi au intrat în corpul bolnavei pe care l-au 
traversat. A treia scenă (3) ne-o prezintă pe bolnavă „gravidă cu pisoii”, care s-au 
fixat doi în abdomen şi doi în regiunea dorsală. În cea de-a patra scenă (4), după 
maturarea pisoilor, bolnava îi expulzează pe gură cu suferinţă şi dezgust. Visul este 
extrem de interesant şi cu o mare semnificaţie simbolică. În acest cadru identificăm 
pisica cu persoana agresivă a soţului bolnavei, pisoii cu lichidul seminal, fixarea 
acestora în abdomen şi în regiunea dorsală cu raportul sexual vaginal şi cel anal la 
care este supusă bolnava de către soţul său, iar naşterea bucală ca pe un fenomen de 
conversiune prin care este exprimată starea de dezgust şi de repulsie a bolnavei 
legată tot de perversiunile sexuale ale soţului său (relaţii orale). 

Figura 14 


Al doilea vis al aceleiaşi bolnave este intitulat „Monstrul” şi se situează pe 
aceeaşi linie a viselor simbolice cu semnificaţie legată de traumatismele psihosexuale 
şi agresivitatea soţului bolnavei. Spre deosebire de visul precedent, la care travaliul 
oniric este organizat în scenarii strict delimitate şi cu o succesiune ordonată, visul 
acesta este centrat în special pe „obiectul psihotraumatismului”. Planul desenului 
este împărţit în două sectoare de o linie oblică. În zona din dreapta este prezentată 
bolnava care a dat naştere „pe gură” unui copil anormal, „un monstru cu patru mâini 
şi cu patru picioare” pe care-l priveşte. În zona din stânga a desenului este reprodus 
„monstrul”, despre care bolnava spune : „Copilul începe să crească rapid şi la un 
moment dat, el va dori, cu cel de-al treilea picior, să aibă contact sexual cu mama 
sa”. Acest vis reproduce angoasa bolnavei legată de incest, în care concentrează 
agresivitatea sexuală şi fizică a soţului său. 

I.M., bărbat de 35 de ani, cu nivel cultural mediu, topograf într-o întreprindere 
minieră, este internat pentru alcoolism cronic. Bolnavul acuză cefalee, insomnii, 
stare permanentă de anxietate, nelinişte interioară sub forma unor cenestopatii difuze, 
somn neliniştit populat cu coşmare. Talentat la desen, bolnavul a reprodus, în cursul 
spitalizării, mai multe din viseie sale. Acestea redau, într-o formă simbolică, 
conţinutul conflictual legat de starea clinică actuală a bolnavului. 


118 TRATAT DE PSIHANALIZĂ ŞI PSIHOTERAPIE 


Visul intitulat de bolnav „Dezastrul” (figurile 15 şi 16) redă, cu o mare încărcătură 
anxioasă, frica acestuia de alcool şi pericolul iminent la care este expus. Visul se 
desfăşoară în două secvenţe. Prima secvenţă îl înfăţişează pe bolnav în interiorul 
casei sale, ameninţat de „obiectele” care simbolizează consumul de alcool (cănile), 
de care acesta se apără „acoperindu-şi ochii”. A doua secvenţă exprimă sfârşitul 
inevitabil al acestei experienţe patologice : moartea. 


Figura 15 


Figura 16 


Spre deosebire de visele bolnavei L.E.B., care au o mare încărcătură simbolică, 
fiind expresia unor conflicte psihice profunde, legate de traume psihosexuale, în cazul 
bolnavului I.M., visele au caracterul unor coşmare al căror obiect este clar exprimat 
şi de al cărui pericol bolnavul este terorizat: consumul de alcool. 

În analiza viselor, specialiştii notează o anumită organizare secvenţială, acestea 
desfăşurându-se sub forma unor „scenarii onirice” succesive, adesea cu un caracter 

aparent absurd, irațional, fără o legătură inteligibilă între ele. Aspectul are în vedere 
gândirea logică. De fapt, visele reproduc, în mod secvențial, conflictele inconştiente 
ale bolnavului, tendinţele acestuia, frustrările, complexele, dar şi elementele com- 
pensatorii. Acestea se pot vedea din următoarele exemple. 

E.C., femeie de 33 de ani, licenţiată în filologie, este internată pentru tulburări 
nevrotice apărute în urma unor grave conflicte conjugale cu soţul său. În tabloul clinic 
al bolnavei se remarcă o stare de nesiguranţă de sine, tensiune anxioasă, sentimentul 
nerealizării şi al eşecului în viaţa de familie, lipsă de protecţie, izolare. Aceste 
aspecte se regăsesc în visele sale „Pană-Albă” şi „Pescuitul cu pisica”. 

Visul „Pană-Albă” este imaginea simbolică a nevoii de protecţie din partea unui 
partener ideal. Bolnava relatează astfel visul : 


Mergeam pe potecile unei păduri cu vegetaţie luxuriantă. Simţeam că ne paşte un 
pericol. Deodată, din depărtare, au început tam-tam-urile şi atunci am ştiut că sunt 
pieile-roşii. Dintr-un desiş a apărut un bărbat frumos, împodobit cu pene multicolore 
în jurul capului, cu arcul în mână şi care, cu voce joasă, a spus că el este Pană-Albă 
Şi vrea să mă ajute. A indicat un fel de cabană în care m-am refugiat. Nu aveam arme 
ŞI, cum pe masă erau nişte cărţi de joc, am avut ideea confecţionării unor arme. Am 
tăiat fâşii numai popii, am împăturit fâşiile tăiate şi cu ajutorul unor elastice am făcut 
un fel de praştie. Prin obloanele trase vedeam cum războinicii se apropie şi am 
început să trag cu praştia. Cel care era lovit în frunte cădea mort. S-a ordonat 
retragerea. Am plecat de la cabană cu convingerea că nu-l voi mai vedea pe Pană-Albă. 
Mi s-a spus că a căzut eroic, străpuns de o săgeată în inimă. 


Visul are numeroase simboluri : 


a) potecile unei păduri cu vegetaţie luxuriantă = viaţa bolnavei; 
b) „ne paşte un pericol” = nesiguranța şi insatisfacţia vieţii ; 

c) Pană-Albă = imaginea idealizată a bărbatului către care aspiră ; 
d) cabana = simbolul siguranţei, oferit de „salvatorul” Pană-Albă ; 
e) cărţile de joc = soluţia salvării, a norocului ; 

f) praştia = transferul propriilor probieme asupra adversarului ; 

9) săgeata şi moartea lui Pană-Albă = sacrificarea salvatorului. 


Visul „Pescuitul cu pisica” are semnificaţie simbolică compensatorie în raport cu 
eşecul familial legat de conflictele cu soţul său. 


Aşteptam liftul cu mai mulţi colegi de birou, dar, fiind multe persoane înaintea 
noastră, ne-am plictisit şi cineva a propus să pescuim. Ne-am întors şi în spatele 
nostru era un lac, pe marginea căruia se găseau mai mulţi pescari. Am aruncat şi eu 
undiţa cu râma, dar nu am prins nimic. Atunci, un coleg s-a oferit să-mi dea o pisică 
cu care voi pescui mai mulţi peşti. Am prins pisica vie de capătul sforii şi am 
aruncat-o în apă. Imediat, undiţa a prins să trepideze. Am tras undiţa şi pisica ţinea 
cu dinţii şi ghearele un peşte de toată frumuseţea. Fericită, am repetat operaţia şi de 
fiecare dată pisica îmi scotea câte un peşte. 

Interpretarea simbolică a acestui vis este următoarea : 


a) liftul = rigoarea cotidiană, constrângerea, obligativitatea ; 

b) pescuitul= activitate liberă, destindere ; 

c) lacul = spaţiul deschis posibilităţilor şi surprizelor ; 

d) râma = complex de inferioritate ; 

e) colegul = bărbatul amabil, salvator, protector, care revine ; 

f) pisica = simbolul agresivităţii, anularea complexului de inferioritate, relaţia sa 
cu bărbatul care îi oferă pisica ; 

g) peştele = realizarea dorinţei sublimate a relaţiei cu bărbatul. 


M.V., femeie de 30 de ani, desenator tehnic cu nivel cultural mediu, prezintă 
importante tulburări nevrotice legate de o situaţie oedipiană nerezolvată. Era foarte 
ataşată în copilărie de tatăl său. Mama era deosebit de severă, o bătea adesea, în timp 
ce tatăl o ocrotea, fiind perceput adesea ca un „complice” Idealul său masculin se 
raportează la imaginea tatălui. Pentru M.V., soţul ideal este „un om superior, de la 
care am ceva de învăţat. El trebuie să fie ceva care să semene a părinte-prieten-soţ, 
să fie liniştit, echilibrat, tandru” 

Tulburările nevrotice apar la scurtă vreme după căsătorie şi sunt legate de conflicte 
de ordin emoţional-afectiv, brutalizări fizice, legături extraconjugale ale soţului. 
Apare o stare de anxietate, frigiditate, de repulsie faţă de soţul său. Începe „o legă- 
tură sentimentală cu un coleg”, care îi aminteşte „de persoana tatălui ei” aceste 
aspecte apar în câteva dintre visele bolnavei, pe care le redăm în continuare. 


L-am visat pe tatăl meu, care este decedat. Eram tare supărată, atât de supărată încât, 
dacă m-ar fi întrebat dacă vreau să mor, i-aş fi răspuns bucuroasă că da. M-am gândit 
mult la tatăl meu care dacă trăia şi era sănătos, viaţa mea ar fi decurs cu totul altfel. 
L-am visat că a venit la mine şi s-a aşezat pe marginea patului. Era tare trist. Mă 
privea cu multă duioşie şi afecţiune. Întrebându-l ce doreşte, mi-a cerut un pahar cu 
bere, apoi s-a culcat lângă mine în pat şi m-a îmbrăţişat. 


Visul este o scenă simbolică de regresiune, legată de o situaţie oedipiană nerezol- 
vată a bolnavei, declanşată de conflictele conjugale cu soţul său şi „reîntoarcerea” 
compensatorie la persoana tatălui. 

Al doilea vis al bolnavei este în relaţie directă cu conflictele sale de ordin 
conjugal, aşa cum se poate vedea în continuare. 


Treceam un râu foarte lat peste un pod. Am ajuns la o casă necunoscută, unde era un 
copil bolnav. Mi-a venit atunci ideea să merg la o babă care ştia să ghicească să o 
întreb dacă mai erau şanse de salvare, dacă va trăi acest copil. Am primit următorul 
răspuns : „Cum îţi găseşti timp să alergi să te interesezi de toţi, dar pentru tine nu 
găseşti timp niciodată ? Găseşti că eşti prea fericită ? De soţul dumitale nu vei scăpa 
niciodată. Fii mai egoistă şi caută să-ţi aranjezi singură fericirea în viaţă”. 


Tematica simbolică a visului este clară: 


a) râul, podul = simbolul drumului în viaţă; 
b) casa necunoscută = simbolul familiei sale, pe care o refuză ; 

c) copilul bolnav = simbolul situaţiei conflictuale din propria casă, respectiv 
familia sa ; 

d) baba care ghiceşte = simbolul Supra-Eului şi al cenzurii, dar şi al unui a/ter-Ego 
care se revoltă faţă de atitudinea bolnavei de acceptare a propriilor situaţii con- 
flictuale ; 

e) „fii mai egoistă” = compensarea conflictelor prin întărirea propriului Eul. 


Se poate vedea din cazurile prezentate mai sus că analiza viselor în psihanaliză 
este de o importanţă majoră în ceea ce priveşte cunoaşterea personalităţii bolnavilor, 
precum şi în atitudinea terapeutică privind măsurile care se impun în aceste situaţii. 

Analiza viselor constituie, în mod incontestabil, calea de acces cea mai directă, 
cea mai bogată şi mai sigură în rezultate la care face apel psihanaliza pentru investi- 
garea inconştientului bolnavilor, a conţinutului conflictual al acestuia. Vom relua pe 
larg aceste aspecte când vom discuta, în secţiunea a doua a lucrării noastre, studiul 
materialului narativ al bolnavilor din cursul curei psihanalitice. 


Capitolul 9 


Raportul corp-suflet în psihanaliză 


Aspecte generale 


Psihologia şi disciplinele înrudite cu aceasta acordă o atenţie aproape exclusivă 
sferei sufleteşti a persoanei. Problemele legate de corp, de aspeciul somatic al 
persoanei sunt foarte puţin studiate sau complet neglijate. Singurul domeniu în care 
se face referinţă la relaţia care există între corp şi suflet este cel legat de problema 
tipurilor constituţionale, dar şi acesta vine în psihologie din medicină şi psihiatrie 
(E. Kretschmer). 

Necesitatea abordării corpului, a sferei somatice de către psihologie se impune 
din ce în ce mai mult în ultima vreme. Nu se poate concepe persoana ca un sistem 
redus exclusiv la organizarea sferei psihice a individului. E. Husserl afirmă că 
„ordinea spiritului uman este fundată pe physis-ul uman, întrucât în fiecare om, luat 
individual, viaţa psihică este fundată pe ordinea corporală” În sfera psihologiei, 
o contribuţie importantă în evaluarea corpului, alături de viaţa psihică, a fost adusă 
de psihanaliză, care a deschis ulterior domeniul psihosomaticii. 

Primii care au subliniat valoarea trupului şi relaţia acestuia cu viaţa spiritului au 
fost filosofii. La vremea sa, Plotin afirma că „sufletul raţionalizează corpul după 
imaginea sa” Pentru filosofi, raportul „trup-suflet” are nu numai o semnificaţie 
existenţială, ci şi una morală (I. Gobry). Corpul reprezintă primul suport natural în 
care spiritul îşi imprimă propria sa imagine, în asemenea măsură încât trupul este 
purtătorul amprentei spiritului de care este legat, constituind persoana (I. Gobry). 

Pentru E. Mounier, „omul este în fiecare moment suflet şi corp, conştiinţă şi 
gest, act şi pasiune”, justificând în felul acesta cooperarea „trup-suflet”. Corpul este 
instrumentul sufletului în multe dintre acţiunile sale : mişcare, voinţă, expresie, emo- 
ţii etc. Faptul justifică afirmaţia conform căreia, aproape în toate formele sale de 
manifestare, sufletul are o „modalitate corporală”, prin care individul îşi exteriori- 
zează propria sa structură mentală. Din acest punct de vedere, numeroşi autori au 
subliniat importanţa trupului ca „instrument de expresie psihologică” (R. Ermiane, 
L. Corman). 

În sfera moralei, I. Gobry afirmă că „trupul este imaginea valorilor, întrucât 
acesta reflectă în mod firesc spiritul” Dar acest țrup, la care fac referinţă morala şi 
filosofia şi pe care-l preia psihologia, nu are aceeaşi semnificaţie cu cel la care fac 
referinţă fiziologia, anatomia şi medicina. Este, de fapt, vorba despre o interpretare 
fenomenologică a corpului uman (A. Tatossian). 

Corpul uman, în sens anatomic, este obiectul medicinei somatice, al patologiei 
generale. Trupul însă este corpul uman însufleţit, cel care conferă marca individului, 
dar şi condiţia prezentării acestuia, a modului său de „a fi” sau de „a exista” 
(R. Kuhn, A. Zutt, A. Tatossian). Persoana umană este o „existenţă încarnată”, 
întrucât trupul meu este cel care face „ca eu să fiu” o persoană (A. Tatossian). 
Trupul unei persoane este cel care se opune „corpului-obiect”, el fiind „corpul 
fenomenal” la care face referinţă M. Merleau-Ponty. Cel care poate face sau, mai 
exact, „simţi” ca o experienţă personală distincţia dintre „corpul-obiect” şi „corpul- 
-subiect” sau dintre soma şi trup este Eul meu. În acest caz, Eul se „detaşează de 
sine”, de identitatea naturii sale corporale, autopercepându-se „în oglindă” Rezul- 
tatul este luarea la cunoştinţă a unui fapt dublu : persoana „este un corp” şi persoana 
„are un corp” Se stabileşte astfel, în planul conştiinţei autoreflexive, impresia că 
Eul este concomitent atât un „corp-subiect”, cât şi un „corp-obiect” 

Se poate desprinde din cele de mai sus faptul că propriul meu corp devine o 
problemă pentru mine numai atunci când propriul meu Eu se contemplă sau îşi pune 
întrebarea ce este. Prin urmare, în sfera psihologiei, corpul devine o experienţă a 
propriului Eu. 

Conştiinţa de sine a Eului este cea care separă propria mea natură de cea exte- 
rioară, individualizându-se în raport cu celelalte obiecte ale physis-ului. Din acest 
moment, persoana se va descoperi ca trup, ca o formă particulară de existenţă 
corporală, „în carne şi oase”, cum afirmă M. de Unamuno. Dar condiția carnală a 
persoanei o diferenţiază mai mult de lume, întrucât prin intermediul acesteia ea 
percepe lumea, dar se percepe concomitent şi pe sine însăşi. În sensul acesta, orice 
act de cunoaştere devine, în mod obligatoriu, şi un act de cunoaştere carnală, 
somato-corporală. Experiențele mele vor trece în mod obligatoriu prin trupul meu. 
Or, acest fapt este demonstrat de medicină (suferinţă, febră, durere, oboseală etc.), 
de medicina psihosomatică şi, nu în ultimul rând, de psihanaliză. 

Trupul carnal devine o sinteză a experienţelor individuale imediate, dar şi trans- 
cendente, întrucât el suferă toate variațiile persoanei (D. Franck, J.P. Sartre). Trupul 
carnal este mediul universal al persoanei, care rămâne în toate circumstanţele o unitate 
prezentă pentru Eul meu şi pentru posibilităţile mele (D. Franck). În felul acesta, 
trupul devine, pentru persoană, elementul concret determinat, cel mai intim şi mai 
imediat al oricăror experienţe ale sale, atât temporal-spaţiale, cât şi în planul interior. 

Considerată în sensul acesta, persoana ne apare ca o componentă „trup-suflet”, 
ca unitate psihofizică a Eului meu. Limitele acestui sistem „trup-suflet” sunt văzute 
de J.P. Sartre ca fiind reprezentate prin piele, dar pentru D. Franck ele se întind în 
raport cu câmpul meu perceptiv. Aceasta explică atât experienţa, cât şi transcendenţa 
sau, altfel spus, „a fi în trup” (experienţă) şi „a fi în afară de trup” (transcendenţă). 
Or, psihanaliza ridică în mod curent problemele respective. 

Al doilea aspect legat de raportul „trup-suflet” are în vedere modul în care se 
reflectă acest raport în conştiinţa propriului Eu. Pentru K. Jaspers, „eu mă regăsesc 
pe mine în câmpul conştiinţei mele ca Eu în general”. Punând în felul acesta pro- 
blema, Eul apare ca fiinţa care se surprinde pe ea însăşi. El este subiectul care face 

din el însuşi un obiect. În acest moment, se produce o veritabilă „răsturnare” în câmpul 
conştiinţei mele : Eu se descoperă ca fiind corp prezent în spaţiul lumii. Astfel, „Eul 
corporal” devine „un subiect empiric specific, cu un corp de o formă particulară... 
care îmi aparţine întrucât este impregnat de fiinţa mea” (K. Jaspers). 

Persoana nu este conştientă de acest dualism „trup-suflet” în stare de normalitate 
sau de echilibru funcţional somatopsihic. În aceste situaţii, Eul realizează sinteza 
„trup-suflet” într-o singură unitate, care este persoana mea. Cea care ne revelează 
dualitatea „trup-suflet ” este patologia şi suferinţa în general. 

Pentru K. Jaspers, o persoană este „ea însăşi” numai în stare de echilibru 
somatopsihic sau de normalitate. Persoana încetează de a mai fi ea însăşi în urmă- 
toarele circumstanţe : dacă se produc distrugeri corporale ; dacă apar tulburări ale 
conştiinţei ; dacă este pierdută capacitatea de orientare sau memoria ; dacă este 
imposibilă comunicarea cu ceilalţi ; în stările de halucinaţii sau delir; în situa- 
ţiile-limită. 


Corelaţii somatopsihice 


Rezultă din cele de mai sus că persoana este atât trup, cât şi suflet şi că această 
sinteză este operată la nivelul Eului. Prin capacitatea sa autoreflexivă, Eu/ devine 
„fiinţă cugetătoare” Dar Eul nu este numai cel care sintetizează persoana în câmpul 
conştiinţei sale, ci el este, concomitent, şi „sfera ontologică” în şi prin care persoana 
există atât ca trup, cât şi ca suflet. În acest din urmă caz, Eul devine şi sfera 
experienţelor persoanei atât în planul somato-corporal, cât şi în planul sufletesc. 

Analiza experienţelor persoanei scoate în evidenţă faptul că latura somato-cor- 
porală nu trebuie şi nici nu poate fi separată de latura psihică. Mai mult chiar, aşa 
cum am mai spus deja, fiecare se poate exprima prin cealaltă, aspecte care se impun 
într-un mod extrem de pregnant în cazul patologiei psihosomatice sau al curei psiha- 
nalitice. 

Tulburările care pot apărea în sfera psihosomatică pot avea un dublu sens: 
dinspre corp către psihic sau dinspre psihic către corp. 

Pentru J.P. Sartre, precum şi pentru H. Tellenbach, corpul reprezintă o zonă mută 
în cazul normalităţii. El ne atrage atenţia numai în condiţii de anormalitate. Suferinţa 
este situată, pentru G. Marcel, la zona de interferenţă dintre corp şi suflei. În cazul 
suferinţei, persoana îşi trăieşte propriul său corp ca pe o „criză existenţială, de pe o 
poziţie excentrică, fapt care-i creează posibilitatea de a reflecta propriul său corp”, 
afirmă A. Tatossian. Afirmațiile : „sunt bolnav”, „nu mă simt bine” sau „îmi este 
rău” trimit de regulă la o anumită stare specifică a corpului, resimţită ca anormală 
de propriul său Eu. În această situaţie, tulburarea este cantonată în sfera somaticului 
şi suferinţa are ca obiect corpul. 

Însă în cazul în care suferinţa are ca punct de plecare sfera psihică, aceasta este 
percepută ca o destructurare internă a persoanei. Autorii germani fac distincţie între 
corpul extern-somatic (Aussenleib) şi corpul intern-psihic (Innenleib) (A. Zutt). 

Suferinţa psihică se va manifesta adesea prin acuze corporale (ipohondrie, isterie, 
cenestopatii etc.). Astfel de tablouri clinice exprimă faptul că, în toate aceste situaţii, 
corpul apare ca o prelungire a psihicului. 

Elementul caracteristic, fundamental al alterării corelaţiilor psihosomatice, indi- 
ferent de natura acestora, este suferința. Ea este experienţa anormalităţii, aşa cum 
sentimentele vitale, de natură corporală sau psihică, sunt experienţa normalităţii. 

Semnificaţia suferinţei constă în faptul că este expresia cea mai plenară a expe- 
rienţei umanului, a trăirii totale, ca prezenţă, a propriei sale persoane (M. Scheler, 
M. Florian, H. von Keyserling). 

Istoria individuală este o „experienţă interioară” a Eului despre care vorbeşte 
L. Binswanger. Nu trebuie însă făcută separaţia între „funcţia vitală” şi „istoria 
interioară a vieţii”, subliniază L. Binswanger. Prima este legată de experienţele 
corporale, pe când cea de-a doua de experienţele sufleteşti. Fără a opera 0 separare 
între cele două forme de experienţă, L. Binswanger, care-şi trage substanţa concepţiei 
sale atât din psihanaliză, cât şi din existenţialism, afirmă că ceea ce are valoare este 
descifrarea semnificaţiilor acestei experienţe, ce constituie domeniul unei „psihologii 
hermeneutice” 

Important este faptul că, spre deosebire de psihologia clasică generală şi de 
psihiatria clinică, psihanaliza lui S. Freud şi analiza existențială a lui L. Binswanger, 
ca, de altfel, întreaga şcoală germană de anrropologie medicală (A. Zutt, R. Kuhn, 
V.E. von Gebsattel) aduc în prim-plan ca temă problema corpului, situând-o la ace- 
laşi nivel cu viaţa psihică. Aceste puncte de vedere deschid noi perspective înţelegerii 
naturii şi persoanei umane. 


Raportul corp-suflet în psihanaliză 


Am arătat deja care sunt aspectele principale legate de valoarea corpului în raport cu 
personalitatea umană. El participă direct şi activ la explicarea patologiei psihice, dar 
şi a dinamicii normale a vieţii individului. Aceste aspecte au fost puse pregnant în 
evidenţă de teoria şi practica psihanalizei. 

Psihanaliza a modificat în mică măsură cadrele nosografice ale psihiatriei clinice. 
Ea a adus importante precizări şi explicaţii ale genezei bolilor psihice, în special 
nevroze, stări reactive şi patologii psihosomatice. Scopul psihanalizei este de a sesiza 
semnificaţia ansamblului tabloului clinic în măsura în care el exprimă raporturile 
bolnavului cu lumea şi cu propriul său Eu. În felul acesta, originalitatea psihanalizei 
constă în construirea unei concepţii dinamice despre boala psihică. 

În psihanaliză, „boala psihică” este considerată a fi o tentativă de reglare a 
problemelor care nu au mai putut fi rezolvate într-o manieră satisfăcătoare. Din acest 
motiv, se pune un accent deosebit pe conflict, considerat a fi un factor comun atât 
pentru sănătate, cât şi pentru boala psihică. 

Psihanaliza consideră că, în esenţa lui, conflictul nu este patologic. Viaţa ne apare 
ca o alternanță între starea de echilibru şi dezechilibru, ca O succesiune de încercări 

reuşite şi de erori pentru stabilirea echilibrului tulburat. În sensul acesta, este 
semnificativă definiţia pe care J. Bordet o dă vieţii: „Viaţa este lupta pentru 
menţinerea unui echilibru în permanenţă ameninţat”. 

Dacă aceste eforturi reuşesc, refăcând echilibrul optim între organism şi mediu, 
O dată cu realizarea plenară a posibilităţilor persoanei, se poate vorbi de o integrare 
normativă sau constructivă. 

În cazul în care organismul nu ajunge la rezolvarea conflictului, tensiunea şi 
disocierea vor persista, organismul elaborând soluţii inadecvate, care nu vor face 
tensiunea să scadă. Toate acestea vor duce la accentuarea disociaţiei, conflictul 
nefiind rezolvat. El persistă şi va determina transformarea stării de normalitate în 
stare de boală. 

Un rol deosebit în psihanaliză este reprezentat prin relaţia trup-suflet sau psiho- 
somatică, întrucât sunt foarte multe situaţii clinice în care patologia psihică se 
asociază cu patologia somatică sau una se exprimă din punct de vedere simptoma- 
tologic prin cealaltă. Aceasta aduce în discuţie existenţa unor mecanisme patogenetice 
care se întâlnesc sau sunt chiar comune atât sferei somaticului, cât şi sferei psihicului 
în geneza tulburărilor clinice. 

În psihanaliză, tulburările clinice sunt cuprinse în patru mari Categorii, şi anume : 
psihonevrozele, nevrozele, perversiunile, conduitele criminale. 


Psihonevrozele 


Pentru psihanaliză, tulburările psihice, în general, sunt cuprinse în grupa denumită 
a psihonevrozelor. Din punct de vedere clinic, psihonevrozele au două tipuri de mani- 
festări simptomatice, şi anume : 


a) Simptome negative, constând din punct de vedere clinic în următoarele : insomnii, 
incapacitatea de a se concentra pe plan intelectual, inhibiţie sexuală (impotenţa la 
bărbaţi şi frigiditatea la femei). 

b) Simptome pozitive, constând din punct de vedere clinic în următoarele : emoţii 
penibile, anxietate, culpabilitate, depresie, idei obsesive, compulsiuni. 


In ceea ce priveşte clasificarea psihonevrozelor, se constată o schimbare a 
concepţiilor în decursul timpului, aşa cum rezultă din tabelul de mai jos, în raport cu 
evoluţia teoriei clinico-psihiatrice, reflectată în psihanaliză : 


Psihonevroze 


1915 Nevroze actuale i 
1924 


Clasificarea | Afecţiuni Paranoia 
psihosomatice 
Schizofrenie 

Descrierea psihonevrozelor 


În cadrul psihonevrozelor, psihanaliza include nevrozele şi psihozele, ambele 
considerate ca fiind boli psihice. 

Nevrozele sunt afecţiuni psihogene în care simptomele sunt expresia simbolică a 
unui conflict psihic, având rădăcinile în istoria infantilă a persoanei şi realizând 
compromisuri între dorinţă şi apărare. Există mai multe tipuri de nevroze recunoscute 
şi descrise de psihanaliză. Le vom analiza în continuare. 

Nevroza actuală îşi are originea în prezentul, şi nu în trecutul persoanei (în copi- 
lărie), ea fiind rezultatul absenței sau al inadecvării satisfacţiei sexuale. 

Nevroza de abandon are un tablou clinic în care predomină angoasa de abandon 
şi nevoia de siguranţă a bolnavului. 

Nevroza de angoasă este o formă de nevroză actuală, caracterizată prin acumu- 
larea unei excitaţii sexuale care se transformă direct în simptom. Din punct de vedere 
clinic, predomină angoasa (aşteptarea anxioasă cronică, accesele de angoasă sau echi- 
valenţele somatice ale angoasei). 

Nevroza de caracter este tipul de nevroză în care conflictul defensiv nu se traduce 
prin formarea de simptome izolate, ci prin trăsături de caracter, tipuri de compor- 
tament sau printr-o organizare patologică a întregii personalităţi. 

Nevroza de destin este o formă de existenţă caracterizată prin revenirea periodică 
a unor înlănţuiri identice de evenimente, de obicei nefericite, care dau impresia că 
persoana este supusă unor fatalităţi externe, deşi cauza trebuie căutată în inconştient 
şi în compulsiunea la repetiţie. 

Nevroza de eşec desemnează structura psihică a unei întregi game de subiecţi 
care par responsabili de propria lor nenorocire, mergând până la cei care nu pot 
suporta eşecul. 

Nevroza de transfer se caracterizează prin faptul că libidoul este totdeauna deplasat 
asupra obiectelor reale sau imaginare, în loc să fie îndreptat asupra Eului. 

Nevroza familială apare într-o familie când nevrozele individuale se condiţionează 
reciproc, punând în evidenţă influenţa patogenă a acestora asupra copiilor fie prin 
prezenţa lor, fie prin structura familiei şi a modelului cuplului parental. 

Nevroza fobică se caracterizează prin manifestări de tip fobic, anxios sau isteric. 

Nevroza mixtă se manifestă cu o simptomatologie clinică amestecată, în care se 
observă coexistenţa unor simptome cu etiologii diferite. 

Nevroza narcisică desemnează o boală mintală caracterizată prin retragerea 
libidoului la nivelul Eului, opunându-se, în felul acesta, nevrozelor de transfer. 

Nevroza obsesională este situaţia clinică în care conflictul psihic se exprimă prin 
simptome compulsive, manifestându-se prin următoarele tulburări clinice: idei 
obsedante ; compulsiune la comiterea unor acte indezirabile ; lupta împotriva acestor 
gânduri şi tendinţe ; ritualuri de exorcizare ; un mod de gândire definit prin ruminaţie 
mintală. îndoială şi scrupule. ducând la inhibiţii ale gândirii şi ale acţiunii. 

Nevroza traumatică este un tip de nevroză consecutivă unui eşec emoţional, legat 
de o situaţie în care subiectul şi-a simţit viaţa ameninţată. Ea se manifestă printr-o 
criză anxioasă paroxistică cu agitaţie, stupoare sau confuzie mintală. Traumatismul 
poate pune în evidenţă o structură nevrotică preexistentă. 

Cauzele psihonevrozelor sunt multiple. O psihonevroză este produsul interacțiunii 
dintre personalitate şi anturaj. În acest joc, rolul personalităţii este capital, iar con- 
diţiile care se cer a fi întrunite sunt: existenţa unei predispoziţii nevrotice ; o nevroză 
infantilă ; existenţa unui complex Oedip nelichidat. 

În toate situaţiile, anturajul are rolul de factor precipitant. 

Din cele de mai sus se poate remarca faptul că în psihanaliză nevrozele îşi 
păstrează, în linii mari, aspectele şi semnificaţia pe care o au şi în psihiatria clinică. 

Dacă nevrozele sunt acceptate drept entitate nosologică, atât în psihanaliză, cât şi 
în sfera psihiatriei clinice, trebuie subliniat faptul că există însă şi deosebiri între 
modul de a interpreta şi mai ales de a trata nevrozele. 

După cum rezultă din clasificarea şi descrierea de mai sus a nevrozelor în 
psihanaliză, acestea se leagă în primul rând de situaţii conflictuale. Conflictul este 
însă considerat în mod diferit ca efect patogenic în raport cu sfera psihiatriei, care-l 
pune la baza „reacţiei” ca factor patoplastic al nevrozei. În psihanaliză, conflictul 
are semnificaţia unui eşec, iar F. Alexander afirmă că „nevroza rezultă din eşecul 
Eului de a coordona în mod armonios nevoile şi condiţiile exterioare” Acest punct 
de vedere schimbă atât modalitatea de a considera nevrozele din punct de vedere 
clinic, cât şi atitudinea terapeutică faţă de ele. 

Se admite, în această situaţie, faptul că nevrozele sunt în mod obligatoriu legate 
de un conflict, iar în mecanismele lor de „dezvoltare clinică” distingem o succe- 
siune de momente ale acţiunii conflictului. Astfel, F. Alexander ne oferă schema 
următoare : 


a) acţiunea factorilor declanşatori, reprezentanţi prin situaţia prezentă pe care 
bolnavul nu o poate rezolva ; 

b) eşecul rezolvării problemelor prezente va duce la tentative nereuşite de adaptare, 
de durată variabilă pentru bolnav ; 

c) instalarea fenomenului de regresiune, care constă în substituirea fantasmelor sau 
a comportamentelor de regresiune la eforturile de adaptare la situaţia reală sau de 
satisfacere a nevoilor individuale ; 

d) reactivarea conflictului inițial prin regresiune sau O revenire la formele de adaptare 
vechi, anterioare ; 

e) instituirea unor măsuri de autopuniție, care caută să rezolve conflictele nevrotice 
prin asociere, exprimând prin simptome forme de satisfacţii substitutive şi de 
autopuniţie ; 

£) apariția unui conflict secundar cu sărăcirea Eului, prim crearea unui Cerc vicios 
care diminuează capacitatea bolnavului de a se adapta la realitate. Se produce o 
regresiune mai importantă, care este un conflict secundar, absorbind o mai mare 
cantitate de energie psihică a individului. 

Aspectele menţionate subliniază încă o dată caracterul diferit al modului de a 
înţelege nevrozele în psihanaliză, dar şi terenul de pregătire al instituirii unor forme 
adecvate de psihoterapie cu rezultate pozitive. 


Psihozele 


În psihanaliză, psihozele sunt forme majore de dezordine ale conduitei individului, 
manifestate prin următoarele tulburări clinice : alterări ale perceperii realităţii ; alte- 
rări ale controlului de sine ; schimbarea atitudinii faţă de realitate ; ruperea contac- 
tului vital cu realitatea ; dificultăţi de comunicare mergând până la lipsa acesteia. 

În plus, spre deosebire de nevroze, psihozele se mai caracterizează prin urmă- 
toarele aspecte specifice : fixaţia şi regresiunea sunt mult mai profunde ; frustrarea 
Eul se deturnează de la realitate către Sine; interesele afective se întorc asupra 
propriei sale persoane. 

Aspectele de mai sus, exceptând unele adaosuri privind Eul, nu constituie o deo- 
sebire esenţială între punctele de vedere psihopatologice ale psihanalizei şi ale psihia- 
triei clinice. 


Perversiunile 


In sfera psihanalizei se consideră că perversiunile sunt de două categorii, şi anume : 


a) Dezordini ale comportamentului sexual, caracterizate prin anomalii ale obiectului 
sau ale scopului sexual. 
b) Habitudini irezistibile, de tipul toxicomaniilor. 


Perversul este socotit a fi o persoană care, după o frustrare, a regresat la un tip 
de comportament sexual infantil. Astfel, perversiunea ne apare ca o formă particulară 
de organizare a apărării Eului împotriva regresiunii. 

Din aceste motive, în sens psihanalitic se consideră că nevroza este negativul 
perversiunii. 


Conduitele criminale 


Psihanaliza a adus importante contribuţii şi în ceea ce priveşte explicarea crimelor şi 
a personalităţii criminalilor. Se consideră că la baza comportamentelor şi a actelor 
criminale se află complexe şi refulări latente ale individului care, în mod brusc, în 
situaţii neaşteptate, pot irupe în exterior, manifestându-se sub forma unei reacţii 
conflictuale de tip criminal. Acest potenţial criminogen latent, refulai a fost denumit 
de A. Hesnard „precriminalitate” 

Din punct de vedere clinic, în această categorie pot fi întâlniți indivizi nevrotici, 
psihopaţi, toxicomani, alcoolici etc. Orice criminal este în primul rând un „dezechi- 
librat social”, o persoană care nu se poate adapta la formele şi normele vieţii sociale, 
la viaţa de grup, familială sau socială, întrucât tendinţele sale instinctuale sunt 
incomplet maturizate şi nesocializate. 

Din perspectivă psihanalitică, se admite existenţa unei imaturităţi afective a aces- 
tor indivizi (D. Lagache). În aceste situaţii, criminalul se comportă nu ca atunci când 
s-ar confrunta cu o altă forţă decât a sa, ci sfidând pur şi simplu normele sociale şi 
morale, pe care nu le poate înţelege şi nici accepta. Forţele sale de cenzură sunt 
extrem de slabe sau lipsesc complet, din cauza unei lipse de maturizare/formare a 
Supra-Eului moral sau a unei formări defectuoase a acestuia. Acest gest nu este 
niciodată urmat de remuşcări morale, de mustrări de conştiinţă. 


Tulburările somatice în psihanaliză 


C.G. Jung afirmă că „funcţionări defectuoase ale sufletului pot duce la importante 
tulburări ale corpului, după cum, în mod reciproc, o afecţiune fizică poate antrena 
o suferinţă a sufletului” Pentru C.G. Jung, „corpul şi sufletul nu sunt principii 
distincte, ci ele constituie mai curând o singură şi aceeaşi viaţă” Din acest motiv, 
rareori se întâmplă ca o boală fizică să nu aibă o complicaţie morală, precum şi, în 
mod invers, o suferinţă fizică să nu fie determinată de cauze psihice. 

Rezultă din cele de mai sus că psihanaliza recunoaşte existenţa unei strânse 
Jegături între sfera somatică şi sfera vieţii psihice, admițând în felul acesta existenţa 
unei patologii comune. 

În multe situaţii s-a observat că tulburările psihice se pot prezenta, din punct de 
vedere clinic, sub forma unor manifestări cu simptomatologie somatică. Iniţial, 
psihanaliza le-a etichetat drept forme de „conversiune somatică” ale unor tulburări 
psihice primare. Astăzi, manifestările somatice ale bolilor psihice privesc marea 
grupă a bolilor psihosomatice. 

Medicina psihosomatică este definită ca „acea parte a medicinei care are ca obiect 
atât mecanismele emoţionale, cât şi mecanismele fiziologice implicate în procesele 
morbide, punând accentul pe influenţa acestor doi factori asupra individului consi- 
derat ca un tot” (Osler). 

Din acest punct de vedere, psihanaliza apare ca o dialectică particulară între 
„biologism” şi „culturalism” sau între „maturaţie” şi „învăţare” În această privinţă, 
trebuie făcută diferenţa între următoarele : 


— organismul, care se constituie în raport cu situaţia ; 
— personalitatea, care se constituie în raport cu trupul. 


De aici vor rezulta şi două tipuri particulare de mecanisme, şi anume : 


— mecanismele interoafective, de natură pur fiziologică; 
— mecanismele exteroafective sau conduitele. 

Încă de la primele studii ale isteriei ale lui J. Breuer şi S. Freud, s-a observat 
existenţa unui raport semnificativ între simptomele somatice de natură isterică şi 
evenimentele refulate ale vieţii psihice. Plecând de aici, G. Groddeck a dezvoltat 
teoria expresiei simbolice a pulsiunilor libidoului. 

K. Abraham pune tulburările gastrointestinale în relaţie cu inhibiţiile, refulările 
şi frustrările fazelor orale şi anale ale dezvoltării libidoului. După acest autor, 
pulsiunile orale şi anale ale libidoului se manifestă în mod simbolic prin tulburări 
somatice de tipul ulcerului gastric şi duodenal, constipaţie, diaree etc. 

C.A. Fox constată existenţa unui strâns raport între tulburările gastrointestinale 
şi dezvoltarea emoţională din prima copilărie, aşa cum este ea prezentată în cursul 
fazelor orală, anală, uretro-falică şi genitală. 

Toate aceste studii referitoare la raportul psihosomatic în patologie au pus în 
evidenţă existenţa a două grupuri de tulburări net distincte : conversiunea isterică şi 
nevrozele vegetative. 


1. Conversiunea isterică 


În psihanaliză, conceptul de conversiune are sensul unei simbolizări a impulsiunilor 
inconştiente ale libidoului. 

S. Freud descrie, în 1894, un grup de simptome fizice pe care le denumeşte 
nevroză de angoasă, diferenţiindu-le în felul acesta de psihonevroze, care se datorează 
unui proces de conversiune. Simptome somatice precum : amețeli, greţuri, palpitaţii, 
transpiraţii, diaree, tulburări vaso-motorii sunt considerate ca reprezentând echi- 
valenţe ale angoasei. 

F. Alexander face o distincţie netă între simptomele de conversiune isterică şi 
fenomenele nevrotice vegetative. Pentru el, conversiunea isterică este o reacţie 
psihogenă provocată de o stare de tensiune emoţională cronică nerezolvată. În această 
situaţie, simptomul isteric apare ca o tentativă de rezolvare a unei tensiuni emoţionale 
într-o manieră simbolică. Spre deosebire însă de conversiunea isterică, nevroza 
vegetativă reprezintă o disfuncţie psihogenă a unui organ vegetativ care scapă 
controlului sistemului nervos central, neavând în acest caz o semnificaţie psihologică. 
Simptomul vegetativ nu este expresia simbolică a emoţiei, ci acompaniamentul 
fiziologic al acesteia. Este vorba de o tulburare neuro-vegetativă cu elementele 
emoţionale însoţitoare. De aici, F. Alexander trage concluzia că fenomenele de 
conversiune isterică sunt susceptibile de o interpretare psihanalitică, pe când nevro- 
zele vegetative nu. 

O. Fenichel face o distincţie între fenomenele de conversiune şi tulburările 
neuro-vegetative, pe care le consideră tulburări organo-nevrotice sau psihosomatice. 

E. Glover face precizarea că trebuie deosebite tulburările psihonevrotice de cele 
psihosomatice. În cazul psihonevrozelor, procesul de formare a simptomelor se 
desfăşoară după o schemă psihică stereotipă, motiv pentru care aceste tulburări au 
un conţinut şi un sens psihologic. Tulburările psihosomatice sunt rezultatul unor 
conflicte. 

I. Macalpine insistă asupra diferenţei dintre simptomele psihosomatice şi cele 
isterice, în special în ceea ce priveşte relaţia lor cu simbolizarea. Pentru el, simptomul 
isteric este expresia simbolică a unui conflict sau a unei idei, pe când simptomul 
psihosomatic nu este decât o emoție rudimentară deghizată şi parţial exprimată, care 
se manifestă corporal fără ca semnificaţia sa să devină conştientă. 

Conversiunea isterică constă în transformarea unui conflict psihic în simptome 
somatice, motorii sau senzitive. În acest caz, libidoul detaşat de reprezentarea refulată 
este transformat în energie de inervaţie, reprezentată clinic prin : paralizii, anestezii, 
cecitate, contracturi, vomismente. 

Toate aceste aspecte clinice, cunoscute deja, reprezintă un polimorfism descris de 
numeroşi autori: compleanța psihosomatică a lui Schnyder, mito-plasticitatea lui 
Dupr€ şi Logre, atitudinea expresionistă a lui Porot şi Hesnard. 

Un fapt general admis este acela că în isterie simptomele sunt manifestări func- 
ţionale, lipsite de o bază organică reală. Isteria de conversie se prezintă ca un compro- 
mis între tendinţele sexuale agresive şi mecanismele de apărare ale Eului, conflictul 
găsindu-şi o rezolvare sublimată în fantasmele inconştientului. 


2. Nevrozele vegetative 


Arătam mai sus că majoritatea autorilor stabilesc diferenţa între nevrozele vegetative 
şi conversiunea isterică (F. Alexander). Nevrozele vegetative sunt „nevroze de organ” 
şi ele constituie unul dintre aspectele importante ale medicinei psihosomatice. 

Studiind nevrozele vegetative, O. Fenichel distinge în cadrul acestora patru mari 
grupe principale : 


a) Echivalenţele afective emoţionale, în care sunt incluse echivalenţele corporale ale 
anxietăţii reprezentate prin nevrozele cardiace. 

b) Perturbările clinico-fiziologice de tipul „nevrozelor actuale”, în care intră sen- 
timentele penibile de tensiune, descărcări afective neadecvate (anxietate, crize de 
mânie €etc.). 

c) Rezultatele fizice ale atitudinilor afective inconştiente, în care este inclus ulcerul 
gastric. 

d) Diferitele mecanisme combinate între ele, aşa cum apar în cazul „nevrozei de 
organ” 


Problemele analizate mai sus pun în evidenţă un aspect deosebit de important atât 
din punct de vedere teoretic, cât şi din punct de vedere practic, referitor la relaţia 
care există în starea de sănătate, ca şi în cea de boală între componenţa somatică şi 
aparatul psihic al individului. 

Medicina psihosomatică s-a născut ca un domeniu de aplicare practică în medicină 
a datelor din psihanaliză, doctrină care a contribuit deosebit de mult la explicarea 
acestui sector al patologiei medicale. În plus, tot psihanaliza este cea care aduce 
importante contribuţii practice prin aplicarea metodelor de psihoterapie cu deosebit 
succes în sfera patologiei psihosomatice. 

Interpretarea psihanalitică a mecanismelor patogenetice 


Psihanaliza explică tulburările psihice ca fiind efectul acţiunii asupra persoanei 
umane a unor factori morbigenetici cu un caracter particular care dezorganizează 
viaţa emoţional-afectivă a individului, producând stări de dezechilibru psihic dintre 
cele mai variate. Aceşti factori etiologici sunt cuprinşi sub termenul general de 
psihotraumatisme. 

Psihotraumatismele sunt prin natura lor factori cu efect emoţional-afectiv nega- 
tiv : frustrări, conflicte, carenţe afective etc. Acţiunea lor asupra individului, care-i 
interiorizează, va duce la o stare de „încărcare tensională” a acestuia. Această ten- 
siune emoțională negativă, consecutivă „încărcării psihotraumatizante” a persoanei, 
va declanşa din partea acesteia o largă paletă de „reacţii” cu un caracter variat: de 
apărare, de atac/descărcare, Simptome nevrotice sau psihosomatice etc. Răspunsu- 
rile „reactive” ale individului la acţiunea factorilor psihotraumatizanţi trebuie înţe- 
lese, din punct de vedere psihanalitic, ca mecanisme de apărare ale Eului, pe de o 
parte, precum şi ca manifestări de descărcare a tensiunilor emoţional-afective, pe 
de altă parte. 

Acţiunea psihotraumatizantă a acestor factori etiologici nocivi va declanşa o serie 
de „efecte” succesive, care, în ordinea desfăşurării lor, sunt următoarele : 


a) Interiorizarea psihotraumatismului (conflicte, frustrări etc.) de către individul 
respectiv. 

b) Transformarea psihotraumatismului interiorizat în frustrări, situaţii complexuale, 
simptome nevrotice etc. 

c) Transformarea emoţional-afectivă a persoanei psihotraumatizate prin „încărcare 
tensională” va duce la apariţia unor forme de manifestare anormală de tipul: 
izolare, depresie, nevroze, conduite regresive, histrionism, conduite delictual- 
-antisociale etc. 

d) Descărcarea tensiunii intrapsihice ca formă de lichidare a situaţiilor psihotrau- 
matizante interiorizate. 


Psihanaliza ne oferă o interpretare interesantă şi originală a manifestărilor 
psihocomportamentale de tip reactiv ale persoanei la acţiunea factorilor psihotrau- 
matizanţi. 

Procesul de descărcare a tensiunilor intrapsihice negative trebuie înţeles ca un 
mecanism de protecţie. Acesta reprezintă o formă particulară de transfer printr-o 
descărcare sublimat-simbolică a conţinutului intrapsihic al individului asupra unui 
obiect, persoane etc. Formele de descărcare pot lua aspecte diferite, pe care le-am 
grupat în următoarele categorii : 


a) Descărcarea pe obiect, ca formă simbolică de transfer al tensiunii intrapsihice 
orientată asupra unui obiect oarecare. 

b) Autoagresivitatea, ca formă de descărcare a tensiunii intrapsihice orientată asupra 
propriei persoane (automutilare, suicid, alcoolism, toxicomanie etc.). 


134 TRATAT DE PSIHANALIZĂ ŞI PSIHOTERAPIE 


c) Heteroagresivitatea, ca formă de descărcare a tensiunii intrapsihice asupra altor 
persoane (furt, viol, crimă etc.). 

d) Simptome nevrotice sau psihosomatice, ca modalitate de „trăire” a conflictelor 
interpersonale, de regulă frustrări sau complexe ideoafective care culpabilizează 
individul. 

e) Comportament histrionic, de tip regresiv, caracterizat prin transferul culpabilităţii 
asupra unor obiecte sau asupra altor persoane. 


În cele mai sus discutate, încărcarea tensională trebuie înţeleasă ca reprezentând 
un fenomen psihopatogenic care transformă individul într-o personalitate nevrotică. 
Procesul invers, de descărcare tensională, reprezintă, aşa cum spuneam, un complex 
Şi nuanţat mecanism de apărare a Eului individual de acţiunea factorilor psihotrau- 
matizanţi interiorizaţi de acesta. Toate „simptomele clinice”, atitudinile, conduitele 
anormale de factură antisocială, stările de regresiune, conversiunea psihosomatică a 
simptomelor histero-nevrotice, reprezintă forme de manifestare nevrotică a acestor 
„mecanisme de apărare/desprindere” a individului de factorii psihotraumatizanţi şi, 
în final, restabilirea stării de echilibru psihoemoţional. 

Procesul de încărcare, ca şi cel de descărcare tensională de factură emoţional- 
-afectivă sunt reproduse în schema de mai jos. 


Incărcare Psihotraumatism 


Interiorizarea 
trăaumatismului 


PR Descărcare nespe- 
! Frustrare, con- cifică pe obiecte 


i flict, complexe, 
! simptome nevrotice == 
L Autoagresivitate 


(automutilare, 
suicid, alcoolism) 


Personalitate de 
factură nevrotică 


Heteroagresivitate 
E (furt, viol, crimă) 
Descărcarea ten- 


Descărcare siunii negative 
intrapsihice 
Simptome nevrotice, 
psihosomatice, com- 
plexe, culpabilitate 


PERSOANA 


Comportament histri- 
ONIC, regresiune, 
transfer de culpabi- 
litate. 


TIPURI DE 
DESCĂRCARE 
TENSIONALĂ 


Capitolul 10 


Tipurile psihologice 


Indivizii se diferenţiază unii de alţii prin trăsături şi caracteristici proprii. Caracterele 
umane diferă între ele. În sensul acesta, se pot distinge tipuri care sunt grupate în 
raport cu țrăsăturile lor caracteristice. S-a stabilit deja existenţa unor corelaţii între 
„tipurile fizice” (biotipul) şi „tipurile psihologice” (psihotipurile). 

Pentru majoritatea autorilor, tipurile se prezintă sub trei aspecte diferite : 


Tipurile fizice, determinate după aspectul somato-morfologic exterior. 

„ Tipurile psihologice, definite după trăsăturile caracteriale, aptitudini, personalitate. 
3. Tipurile caracterologice, diferenţiate între ele după modul de reacţie obişnuită a 
acestora la circumstanţele vieţii trăite de individ. 


= o— 


În afara acestor tipuri psiho-biologice, mai există o categorie de tipuri culturale, 
reprezentate prin „sistemul de valori” pe care le exprimă. 

În cadrul psihanalizei, tipologia este rezultatul unei combinaţii între tipurile psiho- 
-biologice şi cele culturale. 


Tipurile culturale 


Psihanaliza a fost puternic influenţată de tipologiile culturale, fapt care ne obligă să 
insistăm asupra acestora înainte de a trece la prezentarea tipurilor propriu-zise ale 
domeniului. 

Fr. Nietzsche, referindu-se la tipologiile culturale, pleacă de la analiza spiritului 
etico-estetic al vechilor greci, făcând o analiză comparată între rațiune şi extaz. 
După părerea lui Fr. Nietzsche, evoluţia esteticii şi a moralei este legat de dualismul 
dintre „apolinic” şi „dionisiac”, având ca modele cele două divinităţi greceşti: 
Apollon şi Dionysos. 

După Fr. Nietzsche, ele reprezintă „cele două instincte pe care trebuie să ni le 
imaginăm la început ca pe două regiuni estetice separate ale visului şi ale beției, ale 
căror manifestări fiziologice oferă acelaşi contrast ca apolinicul şi dionisiacul” 

Se desprind astfel de aici două mari tipuri culturale : 


1. Apolinicul, reprezentând spiritul raţional, clar, luminos, al adevărului suprem şi 
al perfecțiunii, spiritul ordinii, frumuseţii şi înţelepciunii. 

2. Dionisiacul, reprezentând pasiunile iraționale, tenebroase, ale beţiei orgiastice, 
dezlănţuirea instinctelor, dansul. 

Apollon este simbolul individualităţii, al „unităţii”, al echilibrului şi al măsurii 
etice, conform principiilor delfice „Meden agan” şi „Metriotes kai symetria” 

Dionysos este simbolul principiului titanismului şi al forţelor iraționale, telurice, 
dezlănţuite, al extazului orgisiac, care dizolvă unitatea fiinţei, mergând până la beţie 
şi demenţă. 

Lui Apollon muzele îi inspiră creaţia, pe când lui Dionysos bacantele îi dezlănţuie 
instinctele. În felul acesta, Apollon şi Dionysos apar ca exprimând antiteza dintre 
ordinea spiritului clar şi titanismul tenebros al barbariei. 

Un moment crucial în evoluţia spiritului este reprezentat de Socrate. Citându-l pe 
Euripide, Fr. Nietzsche spune că cele două tipuri culturale de mai sus au fost 
înlocuite de Socrate. Referitor la acest aspect, el scrie următoarele : „Cheia sufletului 
lui Socrate ne este oferită de acel fenomen straniu pe care el îl numeşte «daimonion». 
În unele circumstanţe, când raţiunea sa prodigioasă ezită, el îşi regăseşte siguranţa 
graţie acelei voci divine care îi vorbeşte. Această voce, când se face auzită, îl averti- 
zează întotdeauna să se abţină de la anumite acte” Se poate spune, în acest caz, că 
„apolinicul” Socrate a interiorizat principiul „dionisiac”. 

M. de Unamuno reia tema lui Fr. Nietzsche, vorbind despre două dimensiuni ale 
umanului : raționalul şi vitalul, în care vedem reflectate apolinicul şi dionisiacul. 
După acest gânditor, „vitalul este irațional, pe când raţionalul este antivital” Sunt 
două situaţii antitetice, dar care definesc nu două tipologii, ci două antinomii ale 
tipului uman. În fond, este vorba despre dihotomiile spirit-materie sau nominalism- 
-realism, pe care le va sesiza C.G. June. 

Un alt exemplu de tipologii culturale ne este oferit de literatura modelelor mito- 
logice. Astfel, C.G. Jung se referă la cuplul Prometeu-Epimeteu. 

Prometeu este tipul introvertit, cel care gândeşte anticipativ. Este un introvertit 
fidel sufletului şi lumii sale interioare. Epimeteu este tipul extravertit, cel care 
acţionează şi gândeşte succesiv. El este deschis către lumea exterioară, căutând să-şi 
împlinească propriul său destin. 

W. Worringer, pornind de la analiza atitudinilor tipice în estetică, distinge două 
forme fundamentale opuse : empatia (Einfiihrung) şi abstracția (Abstraktion). Empa- 
tia corespunde spiritului extravert, pe când abstracţia corespunde spiritului introvert. 
Acţiunea empatică este deschisă, centrifugă, pe când abstracţia este închisă, circum- 
scrisă în sine, centripetă. 

C.G. Jung spune că, prin empatie, individul se savurează pe sine ca obiect, după 
cum, în cazul abstracţiei, individul ce reflectează la impresia pe care i-o produce 
obiectul se contemplă pe sine însuşi. 

Plecând de la tezele lui W. Worringer, C.G. Jung afirmă că empatia şi abstracţia, 
considerate în sensul de extraversie şi introversie, sunt mecanisme de adaptare şi 
protecţie. 

În filosofie, W. James distinge tot două „tipuri”, pe care le denumeşte „dispoziţii” 
După autorul menţionat, avem de-a face cu două tipuri complementare, în care 
recunoaştem extravertitul şi introvertitul, aşa cum se poate vedea în tabelul următor : 

Tipul realist Tipul nominalist 
Dispoziţie sensibilă Dispoziţie tare 


Raţional (se conduce după principii) Empiric (se conduce după fapte) 
Idealist Materialist 
Optumist Pesimist 


Religios Nereligios 
Nedeterminat Determinat/fatalist 
Monist Pluralist 


Dogmatic Sceptic 


Pentru W. James, istoria filosofiei este expresia unor temperamente umane. Orice 
filosof gândeşte realitatea temperamentului său. Tipul cu „dispoziţie sensibilă” este 
realist şi corespunde introversiei, pe când tipul cu „dispoziţie tare” este nominalist 
şi corespunde extraversiei. 

Studiile psihobiografice au pus şi ele în evidenţă existenţa unor tipuri psihologice 
specifice : tipul clasic şi tipul romantic. 

W. Ostwald identifică tipul clasic cu introvertul, pe când tipul romantic cu extra- 
vertul. Acest autor compară tipurile clasic şi romantic cu temperamentele hipocratice, 
determinate în raport cu tipul lor de reacţie. Reacţia lentă, specifică temperamentului 
flegmatic şi melancolic, este regăsită la tipul clasic. Reacţia rapidă, specifică tempe- 
ramentului coleric şi sangvinic, este întâlnită la tipul romantic. 

Aceste aspecte pot fi puse în evidenţă în cazul analizei psihobiografiilor celor 
două tipuri menţionate de W. Ostwald. Tipul romantic, extravertit se exteriorizează 
uşor, îşi valorifică prezenţa, relaţia sa cu lumea este comprehensibilă, el transfe- 
rându-şi asupra obiectelor externe propriile sale tendinţe. Tipul clasic, introvertit 
reacţionează numai în interiorul său, nu se exteriorizează, dând impresia de lentoare. 
Prin aceasta, tipul clasic îşi ascunde personalitatea. El nu-şi proiectează conţinutul 
intrapsihic asupra obiectelor externe, fiind înclinat să prelucreze ideile în interiorul 
său un timp îndelungat. 

Din considerentele de mai sus, romanticul extravertit se afirmă prin „precocitate 
spirituală”, pe când clasicul introvertit este calificat drept „întârziat” prin dificultatea 
sa de a realiza contacte cu lumea externă. Relaţia cu lumea externă a romanticului 
este de tip empatic, pe când clasicul se concentrează asupra abstractizării interioare. 

Un alt domeniu care a oferit posibilitatea izolării unor tipuri este reprezentat de 
psihopatologie. În sensul acesta, sunt cunoscute lucrările lui Fr. Minkowska ; el 
izolează două tipuri: tipul schizoid şi tipul epileptoid, pornind de la observaţiile 
clinice şi rezultatele obţinute prin aplicarea testului lui Rorschach. 

Schizoidul corespunde tipului introvertit, rece din punct de vedere afectiv, rigid, 
schematic-formal, cu tendinţă spre abstractizare, reprezentări formale cu aspect geo- 
metrizat, sistemul proporţiilor foarte dezvoltat, ordine şi simetrie. În planul expresiei 
plastice, este dată ca exemplu pictura lui Seurat. 

Epileptoidul cuprinde tipul extravertz. ZI este exploziv, cald, tumultuos, deschis, 
cu reacţii rapide, adesea explozive şi necontrolate. Reprezentările formare au «2 
caracter obiectual, concret determinat, dar sunt la fel de explozive ca şi reacţiile 
acestor subiecţi. Compoziţia plastică este încărcată, lipsită de proporţii, de per- 
spectivă, cu o cromatică caldă, tonuri calde şi adesea contrastante. 

La aceste două tipuri se poate adăuga un al treilea, având caracter intermediar, 
tipul cicloid (C. Enăchescu). Cicloidul corespunde subiecţilor cu variaţii periodice 
de dispoziţie temperamental-afectivă, oscilând între depresie şi euforie. Faza depre- 
sivă are o tentă introvertită, de închidere în sine, idei sumbre, dispoziţie emoţional- 
-afectivă tristă, reacţii lente. Faza euforică are o tentă extravertită, de deschidere 
către lume, idei bogate, numeroase, de o mare mobilitate, planuri şi proiecte 
extravagante, dispoziţie veselă, reacţii rapide. 


Tipurile în psihanaliză 


În psihanaliză, C.G. Jung distinge două tipuri fundamentale : fipul introvert şi tipul 
extravert. Ele sunt tipuri atitudinale, care se disting prin direcţia interesului lor sau 
prin mişcarea lor libidinală. 

Pentru C.G. Jung, tipurile atitudinale generale se deosebesc prin atitudinea lor 
particulară faţă de obiect. Introvertitul se comportă abstractiv faţă de obiect, fiind tot 
timpul preocupat să abstragă libidoul din el, ca şi cum ar avea de învins o forţă 
enormă, intrinsecă obiectului. Extravertitul se comportă pozitiv faţă de obiect, 
afirmând importanţa acestuia în asemenea măsură încât îşi raportează în mod constant 
atitudinea subiectivă la obiect, orientând-o în funcţie de acesta. 

După C.G. Jung, psihanaliza pleacă de la stabilirea tipologiei umane, de la rapor- 
turile individului cu „subiectul” sau cu „obiectul”. Astfel, A. Adler pune accentul pe 
subiect, pe când S. Freud pune accentul pe obiect. 

C.G. Jung vorbeşte despre „dispoziţia introvertită” şi despre „dispoziţia extra- 
vertită”, desprinzând din aceasta două dispoziţii tipologice : 


a) Introversia : caracter ezitant, meditativ, rezervat, detaşat de obiecte şi înclinat 
către subiectivitate şi autoanaliză. 


b) Extraversia : caracter deschis, uşor adaptabil Ja situaţii şi circumstanţe noi, lipsit 
de grijă şi axat pe obiecte. 


Motivația tipologică diferă în psihanaliză. Teoria sexuală a lui S. Freud se bazează 
pe un punct de vedere al obiectului, pe când teoria puterii a lui A. Adler se bazează 
pe un punct de vedere subiectiv. Extravertul pune întotdeauna accentul pe obiect, pe 
când introvertul pe subiect. 

În sensul tipologiei culturale, introvertitul adlerian, subliniind „voinţa de putere 
a subiectului”, corespunde apolinicului, pe când extravertitul freudian, subliniind 
„plăcerea obiectuală”, corespunde dionisiacului. 

După C.G. Jung, acestea sunt tipuri complementare, „corespunzând la două 
tipologii psihologice opuse, desemnate de tipul introvertit şi tipul extravertit” În 
felul acesta, C.G. Jung afirmă că „problema tipurilor ne conduce la problema 
contrastelor”. 

Deşi admite existenţa tipurilor psihologice, C.G. Jung pune problema omului în 
centrul psihanalizei. După el, „se consideră ca normal orice om ce se poate aco- 
moda în toate circumstanţele vieţii care-i acordă minimul necesar subzistenţei sale”. 
Şi, în continuare, adaugă : „Ceea ce înțelegem în mod obişnuit prin omul normal este 
omul ideal în sens adevărat, al cărui caracter fericit amalgamat se poate reprezenta 
prin calităţile cele mai rare” (C.G. Jung). 

De aici, C.G. Jung ajunge la concluzia că nimeni nu poate fi considerat o 
persoană exclusiv introvertită sau exclusiv extravertită, ci, dimpotrivă, ca posedând 


*.... .w,e 


Clasificările tipologice în psihanaliză 


Am prezentat mai sus aspectele implicate de teoria tipurilor în psihanaliză. Vom face 
in continuare o prezentare a diferitelor tipologii existente în sfera psihanalizei. 


1. Caracterologia lui S$. Freud 


Aceasta se bazează pe cunoaşterea aspectelor psihanalitice ale stadiilor dezvoltării 
personalităţii. In sensul acesta, S. Freud distinge următoarele „tipuri-caractere” : 


1. Caracterele pregenitale, definite prin fixarea importantă a conflictelor preoedi- 
piene, în care intră: a) caracterul oral; b) caracterul anal, sado-masochist; 
c) caracterul psihopatic. 

2. Caracterele genitale, definite prin fixări importante legate de conflictele stadiului 
oedipian, în care sunt incluse : a) caracterul falic-narcisist ; b) caracterul uretral ; 
Cc) caracterul isteric, cu cei doi poli ai săi: polul genital şi polul uretral. 


Tipurile psihologice descrise de S. Freud au următoarele caracteristici individuale : 

Tipul oral se caracterizează printr-o dependenţă excesivă de ceilalţi pentru a-şi 
putea menţine respectul de sine. Această atitudine de tip „pasiv-dependent” se înso- 
țeşte cu trăsături cu caracter ambivalent de tipul „a da-a primi” (generozitate-avariţie, 
verbalitate-tăcere încăpăţânată). 

Tipul anal se caracterizează prin parcimonie, iritabilitate, pedanterie sau, altfel 
spus, economie, încăpățânare, ordine. 

Tipul uretral are ca trăsături ambiția şi dorinţa de competiţie. 

Tipul falic este temerar, reţinut, urmăreşte realizarea dorințelor, fiind dominat de 
angoasa de castrare. 

Tipul genital este cel care corespunde „normalităţii ideale” a personalităţii. 

2. Caracterologia relaţiilor voluntare 


J. Boutonier face o clasificare tipologică având în vedere forţa sau slăbiciunea Eului, 
a Supra-Eului sau a Sinelui. Sunt descrise următoarele tipuri : 


1. Tipuri dependente, cu o dezvoltare abuzivă a Supra-Eului, lipsa de integrare a 
acestuia împiedicând orice voinţă personală de a se manifesta: a) tipul supus; 
b) tipul revoltat. 

2. Tipuri inhibate, caracterizate printr-o supresiune a acţiunii, forma patologică 
fiind reprezentată prin abulie sau prin lipsa de impuls : a) tipul idealist; b) tipul 
logicist. 

3. Tipuri dereglate, care dau acţiunii un caracter particular, actele lor sunt rapide, 
dar integrate, alegerea acţiunii este indecisă : a) tipul pasionat de viaţă; b) tipul 
himeric. 


3. Tipurile caracterologice ale lui L. Szondi 


L. Szondi propune o tipologie, plecând de la datele furnizate de psihopatologie, 
în raport cu alegerea profesiunii (operatropism). Astfel, el distinge următoarele 
tipuri : a) tipul homosexual : coafor, dermatolog, ginecolog, croitor ; b) zipul sadic : 
argat, chirurg, anatomist, pietrar, cizmar; Cc) tipul epileptic: marinar, pompier, 
preot, asistent social; d) tipul isteric: artist, politician; e) tipul schizofrenic : 
soldat, manechin, profesor, contabil; f) tipul paranoic: constructor, arheolog, 
psihiatru, farmacist, judecător ; e) tipul ciclofrenic : anticar, pictor, brutar, critic ; 
h) zipul maniac : bucătar, interpret de jazz, vânzător, lingvist, stomatolog. 


4. Alte tipuri în psihanaliză 


K. Horney descrie trei tipuri de caractere : binevoitor, agresiv şi detaşat. 

E. Fromm, plecând de la interacţiunea cu părinţii, determină tipul de orientare 
socială. În felul acesta, el distinge cinci categorii de tipuri, şi anume: a) zipul de 
orientare receptivă : individul aşteaptă tot ceea ce doreşte dintr-o sursă exterioară ; 
b) tipul de orientare exploratoare : se caracterizează prin faptul că încearcă să ia 
totul de la alţii prin forţă şi brutalitate ; c) tipul de orientare acumulatoare : subiectul 
îşi întemeiază securitatea pe economia şi conservarea a ceea ce posedă ; d) fipul de 
orientare comercială : este cel care-şi consideră propria personalitate ca pe o marfă 
care poate fi cumpărată şi vândută ; €) tipul de orientare productivă : este cel la care 
domină facultatea de a-şi realiza în practică propriile sale potenţialităţi. 

Tipologia lui H. Rorschach, influenţată de cea a lui C.G. Jung, porneşte de la 
rezultatele observaţiilor făcute pe baza testului proiectiv al petelor de culoare. Sunt 
descrise următoarele trei tipuri: a) tipul extratensiv, corespondent cu extravertitul ; 
b) tipul introtensiv, corespunzător cu introvertitul ; c) zipul coartat sau „retractat”, 

căruia îi corespunde o slăbire a energiilor instinctuale, cu o absenţă a orientării fie 
către obiecte, fie către viaţa interioară. 

Problema tipurilor psihologice în psihanaliză pune în evidenţă importanţa rolurilor 
pe care instanţele aparatului psihic le joacă în viaţa individuală, precum şi acţiunea 
nuanţată a acestora în determinarea sensului personalităţii individului. Ele au o 
valoare deosebită în sens practic atât în ceea ce priveşte cunoaşterea persoanei 


individului, cât şi în ceea ce priveşte instituirea unor forme adecvate de psihoterapie 
în situaţii deosebite. 

Psihanaliza şi ştiinţele umane 


Aspecte generale 


Singura disciplină medicală care are relaţii directe şi imediate cu ştiinţele umane este 
psihanaliza. Considerată sub acest aspect, ea devine, după expresia lui S. Freud, o 
„psihanaliză aplicată” 

S. Freud, în lucrarea sa 7otem şi tabu, încearcă să explice prin psihanaliză 
originile vieţii sociale şi pe cele ale religiei („Moise şi monoteismul” şi „Viitorul 
unei iluzii”). Viaţa socială începe o dată cu prohibiţia incestului şi cu neutralizarea 
rivalităţii sexuale dintre fraţi prin anularea tendinţelor fratricide ; în acelaşi timp apar 
instituţia totemismului şi principiul exogamiei. 

În ceea ce priveşte interpretarea fenomenelor religioase, S. Freud insistă asupra 
rolului „tatălui” ca întemeietor gentilic, asupra imaginii tatălui autoritar-tiranic şi 
apoi, ca o consecinţă care decurge de aici, asupra complexului Oedip. 

La baza vieţii de familie stă, după părerea lui S. Freud, complexul Oedip, expri- 
mând rivalitatea „tată-fiu”, care are ca urmare detronarea tatălui tiranic de către fiu, 
prin paricid, dar cu păstrarea principiului totemic. Împotriva acestei teorii a lui 
S. Freud s-au ridicat numeroase obiecţii şi critici, ea fiind contestată de mulţi specia- 
lişti (B. Malinowski, C. Roheim, Cl. Levi-Strauss etc.). 

B. Malinowski vede începutul vieţii sociale ca fiind identic cu începutul culturii. 
Elementul esenţial al acestui moment de trecere de la „hoarda primitivă” la orga- 
nizarea „socială” îl reprezintă reprimarea instinctelor. Primele forme de „reprimare” 
le constituie sistemele de interdicții prin tabuuri. În sensul acesta, B. Malinowski 
afirmă că, de fiecare dată, „cultura începe cu reprimarea instinctelor”. 

Un alt domeniu de aplicare a psihanalizei este cel al moralei. În cursul curei 
psihanalitice sunt puse în evidenţă problemele morale ale subiectului în raport cu 
culpabilităţile sale nevrotice. Rezolvarea culpabilităţii este o acţiune terapeutică 
moralizatoare, iar psihanaliza — o „morală ocultă” În timpul curei psihanalitice se 
produce o eliberare a pulsiunilor sexuale şi agresive, cu lichidarea culpabilităţii 
nevrotice a pacientului. 

Aspecte particulare 


1. Psihanaliza şi arta 


Numeroşi specialişti psihanalişti au adus importante contribuţii la interpretarea 
procesului de creaţie artistică, a personalităţii artistului şi a operei de artă (S. Freud, 
H. Delacroix, Ch. Baudouin, N.N. Dracoulides, C.G. Jung, J]. Bobon, R. Volmat, 
J. Vinchon etc.). 

Interpretarea psihanalitică a creaţiei artistice şi a operei de artă a dus la concluzii 
deosebit de interesante, explicând multe aspecte din acest domeniu. Dintre acestea, 
o relevanţă deosebită o au următoarele : 


a) arta este realizarea sublimată a tendinţelor refulate ale individului nevrotic ; 

b) procesul de creaţie artistică reprezintă o formă de descărcare cathariică a con- 
ținutului pulsional al inconştientului ; 

c) arta este un mod particular de expresie a conţinutului nevrotic într-o manieră 
simbolică ; 

d) creaţia artistică este o activitate ludică ; produce plăcere, satisfacţie emoţională şi 
reprezintă concomitent şi o formă specială de ocupaţie ; 

e) arta este un proces de satisfacere emoţională a conţinutului pulsional prin efectul 
simbolicii afective a cromaticii ; 

f) culorile au o relaţie emoţional-afectivă directă cu subiectul, având o valoare sim- 
bolică : cele reci (alb, gri, negru, albastru) corespund tipului schizoid introvertit, 
pe când culorile calde (roşu, galben, verde, portocaliu) corespund tipului epi- 
leptoid extravertiit ; 

h) obiectul de artă reprezintă un transfer proiectiv al conţinutului intrapsihic al 
artistului asupra „obiectului creaţiei” acestuia, respectiv opera de artă. În sensul 
acesta, artistul se regăseşte în opera de artă, care va cuprinde plăcere asociată cu 
o stare de satisfacţie, acestea având caracterul unei ocupaţii cu efect terapeutic 
cathartic, pozitiv. 


Studiile de psihanaliză a artei au stabilit existenţa a două momente principale în 
procesul de creaţie artistică. Acestea sunt următoarele : 


a) Momentul creaţiei artistice, când, printr-un proces proiectiv, conţinutul intrapsihic 
al artistului este proiectat de către acesta, sub forma unei descărcări pulsional- 
-emoţionale, în opera de artă. 

b) Al doilea moment este momentul contemplării artistice, în cursul căreia opera de 

artă complet elaborată va exercita, la rândul ei, o acţiune de tipul „impresiei 
estetice”, asupra persoanei artistului creator. În cursul creaţiei artistice se produce 
O „descărcare cathartică” a personalităţii artistului. Contemplând în cea de-a 
doua etapă propria sa operă de artă, artistul face, în mod inconştient, şi un act de 
autopsihoterapie. Acest act se manifestă, pe de o parte, prin plăcerea pe care 1-0 
oferă contactul cu opera de artă, iar pe de altă parte, prin descifrarea semnifica- 
ţiilor conţinuturilor simbolice ale operei sale. În acest moment este realizat un 
proces pe care l-am numit „efectul de oglindă” Acesta constă în transformarea 
conţinutului simbolic al operei de artă în imaginea simbolică a problemelor psi- 
hologice ale artistului, având caracter sublimat. Prin urmare, sunt două momente 
distincte în cursul procesului de „întâlnire artist-operă” 
Primul moment constă într-o proiecţie centrifugă de descărcare cathartică prin 
care artistul îşi contemplă opera ; al doilea moment este reprezentat de descifrarea 
sensurilor simbolice ale operei de artă, în relație cu propriile probleme sufleteşti, 
printr-un proces de retroproiecţie centripetă, de contemplare. 


Proiecţie centrifugă SDale 


artă 


(descărcare cathartică) 


„Efectul de 
oglindă” 

2. Psihanaliza, religia şi mitologia 


S. Freud a încercat să explice originea miturilor şi a religiilor în lucrările la care am 
făcut referinţă mai sus. 

În sociologie, Levi-Bruhl vorbeşte despre „reprezentările colective” şi „legea 
participaţiei” în legătură cu magia şi animismul panteist specifice societăţilor pri- 
mitive, cărora le atribuia un model de „gândire pre-logică” Tezele lui Levi-Bruhl 
sunt rezultatul unor concluzii antropo-sociologice privitoare la formele inferioare, 
primitive de viaţă socială, ca organizare, mentalitate şi mod de funcţionare. În acest 

cadru, „legea participaţiei” şi „reprezentările colective” specifice mentalități 
primitive, prelogice sunt legate de funcţiile inconştientului colectiv. 

Totemismul şi animismul sunt forme simbolice ale inconştientului colectiv, aşa 
cum a demonstrat şi C.G. Jung. Aceste conţinuturi se organizează în arhetipuri de 
felul următor : imaginea şefului ; imaginea tatălui ; imaginea demiurgului. 

Fiind vorba de experienţe (reprezentări) colective, ele sunt specifice unui anumit 
srup sociocultural, marchează istoria şi devin, în final, „universale”, fiind valabile 
pentru întreaga umanitate şi variind numai ca formă (variațiile etno-culturale) de la 
O societate la alta. 

C.G. Jung pune problema „experienţei religioase” ca o formă de sublimare a 
reprezentărilor colective ale unui grup social dat. Trebuie văzut în aceasta o acţiune 
de sacralizare a unui totem, dar concomitent şi o „reacţie de apărare” faţă de 
acţiunea reprimantă a acestuia în raport cu membrii societăţii respective. Se va 
produce astfel normarea statuturilor şi a rolurilor în cadrul acelei societăți, stabilind 
concomitent un nou tip de relaţii interpersonale, aşa cum se poate vedea din schema 


de mai jos: 


mem 
. .—_ 


a —————————— Imaginea sacra- 


lizată arhetipală 
a tatălui ca totem 


R = reprimare 
SC = sublimare 
cathartică 


Această primă operaţie de stabilire a stazuturilor şi a rolurilor indivizilor în 
cadrul unui grup social a dus şi la instituirea unor norme de conduită „intragrupală” 
şi „extragrupală” În acest fel a apărut prohibiţia incestului, a relaţiilor sexuale între 
indivizii aparţinând aceluiaşi clan totemic şi, o dată cu aceasta, s-a produs instituirea 
principiului exogamiei. 

C.G. Jung s-a ocupat de fenomenul religios, de mitologii şi culturi din punct de 
vedere psihanalitic. După părerea lui, „toate religiile sunt vaste sisteme psihotera- 
peutice, în sensul cel mai strict al cuvântului” (C.G. Jung). Ele exprimă problemele 
psihologice ale unor comunităţi umane prin intermediul imaginilor arhetipale. 

Referindu-se la religii şi mitologii, C.G. Jung face distincţie între acestea, aşa 
cum se poate vedea mai jos: 

Religiile trebuie considerate ca fiind : profesii de credinţă ; percepții ale sufletu- 
lui ; revelații ; identificarea proiectivă a imaginii tatălui cu modelul exemplar divin. 

Mitologiile trebuie considerate ca fund: simboluri colective ; situaţii comune ; 
arhetipuri morale ; rememorarea unor „personaje” (eroi) sau a unor „evenimente” 
(întâmplări reale din trecut) etichetate ca exemplare. 

C.G. Jung insistă asupra asemănării creaţiilor religioase cu elaborarea imaginilor 
onirice, ambele fiind autoprezentări ale unor imagini ale inconştientului. 

O interesantă contribuţie la studiul psihanalitic al semnificației simbolurilor cultu- 
rale şi religioase a adus-o C.G. Jung prin analiza mandalei, considerată ca imagine 
simbolică a lumii, desemnând, într-o formă simbolic-sublimată, arhetipul incon- 
ştientului colectiv. 

Aceste aspecte ale simbolicii inconştientului se pot remarca destul de frecvent la 
bolnavii psihici, nevroticii sau psihoticii deliranţi, în creaţiile picturale ale acestora. 


3. Psihanaliza şi viaţa socială 


S. Freud se ocupă de aceste aspecte în lucrarea sa 7otem şi tabu, atunci când vor- 
beşte despre „hoarda primitivă” şi „şeful tiranic/protector” în legătură cu prohibiţia 
incestului şi principiul exogamiei. S. Freud pune un accent deosebit pe „complexul 
Oedip”, în care vede, pe de o parte, rivalitatea tată-fiu, iar pe de altă parte, prohi- 
biţia incestului. 

Complexul Oedip ocupă un loc central în psihanaliza freudiană şi se defineşte ca 
fiind „ansamblul organizat de dorinţe amoroase şi ostile pe care copilul le resimte, 
în mod diferențiat, faţă de părinţii săi” El poate îmbrăca două forme : 

a) forma pozitivă, exprimată prin dorinţa copilului ca rivalul de acelaşi sex cu el 
să moară şi prin dorinţa sexuală manifestată ca atracţie faţă de părintele de 
sex opus; 

b) forma negativă, exprimată prin iubire pentru părintele de acelaşi sex şi ură sau 
gelozie faţă de părintele de sex opus. 


În plan social, interpretarea psihanalitică îmbracă la A. Adler semnificaţia 
pulsiunii de autoafirmare prin putere. Această temă adleriană o vedem anterior 
expusă la Fr. Nietzsche în „voinţa de putere”, care exprimă pulsiunile „Supra-Eului”, 
manifestate prin dorinţa de a se autoimpune şi de a comanda altora. 

La rândul său, B. Malinowski insistă în mod deosebit asupra fenomenului de 
„reprimare a instinctelor” în geneza culturii şi a vieţii sociale, în trecerea de la 
barbarie la civilizaţie. 


4. Psihanaliza şi familia 


Cele mai importante studii de psihanaliză ale familiei sunt întreprinse de W. Stekel 
şi de O. Rank. În această privinţă, se pune în mod deosebit accentul pe experienţele 
vieţii familiale, legate în principal de complexul Oedip : frustrări ; carenţe afective ; 
conflicte legate de statut şi de rol; ură familială ; conflictele dintre partenerii cuplu- 
lui marital ; conflictul dintre generaţii. 

Se are în vedere relaţia dintre structurile valorice ale modelului sociocultural şi 
organizarea şi dinamica grupului sociofamilial. 

O importanţă deosebită o prezintă modul de creştere şi de educaţie al copiilor 
(M. Mead, B. Malinowski, A. Kardinier, Krober, R. Benedikt etc.). 

Un loc aparte le revine în acest domeniu studiilor de psihanaliză a tulburărilor din 
cadrul grupului familial, precum şi ale măsurilor de psihoterapie specifică familiei 
(].G. Howells). 


Capitolul 12 


Psihanaliza şi educaţia 


Înainte de „a fi el însuşi”, copilul este „altul” sau „alţii” Orice copil se construieşte, 
se formează ca personalitate, ca om după modelul oferit de „imaginea” celuilalt. 
Orice sistem de educaţie, ca act de formare a individului, începe cu imitația şi se 
încheie cu identificarea unui model. 

Imitaţia şi identificarea la copil se fac în raport cu „influenţele”, înțelegând prin 
acestea presiunile sau reprimările cu caracter extern exercitate de părinţi asupra 
copilului. Se poate spune că, din acest punct de vedere, copilul devine „obiectul” 
dorințelor, tendinţelor, emoţiilor şi aspirațiilor celor din jurul său (părinţi, rude, 
educatori etc.) cu mult înainte de a putea să fie „el însuşi” Prima etapă constă în 
„a fi ca ceilalți” 


Educaţia în familie 


Orice educaţie, ca proces de formare a copilului, trebuie să înceapă şi să se desfăşoare 
în cadrul grupului familial de origine al acestuia. Persoanele cărora le revine sarcina 
formării copilului sunt în primul rând părinţii. În mod egal însă, prin prezenţa lor în 
cadrul grupului familial, la formarea copilului vor mai contribui şi bunicii, fraţii mai 
mari sau, dacă este cazul, alte rude apropiate copilului. 

Rolurile principale, directe şi responsabile de educaţia copilului le au însă părinţii 
acestuia. Dar, şi în acest caz, rolul tatălui şi cel al mamei sunt diferenţiate. 


1. Influenţa tatălui 


În cadrul grupului familial, bărbatul, în calitatea sa de tată, simbolizează interdicţia 
şi forţa disciplinară, imaginea autorităţii, cel care permite dirijarea dorințelor şi 
construcţia psihică a fiinţei umane. 

Pentru orice tată, copilul este în primul rând o afirmare a virilităţii sale, ca 
prezenţă în familie. Concomitent, în cazul în care acesta este băiat, el va avea pentru 
tatăl său semnificaţia simbolică a „continuităţii” acestuia. Se poate desprinde din 
aceasta faptul că, aşa cum tatăl reprezintă un anumit simbol pentru copil, şi copilul 
reprezintă un anumit simbol pentru tată. În plus, în cadrul relaţiei „tată-copil” există 
un schimb psihologic reciproc, aspecte pe care psihanaliza le va pune deosebit de 
bine în evidenţă. 

Tatăl este simbolul autorităţii care reglează relaţiile colective, asigură securitatea 
şi încrederea familiei. Prin aceasta, el devine „centrul de greutate” al familiei şi 
modelul principal de referinţă. 

Modul cum tatăl îşi exercită rolurile sale diferă în raport cu tipul de tată. În 
sensul acesta, se disting, câteva tipuri de tată, după cum urmează: a) tată agresiv, 
violent, autoritar, intolerant ; b) tată cald, prietenos ; c) tată anxios, depresiv, închis, 
defetist. 

Devenit adult, în majoritatea cazurilor, copilul va imita la rândul său modelul 
tatălui pe care l-a avut. 


2. Influența mamei 


Mama reprezintă centrul experienţelor copilului pe plan fiziologic, psihologic, afectiv 
şi intelectual. Ea reprezintă sursa esenţială a întregii lui dezvoltări mentale, precum 
şi sursa de stimuli emoţional-afectivi orientaţi către acesta. 

Pentru copil, mama reprezintă primul contact cu semenii. Relaţia dintre mamă şi 
copil se realizează prin voce, hrană, miros, mişcare, vedere, sentimentul de securitate, 
satisfacţie, joc etc. 

Atitudinile materne nocive pot declanşa apariţia unei largi game de boli la copil, 
pe plan somatic, psihic sau psihosomatic. Astfel, psihanaliza a stabilit o corespon- 
denţă între atitudinile materne nocive şi bolile copilului, după cum se poate vedea 
mai Jos (G. Masuco) : 


Atitudini materne nocive Bolile copilului 


Respingere pasivă Coma nou-născutului 
Respingere activă Vomismente şi boli respiratorii 
Solicitudine anxioasă exagerată Colici digestive 

Angoasă mascând ostilitatea Eczeme 


Oscilaţii între răsfăţ şi ostilitate Hipermobilitate (balansare) 
Variaţii ciclice de dispoziţie Jocul cu materii fecale 
Ostilitate conştient refulată Hipertimue agresivă 
Privare afectivă parțială Depresie 

Privare afectivă totală Marasm 


Se poate vedea din cele de mai sus că o mamă reprezintă pentru copil, din punct 
de vedere psihanalitic, nu numai o sursă de stimuli cu efect pozitiv, ci şi O sursă de 
frustrări şi carenţe cu efect negativ, morbigenetic. Se pare că în sensul acesta mama, 
în raport cu tatăl, are un efect mult mai direct, mai important şi imediat asupra 
dezvoltării copilului. 

Efectele negative ale modelului matern se vor manifesta mai târziu în compor- 
tamentul şi atitudinile copilului, în modelul personalităţii acestuia. Efectele negative 
ale modelului matern se manifestă precoce, în special în sfera emoţional-afectivă, 
vegetativă şi somatică. 

Aşa cum am menţionat că există anumite tipuri de tată, la fel se poate spune că 
există anumite tipuri de mamă. Se pot distinge următoarele tipuri : 


a) mama captivă este caracterizată prin egoism, arhaism al comportamentului 
afectiv, caracter imperios, vigilent ; 

b) mama abuzivă este tipul care nu poate desprinde dragostea maternă de propria sa 
persoană ; 

c) mama nesecurizată este cea care priveşte copilul ca pe un mijloc, şi nu ca pe 
un Scop; 

d) mama intelectuală se caracterizează prin ordine, corectitudine, metodă, grijă pentru 
echilibrul alimentar şi igienic, acestea prevalând asupra aspectelor emoţional-afective ; 

e) mama copiilor infirmi este hipergrijulie, scrupuloasă, agresivă uneori faţă de 
infirm, căruia îi răneşte orgoliul inducându-i un sentiment de inferioritate. 


Se poate desprinde concluzia că rolurile tatălui şi cele ale mamei sunt determinante 
în ceea ce priveşte „tipurile” de tată sau de mamă şi că, în orice caz, ele par a fi şi 
mai nuanţate pentru mamă decât pentru tată. 


3. Influenţa cuplului Jamilial 


Tatăl şi mama influenţează copilul nu numai prin comportamentul lor individual, ci 
şi prin natura relaţiilor lor conjugale. Copilul va percepe relaţiile conflictuale dintre 
părinţi. Tulburările din interiorul cuplului vor genera la rândul lor, în mod secundar, 
tulburări ale copilului. S-a observat faptul că aproximativ trei sferturi dintre copiii cu 
tulburări caracteriale şi de comportament au părinţii despărțiți. În cazul copiilor 
asociali şi agresivi, se constată existenţa la aceştia a unor relaţii familiale marcate de 
violenţă şi agresivitate ale părinţilor unul împotriva celuilalt. 

Din punct de vedere psihologic, copilul este şi rezultatul naturii relaţiilor dintre 
părinţii săi. Faptul este deosebit de important şi analiza lui va pune în evidenţă aspecte 
atitudinale diferenţiate ale tatălui şi ale mamei faţă de copil. 

Mama îşi poate respinge copilul sau, dimpotrivă, va încerca să-l orienteze pe 
acesta împotriva tatălui. “Tatăl poate căuta, la rândul său, să capteze copilul şi să-l 
orienteze în mod ostil împotriva mamei sale. 

Un rol important în creşterea, educarea şi formarea personalităţii copiilor o are 
şi modalitatea de formare a cuplului marital. În cazul în care „motivele” care stau la 
baza formării cuplului sunt „căutarea inconştientă a unei relaţii nevrotice, totul se 
petrece ca şi cum fiecare partener caută în celălalt nevroza sa complementară. În 
aceste condiţii, copilul este chemat să joace, la rândul său, un rol în nevroza 
cuplului” (G. Mauco). 

În aceste situaţii, pentru mamă copilul este un refugiu şi o armă împotriva soţului 
ei. Pentru tată, el va fi obiectul de iubire pe care şi-l dispută cu mama geloasă, între 
parteneri declanşându-se o relaţie agresivă deschisă. 

Alte situaţii traumatizante pot fi reprezentate de doliul familial sau de divorţul 
părinţilor. Acesta din urmă conduce la un conflict psihic care va avea ca efect „divi- 


d 


zarea interioară” a copilului (G. Mauco). 

Educaţia şi şcoala 


Şcoala reprezintă instituţia fundamentală care are ca sarcină formarea şi instruirea 
copilului. Rolul pe care ea trebuie să-l joace este de o excepţională importanţă. 
Şcoala creează personalităţi, atitudini şi conduite, mentalități, un anumit Spirit. 
Şcoala împreună cu familia şi Biserica reprezintă cei „trei stâlpi” ai educaţiei 
individului. 

În acest proces psihopedagogic, intră în discuţie pentru psihanaliză trei aspecte : 
elevul, educatorul şi procesul de educaţie. Le vom analiza în continuare. 


1. Elevul 


E. Claparede spune că spiritul copilului se constituie din două planuri distincte 
intre ele : 


a) Planul inferior este opera copilului însuşi, care urmăreşte satisfacerea propriilor 
sale nevoi. Acesta se situează la limita dintre biologic şi fantasme. EI este planul 
subiectiv al dorințelor şi al temerii. Din acest motiv se consideră că este un plan 
MItiC. 

b) Planul superior este mai elaborat psihic în raport cu presiunea socială, cu planul 
obiectiv al realităţii, care se opune planului subiectiv al inconştientului. 


Copilul, în momentul în care ajunge la şcoală, este purtătorul experienţelor sale 
familiale (emoţii, relaţii interumane, modele, conflicte etc.). El este purtătorul tuturor 
frustrărilor şi refulărilor dramei sale personale interioare. Mediul şcolar îi oferă 
copilului posibilitatea trăirii unor noi relaţii umane, în condiţii mult mai „libere” 
decât în cadrul familiei sale. Frica, gelozia, agresivitatea se dispută mai obiectiv în 
relaţiile cu noii săi parteneri. Se va produce, în acest caz, o dedramatizare sau un 
proces de demitizare, prin trecerea de la subiectiv la obiectiv a experienţei familiale 
anterioare, care se converteşte într-o nouă experienţă socială, interumană, ce deter- 
mină reducerea tensiunilor angoasante. Grupul şcolar impune acceptarea unor reguli 
şi adaptarea comportamentului copiilor la acestea. 

În toate situaţiile la care ne-am referit mai sus, este absolut necesar ca măsurile 
pedagogice să se adapteze la „istoria” fiecărui elev în parte. În sensul acesta, psiha- 
naliza aduce importante contribuţii de ordin psihopedagogic, luând în considerare 
aspiraţiile, tendinţele, frustrările, complexele elevilor etc. 


2. Educatorul 


Educatorul este modelul care se oferă elevului. El poate fi, în raport cu disponi- 
bilităţile sale afective, pozitiv sau simpatic şi negativ sau antipatic. Acest aspect se 
judecă în funcţie de sentimentele pe care le trezeşte. Sentimentele pot fi: 

a) Sentimente pozitive, care se manifestă prin iubire, interes, bunăvoință, înţelegere, 
amabilitate, contact sensibil, sociabilitate. Toate acestea fac ca educatorul să le 
fie „simpatic” elevilor săi. 

b) Sentimentele negative, care se manifestă prin următoarele caracteristici : răceală, 
distanţă, agresivitate, severitate. Toate acesta fac ca educatorul să le fie „antipatic” 
elevilor săi. 


În aceeaşi serie se discută şi alte aspecte legate de educator, cum ar fi următoa- 
rele : interesul educatorului pentru elevi ; autoritatea ; modul de a se face înţeles ; 
modul de a prezenta obiectul educaţiei sau al instrucției ; modul de a se impune în 
faţa elevilor ; aspectul exterior al educatorului ; sensibilitatea : feminină sau mascu- 
lină, maternă sau paternă ; sexul educatorului ; vârsta educatorului. 


3. Actul de educație 


Actul de educaţie poate fi socotit ca un dialog „educator-copil” cu o dublă semni- 
ficaţie : conştient şi inconştient. Psihanaliza, ca „metodă specială de educaţie”, are 
în vedere următoarele aspecte: rezolvarea conflictelor care se opun pulsiunilor 
culturii ; dezvoltarea organismului pe toate planurile ; depăşirea conflictelor ; lichi- 
darea complexelor ; formarea şi adaptarea Eului ; direcționarea aspirațiilor ; maturi- 
zarea personalităţii. 


4. Situaţia oedipiană în şcoală 


Un aspect care a fost neglijat sau poate prea puţin studiat este reprezentat de si/uația 
oedipiană în şcoală. De regulă, când este studiat procesul de educaţie/învăţământ, 
se pune accentul pe aspectele formative şi de instrucţie, pe când aspectele psihologice 
sau psihopedagogice sunt considerate în al doilea plan sau, de multe ori, chiar negli- 
jate. La baza oricărui proces educativ stau factori represivi care se opun tendințelor 
pulsionale ale copilului. Aceştia creează fie „repulsii”, fie „motivaţii”, după modul 
în care sunt aplicaţi sau percepuți atât de educatori, cât şi de elevi - ca factori 
frustranţi sau ca factori stimulativi. Elementul central care se dezvoltă în aceste 
circumstanţe noi pentru copil reprezentate de şcoală este constituit de „intrarea” 
acestuia într-o nouă „situaţie oedipiană” | 

Individ aflat în plină perioadă de creştere şi dezvoltare, copilul şcolar vine în 
relaţia de învăţământ/educaţie cu experienţa sa familială reprezentată prin modelele 
parentale, relaţiile cu părinţii, fraţii, tipul de relaţii afectiv-emoţionale, comunicare, 
interdicții şi libertăţi etc. La şcoală, el va întâmpina două situaţii diferite de experienţa 
sa familială personală : pe de o parte, experienţele familiale ale celorlalţi copii-colegi, 
iar pe de altă parte, rigorile programului şcolar şi personalitatea educatorului. 
Ambele sunt diferite de experienţa sa familială. Nu poate să le ocolească pe nici una 
dintre ele şi este obligat să li se adapteze, mai mult chiar, să le asimileze uneori 
împotriva voinţei sale. Din această cauză, şcoala este privită şi aşteptată cu teamă şi 

repulsie de unii copii. Elementele care focalizează aceste resentimente sunt raportate, 
în cadrul procesului educativ, la „autoritatea educatorului” şi la „constrângerile” 
impuse de procesul instructiv-educativ. Aceste aspecte vor realiza o nouă formă de 
„Telaţie oedipiană”, specifică perioadei şcolare. 

Într-o societate civilizată, în viaţa unui individ se pot diferenţia două „etape” ale 
situaţiei oedipiene : ezapa familială şi etapa şcolară. S. Freud şi psihanaliza clasică 
au dezvoltat şi analizat situaţia oedipiană familială privind relaţiile „copii-părinţi” 
De situaţia oedipiană şcolară nu s-a discutat. Ea are o importanţă deosebită în 
formarea copilului şi a adolescentului, constituind, după opinia noastră, axa psiho- 
logică a oricărui sistem de educaţie. 

Dincolo de aspectele formale de grup, clasa de elevi poate fi considerată, din 
punct de vedere simbolic, ca o „continuare a familiei”, care are ca rol pregătirea 
tineretului în vederea integrării acestuia în societate. Acest grup este format din 
educator şi elevi, în care statutul şi rolurile sunt clar stabilite. Şcoala completează şi 
desăvârşeşte educaţia începută în familie. 

Educatorul, din punct de vedere psihanalitic, reprezintă autoritatea, el fiind 
arhetipul modelului patern, pe care-l preia din familia elevilor şi-l reproduce într-o 
nouă formă, în raport cu rolul său. 

Elevii sunt preluaţi de educator de la familia acestora, având, din punct de vedere 
psihanalitic, semnificaţia de „fii” prin statutul lor de discipoli. Acest statut îi subor- 
donează „voinţei” educatorului sub a cărui îndrumare se află şi căruia îi datorează 
ascultare atât simbolic, cât şi real, în raport cu rigorile procesului educativ. 

Relația educator-elevi, având caracterul de subordonare şi obedienţă, va sem- 
nifica, din punct de vedere psihanalitic, o „relaţie oedipiană” de un tip particular, 
întrucât implică obligativitate şi represiune din partea educatorului. În felul acesta, 
în mod formal-aparent, şcoala este percepută ca o relație totalitară de tip frustrant. 

Sentimentul de reprimare este resimţit de copil şi de adolescent şi în raport cu 
propria sa familie, nu numai cu şcoala, iar această percepţie a intoleranţei este 
legată, de fapt, de „situaţia oedipiană”. Nu trebuie însă confundată sau echivalată 
„frustrarea reprimantă” cu „motivaţia formatoare”, întrucât atât familia, cât şi şcoala 
nu sunt în sine şi nici nu se doresc a fi relaţii represive, ci relaţii modelatoare, care 
urmăresc formarea personalităţii copiilor şi adolescenților. Se ştie însă că orice proces 
educativ are un nucleu care constă în „reprimarea instinctelor primare” şi dezvoltarea 
valorilor morale care să le înlocuiască, contribuind în felul acesta la formarea Supra- 
-Eului individual. 

Educaţia este, de fapt, un efort combinat al educatorului şi elevilor. În cadrul 
acestui proces, educatorul reprezintă modelul care se oferă elevilor şi cu care aceştia 
trebuie să se identifice. Din nou ne aflăm în faţa unei situaţii oedipiene clare. 
Identificarea elevilor cu modelul educatorului poate fi impusă prin violenţă şi, în 
acest caz, apar conflicte, refuzul activităţii şcolare, absenteismul. Dacă modelul este 
acceptat ca o motivaţie pozitivă, aceasta duce în mod fericit şi firesc la dezvoltarea 
valorilor morale ale Supra-Eului elevilor, ataşament şi interes faţă de model şi de 
obiectele de studiu. Orice model de educaţie poate fi respins sau acceptat. 

Pe parcursul educaţiei se formează o relaţie emoţional-intelectuală între educator 
şi elevi, care implică o anumită tensiune psihică. Orice situaţie oedipiană este 
resimţită de copil ca o experienţă psihotraumatizantă, mai ales când se face „trecerea” 
la grupul şcolar. Această „trecere” este resimţită pozitiv în cazul în care educatorul 
este identificat simbolic cu persoana părintelui protector sau când vine să înlo- 
cuiască un părinte frustrant, rece, distant, oferind compensarea unor carenţe afective 
familiale. 

Ataşamentul elevilor faţă de educatorul-profesor depinde, în primul rând, de tactul 
acestuia, de capacitatea sa emoţional-intelectuală de „a intra” în universul ideoafec- 
tiv al copiilor, de a-i atrage, de a şi-i apropia. În aceste situaţii, „frustrarea”, care vine 
din partea „modelului autoritar” al educatorului, este resimţită ca un factor protector 
ŞI compensator, capabil de a dezvolta motivații noi, pozitive, interes şcolar, aptitudini 
şi conduite noi. 

Întregul proces educativ constă în efortul elevilor de a se identifica cu educatorul 
lor. Identificarea se realizează simbolic, prin însuşirea normelor de conduită şi a 
programelor de învăţământ, fapte care se traduc, din punct de vedere formal, prin 
promovarea examenelor şi obținerea unor performanţe deosebite. Identificarea elevi- 
lor cu educatorul reprezintă, din punct de vedere psihanalitic, încheierea situaţiei 
oedipiene, şi ea are aceeaşi semnificaţie cu identificarea copilului cu părintele de 
acelaşi sex, determinată de situaţia oedipiană familială. 

O etapă ulterioară este cea de preluare de către individ a rolului şi statutului 
„foştilor” părinţi şi educatori, acesta devenind, la rândul său, părinte în propria sa 
familie, faţă de copiii săi, şi, eventual, educator, dacă va îmbrăţişa profesiunea respec- 
tivă. Această din urmă eventualitate nu este lipsită de semnificaţie. Dincolo de apti- 
tudini, se pune serios în discuţie existenţa, din punct de vedere psihanalitic, a unei 
„Situaţii oedipiene şcolare” de o anumită factură în istoria psihobiografică individuală 
a oricărui educator. De regulă, vor persista la aceste persoane „amintirea” şi „impre- 
siile emoţionale” puternice, lăsate de „educatorul” sau „maeştrii” lor, pe care — dat 
fiind ataşamentul faţă de „modelele exemplare” - le vor prelua, căutând să le imite, 
să le perpetueze sau chiar să le dezvolte. În aceste situaţii asistăm la un aspect nou, 
reprezentat de „depăşirea maestrului” de către fostul discipol. 

Însă, atunci când educatorii au fost „modele negative”, de factură frustrant- 
-reprimantă, se dezvoltă în individ o atitudine repulsivă faţă de educaţie şi instrucţie. 
Mai mult chiar, ulterior, el va adopta o atitudine similară fie faţă de propriii săi copii, 
fie faţă de propriii săi elevi, în cazul în care va profesa el însuşi ca educator. 

Cultul maeştrilor este similar cu cel al părinților. La baza acestora se află „impre- 
sia mnezică” a unor experienţe emoţionale pozitive din copilărie şi adolescenţă. Ace- 
laşi lucru, dar cu o conotaţie negativă, se poate spune despre conflictul cu părinții şi 
repulsia faţă de educatorii frustranţi, reci, negativi. În toate aceste situaţii se pot 
recunoaşte valoarea şi semnificaţia situaţiei oedipiene în formarea individului atât în 
familie, cât şi în şcoală. 

5. Consecințele absenței situației oedipiene 


Situaţia oedipiană are un rol esenţial în formarea individului. Absența ei poate avea 
consecinţe extrem de grave atât pentru individ, cât şi pentru grupul social în care 
se află acesta. De aceea, este necesar să insistăm asupra acestui aspect corelat cu 
laturile psihanalitice ale educaţiei şi formării/instruirii individului. 

Aşa cum arătam mai sus, situaţia oedipiană se realizează în două medii formative 
pentru individ : familie şi şcoală. Ce se întâmplă cu copiii lipsiţi de etapa oedipiană 
în cursul dezvoltării lor psihice ? Aceasta reprezintă o problemă extrem de serioasă. 
Situaţia oedipiană lipseşte la copiii abandonaţi, proveniţi din familii dezorganizate, la 
copiii crescuţi în orfelinate, precum şi la cei abandonaţi străzii, vagabondajului, din 
centrele de reeducare etc. Absența unui model parental real, care să reprezinte auto- 
ritate, protecţie şi afectivitate, are consecinţe serioase asupra formării copilului. 
Instinctele, în loc să fie anulate, vor fi eliberate sub forma agresivităţii şi a conduitelor 
de violenţă învăţate, care vor servi ca forme de „adaptare/integrare” socială, de fac- 
tură deviant-sociopatică, a acestor indivizi în societate. 

Copiii nedoriți de părinţi, abandonaţi de aceştia, fără familie vor avea în locul 
protecţiei afective situaţii frustrante şi carenţe emoţionale. Ei se vor forma ca persona- 
lităţi agresive, pentru care societatea este o „piedică” şi o „zonă de interdicţie”. Deşi 
sub aparenţa ipocrită a „protecţiei sociale”, societatea „perie” aceste „cazuri”, ei 
rămân nişte indivizi nedoriți, consideraţi periculoşi, potenţiali sociopaţi. Lipsa mode- 
lelor familiale şi şcolare are consecinţe negative asupra maturizării lor emoţional- 
-afective, intelectuale, în integrarea socială, în comunicarea şi relaţionarea cu ceilalţi 
şi, în ultimă instanţă, în ceea ce priveşte propria lor identitate. Lipsa modelului va 
face ca „identitatea” acestora să se formeze în raport cu cea a grupurilor similare de 
indivizi „subsocializaţi” — delincvenţi, vagabonzi, prostituate etc. Ei devin fie depen- 
denţi din punct de vedere social, fie sociopaţi antisociali. Pulsiunile primare, lipsite 
de cenzura Supra-Eului moral, le vor conferi un profil psihologic specific. 

Centrele de reeducare, departe de a-şi împlini rolul lor formativ-instructiv, vor 
prelua aceste „cazuri sociale”, lipsite de etapa familială a situaţiei oedipiene, încer- 
când să recupereze întârzierea. Din nefericire, sistemul de reeducare va accentua, 
prin natura sa represivă, trăsăturile antisociale existente sau potenţiale. 

Absența situaţiei oedipiene, consumată firesc de către un individ sau un grup de 
indivizi, va afecta serios configuraţia psihobiografică a acestora. Se poate spune 
despre categoria respectivă de indivizi că sunt „persoane fără trecut”, lipsite de o 
istorie personală. Faptul va împinge existenţa lor în direcţii diferite : fie că vor deveni 
persoane dependente social, fie persoane antisociale. În alte situaţii, aceşti indivizi — 
sau unii dintre ei — vor încerca să „compenseze” într-o manieră sublimativă situa- 
țiile de eşec afectiv şi de identitate prin acţiuni sociale de anvergură, menite să-i 
propulseze în plan politic, economico-financiar, în mişcări sindicalist-revendica- 
tive etc. De asemenea, compensarea poate avea caracterul unor situaţii/conduite de 
refugiu (alcoolism, toxicomanie etc.). 

Aspectele mai sus discutate pun încă o dată în lumină importanţa situaţiei 
oedipiene în formarea şi dezvoltarea individului, a identităţii şi a libertăţii sale, a 
capacităţii de a dobândi un statut şi un rol psihosocial precis, de a se simţi liber şi 
capabil de acţiuni independente, de a se maturiza şi, nu în ultimul rând, de a deveni 
la rândul său un model pentru generaţiile succesoare. 

Problema compensării unor situaţii psihobiografice eşuate i-a preocupat pe mulţi 
specialişti din sfera psihanalizei (M. Robert, S. Bataglia, K. Horney etc.). 


6. Conflicte şi frustrări 


Criteriul unei dezvoltări normale constă în posibilitatea copilului de a-şi realiza cel 
mai bine dispoziţiile sale native, asigurându-şi astfel adaptarea la mediul de viaţă, în 
conformitate cu fiecare etapă de vârstă, până la maturizare. 

Se consideră normal subiectul care demonstrează o bună adaptare, precum şi capa- 
cităţi productive de un tip special. În acest caz, avem de-a face cu un proces dinamic, 
cu un echilibru care nu este stabilizat o dată pentru totdeauna, ci care se află într-o 
permanentă mişcare, în raport cu fiecare etapă a vieţii, mişcare caracterizată prin 
alternative ale personalităţii. 

Caracteristica emoţională a normalităţii constă în faptul că aceste conflicte nu 
ajung niciodată la un „blocaj” care să împiedice dezvoltarea, ci, dimpotrivă, au o 
influenţă stimulantă. Starea normală este deci caracterizată prin supleţe, pe când 
starea patologică prin rigiditate. 

În acest mecanism, elementul decisiv îl reprezintă „forţa Eului”, în măsura în 
care această instanţă reglatoare se dovedeşte sau nu capabilă de a canaliza forţele 
vitale de expansiune în direcţia asigurării unei mai bune adaptări. 

O problemă deosebit de importantă care intră în discuţie este reprezentată de 
conflict. Conflictele sunt de două feluri: 


a) Conflictele exterioare au la bază slăbirea anormală a Eului, care duce la urmă- 
toarele situaţii : 

-  pulsiunile instinctive, neputând fi obiectul unei elaborări care să le socializeze, 
se manifestă în toată forma lor sălbatică, primară, ca opoziții violente la 
exigenţele educative ale mediului ; 

— maturitatea pulsiunilor, cu tendinţă de fixare a personalităţii copilului în 
primele etape de dezvoltare, face să revină, printr-o mişcare regresivă, com- 
portamentul la o etapă anterioară sau ca acesta să rămână infantil, în totală 
discordanţă cu vârsta reală a individului. 

b) Conflictele interioare. În cazul acestora, Eul joacă un rol mai puţin important, 
opunându-se pulsiunilor instinctive care stau la originea unor asemenea pertur- 
baţii. Acesta este un indiciu de slăbire a Eului, care apelează la violenţă nemaifiind 
capabil de a amenaja forţele vitale, de a le adapta, refulându-le cu brutalitate în 
inconştient şi creând astfel o situaţie paralizantă. 


Se poate vorbi chiar de o „simptomatologie” a conflictelor. Caracteristicile pato- 
logice ale conflictelor sunt date de următoarele aspecte : intensitatea, care este mult 

mai mare decât în stare normală ; rigiditatea, cea care creează blocajele personalităţii ; 
caracterul inconştient, în sensul că ele scapă complet conştiinţei, raţiunii clare. 

Rezultă de aici faptul că orice comportament patologic nu este motivat de raţiuni 
logice clare, ci el ne apare ca fiind raţional şi, în primul rând, inexplicabil. 

Ne găsim, în această situaţie, în prezenţa unor manifestări insolite, al căror sens 
rămâne ascuns atât observatorului, cât şi subiectului în cauză şi care din punct de 
vedere medical poartă numele de „simptome” 

În ceea ce priveşte tipurile de conflicte la care am făcut referinţă mai sus, ele pot 
fi următoarele : 


a) Conflictele externe : conflicte externe cu mediul (crize de mânie sau de agitaţie 
violentă cu caracter de opozabilitate) ; conflicte externe prin regresiune. 

b) Conflictele interne : din cauza activităţii represive a Eului (spălarea compulsivă 
a mâinilor ca un fel de ritual de purificare etc.) ; din cauza pulsiunilor refulate 
atunci când se apelează la mecanismele de apărare (obsesule etc.). 


În unele situaţii, conflictele pot avea un caracter deosebit de grav. Cauzele aces- 
tora constau în slăbirea Eului, a forţei sale. Forţa Eului este rezultatul mai multor 
factori : 


a) un factor înnăscut, care depinde de temperamentul nativ al copilului ; 

b) un factor legat de dezvoltarea iniţială, care constă din „hrana” pe care copilul a 
primit-o în primii ani de viaţă, primele elemente de educaţie, echilibrul dintre 
forţele de expansiune şi cele de conservare ; 

c) sinteza evenimentelor la care ajunge subiectul în cursul dezvoltării sale, implicând 
şi frustrările inevitabile din viaţă. 


Conflictul semnifică, în primul rând, o inadaptare la situaţii. In acest sens se 
remarcă două situaţii opuse de adaptare, şi anume : 


a) tulburări provocate de o mare slăbire a Eului, care se dovedeşte incapabil de a 
face faţă condiţiilor de dezvoltare normale, neputând suporta frustrările cele mai 
curente ; 

b) tulburări provocate la un subiect cu un Eu puternic de circumstanţe de viaţă 
grav traumatizante, pe care nici un subiect de aceeaşi vârstă nu ar fi capabil să 
le suporte. 


Frustrările grave 


Copilul nu poate rămâne permanent în mediul său de protecţie iniţial. Creşterea 
implică o lărgire a spaţiului său vital, o dată cu evoluţia acestuia şi dobândirea unei 
autonomii crescânde. În aceste condiţii frustrările sunt inerente vieţii şi, în cazul în 
care sunt suportate, devin factori de influenţă maturizantă. 

Una dintre greşelile educatorilor este de a privi frustrările din punctul de vedere 
al adulţilor, şi nu din punctul de vedere al copiilor. Cele mai frecvente motive de 

frustrare pentru copil sunt următoarele : înţărcarea ; învăţarea mersului ; deprinderea 
igienei personale ; primele separări de mamă. 

Toate acestea sunt resimţite de copil ca nişte stări generatoare de angoasă. Printre 
consecinţele cele mai importante ale frustrărilor menţionăm gesturile ostile, cuvintele 
agresive şi reacţiile violente sau agresive. 


Fixare şi regresiune 


Atunci când, ca urmare a unei slăbiri native a evoluţiei vitale sau a unor frustrări 
grave care împiedică maturarea, evoluţia copilului se opreşte la o anumită etapă de 
creştere, avem de-a face cu fenomenul de „fixare” la această etapă (L. Corman). 

Fixarea poate fi totală, corespunzând unei opriri în dezvoltarea psihică, sau 
parțială, când subiectul se poate, ulterior, dezvolta normal. 

Fixarea este inseparabilă de noţiunea de regresiune. În general, avem de-a face cu 
situaţii de „fixare-regresiune” (L. Corman). După L. Corman, se disting trei etape care 
favorizează aceste situaţii frustrante, corespunzătoare celor trei stadii principale de 
dezvoltare : stadiul oral, stadiul sadic-anal, stadiul oedipian : 


a) Fixarea la stadiul oral se caracterizează printr-o mare aviditate pentru mâncare, 
în special „alimente care se înghit uşor”, fără un efort de masticaţie (lapte, alcool). 
Tipul caracterial se manifestă prin următoarele : dependenţă de mediul matern ; 
căutarea constantă a securităţii ; pasivitate şi receptivitate ; refuzul efortului ; pe 
plan şcolar, se observă o mare uşurinţă de asimilare fără efort de muncă sau de 
reflectare ; dominarea principiului plăcerii ; refuzul de a accepta realitatea ; 
egoism ; dorinţa capricioasă de a fi satisfăcut imediat şi total. 

b) Fixarea la stadiul sadic-anal se traduce prin următorul tip de caracter : valorizarea 
excrementelor şi a murdăriei ; refuzul de a se spăla, gustul pentru lucruri vechi, 
rupte, murdare ; agitaţie motorie distructivă ; agresivitate ; agitaţie violentă faţă 
de tot ceea ce ar putea să se opună propriilor sale dorinţe ; indisciplină şcolară, 
refuzul de a accepta regulile de conduită, activitate dezordonată, caiete şi cărți 
neîntreţinute, rupte, murdare. 

c) Fixarea la stadiul oedipian este urmarea nedepăşirii sau nelichidării complexului 
Oedip şi ea se traduce prin următorul tip de caracter: viaţa afectivă rămâne 
marcată de primele ataşamente sau legături emoţional-afective atât în iubire, cât 
şi în ură; copilul se poate comporta fie ca un tiran, fie ca un sclav; incapa- 
citatea copilului de a stabili relaţii cu alte persoane decât părinţii săi ; tendinţa de 
persistenţă a unor elemente de gândire de factură magică şi dominarea sferei 
imaginaţiei. 

1. Tipul de copil în sfera educaţiei 


Psihanaliza acordă o atenţie deosebită personalităţii copilului în sfera educaţiei. 
L. Corman spune că, „pentru a fi un bun educator, este indispensabil să iubeşti 
copiii”. Acest aspect, cu semnificaţie emoţional-afectivă, care determină sensul 
relaţiilor psihopedagogice, are o valoare esenţială. Din punct de vedere psihanalitic, 
există două feluri de iubire: 


a) Iubirea captativă sau „cu ataşament”, care comportă un anumit egoism din partea 
educatorului. În acest caz, copilul este privit ca un „obiect”, pe care educatorul 
are sentimentul că-l posedă, manipulându-l după propria sa voinţă. Însă în 
momentul în care copilul îşi revendică libertatea, independenţa, dreptul de a 
acţiona conform voinţei şi dorințelor sale, educatorul este frustrat şi atunci iubirea 
se poate transforma în ură faţă de acesta. 

b) Iubirea obiativă sau „cu detaşare”, care implică o relaţie afectivă de iubire din 
partea educatorului, dar fără o ataşare ce ar putea paraliza legăturile sale cu 
copilul. Copilul trebuie cunoscut, înţeles, stimulat, lăsat să-şi dezvolte în mod 
liber autonomia. În acest caz, el devine un „Ssubiect” care dispune de libertatea de 
a-şi manifesta propriile sale dorinţe, aspirații, aptitudini, propriile sale căi şi 
propriul său destin, educatorul având numai rolul de a-l ajuta şi a-l îndruma. 


Psihologia pedepsei 


Din punct de vedere psihanalitic, educaţia trebuie să tindă către sublimarea pulsiunilor 
instinctive în acord cu exigenţele vieţii în familie şi în societate. 

„A creşte copii” semnifică a-i ajuta să transfere forţa primelor lor pulsiuni 
primitive, de factură sălbatică, în planul elevat al civilizaţiei. În sensul acesta, 
B. Malinowski spune că întotdeauna „cultura începe cu reprimarea instinctelor” De 
aceea, nu trebuie să lipsească din cadrul procesului de sublimare o anumită repri- 
mare, fapt care introduce în educaţie necesitatea pedepsei. 

O toleranţă excesivă în procesul de educaţie va avea urmări grave privind dezvol- 
tarea psihică echilibrată a copiilor, din cauza lipsei de constrângere a vieţii pulsionale 
a acestora. Maturizarea individului nu se poate efectua decât cu o anumită frustrare 
a dorințelor, în absenţa căreia Eul nu se fortifică, iar copiii vor deveni răsfățați. 

Pe de altă parte, o libertate integrală acordată copiilor va conduce la apariţia 
angoaselor. 

Din punct de vedere psihanalitic, se notează o anumită succesiune de faze ale 
educaţiei ca proces de represiune : 


a) Dresajul reprezintă stadiul lui: „aşa trebuie!” In primii doi ani, reprimarea 
instinctelor se realizează prin dresaje, educaţia imitând în acest caz natura. Se 

urmăreşte, în primul rând, educarea reflexelor pentru dobândirea unor habitudini 
automate. Forţa represivă a educatorilor se opune expansiunii libere printr-o 
acţiune de şoc: privire, tonul vocii, lovituri fizice. 

b) Constrângerea morală este stadiul lui: „eu trebuie!” De îndată ce Eul copilului 
se constituie şi dobândeşte o anumită conştiinţă a ceea ce este „bine” în opoziţie 
cu ceea ce este „rău”, a ceea ce este „permis” faţă de ceea ce este „interzis”, 
apare constrângerea morală ca o datorie a individului. Acesta reprezintă momentul 
în care conştiinţa va spune : „Eu trebuie să fac aşa, şi nu altfel! ”. Constrângerea 
morală este dirijată de educator şi se realizează prin limbaj: „Nu trebuie să faci 
asta ! Ceea ce ai făcut nu-i frumos!” Condamnarea morală este un instrument 
educativ foarte eficace. El duce, pe de o parte, la culpabilizare, iar pe de altă parte, 
la evitarea culpabilizării de către copil. 

Cc) Înțelegerea motivaţiilor. Din cele expuse mai sus rezultă că dresajul creează 
habitudini, dar el nu modifică profund sufletul copilului. Constrângerea morală a 
regulilor îl determină pe copil să se conformeze ordinii familiale şi sociale, dar ea 
nu educă personalitatea lui profundă. Pentru a modifica prin educaţie perso- 
nalitatea profundă, copilul trebuie să înţeleagă raţiunile şi motivele care stau la 
baza comportamentului său, prevăzând urmările şi chiar eventualele sancţionări 
ale acestuia. Pedeapsa este în raport direct cu luarea la cunoştinţă a factorilor 
profunzi care stau la baza unui comportament anormal. 

d) Pedepsele sadice sunt periculoase, ele dezvoltând angoase, o stare de contra- 
agresivitate, tulburări de caracter şi de comportament, fugi, vagabondaj, deturnări 
pulsionale de tipul mitomaniei, cleptomaniei etc. 


Educaţia este unul dintre domeniile în care psihanaliza a adus contribuţii dintre 
cele mai importante. Ea are un rol atât formativ, cât şi corectiv în raport cu persona- 
litatea copilului. În mod egal însă, psihanaliza stabileşte şi nişte reguli privind 
personalitatea educatorului şi realizarea procesului de educaţie. 

Interferenţa psihanalizei cu pedagogia a dus la formarea ramurii numite psiho- 
pedagogia analitică. Aceasta stabileşte criteriile unei acţiuni lărgite care priveşte 
dincolo de obiectivul principal pe care-l reprezintă educația copilului, formarea 
educatorilor şi educarea părinţilor. 

Spre deosebire de aspectele pur metodologice privind măsurile de educaţie şi 
instrucţie ale copiilor, psihanaliza pune accentul pe formarea personalităţii acestora, 
utilizând în acest sens mecanismele psihologice. Ca metodă psihopedagogică specială, 
psihanaliza va urmări formarea Eului conştient şi a Supra-Eului moral al copiilor, 
elemente care vor pregăti adaptarea acestora la viaţă şi formarea de idealuri. Dar, în 
primul rând, scopul oricărei educaţii psihologice este de a forma caracterul copilului, 
garanţia stabilităţii şi progresului personalităţii sale. 

Formarea unor atitudini mentale în raport cu situaţiile de viaţă trăite, modul de a 
înţelege şi de a-şi construi propria viaţă sunt de asemenea obiective ale unei educaţii 
psihologice a copiilor. Din acestea se vor construi idealurile ca factori orientativi 
indispensabili pentru orice persoană. 

Caracterul şi idealurile trebuie să reprezinte reperele fundamentale ale oricărei 
personalităţi. De ele depinde nu numai destinul unui individ, ci chiar destinul unei 
generaţii. Aceşti factori esenţiali vor contribui în final la stabilitatea familiei şi a 
societăţii. Astfel, psihanaliza îşi va dovedi încă o dată virtuțile de ştiinţă umanistă 
în formarea persoanei şi a grupului social. 


Capitolul 13 


Psihanaliza şi cultura 


Cadrul problemei 


Fenomenul cultural a interesat întotdeauna un larg număr de specialişti, care s-au 
aplecat asupra lui încercând să-l definească, dar, mai ales, să-i găsească o explicaţie. 
Nu vom face acum o analiză a culturii şi nici nu vom deschide discuţia asupra sen- 
surilor ei. Chiar şi o simplă încercare de definire a acesteia poate reprezenta un 
demers lung, şi complicat. Ceea ce interesează în studiul de faţă este reprezentat, pe 
de o parte, de înţelegerea raporturilor care există între cultură şi psihologie, iar pe de 
altă parte, de o încercare de explicare a fenomenului cultural de către psihanaliză. 

Într-o lucrare amplă, devenită clasică, PP. Negulescu -— sintetizând toate cunoş- 
tinţele din acest domeniu existente la vremea sa — încearcă să ne ofere panorama unei 
concepţii referitoare la geneza formelor culturii. Prin caracterul său de sinteză 
teoretică, lucrarea îşi menţine valabilitatea şi reprezintă şi astăzi un reper important 
în acest domeniu. 

Problema culturii apare ca o temă dominantă în majoritatea studiilor umaniste - 
psihologie, psihanaliză, filosofie, antropologie, sociologie, pedagogie, psihiatrie, 
lingvistică etc. 

Secolul XX se remarcă printr-o predilecție specială pentru studiile ce exami- 
nează fenomenul cultural sub multiple aspecte (O. Spengler, S. Freud, A. Herzberg, 
H. Arendt, G. Roheim, L. Blaga, P.P. Negulescu, TI. Vianu, C.G. Jung, 
Ch. Baudouin, B. Malinowski, Cl. L&vi-Strauss, M. Eliade, E. Papu, F. Druţă). 

Cultura reprezintă, incontestabil, cel mai important moment în evoluţia omului. 
Se poate spune că umanitatea începe şi îşi are originea în cultură. Este momentul 
crucial al trecerii omului de la starea de sălbăticie la civilizație. 

Cicero, când vorbeşte despre cultură, se referă la actul de cultivare a spiritului 
(excolere animum), pentru el „a fi cultivat” având semnificaţia de „cultura animi” 
Conceptul este preluat de romani de la greci şi îşi are rădăcinile în paideia, axa în 
jurul căreia gravitează formarea omului (W. Jaeger). 

Cultura, în accepțiunea ei clasică, reprezintă efortul unui act de „formare a 
omului”, de cultivare spirituală a persoanei ca atare, precum şi rezultatele acestuia, 
aşa cum o vedea Socrate, dar şi un act de formare a societăţii, potrivit lui Cicero, 
plecând de la „formarea spirituală” a omului. 

În sensul spiritului clasic, cultura este şi va rămâne un atribut al spiritului, în 
măsura în care ea, prin valorile sale specifice, contribuie la formarea individului ca 

persoană, dar şi în măsura în care oferă societăţii un model ordonat de factură 
spirituală. În sensul acesta, se poate afirma, apelând la modelul psihanalitic de 
gândire, că apariţia culturii coincide cu naşterea Supra-Eului social şi moral al 
umanităţii, aceasta din urmă fiind astfel „desprinsă” de barbaria pulsiunilor instinc- 
tuale la care putem raporta inconştientul primitiv. 

Cultura este şi rămâne un atribut al spiritului atât pentru individ, cât şi pentru 
societate. Ea este expresia Supra-Eului. 

H. Arendt scoate în evidenţă faptul că în momentul în care valorile spirituale sunt 
înlocuite cu valorile material-utilitare se produce „criza culturii”. Această teză a fost 
enunțată pentru prima dată de O. Spengler în faimoasa sa teorie privind „morfologia 
culturilor”, în care vorbeşte despre naşterea, viaţa şi moartea culturilor. Pentru 
O. Spengler, „criza culturii” începe o dată cu transformarea culturii în civilizație sau 
cu degradarea valorile spirituale şi înlocuirea lor cu valorile materiale. 

H. Arendt accentuează acest aspect, menţionând că ceea ce duce la degradarea 
culturii este reprezentat prin „domeniul politicului şi participarea activă la afacerile 
publice. În felul acesta este frânată dezvoltarea unui spirit cultivat, capabil de a 
considera lucrurile la adevărata lor valoare, fără a mai avea în vedere (pe primul plan 
sau exclusiv) funcţia şi utilizarea lor” Este un punct de vedere asupra căruia trebuie 
să medităm în mod foarte serios. 

Unii autori consideră cultura ca fiind sfera lui homo sapiens, iar civilizația, ca 
domeniul lui homo faber. Ne aflăm astăzi într-un moment de criză. Este vorba de o 
criză spirituală, cu consecinţe multiple asupra societăţii, individului, dar şi asupra 
destinului nostru istoric ca umanitate. Acest aspect a fost scos în evidenţă ca un 
veritabil semna! de alarmă încă din primele decenii ale secolului XX (O. Spengler, 
H. Arendt, H. Marcuse). 

Vom analiza în continuare factorii care au dus la apariţia culturii, precum şi 
semnificaţia acesteia în viaţa umanităţii. 

Apariţia culturii este, fără îndoială, un fenomen legai de evoluţia psihologică a 
omului. Pentru materialişti, ea se raportează la principiul evoluţionismului darwinist 
privind dezvoltarea creierului şi a mâinii, care a favorizat, pe de o parte, mersul 
vertical, iar pe de altă parte, utilizarea uneltelor şi descoperirea focului. Trebuie să 
vedem în această teorie o convertire a mitului lui Prometeu, care va da naştere lui 
homo faber. Este însă un punct de vedere pragmatic, care vede omul din exterior, 
prin prisma evoluţiei şi adaptării la viaţă (Ch. Darwin, Fr. Engels). 

Din punct de vedere psihanalitic însă, lucrurile stau altfel. Nu contestăm punc- 
tul de vedere al raportului muncă-evoluţie, dar condiţiile care au dus la aceasta sunt 
de ordin interior, psihologic, şi nu de ordin exterior, utilitarist. Cel mai important 
factor în evoluţia omului, cel care a determinat schimbarea sensului evoluţiei acestuia 
pe plan teoretic, sufletesc, îl reprezintă apariţia conştiinţei. Conştiinţa a făcut ca 
omul să se descopere pe sine însuşi, ca fiinţă individuală, şi, o dată cu aceasta, să 
constate „diferenţa” dintre el şi mediu sau lume. Această diferenţă stă la baza 
procesului de individualizare ce a separat omul de lume. Individualizându-se, omul 
se descoperă pe sine ca fiind diferit de lume şi unic în sfera acesteia. Aceasta atrage 

după sine un al doilea moment: cel al descoperirii identității de sine a omului 
(apariţia conştiinţei de sine). 

Din acest moment, al desprinderii omului de lume şi al identităţii sale unice, între 
om şi lume începe un lung conflict care constă în încercarea omului de a deveni 
independent de aceasta, dar, concomitent, şi în efortul de a face ca lumea să fie 
conformă tendinţelor şi aspirațiilor sale interioare. 

Dacă, iniţial, se poate vorbi despre un plan uman şi un plan natural, în final omul 
va elabora un al treilea plan, intermediar între el şi planul fizic al lumii, planul 
culturii. Cultura -— sau al treilea plan -— este „replica” pe care omul o dă mediului 
fizic şi lumii, pe care acesta o impune physis-ului. În locul obiectelor sunt puse 
valorile spirituale, ca produs al conştiinţei umane. 

Fără acest moment nu putem înţelege evoluţia umanităţii, a persoanei umane, 
apariţia fenomenului cultural. Planul culturii este „mediul uman”, el este, concomi- 
tent, şi factorul de protecţie a fiinţei umane, şi mediul specific de dezvoltare şi 
perfecţionare a acesteia. Apariţia culturii marchează trecerea de la etapa primitivă 
sau de la barbarie la etapa umanizării şi a vieţii civilizate. Din acest moment 
instinctele sunt depăşite şi înlocuite de viaţa spiritului. 

Omul va continua să trăiască de acum înainte, predominant, în „planul culturii”, 
pe care-l va extinde continuu, înlocuind physis-ul. Trebuie să vedem în acest proces 
de „expansiune” a omului o nouă formă de evoluţie, dar, de data aceasta, „desfă- 
şurându-se în plan spiritual”, aşa cum a arătat P. Teilhard de Chardin. 


Mecanismele formării culturii 


P.P. Negulescu face o interesantă şi amplă sinteză a factorilor care au contribuit 

la apariţia fenomenului cultural, bazându-se pe surse extrem de variate (S. Freud, 

A. Herzberg, E. Kretschmer, K. Jaspers etc.). Este stabilit de la început faptul că 

factorii care au determinat apariţia culturii sunt de ordin psihologic. În această 

categorie sunt incluse, pe de o parte, ceea ce P.P. Negulescu numeşte „postulatele 

organice”, iar pe de altă parte, procesul „sublimării” Le vom analiza în continuare. 
În categoria postulatelor organice sunt menţionate următoarele procese : 


1. o stare afectivă particulară, de tensiune interioară ; 

2. factorii inhibitori, acţionând predominant asupra conştiinţei individului şi având 
rol de cenzură, reprezentaţi prin: a) teamă; b) dezgustul ca stare afectivă 
penibilă ; c) ruşinea ; d) durerea; 

3. nivelul sensibilităţii cu valoare particulară, manifestându-se în mod diferențiat de 
la o persoană la alta în planul vieţii interioare, dintre care daimonion-ul lui 
Socrate este cel ilustrativ şi cunoscut. Acest mecanism din urmă combinat cu 
primele două declanşează o adevărată „criză sufletească” pe care o traversează 
individul, având ca urmare o schimbare profundă a personalităţii sale. Este vorba 
de procesul de „conversiune”, aşa cum este el cunoscut la multe dintre perso- 
nalităţile mari ale istoriei culturale (Sf. Pavel, Sf. Augustin, B. Pascal, Buddha, 
J.J. Rousseau, Sf. Tereza de Avila, J. Boehme etc.). 

A doua categorie o reprezintă actul sublimării. Dacă sensibilitatea excesivă are 
Tol inhibitor, interzicând pulsiunilor fundamentale să se exprime liber în exterior, ea 
deschide calea realizării ocolite a acestora, într-o manieră simbolică, prin intermediul 
actului sublimării. Aceasta face ca energia psihică a inconştientului să fie în final 
eliberată în exterior. Majoritatea specialiştilor care se ocupă de studiul culturii recu- 
nosc în sensul acesta teza lui S. Freud, conform căreia „cultura în general a fost 
creată sub presiunea nevoilor vieţii sociale, în detrimentul satisfacerii naturale a 
pornirilor vieţii individuale, şi ea continuă să fie întreţinută de fiecare om care face 
la rândul său acest sacrificiu, de a-şi satisface pornirile instinctive nu în folosul său 
personal, ci în folosul comunităţii” 

La cele de mai sus, A. Herzberg adaugă faptul că „toate pornirile fundamentale 
ale naturii omeneşti pot fi orientate prin sublimare către alte scopuri mai înalte, 
sociale, religioase, culturale etc.” 

Ceea ce este important de reţinut constă în faptul că planul culturii este rezultatul 
sublimării tendinţelor şi pulsiunilor inconştiente ale umanităţii. El reprezintă ceea ce 
C.G. Jung va numi expresia arhetipurilor, a „modelelor ancestrale” depozitate în 
inconştientul colectiv şi care, exteriorizate pe calea sublimării, devin formele simbo- 
lice ale culturii în variatele sale aspecte formale. Aceste aspecte formale ale culturii, 
considerate adevărate fipuri sau modele culturale, sunt specifice anumitor tipuri sau 
configurații spirituale pe care le exprimă. 

Pornind de la o idee a lui E. Papu, legată de tipurile stilistice, am izolat în sfera 
spiritualităţii europene câteva „linii de forţă spirituală”, veritabile „meridiane ale 
culturii” (E. Papu), care configurează „geometria culturală” a spiritului european. 
Acestea sunt următoarele : 


1. Meridianul etic cultivă valorile morale şi trece prin Egipt, Grecia, spaţiul carpato- 
-baltic şi Rusia. Este meridianul balto-egeic. 

2. Meridianul liric este cel care cultivă şi admiră valorile spirituale, fiind corespunzător 
ariei italo-germano-scandinave şi realizând unirea dintre Divina Comedie şi Faust. 

3. Meridianul plăcerilor vieţii sau al lui „douceur du vivre”, al bunăstării, trece prin 
Franţa şi Anglia. 

4. Meridianul iluziilor, al nostalgiei şi fabulaţiei fantastice, este meridianul hispano- 
-irlandez. 


Ceea ce caracterizează fiecare dintre aceste „linii de forţă” ale spiritului cultural 
sunt structurile arhetipale care stau la baza lor şi din care acestea îşi trag substanţa. 
Fiecare meridian are spiritualitatea şi cultura sa proprii, cultivă un anumit gen de 
valori şi opere artistice, are stiluri proprii, sentimente şi mentalități particulare de 
trăire generate de aceste sentimente (C. Enăchescu). 

Personal, am preferat înlocuirea sau completarea „meridianelor culturale” cu 
„modele arhetipale” În sensul acesta se pot distinge trăsături arhetipale ale spiritului 
european, distribuite gradat de la Nord la Sud şi care constituie veritabile „senti- 
mente ontologice” fundamentale (C. Enăchescu), după cum urmează : 


a) angoasa la nordici, scandinavi (S. Kierkegaard, E. Munch) ; 

b) grija (Sorge) în aria germană (M. Heidegger) ; 

c) îndoiala (le doute) la francezi (Descartes) şi, în mod corespunzător, prudenţa, 
la englezi ; 

d) dorul la români ; 

e) nostalgia la spanioli; 

f) pasiunile mergând până la patimă, asociate cu sentimentul culpabilităţii aflat în 
„echilibru moral” cu mântuirea, ca situaţie ontologică paradoxală, la ruşi 
(FM. Dostoievski, L. Tolstoi) ; 

g) entuziasmul sudic al grecilor, de la Ahile la Zorba şi, în mod corespunzător, 
dinamismul latin al românilor. 


Sentimentele ontologice la care m-am referit mai sus sunt fundamentale şi 
constituie materialul din care se construiesc în planul culturii „situaţiile funda- 
mentale”, acestea, spre deosebire de „situaţiile-limită” descrise de K. Jaspers, 
fiind centrele de forţă în jurul cărora se „construiesc” structurile culturale 
(C. Enăchescu). 

Aspectele prezentate mai sus constituie elementele orientative de bază care pre- 
figurează o teorie generală a culturii şi prin ele nu am dorit altceva decât să subliniem 
ideea că toate faptele de cultură constituie al treilea plan interpus între primul plan, 
care este persoana umană, viața sufletească, şi cel de-al doilea plan, care este 
realitatea fizică (C. Enăchescu). 

Aceste repere constituie elementele de referinţă ale unei teorii a culturii, aşa cum 
spuneam mai sus, şi ele au semnificaţia unei analize formale a fenomenului respectiv. 
Vom analiza în continuare aspectele legate de natura intimă, interioară a culturii, aşa 


=» 


cum este ea „văzută” în sfera psihanalizei. 


Psihanaliza culturii 


Ca doctrină umanistă, psihanaliza acordă o atenţie deosebită faptelor de cultură, 
artei, literaturii, filosofiei etc. 

Începând cu S. Freud, un mare număr de specialişti au încercat să formuleze 
răspunsuri privind descifrarea sensului culturii şi a mecanismelor psihanalitice 
implicate în geneza acesteia (O. Rank, G. Roheim, W. Stekel, Ch. Baudouin, 
N.N. Dracoulides, R. Volmat, J. Bobon, R.W. Pickford, L. Navratil). 

Referindu-se la fenomenul cultural, S. Freud acordă un rol hotărâtor sentimentului 
de vinovăție al omului primitiv, legat în mod implicit de un complex de inferioritate 
al acestuia faţă de forţele exterioare ostile lui. Astfel, pentru S. Freud, „sentimentul 
de culpabilitate este problema centrală a dezvoltării culturii” Continuându-se pe linia 
aceasta, se susţine că „pe măsură ce civilizaţia progresează, sentimentul de culpa- 
bilitate este tot mai consolidat, intensificat şi în permanentă creştere” (S. Freud). 
Pentru S. Freud, „preistoria sentimentului de culpabilitate îşi are originea în com- 
plexul Oedip”. 

H. Marcuse vede în sfera psihanalizei freudiene o „dinamică paralelă” între 
„dezvoltarea aparatului psihic” şi evoluţia culturală a omului, după cum urmează : 


a) momentul ontogenetic, reprezentând dezvoltarea individului reprimat, de la copi- 
lăria timpurie până la existenţa sa socială conştientă ; 

b) momentul filogenetic, reprezentând dezvoltarea civilizaţiei represive, de la hoarda 
primitivă până la statul civilizat, complet constituit. 


În lucrarea sa Totem şi tabu, S. Freud îşi expune pe larg teoria psihanalitică 
privind geneza şi sensul culturii. În această lucrare se face o paralelă între nevroză 
şi sălbăticie sau primitivism. De fapt, este vorba despre o abordare în paralel a 
culturilor primitive şi nevrozelor sau a conduitelor ritualizate ale primitivului şi 
a celor ale nevroticului. Trebuie însă menţionat faptul că, în cazul la care ne referim, 
S. Freud nu face o trimitere la nevroză ca proces clinico-psihiatric, ci la un fenomen 
psihanalitic raportat la situaţia Eului, aşa cum se va vedea în continuare. 

În susţinerea acestei comparații nevroză-primitivism, se pleacă de la postulatul că 
„individul se află în centrul oricărui sistem” (C. Roheim) şi că atât modul de viaţă 
al nevroticului, cât şi cel al primitivului reprezintă forme particulare de existenţă ce 
implică „rezolvarea unor situaţii” 

În ambele cazuri din urmă, în faţa indivizilor se află o situație de pericol, o 
„ameninţare” căreia aceştia trebuie să-i facă faţă. Pericolul împiedică satisfacerea 
pulsiunilor libidinale, fapt care face să apară şi să crească angoasa, ce, ca orice 
„Situaţie insuportabilă, va da naştere formulei sociale a Supra-Eului” (C. Roheim). 
Consecința angoasei va fi interdicţia, respectiv „sistemele de tabu” 

Acumularea pulsiunilor se va manifesta în exterior pe calea sublimării fie sub 
formă de simptome la nevrotic, fie sub formă de ritualuri la primitiv. Primele vor da 
naştere unor conduite nevrotice care au la baza lor mecanismele de apărare ale 
Eului ; celelalte vor da naştere unor conduite magice care au la bază mecanismele 
colective de adaptare. Se poate astfel remarca o echivalență între aceste două linii de 
manifestare a omului în faţa „situaţiilor de pericol” pe care le percepe ca atare în 
mediul extern. 

În final, prin procesul sublimării, pulsiunile acumulate se vor descărca fie prin 
conduitele nevrotice, fie prin conduitele magice, creând modele de comportament cu 
valoare adaptativ-compensatorie, care stau la baza faptelor culturale. Ele sunt mate- 
rialul din care se va construi cel de-„al treilea plan” între om şi realitatea externă. 

Mergând mai departe cu analiza fenomenului cultural, S. Freud scoate în evidenţă 
importanţa copilăriei. Pentru el, cultura este o întârziere, o frânare sau o prelungire 
a etapei infantile. Problema originii culturilor este, în felul acesta, legată de problema 
originii umanităţii înseşi, făcându-se din ambele o singură problemă. Atât nevroza, 
cât şi cultura trebuie raportate la „situaţii infantile” specifice, ele înfăţişându-se ca 
mecanisme de apărare. 

Pentru S. Freud, trei factori sunt responsabili atât de geneza nevrozei, cât şi a 
culturii : factorul biologic, filogenetic şi psihologic. Factorul biologic este constituit 
de o stare de suferinţă morală şi de o dependenţă prelungită a individului, legate 

de o situaţie din copilărie percepută ca pericol pentru acesta. Factorul filogenetic 
reprezintă o perioadă intermediară, de latenţă a individului. Factorul psihologic 
exprimă un conflict între Eu şi inconştient, rezolvat prin mecanismele de apărare 
care vor restabili atât regimul pulsional, cât şi adaptarea pulsiunilor la realitate. 
C. Roheim remarcă „identitatea fundamentală şi structurală a nevrozei şi a civili- 
zaţiei..., precum şi analogiile între primitivi şi nevrozaţi”, mergând până la a admite 
existenţa unor „analogii între instituţiile umanităţii primitive, pe de o parte, şi, pe de 
altă parte, instituţiile individuale ale nevrozei”. Acest aspect este exemplificat de 
însuşi S. Freud atunci când compară „paranoia cu filosofia”, „nevroza obsesională 
cu religia” şi „isteria cu arta”. Trei tipuri de nevroze se exprimă compensator prin 
trei direcţii culturale ; interesant, dar şocant în aparenţă pentru spiritul ştiinţific 
riguros al psihologului şi al psihiatrului clinician. 

În acest caz se ridică în mod legitim întrebarea : este cultura rezultatul nevrozei ? 
Şi dacă da, ne aflăm oare în faţa unui fenomen morbid ? De pe poziţiile filosofiei şi 
ale moralei creştine, N. Berdiaev critică psihanaliza, afirmând că „omul în psihana- 
liză” este o fiinţă funciarmente bolnavă, întrucât conţinutul pulsional al inconştien- 
tului este sursa complexelor, a simptomelor nevrotice, fapte care contravin dogmei 
creştine şi moralei religioase. Natura umană este bolnavă sau ea se perverteşte 
ulterior, în lume? Răspunsul la aceste întrebări ni-l oferă tot psihanaliza, dar prin 
intermediul datelor de antropologie culturală (B. Malinowski, M. Mead, R. Benedikt, 
L. Levi-Brubl, R. Linton, Cl. Levi-Strauss). 

Aşa cum am spus şi anterior, la baza formării culturii stă mecanismul sublimării. 
S. Freud este cel care afirmă că sublimarea instinctelor „este una din trăsăturile cele 
mai caracteristice ale evoluţiei culturale, cea care permite activităţilor psihice supe- 
rioare, producţiilor ştiinţifice, artistice şi culturale să joace un rol important în viaţa 
civilizaţiei” Ideea este completată de A. Freud, care include sublimarea în grupa 
mecanismelor de apărare a Eului. În felul acesta se oferă un răspuns întrebării de 
mai sus: nevroza obsesională implică izolarea, paranoia, proiecția, iar melancolia, 
introiecţia. Remarcăm dintr-o dată faptul că la baza atât a nevrozei, cât şi a culturii 
stau mecanisme psihologice similare, a căror dinamică psihanaliza o pune în evidenţă, 
subliniindu-le totodată valoarea. Ceea ce este important de reţinut constă în faptul că 
aceleaşi mecanisme duc, în funcţie de circumstanţe, la nevroză sau la cultură. 
Elementul comun atât în cazul nevrozei, cât şi al culturii este relaţia persoanei cu 
obiectul. În ambele situaţii, pericolul este reprezentat de teama de a pierde obiectul. 

Rezultă de aici faptul că fenomenul cultural este expresia compensatorie a „evitării 
suferinţei” (C. Roheim). S. Freud, mergând pe această teză, afirmă că în decursul 
evoluţiei sale istorice umanitatea a utilizat trei mijloace psihologice de compensare : 


a) calea erotică, legată de teama de a pierde iubirea şi de a fi la dispoziția celor care 
refuză să răspundă acestui sentiment ; 

b) modelul obsesional, care constă în predominanţa Supra-Eului, legat de teama de 
consecinţele actelor proprii ; 

c) modelul narcisic, care exprimă tensiunea dintre Eu şi Supra-Eu şi teama de 
separare. 

Important este însă faptul că, în toate cazurile de mai sus, obiectul real este 
substituit de obiectul cultural rezultat din sublimare. În final, cultura se va înfăţişa 
ca o ipostază simbolică a individului. În felul acesta se revine la cele afirmate 
anterior, când numeam cultura „al treilea plan” Obiectul cultural devine astfel un 
factor stabilizator al persoanei umane. Prin urmare, se poate accepta teza freudiană 
a apropierii dintre nevroză şi cultură, ambele construindu-şi obiectul care substituie 
realitatea într-un plan simbolic. 

Considerând atât nevroza, cât şi cultura ca forme de „adaptare” la realitate, 
psihanaliza merge până acolo încât priveşte „cultura ca pe un gen particular de 
nevroză” (C. Roheim). Dar, în cazul acesta, termenul de „nevroză” îşi pierde 
conotaţia sa clinico-psihiatrică, intrând în sfera antropologiei culturale, cu o semni- 
ficaţie cu totul nouă: aceea de „formă de adaptare-compensare” a persoanei umane 
la realitatea fizică, externă. lar dacă, în plan psihologic, intră în discuţia nevrozei 
narcisismul, în planul culturii acesta va fi substituit de mecanismul sau pulsiunea de 
antropomorfizare a lumii, pentru „a fi conformă” cu persoana. 

Vom accepta, în sensul celor de mai sus, faptul că trebuie să vedem în cultură un 
„Sistem de apărare psihică contra angoasei” existenţiale, similar cu „funcţiile defen- 
sive şi de adaptare” ale nevrozei. Or, acest punct de vedere este pur psihanalitic şi 
complet diferit de patologia clinică. 

Ajunşi aici, descoperim o nouă dimensiune sau o nouă funcţie a culturii. Fiind un 
factor de apărare, ea are şi o funcţie restaurator-reparatorie şi, prin urmare, psihotera- 
peutică, ceea ce ne aduce la tezele lui C.G. Jung. Pentru C. Roheim, toate sistemele 
culturii sunt „sisteme de echilibrare” între persoană şi lume. 

Omul fiind o fiinţă neliniştită, deoarece caută continuu imposibilul, cultura este 
cea care-i oferă satisfacţie şi echilibru, într-o „trans-realitate” subiectivă în care se 
regăseşte pe sine însuşi în mod compensator. Este realitatea trans-subiectivă produsă 
prin sublimare. 

Am putea reda sintetic raportul dintre nevroză şi cultură în tabelul de mai jos: 


Relaţia cu obiectul real Relaţia cu obiectul real 
Pericol/frustrare Pericol/frustrare 
Angoasă/retragere Angoasă/separare 
Frustrare/interdicţie Tabu/interdicţie 


Sublimare (eliberarea tensiunii psihice) 


Conduite nevrotice (mecanisme de apărare) | Conduite magice (mecanisme de adaptare) 


Obiect cultural substituit 

Aspecte antropoculturale 


Analiza noastră nu se poate opri aici. Ar fi un demers incomplet. În interpretarea 
fenomenelor culturale şi a faptelor de cultură există un important punct de vedere 
antropocultural care derivă din teoria psihanalitică. Acest domeniu a fost ilustrat 
de contribuţia a numeroşi specialişti (B. Malinowski, M. Mead, R. Benedikt, 
L. Lâvi-Bruhl, R. Linton, Cl. Levi-Strauss). 

Pentru B. Malinowski, „cultura începe cu reprimarea instinctelor”, iar aceasta 
reprezintă momentul iniţial al formării comportamentelor de tip modelat. Sistemul 
de tabuuri va impune anumite norme de conduită obligatorii pentru toţi membrii 
societăţii umane. Ele vor reprezenta garanţia formării, printr-un proces de „repri- 
mare-adaptare”, a Supra-Eului moral al indivizilor aparţinând aceleiaşi grupe genti- 
lice din cadrul comunităţilor umane primitive. 

Prin aceasta se evită apelul la mecanismele de apărare a Eului. Indivizii vor avea 
obligaţia de a-şi însuşi prin educaţie un anumit sistem de norme morale şi, concomi- 
tent, de a le perpetua. Fenomenele nevrotice sau stările complexuale sunt scoase din 
joc. Rolul esenţial în aceste procese revine valorilor modelului social şi moral care 
guvernează societatea respectivă. 

Între membrii grupului se stabilesc relaţii de filiaţie, sunt distribuite roluri şi fiecare 
dintre aceştia are un statut precis. Trecerea de la un statut sau un rol la altul se face 
printr-un act de „separare”, care implică „ieşirea” dintr-un model şi „intrarea” în altul. 

Cultura apare ca un sistem de modele de comportament ritualizate pe plan colectiv 
Şi integrate psihologic în planul individual. Normarea socială este exteriorizată şi cel 
care va da tonul şi va controla sistemul este modelul social, prin valorile sale deve- 
nite legi. Este un punct de vedere extrem de important, de care suntem obligaţi să 
ţinem seama şi care completează tezele psihanalitice expuse mai sus. El reprezintă 
însă numai aspectele exterioare ale culturii. 

Din punct de vedere psihanalitic, la baza „faptelor de cultură” stau elementele 
constitutive ale inconştientului. Astfel, S. Freud vorbeşte de „pulsiuni”, C.G. Jung 
de „arhetipuri”, iar L. Blaga de „categoriile stilistice abisale” Ne vom ocupa de 
acestea din urmă, întrucât ele reprezintă o importantă contribuţie adusă la explicarea 
naturii, genezei şi semnificației faptelor de cultură şi a fenomenului cultural ca dat 
sufletesc specific. 

Se consideră că personalitatea umană cuprinde două câmpuri valorice : psihologic 
şi cultural. Câmpul psihologic este în raport cu pulsiunile, pe când câmpul cultural 
cu categoriile stilistice. 

Categoriile stilistice sunt acele structuri sufleteşti din care se organizează faptele 
culturale. Ele cuprind următoarele : 


a) configurații ale spiritului inconştient ; 
b) frânele transcendente ; 
c) forţele modelatoare şi călăuzitoare. 


g) 

Funcţiile categoriilor stilistice se exprimă prin : 


ele organizează, prin dispunerea lor într-o anumită configuraţie, un anumit „câmp 
stilistic” ; 

acţiunea lor se desfăşoară în planul conştiinţei ; 

spiritul conştient îşi desfăşoară actele sale de creaţie în „câmpul de forțe” oferit 
de matricea stilistică a categoriilor abisale ; 

orice creaţie este posibilă în raport cu condiţiile impuse de categoriile abisale, de 
modul de dispunere a acestora ; 

categoriile abisale apar ca nişte „dispoziţii ale spiritului” ; 

orice creaţie este o activitate a spiritului, iar câmpul stilistic ni se înfăţişează ca 
un spaţiu construit din categoriile stilistice abisale ; 

categoriile stilistice se pot dispune în configurații variate, caleidoscopic, având o 
mobilitate, plasticitate şi disponibilitate extreme. 


Pentru L. Blaga, „Omul există în două orizonturi cu totul diferite: întâi, în 


orizontul concret al lumii sensibile şi pentru autoconservarea sa ; şi al doilea, omul 
există în orizontul misterului şi pentru revelarea acestuia”. Acest aspect rezultă şi din 
schema de mai jos: 


Orizontul 
misterelor 


Transcen- 
denţa 


Lumea 


“ sensibilă S = spiritul (viaţa 
sufletească) 
C = sfera conştiinţei 
I = imconştientul 
a 
» 


C = categoriile stilistice 
RE 
io 


abisale 
d 


c = categoriile logice ale 
raţiunii 
Referindu-se la rezultatul acţiunii categoriilor stilistice abisale, L. Blaga le 


recunoaşte capacitatea creatoare sau, cum o numeşte el, „plăsmuitoare”, fapt care se 
relevă a fi esenţial în procesul genezei operelor culturale. 


Creaţiile artistice sunt „plăsmuiri ale spiritului” dispuse în câmpul stilistic al 


orizontului misterelor. Spre deosebire de acestea, cunoaşterea ştiinţifică pozitivă şi 
experienţa comună se plasează exclusiv în orizontul concret al realului obiectiv. 

Faptele de cultură se dispun în spaţiul realităţii spirituale (arta, religiile, morala, 
visul etc.). Aceste producţii ale realităţii noastre spirituale care există în mod obiectiv 
apar ca o „prelungire a câmpului conştiinţei umane” sau ca o replică exterioară a 
conţinutului său. 

Referindu-se la elaborarea faptelor de cultură în raport cu sfera conştiinţei, 
L. Blaga remarcă la aceasta două regiuni: a) o regiune interioară fiinţei umane, 
reprezentând conştiinţa propriu-zisă sau spaţiul spiritual ; b) o regiune exterioară 
fiinţei umane, respectiv câmpul stilistic sau spaţiul culturii propriu-zise. 

Primul din cele de mai sus este spaţiul subiectivităţii pure în relaţie cu viaţa 
interioară a persoanei, iar cel de-al doilea este spaţiul subiectivităţii obiectivate sau 
al „obiectelor conştiinţei”, reprezentate prin „faptele de cultură” 

Spaţiul spiritual cuprinde imagini, reprezentări, concepte, simboluri, configurații 
emoţionale sau ideoafective (complexe), vise, idei delirante, halucinaţii, iluzii, 
obsesii, fobii, credinţe, conduite, configurații, valori etc. 

Faptele de cultură, ca produse ale spiritului, fiind constituite din „categoriile sti- 
listice”, apar ca forme sublimate ale „pulsiunilor” inconştientului cu care co-există. 
Ele sunt structuri din care, prin proiecţie şi sublimare, sunt construite elementele 
culturii. 

Punctul de vedere al lui L. Blaga, având ca intenţie explicarea genezei culturii şi 
a formelor acesteia, completează într-o manieră riguroasă tezele psihanalitice, după 
un plan de gândire comun. 

Existenţa pulsiunilor inconştientului în paralel cu categoriile stilistice ale spiri- 
tului completează şi explică atât faptele de conduită ale individului, cât şi faptele de 
cultură ca formă sublimată a conţinutului sufletesc individual sau colectiv, aducând 
prin aceasta o valoroasă contribuţie la fundamentarea psihanalitică a culturii. 


Capitolul 14 


Psihanaliza comunităţilor umane 
şi a conduitelor colective 


Cadrul general al problemei 


Unul dintre meritele lui S. Freud constă în extinderea doctrinei psihanalitice dincolo 
de cunoaşterea persoanei umane, ca entitate individuală, la aspectele vieţii sociale 
a comunităţilor umane. Aplicarea psihanalizei la investigarea sensului dinamicii 
fenomenelor sociale este astăzi universal admisă şi ea se constituie ca un domeniu 
bine conturat, cel al psihanalizei sociale (S. Freud, E. Fromm, H. Marcuse, 
B. Malinowski. P. Daco). 

Încă de la început, S. Freud face distincţia între psihologia individuală şi psiho- 
logia socială sau colectivă, tratându-le în conformitate cu principiile de bază ale 
psihanalizei. Psihologia individuală are ca obiect individul, cercetarea mijloacelor 
de care el se serveşte şi a căilor pe care le urmează pentru satisfacerea dorințelor şi 
nevoilor sale (S. Freud). Aceasta exprimă o „atitudine narcisistă”, întrucât, afirmă 
S. Freud, „satisfacerea nevoilor şi dorințelor este căutată şi obţinută de individ în 
mod independent de influenţa altor persoane” În cazul psihologiei sociale sau colec- 
iive asistăm la influenţa care se exercită asupra individului de un mare număr de 
persoane, care constituie comunităţile social-umane, sub forma unei vaste şi complexe 
reţele de comunicare interumană. Aceste relaţii construiesc o „atmosferă psihologică 
comună”, specifică fiecărei comunităţi social-umane, exprimată prin mentalități, 
idei colective, idealuri, gusturi, conduite comune. 

Se consideră că, din punctul de vedere al atitudinii metodologice, comunităţile 
umane pot fi considerate ca „organisme sociale” bine definite, cu caracteristicile lor 
specifice, putând fi studiate în conformitate cu principiile analiticii freudiene. 

În procesul de formare şi evoluţie a societăţilor umane, S. Freud vede aceleaşi 
mecanisme şi etape ca şi în cazul formării personalităţii individuale. Trecerea de la 
stadiul de copilărie la cel de adult este comparat, în plan social, cu trecerea de la 
barbarie la civilizaţie. 

Important este faptul că în acest proces de „transformare” atât a individului, cât 
şi a comunităţilor umane acţionează aceleaşi mecanisme de reprimare a pulsiunilor 
inconştientului, susţine S. Freud. În acelaşi sens, B. Malinowski afirmă că în toate 
situaţiile mai sus menţionate „cultura începe cu reprimarea instinctelor” H. Marcuse 
nuanţează această trecere de la „informal” sau pulsional-inconştient la „formal” sau 

social-civilizat printr-un mecanism de deplasare, „ce afectează nu numai scopurile 
instinctuale, ci şi valorile instinctuale, adică acele principii care guvernează realizarea 
scopurilor” Ne vom referi însă în acest capitol la aspectele psihanalitice ale vieţii şi 
conduitelor colective ale comunităţilor umane. 

În construirea unei „psihanalize a comunităţilor social-umane”, S. Freud pleacă 
de la lucrările de sociologie din epocă şi, în primul rând, de la studiile lui G. Le Bon 
referitoare la „psihologia mulțimilor”. Astfel, se consideră că „mulţimea psiho- 
logică este o fiinţă provizorie, compusă din elemente eterogene, sudate temporar” 
(G. Le Bon). Spre deosebire de individ, care are identitatea lui proprie, mulțimile 
sunt „inferioare”, fiind dominate de şi caracterizate prin trăsături psihologice ce ţin 
în primul rând de inconştient, faţă de individul determinat prin Eul personal. 

Referindu-se la caracteristicile structural-dinamice ale grupurilor sau comunită- 
ilor umane din punct de vedere psihanalitic, S. Freud distinge următoarele aspecte : 


a) În cazul grupurilor sociale, fenomenele inconştiente joacă un rol preponderent, 
dominând formele vieţii conştiente. 

b) Absența sentimentului de responsabilitate, caracteristic persoanei individuale. 

c) Manifestările colective de factură comportamentală sunt influențate de factori 
declanşatori care acţionează asupra sferei inconştientului, şi anume inducția 
sugestivă, care organizează conduitele colective după modelul unei contagiuni 
mentale. 

d) Din punct de vedere psihanalitic, comunităţile umane sunt dominate de instincte 
şi emoții colective, care sunt declanşate şi se manifestă în forma conduitelor 
colective prin mecanisme de sugestie. În felul acesta, ,, inducția sugestivă” face ca 
orice sentiment sau act să devină „contagios”, interesele personale dizolvându-se 
în cele colective. 

e) Aspectele la care am făcut referinţă explică mecanismul datorită căruia masele 
pot fi cu uşurinţă manipulate prin intermediul factorilor de inducție sugestivă. 
Aceasta din urmă constă, pentru S. Freud, în „tendinţa de a transforma imediat 
în acte ideile sugerate”, fără nici un fel de critică sau responsabilitate. 

f) Fiind dominate de inconştientul colectiv, masele sociale acţionează impulsiv, 
automat, sub forma unei voințe colective. 

2) Pe considerentele mai sus menţionate, S. Freud susţine că „mulţimea este impulsivă, 
mobilă şi iritabilă, lăsându-se practic condusă de inconştient” 

h) Fiind lipsită de spiritul critic şi, implicit, de responsabilitate, mulţimea este 
influenţabilă şi credulă, motiv pentru care se aventurează în acţiuni al Căror risc 
nu-l poate evalua în ceea ce priveşte consecinţele. 

1) Mulţimile sunt dominate de emoții, care pot atinge paroxismul dez/ănțuirilor 
pasionale de factură iraţională, de exaltare furibundă. Acestea sunt însă simple, 
trădând natura primară, de factură pulsional-inconştientă a lor. Din acest motiv, 
fiind lipsite de simţul critic, mulțimile pot trece cu o mare uşurinţă de la o 
adoraţie de factură fetişistă pentru un lider la antipatie, ură sau răzbunare faţă de 
acelaşi simbol, traducând prin aceasta o stare de oscilație de la o extremă la alta. 

)) Din punct de vedere psihanalitic, caracteristică pentru mulţimi este nevoia prezenţei 
unui lider care să le domine şi să le subiuge, susține S. Freud. Acesta este ima- 
ginea simbolică a unui fetiş ale cărui origini coboară în trecutul arhaic, încarnând 
arhetipul tatălui sau al şefului. E încarnează emoţiile, ideile şi idealurile colective, 
fiind simbolul salvatorului care conferă stabilitate, siguranţă, forţă, prestigiu şi 
cu care multimile se identifică. Preia asupra lui întreaga „problematică colectivă” , 


având în sensul acesta rolul „terapeutului” care favorizează un transfer pozitiv, de 
descărcare pulsională colectivă. 


Acestea sunt caracteristicile principale ale profilului psihologic al comunităţilor 
umane din punct de vedere psihanalitic. Vom analiza în continuare structura, dina- 


mica, factorii care acţionează în interiorul mulțimilor şi manifestările comporta- 
mentale ale acestora. 


Liderul şi comunităţile umane 


Relaţia lider-mase este o temă centrală în psihanaliza grupurilor social-umane, a 
cărei importanţă a fost subliniată de S. Freud în numeroase studii. După S. Freud, 
„Mulțimea este o turmă docilă, incapabilă de a trăi fără un conducător” Conduitele 
colective depind în mod direct de personalitatea liderului maselor respective, întrucât, 
susţine S. Freud, masele au nevoia „de a asculta şi de a se supune instinctiv celui 
care se erijează în şeful lor”. 

Personalitatea liderului a fost studiată de numeroşi autori (S. Freud, H. Bonhoeffer, 
H. Marcuse, K. Abraham, E. Fromm). Ea trebuie să se „identifice” cu sentimentele, 
ideile şi idealurile maselor, oferind garanţia colectivă a realizării lor. 

Liderul trebuie să fie o personalitate care să aibă forţă de convingere, de mobi- 
lizare şi de organizare a maselor, oferindu-le un model de ideal în care acestea să se 
recunoască. El trebuie să exercite o mare forță de atracție asupra persoanelor sau, 
cum susţine S. Freud, „prestigiul acestuia trebuie să reprezinte o fascinaţie care se 
CTSXCISĂ ANCA ODUSIRILUI CONESĂIN, CA O Acne Să Ca O daciriaă” Vel de Aces 

| tip este el însuşi, de regulă, o personalitate de tip pasional, „fascinată de o profundă 
credinţă într-o idee” pe care le-o induce maselor (S. Freud). Acest lider „trebuie să 
posede o voinţă puternică, imperioasă, susceptibilă de a însufleţi mulțimile, parali- 
zându-le voinţa” şi subordonându-şi propriei sale voințe conduitele colective ale 

maselor. 


Orice lider este, în felul acesta, imaginea arhetipală a „tatălui primordial” cu 
virtuţi mesianice, pe care mulțimile îl produc în scopul realizării propriilor nevoi şi 
aspirații (S. Freud). 

H. Bonhoeffer, în lucrarea „Psihologia Fiihrer-ului şi delirul maselor”, realizează 
un studiu de psihopatologie socială consacrat celui de-al III-lea Reich. Ideile acestuia 
sunt extrem de interesante şi ele scot în evidenţă factorul de inducție sugestivă ca 
forţă de convingere şi coeziune socială a maselor, mobilizându-le într-o direcţie 
dm. Pasional-fanatică, veritabilă „conduită colectivă de dresaj”, şi oferindu-le un ideal 


176 TRATAT DE PSIHANALIZĂ ŞI PSIHOTERAPIE 


utopic. Aceste aspecte discutate de H. Bonhoeffer în 1948 reiau tema anterioară a lui 
S. Freud din studiul său „Psihologia colectivă şi analiza Eului”, care explică astfel 
de manifestări prin aceea că „masele au nevoie de iluzii la care nu pot renunţa. Ele 
preferă întotdeauna irealul în locul realităţii”. Conduitele maselor declanşate de 
inducția colectivă prin sugestie sunt, pentru S. Freud, similare celor induse hipnotic, 
iar din punct de vedere formal pot lua aspectul isteriei colective, în care elementul 
imaginar este precumpănitor. Acest fapt iese cu atât mai pregnant în evidenţă cu câi, 
conform datelor de observaţie psihanalitică, mulțimile, dominate de inconştient, 
sunt incapabile de a se cenzura, factorii de inhibiţie colectivă fiind foarte slabi sau 
chiar absenţi. 

Uşurinţa cu care mulțimile aderă sau sunt receptive la „inducția afectivă primară” 
ce favorizează sugestia este, după McDougall, însăşi explicaţia relaţiei acestora cu 
liderul, dar, în mod egal, prin instabilitatea lor generată de labilitatea pulsională, 
mulțimile se pot detaşa cu uşurinţă de liderul fetişizat, „sacrificându-l” în acelaşi 
scop pentru care l-au creat: satisfacerea propriilor dorinţe colective. Din acest motiv, 
liderul care ridică masele dezlănţuindu-le pulsiunile primare ajunge într-un moment 
în care nu le mai poate controla, iar aceste pulsiuni dezlănţuite sunt canalizate asupra 
lui. Prin actul de „sacrificare a liderului” se produce, de fapt, un proces de catharsis 
colectiv, prin care se transferă culpabilitatea colectivă asupra liderului ce „preia 
asupra lui vinovăția” în totalitate. 

Interesant în sensul acesta este punctul de vedere al lui K. Jaspers care, la 
sfârşitul celui de-al II-lea război mondial, vorbind despre „culpabilitatea germană”, 
clarifică problema insistând asupra faptului că, în fond, „complexul de culpabilitate” 
nu va fi lichidat dacă este proiectat exclusiv asupra liderului, întrucât el aparţine 
întregii mase care a participat alături de lider la acţiunile acestuia. 


Coordonate psihologice şi manifestări colective 


Orice studiu de psihanaliză a colectivităţilor umane are, după cum se poate vedea din 
cele de mai sus, particularităţi în raport cu psihanaliza individuală. 

Am stabilit faptul că masele sunt dominate de pulsiunile inconştientului. Ele au 
un caracter anonim, iar identitatea acestora este dată de persoana liderului, care 
reprezintă atât modelul, cât şi Eul la care se raportează colectivităţile. Faptul este 
pregnant pus în evidenţă în cazul regimurilor politice totalitare, prin cultul persona- 
lităţii şefului (H. Arendt). Din acest motiv, masele îşi modifică conduitele în raport 
cu modelele menţionate. 

Nefiind capabile de a-şi elabora conduitele în mod independent, ci numai prin 
intervenţia unui model care să le „ofere” direcţiile de manifestare, masele sunt foarte 
sensibile la fenomenele de frustrare, formare de complexe (în special de inferioritate 
şi de culpabilitate), simțindu-se reprimate, marginalizate, „scoase din istorie”. 

Aceste situaţii conflictuale sunt compensate prin acte de sublimare colectivă. 
Formele prin care masele îşi sublimează propriile lor probleme au caracterul unor 

construcţii imaginare, cu semnificaţie proiectivă. Acestea constituie miturile sociale 
Şi au, din punct de vedere psihanalitic, o semnificaţie compensatorie la probleme 
conflictual-complexuale ale maselor. 

Miturile social-politice reprezintă o temă importantă pentru psihanaliză, întrucât 
ele exprimă, într-o manieră simbolică, concentrată, reprezentările colective, pulsiu- 
nile sublimate, dorinţele nerealizate, refulările comunităţilor umane, situaţii comple- 
xuale, eşecuri sau simptome nevrotice, luând chiar, în unele situaţii, aspectul unor 
veritabile psihoze colective. Le vom analiza în continuare. 

Studiul miturilor social-politice a preocupat un mare număr de specialişti din 
variate domenii, prin aceasta dovedindu-se importanţa lor (G. Sorel, F. Delaisi, 
R. Girardet, H. Arendt, S. Freud). 

Psihanaliza scoate în evidenţă relaţia existentă între vis şi utopie în geneza 
miturilor social-politice. Neliniştea maselor, angoasa colectivă în faţa vieţii, legată 
şi de reprimarea pulsiunilor colective de către normele instituţionale ale modelului 
sociocultural, fac ca aceste pulsiuni ale inconştientului colectiv să fie sublimate în 
construcții utopice, imaginare, cristalizate în câteva teme mitice universale, cu carac- 
ter arhetipal. 

Temele mitice sunt nucleul din care se construiesc utopiile. Se poate face, apelând 
la psihanaliză, o analogie, evidentă de data aceasta, între vis şi utopie. Visul este 
re-trăirea în planul imaginarului oniric a tendinţelor, pulsiunilor, dorințelor, conflic- 
telor, complexelor refulate ale individului. El are o latură manifestă, reprezentată 
prin scenariul său imagistic, şi un conţinut latent, simbolic, reprezentând semnificaţia 
concentrată a conţinutului refulat al inconştientului. Acelaşi lucru se poate spune şi 
în cazul utopiilor social-politice : latura manifestă a acestora este reprezentată prin 
„formele social-politice” de factură reformistă pe care le propun, iar conţinutul 
simbolic, ocult, de factură simbolică, rezidă în semnificaţiile arhetipale pe care 
mulțimile le proiectează ca aspirații colective. Ca şi visul, mitul se compune dintr-o 
structură manifestă, în care sunt concentrate reprezentările colective ale maselor 
sociale, în conformitate cu „legea participaţiei colective” la care face referinţă 
L. L&vi-Bruhl. În felul acesta, miturile social-politice trebuie considerate ca având 
semnificaţia simbolică a unor „reprezentări colective” care construiesc, în paralel cu 
o realitate ostilă, inacceptabilă, o realitate imaginar-ideală, la care aspiră masele de 
indivizi. Ele sunt rezultatul unui act de sublimare colectivă a tendinţelor colective 
refulate ale maselor. 

Cu excepţia aspectului lor formal, miturile social-politice nu se deosebesc între 
ele. Ele sunt, formal, structurate în conformitate cu stilul epocii căreia îi aparţin, dar 
conţinutul simbolic, ocult este universal, fiind reprezentat prin arhetipuri. Pentru 
F. Delaisi, funcţia esenţială a acestor mituri este de a anula angoasa, restaurând 

„noţiunea de autoritate” care să ofere garanţia stabilităţii şi a securităţii grupului 
social respectiv. Astfel, „autoritatea va produce ascultarea voluntară, înlocuind-o 
cu constrângerea şi suprimând revolta” (FE. Delaisi). Prin această calitate, susţine 
F. Delaisi, „mitul va reprezenta legitimitatea”, menţinând ordinea şi funcţiile socie- 
tăţii respective. Din punct de vedere psihanalitic, mitul va acţiona nu numai ca 

modelul unui „Supra-Eu”, ci şi ca un puternic factor de cenzură la care se raportează 
grupul social. 

Făcând o analiză a miturilor social-politice recente, R. Girardet notează prezenţa 
următoarelor tipuri: Conspirația, Vârsta de aur, Salvatorul, Unitatea. Psihanaliza 
distinge în fiecare dintre acestea structuri arhetipale specifice, reprezentate prin 
următoarele forme simbolice fundamentale : persoana eroului providenţial, eliberator 
şi mesianic ; motivul impurităţii, în contradicţie cu cel al purității şi inocenţei ; schim- 
barea lumii ca act de „primenire-restaurare” de factură paradisiacă ; desfiinţarea 
diferenţelor şi restabilirea unităţii etc. (G. Bachelard, Cl. L&vi-Strauss, G. Durand, 
C.G. Jung). 

Existenţa miturilor social-politice rezultă dintr-un proces de elaborare a incon- 
ştientului colectiv al maselor, care are mecanisme similare „travaliului oniric”, cum 
ar fi: condensarea/aglutinarea, stilizarea, deplasarea sensului realităţii către o 
semnificaţie simbolică. Ele sunt expresia simbolică a unei meta-realități imagi- 
nare, care vine să înlocuiască realitatea obiectivă inacceptabilă, resimţită ca ostilă. 
Prin aceasta, ca şi visele, de altfel, miturile social-politice au din punct de vedere 
psihanalitic o funcţie terapeutică colectivă, de catharsis al maselor. Ele oferă speranţa 
într-o soluţie ideală, care face ca realitatea obiectivă să poată fi „suportată” Prezenţa 
miturilor se dovedeşte, din cele menţionate mai sus, ca absolut necesară în echili- 
brarea raportului dintre inconştientul colectiv şi presiunile realității obiective asupra 
maselor. 

În situaţii de anomie socială, când structurile realităţii obiective se modifică, iar 
funcţiile acestora de reglare normativă a maselor slăbesc sau se dezorganizează, apar 
un sentiment general de nelinişte, o angoasă colectivă dată de incertitudine, de lipsa 
de securitate, care creează impresia colectivă a unui pericol iminent. În acest moment, 
reprezentările colective ale maselor sociale se modifică. Acestea nu vor mai crea 
mituri Social-politice, Ci vor genera conduite colective de factură anomică, absurdă, 
aberantă, de regulă legate de sentimentele de cu/pabilitaze şi angoasă colectivă. Ele 
sunt induse sugestiv şi au un caracter de contagiune colectivă, realizând veritabile 
tablouri de factură psihopatologică ale maselor, reprezentate prin psihozele colective. 
Natura acestora a preocupat un mare număr de specialişti din variate domenii : 
T.K. Osterreich, W. Szumowski, M. Sendrail, R. Muchembled, J.H. Bless, S. Freud, 
M. Dide, J]. de 'Tonquedec, Cl. L&vi-Strauss, Mc Ristich de Groote. 

Din punct de vedere psihanalitic, psihozele colective au semnificaţia unei detur- 
nări libidinale colective a pulsiunilor inconştientului maselor către teme catastrofice, 
cu caracter negativ, de tipul „sfârşitul lumii”, „cataclisme naturale”, „invazii”, „inter- 
venţia unor forţe oculte” etc. Toate au la bază aceleaşi arhetipuri negative, expresie 
a angoasei colective şi a complexului de culpabilitate al maselor. Ele pot lua caracterul 
unor conduite colective aberante (satanism, hippies, isterie colectivă etc.). 

Sunt însă şi situaţii de anomie socială care pot genera manifestări colective de 
factură contrarie. Presiunea şi dezorganizarea socială sunt resimţite de mulţimi ca o 
reprimare nedreaptă. În aceste situaţii, „ruptura” dintre mulțimile umane şi factorii 

de „autoritate social-politică” determină proiectarea pulsiunilor libidinale colective 
asupra instituţiilor şi autorităţii „reprimante”. Mulţimile vor „culpabiliza” aceste 
instituţii şi autorităţi, făcându-le responsabile de propriile lor suferinţe. Consecințele 
acestor situaţii se vor concretiza în conduite sociale colective de tip agresiv. Descăr- 
carea pulsional-agresivă a maselor umane va viza autoritatea şi instituţiile care o 
reprezintă. Este cazul revoltelor, al revoluțiilor, actelor de terorism social, ce, dincolo 
de aspectele lor formale sociale, au o semnificaţie şi o dinamică pe care psihanaliza 
maselor le explică, aşa cum am menţionat, prin descărcarea proiectivă a agresivităţii 
maselor. Tot în această serie de manifestări, dar având un caracter minor, putem 
plasa şi grevele, protestele colective, mitingurile politice etc. 

Interesant este faptul că atât psihozele colective, cât şi revoluțiile, aşa cum reiese 
din cele de mai sus, sunt manifestări ale unor conduite ale maselor umane în care 
factorul de agresivitate colectivă are un rol esenţial. În cazul psihozelor colective, 
masele - autoculpabilizându-se - construiesc conduite de factură autoagresivă. În 
cazul revoluțiilor, masele — proiectând culpabilitatea asupra instituţiilor şi autorită- 
ților -— se manifestă prin conduite heteroagresive. În ambele situaţii asistăm la 
descărcarea pulsională a inconştientului maselor. 

E. Fromm face o interesantă şi originală interpretare psihanalitică a societăţilor 
totalitare, luând ca model de referinţă „psihologia nazismului” Pentru el, societăţile 
totalitare au la bază, în primul rând, o „motivaţie psihologică”, din care decurg 
celelalte aspecte cu caracter manifest-formal de factură socială, economică, raţională, 
instituţională etc. 

Caracteristica societăţilor totalitare, indiferent de structura lor politică, constă în 
concentrarea autorităţii şi a puterii în persoana liderului care, iniţial, se identifică cu 
interesele maselor. În acesta îşi vor proiecta masele propria lor identitate şi sentimen- 
tele colective. Pentru E. Fromm, esenţa caracterului autoritar al liderului maselor 
este reprezentată de „prezenţa simultană a pulsiunilor sadice şi masochiste” ale aces- 
tuia, autorul explicând că: „Sadismul a fost înţeles ca urmărind puterea nelimitată 
asupra altei persoane, fiind mai mult sau mai puţin amestecat cu distructivitatea ; 
masochismul, ca urmărind dizolvarea propriei persoane într-o putere copleşitor de 
mare şi participarea la forţa şi gloria ei” 

Dorinţa de putere a liderului va frustra masele de propria lor libertate, subordo- 
nându-le voinţei sale şi sfârşind prin a le impune conduite automate, de tipul „dresa- 
ului”. Conduitele maselor, prin caracterul lor de uniformitate, vor genera stereotipii, 
angoase, sentimente de frustrare. Se dezvoltă un complex general de culpabilitate şi 
inferioritate colectivă faţă de „puterea represivă” Din acest moment, liderul se va 
identifica cu instituţiile represiv-totalitare, rupându-se de masele care l-au ales. 
Ruptura dintre mase şi lider va genera o tensiune pulsională a maselor, care va sfârşi 
prin a erupe sub forma unor conduite protestatare, ca replică a reprimării lor. 

Revolta maselor are la baza ei un proces psihologic de deturnare a culpabilităţii 
şi a sentimentului de inferioritate cauzat de frustrare asupra instituţiilor totalitare şi, 
în final, asupra persoanei liderului, ca simbol al reprimării. Este un proces de 

transfer proiectiv al culpabilităţii, de factură colectivă. Descărcarea pulsională 
colectivă are semnificaţia unui act de catharsis al maselor, prin care acestea se 
eliberează de sentimentele de culpabilitate şi inferioritate. Redobândirea libertăţii 
reface echilibrul psihologic colectiv, reprezentând un veritabil act terapeutic de masă. 

Acest aspect poate fi exemplificat în cazul multor regimuri politice totalitare şi al 
dictatorilor care le-au reprezentat : Hitler, Mussolini, Pol-Pot, Ceauşescu etc., pentru 
a ne referi numai la exemplele istorice cele mai apropiate. 

Astfel, se poate spune că istoria poate fi înţeleasă şi interpretată şi din punct de 
vedere psihanalitic, în mod similar cu istoria individuală a persoanei, întrucât eveni- 
mentele istorice sunt, în fond, manifestarea exterioară a unor pulsiuni colective, fapt 
subliniat de numeroşi specialişti psihologi, psihiatri sau psihanalişti (S. Freud, 
M. Dide, H. Damaye, R. Laforgue, H. Bonhoeffer, E. Fromm). 

Tratarea acestor aspecte în raport cu dinamica psihologică a manifestărilor colec- 
tivităţilor umane este de fapt un act de interpretare a conduitelor colective în sens 
psihanalitic. Acest punct de vedere poate aduce importante contribuţii cu privire la 
modul de organizare a instituţiilor sociale, a autorităţilor, a vieţii sociale, la ameliora- 
rea relaţiilor interumane, capabile în final să instituie un regim sociopolitic pozitiv 
din punct de vedere psihosocial, în stare să favorizeze o dezvoltare normală a grupu- 
rilor social-umane, a relaţiilor şi conduitelor colective. Toate aceste aspecte se înscriu 
ca nişte concluzii ale psihanalizei sociale de care suntem obligaţi să ţinem seama. 

Măsurile de ameliorare a vieţii sociale care se impun sunt, în sensul celor discu- 
tate mai sus, îndeosebi de ordin educativ şi psihoprofilactic, înțelegând prin acestea 
instituirea, în primul rând, a unor măsuri de igienă mintală colectivă. 


Semnificaţia psihanalitică a statului şi a dreptului 


Aspectele discutate mai sus impun o interpretare psihanalitică a modalităţilor de 
organizare şi funcţionare a sistemelor sociale, şi nu în ultimul rând a statului şi a 
dreptului. Dincolo de aspectele formale, social-juridice, se ridică întrebarea : care 
este semnificaţia acestora, ce simboluri încarnează statul şi dreptul din punct de 
vedere al vieţii sufleteşti a individului şi al grupurilor social-umane. Problema a fost 
în unele privinţe abordată de S. Freud în Jotem et tabu şi reluată de antropologia 
culturală (M. Mead, R. Benedikt, B. Malinowski, R. Linton etc.). Vom face în con- 
tinuare o prezentare sintetică a problemei. 

Elementul primordial, cu o valoare arhetipală care stă la originea legii este 
imaginea Iatălui sau cea a Șefului grupului primitiv de care ascultă toţi membrii 
acestuia. Persoana 7afălui-Șef este cea căreia 1 se subordonează toţi membrii clanului, 
ea reprezentând autoritatea absolută, impusă prin „putere şi teamă” Forţa tatălui 
impune supunerea celorlalţi. Această subordonare a membrilor grupului primitiv 
faţă de persoana Tatălui-Şef o putem considera ca pe o formă generală de situaţie 
oedipiană, extinsă la planul social, deşi S. Freud nu o numeşte direct ca atare. Pe 

aceste considerente, în relaţie cu aspectele situaţiei oedipiene despre care am făcut 
menţiune în capitolele anterioare, putem distinge trei niveluri ale situaţiei oedipiene : 


a) situația oedipiană familială, cea care stabileşte raporturile de subordonare dintre 
copii şi părinţi în cadrul grupului familial ; 

b) situația oedipiană şcolară, cea care se stabileşte în raporturile dintre copii şi 
educatori în cadrul grupurilor şcolare ; 

C) situația oedipiană socială, cea care se stabileşte în cadrul organizării şi funcţio- 
nării raporturilor dintre autorităţile şi instituţiile statului şi cetăţeni, constând în sub- 
ordonarea şi conformarea conduitelor acestora, în strictă obedienţă faţă de legi. 


Aceste aspecte au un caracter simbolic, ţinând de interpretarea psihanalitică a 
relaţiilor simbolice care se stabilesc între „autoritate” şi „individ” sau „grupul 
social” şi a semnificaţiilor acestora. Important rămâne faptul că situația oedipiană 
pare a guverna întreaga viaţă a individului şi a grupurilor social-umane, aşa cum 
rezultă din interpretarea psihanalitică a faptelor la care am făcut referinţă. 

Rolul situaţiei oedipiene în funcţionarea statului este cel de organizare a ierar- 
hiilor, dar, concomitent, şi de cenzură a conduitelor sociale. Acestei situaţii i se 
opune, din punct de vedere simbolic, în planul conduitelor, gândirii şi acţiunilor 
sociale, libertatea individuală. Între rigorile impuse de stat şi tendinţa spre libertate 
a individului există o permanentă contradicţie. Aceasta ia caracterul extrem, de 
reprimare de către stat a libertăţilor individuale, în cazul regimurilor totalitare sau, 
dimpotrivă, permite cele mai largi forme de manifestare a libertăţii individuale, sub 
toate aspectele, în cazul regimurilor democratice. 

Problema libertăţii este direct corelată cu cea a represiunii. Dincolo de descăr- 
carea pulsională, ea are o conotaţie morală, la care I. Kant făcea referinţă când se 
întreba : „Ce pot face ? Ce îmi este permis ?” Libertatea nu este numai un drept, ci 
şI o responsabilitate. Ea are caracter de conduită umană când este pusă sub semnul 
valorilor morale ale Supra-Eului. Libertatea lipsită de responsabilitate degenerează 
în conduite haotice, aberant-conflictuale, chiar antisociale. 

Statul normează libertatea individuală prin regimul de drepturi şi îndatoriri ale 
cetăţeanului, asigurând o anumită protecţie a acestuia, dar instituind şi sancţiuni care 
vizează abuzurile sale. Trebuie să vedem, din nou, în aceste aspecte o situaţie oedi- 
piană extinsă în planul social. 

Dreptul implică o serie de măsuri permisive şi restrictive, care se aplică indivi- 
dului-cetăţean sau grupurilor sociale. El este, din punct de vedere psihanalitic, 
o instanţă de cenzură ieşită dintr-un sistem de tabuuri, de interdicții cu valoare 
arhetipală, de aceeaşi factură cu cele care au generat structurile şi instituţiile morale 
şi religioase. Spre deosebire de acestea însă, dreptul îşi exercită acţiunea în planul 
social-civil, al statului. 

Ca orice sistem de tabuuri, prescripţiile sau normele de drept devin legi obliga- 
torii, a căror violare inculpă individul. Această încălcare, din punct de vedere 
psihanalitic, reprezintă asumarea unei situaţii de culpabilitate. Rezolvarea psihana- 
litică a culpabilităţii o reprezintă pedeapsa, ca „act purificator” al vinovatului. Se 


Capitolul 15 


Domeniul psihanalizelor 
(curente şi variante) 


Aspecte generale 


Privită în perspectivă istorică, psihanaliza se înfăţişează ca un important curent de 
gândire care domină mentalitatea secolului XX pe multiple planuri, dezvoltându-se 
continuu. Renunţând la a fi numai o doctrină medicală, de diagnostic şi tratament al 
bolilor psihice, ea intră adânc în câmpul ştiinţelor umane, fiind prezentă în psihologie, 
sociologie, pedagogie, antropologie, lingvistică, etnologie, religie, morală, filosofie. 

Rapida difuziune a psihanalizei este explicată de sursele din care ea s-a constituit 
ca ştiinţă. Acestui fapt i se datorează dubla sa potenţialitate de evoluţie : către medi- 
Cină şi către ştiinţele umane. 

Aşa cum am arătat şi în primele capitole, două sunt sursele principale din care s-a 
constituit psihanaliza : 


a) Ştiinţele umane, reprezentate prin filosofia clasică (Socrate şi Platon), teoria pasiuni- 
Jor şi filosofia secolului al XIX-lea (Maine de Biran, Schopenhauer şi Nietzsche). 

b) Studiile medicale privind sugestia, hipnoza şi isteria (A. Mesmer, J.A. Charcot, 
H. Bernheim). 


În ceea ce priveşte constituirea psihanalizei ca ştiinţă, dar şi ca sistem de gândire 
care a infuzat nu numai medicina, Ci şi ştiinţele umane, este incontestabil meritul lui 
S. Freud. El trebuie considerat, prin sistemul său psihanalitic, punctul de plecare al 
tuturor metodelor, variantelor acestora, transformărilor sau adaptărilor pe care 
psihanaliza freudiană le-a suferit în decursul acestui secol. 

Rezultatul acestei diversităţi a formelor de gândire, a metodelor sau tehnicilor 
este atât de diferit, de variat şi de complex, încât astăzi, în perspectiva istorică la 
care ne refeream, se poate afirma că ne aflăm în faţa unui veritabil domeniu al 
psihanalizei de sine stătător, în care găsim multiple ramuri şi ramificații ce îşi trag 
substanţa din psihanaliza clasică a lui S. Freud (A. Fernandez-Zoila). 

Desprinderea unor curente din psihanaliza freudiană s-a produs destul de repede 
şi a stârnit numeroase şi importante valuri în cadrul mişcării de idei originare. Acest 
fapt se datorează, pe de o parte, imensului prestigiu ştiinţific şi moral al lui S. Freud, 
iar pe de altă parte, caracterului aparent dogmatic al psihanalizei. 

Reacţia la „desprinderea” de S. Freud a fost atât de puternică, încât a semănat cu 
un veritabil act de „renegare” atât a maestrului, cât şi a doctrinei. În felul acesta au 
fost etichetaţi primii „separatişti”, drept „disidenţi” ai psihanalizei ortodoxe. 

Evoluţia psihanalizei a înregistrat însă două direcţii : o direcție conservatoare, de 
urmare şi păstrare a liniei trasate de S. Freud, şi o direcție de diversificare a doctrinei, 
prin adaptarea acesteia la noile necesităţi (psihanaliza copilului, psihomatica, psiho- 
terapiile de grup, psihanalizele sociale etc.). 

Cauza fundamentală care a determinat primele disidenţe în cadrul psihanalizei 
freudiene a fost reprezentată de diferenţa de interpretare a manifestărilor vieţii 
sexuale. Este ştiut faptul că S. Freud pune la baza vieţii psihice, ca factor dinamic, 
viaţa sexuală, pulsiunea sexuală sau libidoul, pe care îşi construieşte întreaga teorie 
dinamică de explicare a vieţii psihice a individului, atât în stare de normalitate, cât 
Şi în condiţii patologice. 

Pentru S. Freud, inconştientul, instanţă unică şi fundamentală a aparatului psihic, 
este depozitarul pulsional care, în final, se reduce la pulsiunea sexuală. Cunoaşterea 
persoanei echivalează cu cunoaşterea inconştientului acesteia, utilizându-se două 
metode principale : libera asociaţie şi analiza viselor subiectului. 

Abaterile de la „psihanaliza ortodoxă” a lui S. Freud a dus, încă de la început, la 
descoperirea şi a altor aspecte (nepuse în evidenţă de către fondatorul psihanalizei) 
ale vieţii psihice sau ale organizării şi dinamicii aparatului psihic. 

Cele mai vulnerabile puncte ale doctrinei freudiene, care au suferit primele 
critici, au fost problema inconştientului, natura pulsiunilor, altele decât cea exclusiv 
sexuală, interpretarea viselor, complexul Oedip, geneza nevrozelor, modalităţile de 
de necesităţi şi circumstanţe. 

Se poate vedea din cele de mai sus că, de fapt, ne găsim în faţa unei mari diver- 
sităţi de psihanalize, toate avându-şi sursa în freudism. Nu toate sunt însă „desprin- 
deri” sau „negări” ale freudismului. Multe sunt preluări care dezvoltă freudismul, 
altele îl adaptează unor noi necesităţi sau domenii etc. În orice caz, ceea ce este 
important rămâne faptul că toate psihanalizele îşi declară originea în freudism. Toate 
recunosc inconştientul ca fundament al vieţii psihice, admit teoria pulsiunilor, dar 
aspectele dinamice şi de metodologie terapeutică, ca şi cele privind obiectul pe care 
îl vizează le fac să fie diferite. De aici va decurge şi modalitatea de interpretare a 
rezultatelor, a poziţiilor adoptate în plan teoretic şi cea de aplicare în diferite 
domenii a tezelor psihanalizei. 


_ Toate aceste aspecte ne îndreptăţesc să vorbim astăzi despre o diversitate a 
PsSifhanalizelor mai mufe decât dC O disrdenţă, fintrucăc acest ai urmă CEOUEa, CES 
de curent, exprimă numai desprinderea iniţială. 

Clasificarea psihanalizelor 


Pentru a putea înţelege fenomenul de „expansiune” a doctrinei psihanaliste este 
necesar să facem o clasificare ordonată a tuturor curentelor, metodelor sau doc- 
trinelor care compun acest veritabil câmp al ştiinţelor umane. 

Nu pot fi ocolite din această clasificare sursele psihanalizei, cele care au contribuit 
în mod direct sau indirect, dar substanţial, la pregătirea sau la formarea acesteia 
(P.L. Assoun, A. Fernandez-Zoila). 

O dată constituită psihanaliza, S. Freud atrage numeroşi adepţi, elevi sau cola- 
boratori, interesaţi atât de doctrină, cât şi de metodă. Dar, la un interval de timp 
destul de scurt, diferenţele încep să apară. 

Criza de separare de S. Freud se va produce între anii 1911-1913 şi ea marchează 
ceea ce este cunoscut în istoria psihanalizei sub numele de „curentele disidente”. 
Este vorba de separarea de S. Freud în 1911 a lui A. Adler, în 1912 a lui W. Stekel 
şi în 1913 a lui C.G. Jung. 

Deşi este considerată din punct de vedere istoric o criză, o „ruptură” în interiorul 
psihanalizei, astăzi, din perspectiva timpului, putem spune nu numai că psihanaliza 
freudiană a rămas, ci, mai mult chiar, că ea s-a consolidat tocmai prin acest proces 
de diversificare şi difuziune. Faptul, departe de a fi semnul unei slăbiciuni a doctrinei 
originare freudiene, este tocmai semnul unei viguroase vitalităţi, al capacităţii sale 
de a prolifera prin diversificarea plastică în raport cu necesităţile impuse de obiect 
Şi circumstanţe. În plus, asistăm la „intrarea” psihanalizei în multiple domenii ale 
umanului, fapt care oricum trebuia să se întâmple. 

Nu se poate vorbi, prin urmare, de „disidenţă” în psihanaliză, ci, mai exact, de 
domeniul psihanalizelor, aşa cum acceptă astăzi numeroşi specialişti (A. Fernandez- 
-Zoila). Vom pastra însă termenul de „disidenţă”, care marchează criza originară de 
„desprindere ” de S. Freud, pentru a desemna mai precis „mobilul” care a determinat 
apariţia şi multiplicarea „psihanalizelor” 

Aşa cum se prezintă astăzi problema, domeniul psihanalizelor cuprinde o adevă- 
rată familie de discipline umane care îşi au originea în psihanaliza lui S. Freud (vezi 
planşa anexă). Vom face în continuare o prezentare sintetică a fiecăreia dintre aceste 
componente ale „familiei psihanalizelor”, descriindu-i caracteristicile, scopul urmărit 
şi diferenţele specifice în raport cu doctrina originară a lui S. Freud. 

Din punct de vedere sistematic, în cadrul disciplinelor psihanalizei distingem mai 
multe grupe, prezentate în schema de la pagina 184. 

Este, incontestabil, o schemă succintă, ce reuneşte sintetic domeniile de difuziune 
şi specializare ale psihanalizei, dar care, concomitent, exprimă multitudinea de 
domenii în care „penetraţia” psihanalizei a determinat schimbări profunde atât în 
modalitatea de a gândi obiectul, cât şi în metoda de abordare a acestuia. 

În paralel însă cu „psihanalizele” la care am făcut referinţă mai sus, trebuie avute 
în vedere şi curentele psihanalitice din Franţa. Aici, deşi psihanaliza a pătruns mai 

târziu decât în ţările de limbă engleză şi germană, ea s-a impus în cele din urmă, dar 
a dobândit o configuraţie proprie. 

Un prim fapt, care este poate prea uşor trecut cu vederea, este reprezentat de 
„momentul Pierre Janet” Elev şi colaborator al lui J.M. Charcot, ulterior profesor 
de psihologie la College de France, P. Janet, prin celebra sa teză de doctorat Auzo- 
matismul psihologic, pune, într-o manieră originală şi serios analizată, problema 
inconştientului. Tezele sale pleacă de la „studiul stării mintale a istericelor”, conti- 
nuând în felul acesta cercetările lui Charcot. 

Deşi este o doctrină paralelă cu freudismul, teoria lui P. Janet nu a reuşit să se 
impună asemenea psihanalizei şi nici să aibă difuziunea acesteia. În schimb, ea a 
influenţat psihologia şi psihanaliza franceză. 

În al doilea rând, studiile de psihanaliză din Franţa sunt marcate de cercetările 
clinice ale lui G. de Cl6rambault asupra fenomenelor de automatism mintal întâlnite 
la bolnavi psihotici, în special schizofrenici. Se poate spune, prin urmare, că 
psihanaliza franceză are ca surse atât psihanaliza freudiană, cât şi automatismul 
psihologic al lui P. Janet şi automatismul mintal al lui G. de Clerambault. 

Cei mai importanţi reprezentanţi ai psihanalizei franceze sunt A. Hesnard, 
Allendy, Laforgue, D. Lagache, J]. Laplanche, F. Dolto, G. Mauco şi, nu în ultimul 
rând, J. Lacan. Meritul lui J. Lacan este de a fi preluat atât de la S. Freud, cât şi de 
la P. Janet şi G. de Clerambault tezele fundamentale din care a reconstituit forma 
ortodoxă a psihanalizei freudiene, îmbogăţind-o în special în direcţia interpretării 
discursului psihanalitic. 


Prezentarea psihanalizelor (tipuri şi variante) 


1. Psihanalizele nonfreudiene 


Primele curente desprinse din psihanaliza freudiană, socotite la vremea respectivă ca 
„disidente”, reprezintă o veritabilă ruptură de „ortodoxia freudiană”. Aceasta s-a 
produs prin descoperirea şi a altor aspecte ale vieţii psihice, pe care S. Freud nu le 
inclusese în teoria sa şi care au contribuit din plin la progresul psihanalizei. 

Primul care se desparte de S. Freud, în 1911, este A. Adler. El va construi o 
metodă paralelă cu cea a lui S. Freud, pe care o denumeşte psihologie individuală 
sau psihologia atitudinii. 

După A. Adler, alături de tendinţele sexuale ale individului, inconştientul mai 
este animat şi de acele acte ale Eului care apar ca veritabile tendinţe de natură 
agresivă. Între aceste două instincte ar exista o opoziţie. A. Adler contestă caracterul 
esenţial al sexualităţii atunci când vede în cazul raportului sexual, de fapt, „instinctul 
de dominare” Prin urmare, A. Adler aşază în locul „principiului plăcerii”, formulat 
de S. Freud, un „principiu al puterii”, opunând în felul acesta teoriei sexuale a lui 
S. Freud o teorie asexuală, în care libidoul apare ca o formă simbolică a puterii. Aici 
se poate vedea o influenţă directă a filosofiei lui Fr. Nietzsche. 

Copilul se naşte cu acest puternic instinct al „voinţei de putere”, care-l îndeamnă 
să lupte în viaţă pentru a se putea adapta exigenţelor mediului fizic şi social. Instinc- 
tul puterii reprezintă tendinţa din care se vor cristaliza, mai târziu, sentimentul 
personalităţii, identitatea şi valoarea persoanei respective. 

La baza activităţii psihice, A. Adler aşază voinţa, reprezentată prin „voinţa 
de putere”, ale cărei atitudini sociale sunt exprimate prin „prestaţia virilă” (mas- 
culină), întrucât vitalitatea simbolizează puterea biruinţei instanţelor superioare 
asupra celor inferioare sau „a celor mari asupra celor mici” Această biruinţă este 
însuşi scopul vieţii. 

Al doilea aspect al teoriei lui A. Adler este reprezentat de problema nevrozelor. 
Orice obstacol în calea acestui instinct personal, animat de „voinţa de putere”, ca 
afirmare a individualităţii faţă de ceilalţi (egotismul persoanei), duce în final la 
apariţia nevrozelor. Este, de fapt, un conflict între „a voi” şi „a putea”, care stă la 
baza apariţiei nevrozelor. Individul pus într-o stare de inferioritate va face o nevroză, 
el afirmându-şi „prin boală puterea” ca expresie a unei „protestări virile” 

A. Adler susţine că nu libidoul este cauza nevrozelor, ci exaltarea sentimentului 
personalităţii, al propriei valori şi cea a imaginii de sine, printr-o afirmare exagerată 
a unei „protestări virile” Simptomele nevrotice apar ca un proces de compensare şi 
de supracompensare psihică a jocului dintre „putere” (plăcere) şi „slăbiciune” (neplă- 
cere). Totul se va exprima în final prin nevroză. 

Indivizii cu deficienţe, care le conferă un complex de inferioritate, vor fi supuşi 
unor permanente contrarietăţi, care îi vor transforma în „temperamente nervoase” 
sau „nevrotice” 

A. Adler consideră defectele de caracter (cruzimea, mitomania, avariţia etc.), dar 
şi nevrozele, aberaţiile sexuale, activitatea onirică, sublimările, excesele de virtute, 
actele de creaţie ca pe nişte structuri de compensare sau de supracompensare ale 
voinţei de a putea. 

Teoria psihanalitică a lui S. Freud se fundamentează pe tulburarea instinctului 
sexual. Teoria lui A. Adler este expresia instinctului egoist, individual, de luptă şi de 
afirmare a puterii virile, instinct care se manifestă încă din copilărie prin urmă- 
toarele : dorinţa de a fi primul; dorinţa de a „ajunge ceva” în viaţă; teama de 
cădere şi umilinţa care decurge din ea ; teama de boală, de bătrâneţe, de infirmităţi ; 
dorinţa de emancipare de sub tutelă (a adulţilor pentru copii, a bărbatului pentru 
femeie etc.) ; dorinţa de a ocupa demnități, o poziţie socială înaltă. 

Al doilea colaborator care se desparte de S. Freud în anul 1912 este W. Stekel. 
Acesta s-a interesat foarte mult de problemele sexualităţii, atât la femeie, cât şi la 
bărbat, publicând lucrări interesante şi argumentate, cu o cazuistică extrem de 
bogată. De asemenea, a elaborat studii interesante referitoare la angoasă şi la 
psihoterapie. 

W. Stekel insistă în mod deosebit asupra importanţei visului şi a simbolismului 
oniric. Cu toate acestea, deşi are preocupări legate de sexualitate, el consideră că 
teoria libidoului, aşa cum a fost ea formulată de S. Freud, este o eroare care trebuie 
corectată. 

În ceea ce priveşte teoria nevrozelor, W. Stekel are o poziţie originală. După 
părerea lui, nevrozele sunt de două feluri, şi anume : nevroze cu minus sau hipoener- 
getice ; nevroze cu plus sau hiperenergetice sau parapatil. 

În anul 1913, cel ce se desprinde de teoria psihanalitică a lui S. Freud este 
C.G. Jung, care revizuieşte teoria psihanalitică freudiană, susţinând că originea 
fantasmelor onirice nu se află numai în sfera inconştientului individual, aşa cum 
afirmase anterior S. Freud. În concepţia lui, sferei inconştientului îi este mai propriu 
un alt nivel, şi anume acela în care sunt depozitate elementele psihice care nu au 
atins încă pragul conştiinţei individului. Această instanţă a aparatului psihic reprezintă 
inconştientul colectiv sau filogenetic. În el sunt depuse toate experienţele ancestrale 
ale umanităţii pe care le moşteneşte fiecare individ. Aceste elemente psihice imper- 
sonale, comune tuturor oamenilor, sunt arhetipurile. 

Geneza arhetipurilor este legată de experienţa sufletească a umanităţii (sacrul, 
moralul, familia) sub influenţa fenomenelor de repetiţie a naturii (cultul soarelui, al 
tatălui etc.), pe care le conservă şi le exprimă. 

Proiecţia figurilor arhaice reprezintă „funcţia transcendentală a inconştientului 
colectiv”, care este o funcţie iraţională opuse celei raţionale, a conştientului. De aici 
ŞI antinomia dintre Eul conştient şi raţional şi inconştientul irațional. 

Plecând de la această constatare şi reluând teza enantiodromiei lui Heraklit, 
C.G. Jung ajunge la concluzia că „orice tendinţă caută să se transforme în contrariul 
ei” Astfel, tendinţa raţională şi constructivă a culturii tinde să se transforme în 
contrariul ei — care este distrugerea iraţională, războiul. 

Imaginile parentale au dat naştere la cultul strămoşilor şi al părinţilor. Ele sunt 
legate de un anumit imago arhetipal, reprezentat prin anima şi animus. Raportul 
dintre anima şi animus duce la formarea complexelor ideoafective, ca expresie a 
unor conflicte cu caracter ancestral. 

În ceea ce priveşte problema persoanei umane, diferenţele care apar între teoria 
psihanalitică a lui C.G. Jung în raport cu psihanaliza lui S. Freud se referă la două 
aspecte : problema nevrozelor şi problema libidoului. 

În concepţia lui C.G. Jung, originea nevrozelor rezidă într-un conflict intrapsihic 
latent, care determină predispoziția către nevroză a unei persoane. În acest caz, 
trauma psihică nu reprezintă decât factorul ocazional, declanşator al simptomelor 
nevrotice ale bolnavului. 

În ceea ce priveşte libidoul, C.G. Jung crede că acesta trebuie desexualizat. Libidoul 
reprezintă, de fapt, „energia vitală” sau ceea ce H. Bergson numea „elanul vital”, 
instinctul vieţii în general. Acesta, în funcţie de Eul individual, are două direcţii de 
manifestare : a) instinctul personal (introvertit) ; b) instinctul sexual (extravertit). 

De aici decurg următoarele tipuri de relaţii: a) obiect-sex, respectiv mediul 
extern ; b) subiect-Eu, respectiv mediul intern. 

În continuare, înaintând în mod deductiv de la observaţiile de mai sus, C.G. J] ung 
izolează două mari tipuri psihologice (de care am amintit, de altfel, anterior), şi anume : 


a) Extravertiţii sunt persoanele care au raporturi pozitive cu realitatea externă, acţio- 
nează rapid şi judecă ulterior. 

b) Introvertiţii sunt persoane reflexive, meditează înainte de a acţiona şi sunt greu 
adaptabili la mediul extern. 


Mergând în continuare pe firul acestei gândiri, C.G. Jung face o serie de 
recomandări practice în ceea ce priveşte psihoterapia, distanțându-se încă o dată de 
psihanaliza lui S. Freud. 

În cazul extravertiţilor, metoda analitică a lui S. Freud pune accentul pe sexua- 
litate. În cazul introvertiţilor, metoda lui A. Adler caută să canalizeze energia către 
sublimarea creatoare. 

C.G. Jung pune accentul pe conţinutul inconştientului individual şi colectiv, pe 


vise şi conţinutul acestora, pe complexe. 


2. Psihanalizele copilului 


Primul care aduce în discuţie problemele copilului în sfera psihanalizei este S. Freud. 
Acesta a descris sexualitatea infantilă, organizarea erotico-afectivă a zonelor erogene 
ale corpului şi stadiile de dezvoltare psiho-sexuală ale copilului. Tot lui S. Freud îi 
revine meritul de a fi stabilit natura relaţiilor intrafamiliale dintre copii şi părinţi şi 
de a fi subliniat importanţa „situaţiei oedipiene” 

Anna Freud este însă cea care are prioritate, după S. Freud, în psihanaliza copi- 
lului. Domeniul, deosebit de interesant, este dificil de abordat şi implică numeroase 
particularităţi. În primul rând, este problema tehnicii psihanalitice. Copilul nu-şi 
poate nici aminti şi nici verbaliza propriul său trecut pentru ca analistul să reconstituie 
boala. De o importanţă deosebită în aceste situaţii este interpretarea viselor, a 
desenelor sau a povestirilor copiilor. Se insistă, de asemenea, asupra unei anumite 
„atitudini pedagogice” a analistului faţă de copil. 

Psihanaliza copilului se deosebeşte mult de cea a adultului: rezultatele obţinute 
de la adult nu pot fi aplicate copiilor, criteriile de normalitate sau cele de boală nu 
sunt valabile. Este subliniat caracterul de „pervers polimorf” al copilului, care este 
„pannevrotic în esenţă” (A. Fernandez-Zoila). 

Un aspect important în psihanaliza copilului este reprezentat de cuplul „mamă- 
-copil” (D.W. Winnicott). Acest cuplu este indisolubil, mama şi copilul având o 
experienţă de viaţă comună. Eul copilului se constituie în raport cu cel al mamei 
sale, de care se va detaşa progresiv până la dobândirea independenţei totale. Referitor 
la acest aspect, R. Spitz pune problema „carenţei afective” în relaţia mamă-copil, 
legată de separarea acestora. În acest caz, sunt descrise trei etape : protest, disperare, 
detaşare. În formele grave este semnalată chiar „depresia sugarului”. 

Psihanaliza copilului i-a interesat şi pe A. Alder, care s-a ocupat de psihanaliza ele- 
vilor şi a profesorilor, pe S. Bernfeld, care se ocupă de adolescenţi, şi pe A. Aichorn, 
care a studiat delincvenţii. M. Klein studiază faza „pre-oedipiană”, stabilind că 
fantasmele copilului corespund „conţinutului primar al inconştientului” acestuia. 
Psihanaliza copiilor şi adolescenților a constituit un domeniu important şi pentru 
E. Erikson, M.S. Mahler, E. Jacobson, B. Bettelheim. 

3. Variante ale psihanalizei 


După separarea lui A. Adler, W. Stekel şi C.G. Jung de S. Freud, în jurul acestuia 
rămâne un grup format din O. Rank, S. Ferenczi, E. Jones, H. Sachs. Dar şi ei se vor 
„separa” ulterior de S. Freud, creând „variante ale psihanalizei ortodoxe” 

Primul care aduce modificări tehnicii de psihanaliză este S. Ferenczi. El vorbeşte 
de „relaţia psihanalitică”, în cursul căreia pacientul devine dependent de analist, ca 
şi copilul de părinte. În plus, atimmdinea analistului va infmenţa mult atitudinile 
pacienţilor, conţinutul fantasmelor acestora şi, în final, rezultatele analizei. 

K. Abraham a revizuit stadiile evoluţiei erotico-afective a copilului, pornind de la 
observaţia clinică către psihanaliză. 

E. Jones introduce conceptul de „aphanisis” în raport cu libidoul. Pentru el, 
acesta reprezintă teama de a pierde totul, atât dorinţa sexuală, cât şi capacitatea 
individului de a se bucura. Pierderea echivalează cu teama de castrare, care este o 
ameninţare directă la adresa Erosului. Nevrozele, după părerea lui, se caracterizează 
tocmai prin „lipsa capacităţii individului de a se mai putea bucura” 

Un rol important în „îndepărtarea” de Freud îi revine şi teoriei psihanalitice a lui 
O. Rank. Plecând în studiile sale de la tema incestului, el pune în discuţie „com- 
plexul Oedip”, subliniind că mult mai important este „traumatismul naşterii” , acesta 
desemnând angoasa naşterii şi a separării copilului de mamă. Ruptura intervine încă 
din perioada prenatală, prelungindu-se în perioada postnatală. ldeea este continuată 

cu tema „mitului naşterii eroului” 

L. Szondi revizuleşte problema inconştientului şi face o nouă şi interesantă 
clasificare a pulsiunilor. Această interpretare stă la baza unei metode originale de 
psihodiagnostic. 

L. Binswanger va propune o nouă variantă a tehnicii psihanalitice, pe care o 


completează cu datele furnizate de teoria existenţualistă a lui M. Heidegger, creând 
îm fedul acesta metoda Daseinsanalyse. 


A. Psihanalizele americane 


În SUA, psihanaliza pătrunde o dată cu vizita şi ciclul de conferinţe pe care S. Freud 
le ţine în 1909 la Universitatea Clark. 


Psihanalizele americane vor fi dominate de curentele antropologiei culturale, în 
cadrul cărora se vor diferenţia mai multe orientări : 

a) culturalismul, profesat de H.S. Sullivan, K. Horney şi E. Fromm; 

b) etnopsihanaliza, la care vor contribui C. Roheim, A. Kardiner şi R. Benedikt; 


c) egopsihologia sau psihanaliza Eului, reprezentată prin H. Hartmann, R. Lowenstein ; 
d) psihodrama lui J.L. Moreno. 

5. Freudo-marxismul 


Acest curent face parte din categoria „parafreudismelor” împreună cu teoria lui 
W. Reich, cu studiile de psihanaliză aplicate la antropologie, sociologie şi religii. 
Freudo-marxismul îşi are originea în Şcoala de la Frankfurt. Interesul pentru 
marxism îl întâlnim la psihanalişti cum ar fi A. Adler, H. Marcuse etc. Ulterior, se 
produce orientarea către culturalismul american, mişcarea rupându-se de marxism. 
Cei mai importanţi reprezentanţi ai acestui curent psihanalitic sunt: Adorno, 
E. Fromm, H. Marcuse şi Politzer. 


6. Psihosomatica 


Psihosomatica este, incontestabil, una dintre cele mai importante ramuri ale medi- 
cinei care îşi datorează apariţia şi psihanalizei. Relaţiile trup-suflei sunt o temă 
importantă în psihanaliză, discutată încă de la început, ea fiind prezentă în lucrările 
lui S. Freud asupra isteriei, dar şi în altele. 

Psihosomatica pune în valoare relaţiile somatopsihice în patologie, intercondiţio- 
narea reciprocă a acestora, atât în planul patogeniei, cât şi în cel al terapeuticii. 

Contribuţii importante în acest domeniu au adus F. Alexander, G. Groddeck, 
M. Balint. 

O ramură a psihanalizei desprinsă din psihosomatică este reprezentată prin 
„psihanaliza corpului”, fundamentată de P. Schilder. 


7. Psihanaliza artei 


Încă din primele sale lucrări, S. Freud a subliniat valoarea procesului de sublimare 
în realizarea ocolită a tendinţelor sau a pulsiunilor refulate în inconştient. Formele 
pe care le pot lua actele de sublimare sunt multiple: visul, actele ratate, jocul, 
dansul, dar şi creaţia artistică, care îşi găseşte o vastă cale de realizare prin inter- 
mediul sublimării. 

Arta este considerată, ca, de altfel, şi procesul de creaţie artistică în general, o 
formă de realizare sublimată a unor tendinţe refulate într-o manieră simbolică. Studii 
deosebit de interesante şi de ample au fost întreprinse în acest sens de Ch. Baudouin, 
N.N. Dracoulides, J. Vinchon. 

Un domeniu particular al psihanalizei artei îl reprezintă studiul artei sau al 
produselor de expresie artistică (desene, picturi, lucrări literare etc.) ale bolnavilor 
psihici. Acestea pot fi utilizate fie în scop diagnostic şi de evaluare prognostică a 
evoluţiei bolii (arta psihopatologică), fie în scop psihoterapeutic sau de terapie de tip 
ocupaţional (art-terapie). 

8. Interferenţele psihanalizei 


Dincolo de aspectele mai sus menţionate, psihanaliza are multiple interferenţe cu 
alte domenii ale ştiinţelor umane, cum ar fi: 


a) filosofia, interpretând concepţiile filosofice în raport cu personalitatea filosofilor 
care le-au conceput (A. Herzberg) ; 


b) sociologia, care aplică metodele psihanalizei la interpretarea faptelor sociale, a 
relaţiilor interumane etc. (E. Fromm) ; 
c) lingvistica şi critica literară utilizează de asemenea metodele de interpretare 


psihanalitică fie a operelor, fie a personalităţii creatorilor acestora (J. Starobinski, 
M. Robert, N. Groeben). 


Se poate desprinde din cele de mai sus faptul că psihanaliza freudiană stă la baza 
unor multiple curente de idei, dar şi a unor numeroase metode, care prin marea lor 


varietate şi difuziune au depăşit sfera psihologiei şi a medicinei, infuzând numeroase 
domenii ale ştiinţelor umane. 


Capitolul 16 


Critica teoriei psihanalitice 


Postulate generale 


Încă de la apariţia sa, psihanaliza a generat dispute, controverse, impunându-se cu 
eforturi în lumea medicală. Într-o atmosferă conformistă, dominată de principiile 
unei morale riguroase, problema instinctelor, a libertăţii de manifestare a acestora şi, 
în primul rând, a sexualităţii a stârnit un adevărat scandal social. 

Modelul medical de la care s-a plecat în abordarea problemei era reprezentat prin 
studiul isteriei. Mentalitatea construită în jurul acestei afecţiuni cu caracter ambiguu 
făcea posibilă orice interpretare. 

În secolul al XIX-lea, ].M. Charcot (de la Clinica de la Salpstriere) descrie aspec- 
tele formale ale isteriei, tabloul clinic ca manifestare exterioară a acesteia cu tot ceea 
ce presupune ea. Însă cercetările nu trec dincolo de caracteristicile „patoplastice” 
ale isteriei. 

S. Freud este cel care operează schimbarea, prin abordarea aspectelor interioare 
ale isteriei. Ce se petrece dincolo de aspectele formal-clinice ale crizelor isterice şi 
care sunt mecanismul şi semnificaţia acestora ? O dată puse aceste întrebări, se 
deschide perspectiva unei „analize interioare” a istericului, făcându-se în felul acesta 
trecerea de la boală la individ. Manifestările clinice exterioare ale isteriei sunt 
expresia unor conflicte interioare situate în sfera inconştientului, în legătură cu 
pulsiunile nesatisfăcute ale individului. Satisfacerea pulsională reface echilibrul 
psihic, suprimând manifestările clinice. 

S. Freud aduce în prim-planul discuţiei problema pulsiunilor, a inconştientului ca 
forţă dinamică a vieţii psihice. În plus, stabileşte că întregul conţinut pulsional este 
reductibil la sau dominat de pulsiunea sexuală, de principiul libidoului. Este firesc 
ca această teză, chiar dacă ea a fost exprimată în domeniul medicinei, să producă o 
vie reacţie în societate. Mediile intelectuale, Biserica, morala, familia au ripostat. 
Ideile psihanalizei tulburau o ordine statuată. Astfel, contestarea teoriei freudiene a 
psihanalizei s-a născut o dată cu aceasta. Însă psihanaliza a rezistat şi s-a dezvoltat, 
tocmai prin valabilitatea ideilor sale. Este contestată formal, dar admisă în fond. 
Formal, ea lezează valorile moral-religioase şi socioculturale, dar, prin fondul său, va 
declanşa o puternică reformă socială de „eliberare” de constrângeri impuse arbitrar. 

Mai târziu, S. Freud, într-un articol intitulat „O dificultate a psihanalizei” (1911), 
va scrie că trei revoluţii i-au produs umanităţii grave traumatisme narcisice, aducând 

transformări ale principiilor morale pe care era construită imaginea omului şi a 
lumii. Prima revoluţie, produsă de teoria lui Copernic, a demonstrat că nu Pământul, 
ci Soarele este centrul sistemului nostru planetar, Pământul învârtindu-se în jurul 
acestuia. A doua este revoluţia produsă de teoria evoluționistă a lui Darwin, care 
stabileşte că omul nu este creaţia lui Dumnezeu, ci rezultatul unui îndelungat proces 
de evoluţie, pe calea selecţiei naturale, el descinzând din maimuţele antropoide. Cea 
de-a treia revoluţie, susţine S. Freud, este reprezentată de psihanaliză, care stabileşte 
că „centrul personalităţii” nu este Eul conştient, ci inconştientul pulsional, sediul 
pulsiunilor reductibile la sexualitate, şi că întreaga noastră viaţă psihică este rezultatul 
„Jocului” sau dinamicii acestor pulsiuni care cer imperios să fie satisfăcute. În urma 
acestor trei revoluţii (cosmologică, biologică şi psihologică), imaginea omului apare 
profund modificată, fiind deposedată de prestigiul şi autonomia sa. 

Acceptată întâi în cercurile medicale, cel puţin ca o curiozitate care tentează, dar 
şi ca o nouă metodă, originală, de tratament al bolilor psihice, în special al nevro- 
zelor, psihanaliza începe să se extindă. Apar adepţi entuziaşti. Se creează un curent, 
apoi o veritabilă atmosferă de şcoală. Concomitent însă se produc şi primele con- 
testări. Apar „disidenţele” A. Adler, W. Stekel, C.G. Jung, O. Rank, aceştia fiind 
cei din primul val. 

Prima contestare a psihanalizei nu o refuză ca metodă medicală, ci are în vedere 
conţinutul său doctrinar sau, mai exact, subliniază „exagerarea exclusivă” a impor- 
tanţei sexualităţii în dinamica vieţii psihice. Disidenţii menţionaţi vor continua 
psihanaliza, dar dezvoltând-o în direcţii „neortodoxe” în raport cu forma originară 
oferită de S. Freud. 

O critică argumentată a psihanalizei trebuie să fie bazată pe fapte, iar faptele sunt 
oferite de „evoluţia ei doctrinară” Aceste aspecte se pot sesiza astăzi, la aproape 
100 de ani de la întemeierea ei de către S. Freud (C.B. Clement, P. Bruno, L. Seve, 
R. Bouveresse-Quilliot şi R. Quilliot, Y. Bres, J. Chazaud, P. Debray-Ritzen, 

G. Deleuze şi F. Gauttari, E. Fromm, J. van Rillaer, E. Zarihan). 

S. Freud construieşte psihanaliza plecând de la pulsivnile sexuale, ca factor 
dinamic al personalităţii. Acestora le opune imaginea simbolică, având valoare 
arhetipală, a tatălui primordial al umanităţii (C.B. Clement, P. Bruno şi L. Seve), 
între cele două existând o relaţie de rivalitate exprimată prin complexul Oedip. Acest 
complex va deveni axa psihanalizei, formula de explicare a naturii umane, dar şi 
scopul oricărei terapii. Complexul Oedip este preluat ca temă din mitologia greacă, 
dar „adaptat” de S. Freud la înţelegerea psihanalitică sau, mai exact, la „interpretarea 
individului”. 

Ulterior, S. Freud extinde sfera psihanalizei de la medicină la interpretarea 
fenomenelor culturale, ale moralei şi religiei, la societate. Din acest moment, 
psihanaliza încetează să mai fie un domeniu exclusiv medical, devenind, prin 
extindere, o disciplină care se situează între medicină şi ştiinţele umane. Acum se 
produce separarea netă între adepţii psihanalizei şi contestatarii acesteia. 


196 TRATAT DE PSIHANALIZĂ ŞI PSIHOTERAPIE 


Poziţii contestatare 


Ceea ce se impută psihanalizei este caracterul acesteia de ideologie închisă, de 
esenţă religioasă, ascunsă sub aparenţa unui raţionalism de factură scientistă. Ea 
afişează un materialism agresiv şi reducţionist al naturii umane, înlocuind persoana 
cu discursul. Interesul este astfel deplasat de la individ la discurs, care devine obiect 
de interpretare şi din care se vor trage concluzii ce, ulterior, se vor atribui persoanei 
şi vor fi utilizate în procesul de psihoterapie. 

Al doilea aspect este legat de complexul Oedip. Există acesta în mod real sau este 
o „construcţie factice” a lui S. Freud? Întrebarea este de o importanţă capitală, 
întrucât întreaga viaţă psihică, atât normală, cât şi patologică, face apel la acesta pentru 
a explica natura umană. Ceea ce este absolut cert constă în faptul că „Oedip”-ul lui 
Sofocle şi „Oedip”-ul lui Freud sunt similari numai în planul formal, dar ei diferă ca 
natură, având prin urmare semnificaţii diferite. 

S. Freud „înzestrează” individul cu „complexul Oedip”, dar în realitate acest 
complex freudian nu exprimă decât o „confuzie” a statuturilor şi a rolurilor indivi- 
dului în cadrul familiei, raportate la un sistem de cutume morale pe care S. Freud le 
transpune în psihologie şi psihopatologie. Este speculată, în felul acesta, „rivalitatea 
dintre tatăl tiranic şi fiul revoltat”, în care sesizăm un alt motiv ancestral, „pre-oedi- 
pian”, cel al „complexului lui Saturn”, raportat la aceeaşi rivalitate dintre tatăl 
devorator şi fiii săi, potenţiali uzurpatori. 

Ceea ce se poate imputa, în mod incontestabil, doctrinei lui S. Freud este faptul 
că aceasta construieşte o imagine mitologică a persoanei umane. Important este însă 
faptul că imaginea respectivă, deşi are o semnificaţie doctrinară, este de fapt un 
instrument de lucru atât în sensul investigării diagnostice a bolilor psihice, cât şi în 
cel al acţiunii psihoterapeutice, cu valoare de restaurare a echilibrului psihic. 

De fapt, psihanaliza ne oferă un model de gândire, plecând de la o anumită 
imagine a omului. Acest lucru este de o mare importanţă şi el nu poate fi contestat 
de nimeni. 

Secolul XX abundă în critici la adresa psihanalizei, dar concomitent asistăm şi la 
o dezvoltare şi diversificare a acesteia (Laforgue şi Hesnard, Politzer, Merleau-Ponty, 
Sartre, Baruk, Debray-Ritzen, Castel, Clement, Roustang). Unii consideră chiar 
psihanaliza ca pe o pseudoştiinţă, asemenea frenologiei lui Gall. Alţii văd în aceasta 
O doctrină care exprimă aceleaşi tendinţe în psihologie, medicină şi ştiinţele umane 
ca şi materialismul istoric marxist, cu care văd multe înrudiri. 

S. Freud pune însă o problemă esenţială de orientare a gândirii ştiinţifice în 
psihologie, psihopatologie şi psihiatrie, precum şi în psihoterapie, oferind psihanaliza 
ca „alternativă la o psihiatrie organicistă” şi, prin aceasta, „umanizând” medicina şi 
psihiatria, fapt marcat în plus prin intrarea psihoterapiei în arsenalul terapeutic al 
bolilor psihice (R. Bouveresse-Quilliot şi R. Quilliot). 

Importanţa teoriei psihanalitice a lui S. Freud nu poate fi contestată. Ea reprezintă 


un model de gândire şi o tehnică terapeutică, dincolo de exagerările şi speculaţiile 
sale doctrinare. 

Metoda de interpretare a viselor şi explicarea naturii şi a rolului acestora în viaţa 
psihică deschid perspective absolut noi, demonstrând că individul, dincolo de 
aspectele sale reale prin care este „prezenţă în lume”, este dublat de „fiinţa subiectivă 
interioară”, sediul dorințelor, pulsiunilor, fantasmelor, al iraţionalului din om. 

Unii critici au văzut în aceasta tendinţa de literaturizare a unei doctrine care se 
dorea a fi riguros ştiinţifică, plasând psihanaliza în domeniul filosofiei, al culturii, al 
moralei. Aspectele respective nu pot fi respinse, întrucât psihanaliza recunoaşte 
numeroase surse din care s-a alimentat la originea sa: evoluționismul lui Darwin, 
Haeckel şi psihologia lui Fechner (Sulloway), filosofiile lui Schopenhauer şi Nietzsche 
(Assoun), tradiţia religioasă a Vechiului Testament (Bakan). 

Ceea ce se impută psihanalizei este distrugerea unor modele tradiţionale, a unor 
norme morale, religioase şi culturale cu implicaţii multiple şi profunde în viaţa 
socială, dar şi în mentalitatea şi comportamentul oamenilor. Toate acestea duc către 
înlocuirea vechilor valori cu libertățile individuale. Astfel, psihanaliza riscă să devină 
un „ţap ispăşitor” asupra căruia să fie proiectate toate „păcatele lumii” 

Un alt aspect pus în discuţie este legat de universalitatea psihanalizei, care-şi 
arogă capacitatea de a explica, dar şi de a oferi soluţii (teoretic) la toate problemele 
omului şi ale lumii. Se pune în acest caz întrebarea firească: cum poate fi posibil 
acest lucru ? Este mult mai uşor să afirmi decât să combaţi cu argumente. Psihanaliza, 
de fapt, nu este combătută, ci refuzată, ceea ce este cu totul altceva. Ea nu este 
respinsă, ci contestată. Sunt aici diferenţe de nuanţă. Cărui fapt i se datorează 
„refuzarea psihanalizei” ? 

Ceea ce şochează sau, mai exact, a şocat iniţial societatea a fost faptul că psihana- 
liza introduce o altă viziune despre om, o altă morală, sfârşind chiar prin a institui 
treptat o veritabilă şi originală „concepţie despre lume” (We/tanschauung ). În aceasta 
trebuie să vedem „şocul psihanalitic” Să analizăm în continuare aspectul. 


Homo psihanaliticus 


Despre om, Fr. Nietzsche a spus că „este fiinţa cea mai greu de definit” Această 
dificultate se datorează faptului că omul se schimbă în raport cu concepţiile, cu 
imaginea şi semnificaţia pe care societatea i le atribuie în diferitele etape istorice. 
Mai exact, ideile despre om sunt exprimate, după expresia lui M. Foucault, în conţi- 
nuturile epistemice specifice ale diferitelor epoci ale umanităţii. 

Despre modul în care este conceput omul în psihanaliză am vorbit şi vom reveni 
atunci când vom relua tema în sfera psihoterapiei. Reţinem deocamdată faptul, 
exprimat deja anterior, că psihanaliza revizuieşte natura umană şi construieşte o 
nouă imagine a omului. Este ceea ce astăzi a devenit o valoare de circulaţie curentă 
sub denumirea de „homo psihanaliticus” (J.B. Pontalis). 

Homo psihanaliticus nu este creaţia lui S. Freud, ci rezultă din experienţa 
psihanalitică privită ca o sinteză a cunoştinţelor acumulate în acest domeniu. El este 
un reper, dar şi un model dinamic, centrat pe inconştient şi pulsiuni, în sfera cărora 

descifrăm sexualitatea, agresivitatea, maturitatea emoţională, complexele, frustrările, 
fantasmele onirice etc. 

Homo psihanaliticus există şi se manifestă prin pulsiunile sale, în conformitate cu 
principiul plăcerii şi al constanţei. El este o fiinţă narcisică prin excelenţă. Izolat, el 
se află în competiţie cu lumea, situându-se, ca destin, între eşecul nevrotic şi succesul 
narcisic. Între aceste alternative existenţiale se interpune sublimarea cu toate formele 
sale (vis, artă, joc etc.), care are ca rezultat planul culturii, un univers artificial al 
proiecţiilor fantasmatice compensatorii ale omului, în care el se regăseşte pe sine. 

Homo psihanaliticus trăieşte în trei planuri : 


a) planul inconştientului pulsional, intrapsihic, irațional, subiectiv, sfera lbidinală a 
dorințelor personale ; 

b) planul lumii externe, cu rigorile ei, cu norme şi cu valori, cu factori de presiune 
care se opun satisfacerii dorințelor individului ; 

c) planul culturii, intermediar între cele două de mai sus, ce cuprinde proiecția, 
într-o formă sublimată, a tendinţelor libidinale interne ale individului, în care 
acesta se regăseşte pe sine şi cu care se identifică. 


Centrul sintezei celor trei planuri este Eul conştient şi actual, sediul realităţii, dar 

şi al conflictelor, imaginea prezenţei persoanei în lume. 
"Aceste trăsături caracteristice ale lui homo psihanaliticus impun un model de 
viaţă şi o morală diferite de cele anterioare, pre-freudiene. Morala tradițională stătea 
sub semnul cenzurii. Ea reprezenta un sistem complicat şi încărcat de „tabuuri” care 
normau viaţa individului, dar şi pe cea a comunităţilor umane. Morala modernă, 
rezultat al revoluţiei psihanalitice, stă sub semnul cafharsisului, al descărcării şi 
satisfacerii pulsionale, al principiului plăcerii. 

Acestea ar trebui să reprezinte un progres pentru umanitate, marcat, în principal, 
prin lichidarea conflictelor, a tensiunilor şi stărilor complexuale, a situaţiilor nevro- 
tice. Homo psihanaliticus este o fiinţă liberă, care poate şi trebuie să fie conformă 
cu propriile sale pulsiuni. Realitatea dovedeşte însă contrariul. Creşterea sau lărgirea 
libertăţii duce la conflicte, sporesc nevrozele, stările de angoasă, agresivitatea (sui- 
cidul şi criminalitatea, ca poli ai orientării agresivităţii, către sine sau către ceilalţi), 
situaţiile complexuale, conduitele sexuale aberante etc. Sunt oare toate acestea con- 
secinţele „revoluţiei psihanalitice” ? Într-o anumită măsură, da! 

Să insistăm un moment asupra celor doi poli ai conduitelor umane : reprimarea 
şi libertatea. Reprimarea este constrictivă, libertatea este deschidere, afirmare. Aici 
însă intervine un alt aspect esenţial al lui homo psihanaliticus, şi anume problema 
identității acestuia. 

Una dintre manifestările majore ale crizei umane a modernismului (la care, cum 
menţionam, a contribuit mult şi psihanaliza) este pierderea identității omului. 
Identitatea o dau valorile moral-spirituale, religioase şi socioculturale. Ea este 
rezultatul acţiunii factorilor modelatori familiali, educativi (morali, religioşi, cul- 
turali) şi sociali care, acţionând asupra Eului individual, construiesc, supraordonat 
acestuia, Supra-Eul moral. Orice persoană este şi se afirmă ca un Eu personal prin 
valorile Supra-Eului său. 


PSIHANALIZA 199 


Psihanaliza nu contestă Supra-Eul, dar (deşi îl recunoaşte ca pe o importantă 
instanţă a aparatului psihic) consideră că el trebuie să fie rezultatul „psihanalizei 
individului” Nu este exclus modelul, dar acesta este deplasat de la valorile moral- 
-spirituale la cele oferite de interpretarea psihanalitică, din cursul şedinţelor de 
psihoterapie analitică. Orice „descoperire de sine” efectuată în cursul şedinţelor 
psihanalitice este diferită de „cunoaşterea de sine” socratică. Descoperirea de sine 
psihanalitică este o re-interpretare a persoanei din perspectiva propriei sale istorii. 
Cunoaşterea de sine socratică este formarea omului în conformitate cu principiile şi 
virtuțile moralei. Diferenţa este evidentă, ca şi consecinţele care decurg de aici. 

Morala implică un factor de conştiinţă reprezentat prin responsabilitate, care este 
suprema cenzură. Ce pot face ? Ce pot să-mi doresc ? Ce-mi este permis ? Libertatea 
individului trebuie pusă sub semnul responsabilităţii. Individul transferă proiectiv 
aceste sarcini asupra psihanalistului, considerându-se astfel eliberat de orice respon- 
sabilitate. 

Homo psihanaliticus este liber, dar singur, iar identitatea sa se raportează la 
persoana analistului. În acest caz, ceea ce este definitiv închis pentru individ este 
transcendenţa. Pentru omul pre-freudian, libertatea este normată de responsabilitate. 
Acesta nu era singur şi identitatea sa se raporta la valorile spiritual-religioase. În 
plus, angoasa era anulată de perspectiva permanent deschisă a transcendenţei. 


Imaginea psihanalizei 


Un aspect complementar celui de mai sus care intră în discuţie este reprezentat de 
„modul în care societatea şi-a încorporat freudismul” (S. Moscovici, J.B. Pontalis). 
Cercetările practice efectuate de S. Moscovici pun în evidenţă faptul că modelul 
sociocultural modern este impregnat de psihanaliză, de principiile acesteia. Psihana- 
liza, oferind o explicare a omului şi a societăţii, a faptelor de cultură, morală, 
religie, sfârşeşte prin a construi modele psihologice noi, care vin să le înlocuiască pe 
cele tradiţionale. 

Deşi societatea tradiţională a resimţit ca pe un şoc psihanaliza, aşa cum spuneam 
mai sus, ea a sfârşit prin a-i încorpora principiile. Rezistența la psihanaliză, de care 
vorbeşte K. Abraham, poate fi interpretată ca un sentiment de frustrare colectivă sau 
ca un conflict legat de structurile tradiţionale ale modelului Supra-Eului moral. 
Iniţial, la originea sa, freudismul a fost asimilat obscenului, sfârşind în timp prin a 
deveni un reper al dispoziţiilor noastre, un model de comportament şi de gândire atât 
individual, cât şi colectiv (J.B. Pontalis). 

Ca mentalitate, asistăm în mod surprinzător la o răsturnare a „complexului Oedip” 
Homo sapiens psihanaliticus, susţine J.B. Pontalis, „crede că ştie răspunsul şi că este 
capabil, o dată pentru totdeauna, să descifreze orice enigmă” Or, prin aceasta, în 
mod simbolic, Oedip se identifică cu Sfinxul, căruia, de fapt, îi preia atribuţiile. 
Homo psihanaliticus devine o „problemă” permanentă pentru sine însuşi. 

În cazul acestei răsturnări a „situaţiei oedipiene” se produce, de fapt, o „închidere 
a cercului existenţei” Omul se întoarce la origini. Dezlegând „enigma Sfinxului”, 

Oedip se identifică cu acesta, dar acest lucru nu rezolvă problema, ci o complică. 
Din nou apare obsedant întrebarea: „Ce este omul ?”. 'Totul sfârşeşte prin a se 
învârti în acelaşi cerc. Rezolvarea acestei probleme este dată prin deplasarea de la 
persoană la limbaj. Psihanaliza, ca tehnică, se concentrează asupra naraţiunii 
subiectului, interogaţiei analistului şi interpretării textului narativ. Hermeneutica 
psihanalizei constă în realizarea acordului dintre ex şi inconştientul pacientului. 
Prin aceasta, ea creează şi utilizează un univers simbolic, pe care-l substituie simpto- 
matologiei clinice. 

Comunicarea capătă adesea un caracter sau o direcţie dirijate de analistul terapeut. 
În fapt, asistăm la o întâlnire între două subiectivități : cea a pacientului şi cea a 
analistului. Fenomenul de transfer pozitiv, cu efect terapeutic salutar, rezidă în 
modul de „dirijare” a intersubiectivităţii din cursul curei. 

Aceste aspecte cu caracter individual le regăsim şi în planul colectivităţilor 
umane, când se pune problema „imaginii sociale” a psihanalizei. 

Poate avea psihanaliza un rol social negativ ? Poate ea constitui un factor pertur- 
bant sau deturnant în sfera relaţiilor sociale (atitudini, opinii, conduite, decizii) ? 
Incontestabil, da. Specialiştii în domeniu au subliniat efectele utilizării metodelor 
psihanalitice în procesul de manipulare a maselor, problemă extrem de serioasă 
(J.A.C. Brown, E. Fromm, W. Mills, J. Norman, D. Leonard, C. Milosz, R.E. Money- 
-Kyrle, F. Lindley). 

Tehnicile de persuasiune, reprezentate de reclamă, mass-media, propaganda 
politică, spectacolele publice pentru tineret, asociaţii, secte etc., sunt forme care 
„captează” şi, ulterior, „dirijează” pulsiunile colective, manipulează mentalităţile, 
stimulează anumite forme de conduită, toate având o finalitate precisă, dictată de 
interese sociale, economice, politice. 

Manipularea maselor poate fi foarte bine asimilată, prin Caracterul ei persuasiv, 
repetat şi însuşit de mase, curei psihanalitice. Este o formă de „canalizare dirijată” 
a pulsiunilor, emoţiilor şi ideilor colective, creându-se impresia unor „conduite 
ordonate”. Consecințele constau în transformarea maselor în grupuri vaste, a căror 
iniţiativă este anulată, fiind înlocuită de „soluţii” oferite circumstanţial. 

Din cele menţionate mai sus s-ar părea că psihanaliza este unul din tactorii care 
au declanşat şi întreţin criza lumii moderne. O asemenea afirmaţie ar fi nu numai 
exagerată, ci chiar falsă. Este incontestabil faptul că psihanaliza reprezintă o doctrină 
care a contribuit la transformarea lumii, a omului, la înlocuirea sociezății tradiționale 
cu societatea modernă. Însă a pune în seama psihanalizei „criza lumii contemporane” 
este mai mult decât o eroare. La vremea sa, S. Freud a pus problema civilizaţiei din 
punct de vedere psihanalitic, la fel cum a analizat şi religia, morala etc. 

A atribui psihanalizei aceste aspecte negative reprezintă o exagerare simplistă. 
Psihanaliza a schimbat mentalităţile. Ea a înlocuit fără a avea intenţia de a distruge. 
Nu putem, nu trebuie să desfiinţăm psihanaliza pentru a reface societatea, lumea, omul. 

Dincolo de toate aspectele amintite, care, pentru numeroase autorităţi ştiinţifice 
în materie, pot fi imputate psihanalizei, aceasta rămâne şi continuă să se dezvolte 
prin tot ceea ce are ea pozitiv. 

Deşi exagerat de „dilatată doctrinar” şi cu pretenţia de a explica un vast câmp de 
domenii, psihanaliza oferă o concepţie bine conturată, coerentă despre om, nerezu- 
mându-se la aspectele exclusiv psihologice ale acestuia. Poate chiar şi prin „extin- 
derea” sa, psihanaliza a demonstrat că — în plan teoretic — viaţa psihică este mult mai 
largă, că „atmosfera umanului” nu se circumscrie numai persoanei, ci cuprinde tot 
ceea ce este în rapori cu aceasta. 

În plan practic, medico-psihologic, psihanaliza reprezintă „un model” de înţele- 
gere şi reprezentare a persoanei umane, dar concomitent şi o dublă tehnică: de 
investigare diagnostică, cât şi de intervenţie psihoterapeutică, capabilă să aducă rezul- 
tate constante în situaţii ce nu pot fi rezolvate prin alte metode. 

Planul care reuneşte aspectele doctrinar-teoretice cu cele medico-psihologice 
pragmatice este reprezentat de faptul că, înainte de toate, psihanaliza reprezintă un 
model original de gândire în sfera medicinei, dar şi a ştiinţelor umane, un mod de a 
pune problema, de a interoga şi de a răspunde la marile întrebări care frământă omul 
Şi societatea. Acesta poate că este lucrul cel mai important. 


